
V. 


D. Bernadotte kom til Sverig, var, som vi have 
fortalt, hele Verden spændt paa Udviklingen af For- 
holdet mellem Napoleon og Rusland. Thi Napoleon 
vilde have sin Villie med Hensyn til Fastlandsspær- 
ringen, og efter at han i Sommeren 1810 havde berøvet 
Holland dets Selvstændighed, fordi hans Broder Louis 
havde vist sig for lemfældig mod den forbudne Handel, 
og Holland dernæst uden videre var bleven indlemmet 
i det franske Kejserdømme som Departementer, opkaldte 
efter Landets Floder, truede han alle Kyststaterne med 
en lignende Skæbne, hvis de ikke efterkom hans Ordre, 
og overvaagede med en fast utrolig Indtrængenhed i 
alle Enkeltheder, hvad der skete ved alle Kyster lige 
fra det adriatiske Hav til ind i Østersøen, men tillige 
med en Fordringsfuldhed og en Selvraadighed, som 
det var at forudse, at Rusland ikke vilde underordne 
sig. Mellem Kejseren og Czaren stod Striden nærmest 
om den amerikanske Handel, som Kejseren havde for- 
budt, men som Czaren ikke vilde anerkende som util- 
ladt. Han hævdede, at den amerikanske Handel var 
neutral, at neutral Handel ikke var forbudt ved Tilsit- i 
freden, at den tværtimod var forudsat, og at Rusland 

i ethvert Tilfælde ikke kunde undvære den. Han ind- 
rømmede vel, at nogle af de Skibe, der førte ameri- 
kansk Flag, kunde være engelske og føre forbudte 
Varer, men disse vilde i Rusland blive behandlede, som 
de fortjente. De virkelig neutrale vilde Kejseren imid- 
lertid ikke nægte Udlosning. Napoleon indvendte her- 
imod, at hvis de amerikanske Skibe ikke vare engelske, 
vilde de ikke kunne sejle frit omkring i alle europæiske 
Farvande som nu; de vilde blive optagne af Englæn- 
derne, og allermindst vilde de blive konvoyerede af 
engelske Orlogsskibe, som beskyttede dem mod franske 
og danske Kapere. Han fordrede dem afviste fra Øster- 
søen eller konfiskerede, og hvis Rusland ikke kunde 
undvære Kolonialvarer, henviste han Czaren til at faa 
dem hos ham (Napoleon) eller at skaffe sig dem ved 
Midler, der stod i Forbindelse eller i Overensstemmelse 
med dem, hvorved han selv forskaffede sig saadanne. 
Han sigtede herved til et Dekret af 5. August d. A. 
og til en Handel med Kolonialvarer, han havde be- 
gyndt, og som underkastedes den største Kritik i Eu- 
ropa og især da i Rusland, fordi Napoleon begyndte 
sin nye Fremgangsmaade uden forudgaaende Forhand- 
ling med Rusland, uagtet Alexander dog var Medstifter 
af Fastlandssystemet i den Form, det havde haft fra 
1807. 

Dette System af 5. August var grundet paa den An- 
skuelse, som Napoleon havde vundet, at Englænderne, 
naar de svarede 50, af Kolonialvarernes Værdi, ingen 
Indtægt vilde faa af deres Handel. Dette var uden 
Tvivl rigtigt, og hvis man havde forandret hele Fast- 
landssystemet til et Toldforbund baseret paa en saa 
stor Indførselstold paa engelske Varer, kunde der maaske 
være bleven forhandlet derom. Men Napoleon havde 
ikke i Sinde at lade Handelsstanden selv handle med 

Englænderne. Han tillod kun sig selv og nogle for- 
bundne Regeringer i Tyskland, hvor Systemet indførtes, 
at gøre det, de sidste kun efter bestemte Forskrifter 
og med Begrænsninger. Napoleon opkøbte store Masser 
af Kolonialvarer, overlod dem til andre Staters Re- 
geringer, som f. Eks. Bayerns og Sachsens, og tilbød 
dem til andre, som ikke modtog dem. Men i Rusland 
spottede man over, at han var bleven Købmand en 
gros, og vilde ikke have noget med hans „Krydder- 
nelliker“ at gøre. 

Vi gjorde i Danmark Bekendtskab med dette Sy- 
stem i Efteraaret 1810. Thi, som fortalt i det fore- 
gaaende, var der en Mængde Kolonialvarer ophobede 
i Holsten, over hvilke der stadig førtes Klage fra 
fransk Side. Kejseren tillod, at disse Oplag i Oktober 
Maaned førtes gennem de franske Toldlinier, naar der 
til den franske Toldkasse betaltes en Indførselstold lig 
Halvparten af Varernes Værdi. Der skulde efter Kej- 
serens Befaling bekendtgøres i Holsten, at alle disse 
Varer vilde blive konfiskerede (af den danske Regering), 
hvis Ejerne ikke benyttede sig af den givne Tilladelse 
til inden den 1. November at føre Varerne gennem de 
franske Toldlinier. Ved denne Indførsel til Hamburg 
og Lybæk af Varer, som Danmark havde faaet mange 
Bebrejdelser for ikke at have konfiskeret til Fordel 
for sin egen Kasse, erholdt Kejseren alene i Told om- 
trent 30 Millioner 1). Dog kom maaske en Del af disse 
ind lidt senere end netop i Oktober; thi Holsten 
kunde ikke holdes frit for Kolonialvarer. Trods alle 
kongelige Forbud mod Indførsel af Varer til Holsten 
fra Danmarks andre Provinser eller Norge strømmede 
der stadig Kolonialvarer dertil, dels gennem Smugleri, 


1) Jvf. M. Rubin: 1807—14, 396. 

dels ved norske Skibe, og Danmark fik saaledes flere 
Gange Lejlighed til at berige den franske Statskasse 
paa den anførte Maade. Foruden ved Tolden tjente 
Kejseren nu ogsaa paa Varerne selv; thi de købtes af 
ham. I Hamburg ophobedes saa store Oplag af Kolo- 
nialvarer, at Kejseren, som vi skulle faa at se, kunde 
tilbyde Sverig for 20 Millioner af disse Varer. 

Da Bernadotte under sin Rejse forbavsede Verden 
ved sine hensynsløse Udtalelser om det Napoleonske 
System, der offentliggjordes i engelske, tyske og andre 
Blade, og da snart efter lige saa opsigtvækkende Rygter 
kom om Tilnærmelser mellem ham og England og Rus- 
land, blev Kejseren vred og satte forøget Kraft paa 
Gennemførelsen af sit System. Forholdene bleve da 
helt uhyggelige ved det nordeuropæiske Fastlands Kyster 
og i Østersøen. Alle de smaa Kyststater lige til Danzig, 
hvor Kejseren havde en fransk Garnison, som ogsaa 
Kongeriget Preussen, nødtes til at lukke deres Havne 
for amerikanske Skibe og underkaste sig Frankrigs 
Kontrol, der bestod i Advarsler og derpaa følgende 
franske Toldsoldater, som rykkede ind for at sætte alt 
i Orden, naar Advarslen ikke hjalp. 

Ingen Stat havde vanskeligere Vilkaar paa den 
Tid end Danmark. De amerikanske Skibe kom i Flaader 
under engelsk Konvoy til Store Bælt. Der laa de, til 
der var kommen saa mange, at de kunde samles i en 
stor Konvoy paa indtil 600 Skibe eller flere, hvorpaa 
de sejlede ind i Østersøen, hvor de, lig Prangere i 
Land, sejlede rundt og tilbød deres Ladninger ved alle 
Kyster. Disse Flaader maatte Danmark betragte som 
fjendtlige; dets Kapere gjorde i Forening med franske 
Jagt paa dem, men i Vintertiden, naar Englænderne 
vare borte, og danske Kapere havde et videre Virke- 
felt end om Sommeren, fordrede Sverig, at Danmark 

skulde i nordiske Vande behandle Skibe, som hørte 
Sverig til, paa en anden Maade end de engelske, og 
Regeringen i Kjøbenhavn var af politiske Grunde nød- 
saget til i en vis Grad at tage Hensyn til disse Ønsker. 
Kong Frederik forstod under disse pinlige og vanske- 
lige Forhold i det mindste at opnaa Kejser Napoleons 
Tilfredshed. Han efterkom ogsaa ethvert Ønske, Kej- 
seren udtalte for ham. Saaledes sendte han danske og 
norske Skibsbesætninger med Officerer til Frankrig for at 
bemande nogle franske Linieskibe paa Schelde. Men for 
sin Vilighed havde han adskillige Begunstigelser. 
Napoleon beklagede sig aldrig over Tilstanden i Norge, 
uagtet dette Rige endnu glædede sig ved den Licence- 
søfart, som Christian August havde skænket det i 1808. 
Rosenkrantz berørte af for stor Samvittighedsfuldhed 
Sagen for franske Myndigheder, men han fik altid Svar, 
der tilfredsstillede ham 1). Der fandtes blandt franske 
Embedsmænd, som udtalte sig om Forholdene i Norge, 
i det mindste en, som mente, at Kontinentalsystemet 
ikke vedkom Norge, hvad der ikke var rigtigt, men som 
vi anføre, fordi det maaske kunde lede til en Gisning 
om Grunden til, at Traktaten i Fontainebleau blev 
sluttet med Danmark alene, uden at vor Regering 
havde nogen Mening dermed ?). Regeringen havde 
ogsaa Friheder med Hensyn til sin Kystfart i Nord- 
søen og med Hensyn til Norges Kornforsyning, lige 
som franske Kapere ogsaa havde Ordrer til at respek- 
tere danske Licencer, naar et Skib, ligegyldigt af hvad 
Nationalitet, var forsynet dermed. 

Regeringen i Kjøbenhavn var saaledes i Slutningen 
af Aaret 1810 kommen i god Forstaaelse med sin 


1) Meddelelser fra Krigsarkiverne, V, 88. 7?) Se dette Skritts 
I. Del, Side 78. 

franske mægtige Allierede, da Efterretningerne om den 
nye svenske Kronprinses Taler om Norge og alt det, der 
foregik imellem ham og England og Rusland, i højeste 
Grad alarmerede den. Men næppe havde den vendt 
sine Tanker mod Nord, før ved Nytaarstid 1811 et 
Budskab, der virkede som en Bombe, vendte hele dens 
Opmærksomhed mod Sydgrænsen igen og fyldte den 
med de mørkeste Anelser om Fremtiden. Det Budskab, 
der havde denne Virkning, meldte, at Kejseren havde 
fortsat sit mod Holland anvendte System Øst paa og 
ved et Dekret med paafølgende Senatsbeslutning af 10. 
December 1810 havde indlemmet hele den nordtyske 
Kyst fra Holland til Hamburg og dernæst Terrainet 
mellem Hamburg og Lybæk inklusive i det franske 
Kejserdømme, i hvilket de indlemmede Landstrækninger 
kom til at udgøre tre Departementer, der sluttede sig 
til de førnævnte hollandske under Navnene Departe- 
menterne ved Emses, Weserens og Elbens Mundinger. 

Det var nu ikke den Skæbne, som truede Holsten 
og Monarkiets Handel med Tyskland ved denne Strim- 
mel Frankrig mellem Nord- og Østersøen, der i første 
Række nedslog Regeringen, skønt den var alvorlig nok. 
Hvad der fyldte Regeringen med Bekymring, var, at 
det foretagne Skridt maatte betyde Krig. Hertugen 
af Oldenburg var Czar Alexanders Onkel og Medlem 
af det oldenburgske Kongehus, og han var ved et 
Pennestrøg sat ud af Herredømmet over sit Hertug- 
dømme. Derhos var Kejserrigets Udvidelse til Elben 
og endog over den til Lybæk en Sag, som i højeste 
Grad berørte Ruslands Interesse og Magtsfære. Ende- 
lig var denne Udvidelse ikke alt, hvad Kejseren fore- 
tog sig. Han lod de meklenburgske Hertugdømmer 
blive underrettede om, at de egentlig burde være ind- 
lemmede med, men at Kejseren havde skaanet dem 

for denne Gang i det Haab, at de fremtidig bedre end 
hidtil vilde overholde Kystspærringen mod England, da 
de ellers ved første Forsømmelse vilde komme til at 
dele de indlemmede Landes Skæbne. Saa lod han ved 
samme Lejlighed Marechal Davout true Regeringen i 
Svensk Pommern med Provinsens Besiddelsestagen af 
ham i Kejserens Navn, hvis Kystspærringens Forskrifter 
ikke nøje efterlevedes. 

At det var Krig, fik man hurtig bekræftet ved Rus- 
lands Holdning; thi Czaren faldt ikke til Føje. Han 
besvarede Napoleons Voldshandling med at lade en Del 
af de amerikanske Skibe, der efter den russiske Rege- 
rings Skøn ikke indeholdt forbudne Varer, løbe ind i 
St. Petersborgs Havn, og ved offentlig at sætte en 
af Tilsitfredens Bestemmelser ud af Kraft og at føle 
sig for ved andre Hoffer, om de vilde være med til at 
sætte en Stopper for det franske Kejserdømmes videre 
Udvidelsa mod Øst. 

Desuden begyndte der Rustninger. Czaren foretog 
nogle Troppebevægelser, og Napoleon, som havde store 
Dele af sin Krigsstyrke bundne i Spanien og Portugal, 
fik Øje for, at Rusland, hvis det for Alvor vilde op- 
tage Kampen, kunde falde ind i Polen og der maaske 
i Forening med Preussen og andre utro franske Alli- 
erede indtage en fordelagtig Stilling til at begynde 
med paa Napoleons Bekostning; thi Kejseren havde i 
Østeuropa kun en 40—50,000 Mand i preussiske og 
polske Fæstninger, og Davouts omtrent lige saa store 
Korps i Hamburg og Omegnen indtil Magdeburg. 

Han begyndte derfor straks at sénde nye Tropper 
til Nordtyskland for at fordoble Styrken, han havde 
der og Øst derfor, samt at samle store Forraad i Danzig 
Fæstning, men i største Hemmelighed for ikke at for- 
lede Czaren til at komme ham i Forkøbet. Saaledes 

var Stillingen ved Begyndelsen af Aaret 1811, paa 
samme Tid de vildeste Rygter om Bernadotte i Sverig 
surrede rundt i Luften. 

Udenrigsminister Rosenkrantz saa alt graat i graat. 
Han forudsaa, at dersom Krigen mellem Frankrig og 
Rusland brød ud, og Tilstanden langs Tysklands Nord- 
kyst blev som i 1806, Napoleon saa vilde tage det 
danske Fastland i Besiddelse som i 1808 og fordre 
Medvirkning af Danmark ligesom da; og paa samme 
Tid frygtede han for, at Forbundet mellem England, 
Sverig og Rusland vilde komme i Stand, hvorved Norge 
vilde være udsat for den største Fare. Vel stod Berna- 
dotte, fra hvem Frygten for denne Alliance stammede, 
uden for den officielle Regering i Sverig, men mellem 
denne og Napoleon var der ligesom indtraadt nogen 
Kulde; thi Regeringen i Sverig nægtede af Hensyn til 
Konstitutionen Søfolk til den franske Flaade og et 
svensk Regiment, som Napoleon ønskede i fransk Tje- 
neste. Rosenkrantz var af den Mening, at hvis Sverig 
virkelig lyttede til Ruslands Opfordring og sluttede 
sig til sin gamle Fjende og England, var det en Livs- 
sag for Danmark og Norge at komme med ind i For- 
bundet, og han betragtede det egentlig som en Nød- 
vendighed uden Hensyn til, at Holsten og maaske hele 
Fastlandet saa tabtes straks; thi Holsten vilde efter 
hans Mening tabes i alle Tilfælde, naar Krigen kom 
til Udbrud, og ikke mindst, hvis Kejseren sejrede, efter- 
som han saa upaatvivlelig vilde udvide sit Herredømme 
til Kysten i Nord, om ikke til Øresundet selv. Der 
kunde dog ikke være Tale om noget saadant endnu, 
da man ikke vidste, om Krigen virkelig vilde komme 
i Stand, eller om Bernadotte vilde faa Magt i Sverig. 
Kong Frederik bestemte, at Regeringen skulde bevare 
sin hidtidige Politik, knyttet til Napoleon. Der sendtes 

blot Spejdere til Sverig for at faa Oplysning om For- 
holdenes Udvikling der. Kaptajnløjtnant Holstein, en 
frejdig og overlegen Søofficer med betydelige diplo- 
matiske og repræsentative Evner, sendtes til Gøteborg 
som Vicekonsul. Andre Personer sendtes andre Steder 
hen. 

a I Sverig tumlede Bernadotte med samme Tanker som 

Rosenkrantz. 

Hvis Sverig forenede sig med England og Rusland, 
vilde Norge og Sjælland ligge som selvskrevne Erobringer 
inden for Forbundsomraadet, hvis Sydgrænse gik gen- 
nem Store Bælt. Og hvis han fik engelske og russiske 
Tropper til at fuldbyrde disse Erobringer, der maatte 
i blive Forbundets første og naturlige Opgave at fore- 
tage, eftersom Norge og Danmark vare i Krig med 
England og allierede med Frankrig, saa vilde ikke 
la alene han have vundet, hvad han vilde, nemlig Norge, 
men han vilde for Forbundet have vundet en Stilling, 
som vilde være af største Betydning for det i en kom- 
mende Krig. 

Thi fra Sjælland kunde han som Chef for Forbunds- 
hæren ved Hjælp af den engelske Flaade gaa over til 
Fyn og Lille Bælt og erhverve sig en Operationslinie, 
der vilde gøre ham Napoleon overlegen, hvis denne 
skulde faa i Sinde at føre sine Tropper ind i Polen 
eller videre. Han vilde med Stillingerne ved Lille Bælt 
i Ryggen og med de engelske Eskadrer og de ypper- 
lige Flankestillinger i Slesvig og Holsten som Støtte 
kunne tage den Stilling ved Hamburg til Udgangs- 
punkt, som baade England og Rusland alt i 1806 havde 
kastet deres Øjne paa som den bedste, der var i Stand 
til at standse Napoleon paa hans March mod Øst. 

Bernadotte, som talte til alle, der vilde høre der- 
paa, om de Forandringer i den europæiske militære 

Situation, som et Forbund mellem de tre nævnte Magter 
vilde bevirke — til Svenskerne for at høre, om der 
var Jordbund for slige Forestillinger i Sverig, til Alquier 
for at lade ham høre, hvilke Kort han havde paa sin 
Haand, hvis Napoleon drev sin Uret mod ham til det 
yderste, men især til engelske og russiske Tillids- 
mænd —, blev efterhaanden helt betaget af den Situation, 
der ved Skæbnens Tilskikkelse syntes lagt til Rette 
for ham i det Øjeblik, han satte Foden paa svensk 
Jord og Kejseren truede med Krig. Thi blev han 
Midtpunktet i et Forbund mellem England og Rusland 
og fik engelske og russiske Tropper til sin Raadighed, 
da blev han Krigsherre. Han kunde optræde mod 
Napoleon uden at stille sig i Række med Frankrigs 
Fjender paa fremmed Jordbund. Han vilde komme til 
at kæmpe paa egen Krigsskueplads, og denne blev den 
nordiske. Selv om Operationerne, efter at Frederik VI. 
paa Sjælland var tvungen til at underordne sig For- 
bundet paa de Betingelser, der dikteredes ham, førte 
Hæren til Hamburg, til det cimbriske Rige, der altid 
laa i hans Tanker — det var dog nordisk Grund og 
hørte til den Krigsskueplads, han ifølge sin Stilling 
var forpligtet til at værge. 

Og hvilke Muligheder rullede saa ikke hans altid 
virksomme Indbildningskraft op for ham! 

Vilde Napoleon virkelig føre sine Hære ikke blot 
til Polen, men ind i Rusland med det halvt oprørske 
Tyskland og det misfornøjede Frankrig 1 Ryggen, saa 
vilde han (Carl Johan), naar han stod paa Sjælland 
eller i Fyn i Spidsen for nordiske, engelske og rus- 
siske Tropper altid kunne komme frem til Elben og 
tvinge Kejseren til at vende sin største Opmærksom- 
hed mod ham. Thi ad Søvejen kunde han faa Trop- 
per fra de forbundne Lande hurtigere, end hans sted- 

lige Modstander formaaede, og førte en lokal Sejr ham 
ned til Elben, hvem vilde saa sejre? Han bildte sig 
ind, at han var elsket i Tyskland, ikke blot i Hannover 
og ved de nordtyske Kyster, hvor han havde regeret, 
men i Rhinegnene, i Midten af Tyskland og det syd- 
lige med, hvor han havde kommanderet og opholdt sig 
længe. 

Han var vis paa, at naar han udstedte et Opraab til 
det tyske Folk i den franske Revolutions Friheds- 
aand, vilde hele Tysklands Ungdom strømme til hans 
Faner, og at selv Frankrig, hvis Opposition efter hans 
Mening hang ved ham, med Glæde vilde hilse ham 
som Sejrherre, naar han havde befriet Europa for den 
største Tyran, der endnu havde hersket over det. 

Dog vi skulle ikke opholde os længere ved disse 
Fantasier, som vi snart ville stifte nøjere Bekendtskab 
med. Ved Nytaarstid 1811 vare de ikke andet end 
Fremtidsmuligheder, han tilfredsstillede sig selv ved at 
oprulle. Han var dengang mest optaget af Tanken om, 
hvis Kejseren skulde svigte ham, at kunne opnaa Norge 
alene ved at gøre England og Rusland forstaaeligt, 
hvilken Nytte det vilde være for dem at sætte Sverig 
i Stand til i rette Tid at kunne fuldføre den Krigs- 
aktion paa nordisk Grund, der ikke blot vilde være en 
nyttig Demonstration og Trusel, men en indgribende 
Krigsforberedelse af afgørende Betydning. 

Der var dog ingen Jordbund i Sverig for Forbund 
med Rusland. Der var ingen svensk Mand, som ikke 
med hemmelig Fryd hilste den gryende Krig mellem 
Frankrig og Rusland, fordi de af den ventede det 
grundige russiske Nederlag, hvoraf de mente, Sverigs 
Fremtids Vel var betinget. Desuden var Prinsens Stil- 
ling i Sverig saa magtesløs, at han ikke for Alvor 
kunde tænke paa at sætte noget som helst i Værk. 

Han blev nødt til at underkaste sig Napoleon blindt, da 
denne faldt over ham og lod ham føle sin Unaade og 
sin Magt, saaledes som vi straks skulle se. 

Den gamle Konge i Sverig var i Statsraadets Vold, 
og dette Raad, som vedblev at bestaa i den Sammen- 
sætning, det havde faaet kort før Bernadottes Ankomst 
til Sverig med F. Gyllenborg som Statsminister i Stedet 
for den med Kronprinsens Meninger mere overensstem- 
mende Trolle-Wachtmeister 1), skænkede vel Kron- 
prinsen stor ydre Opmærksomhed, behandlede ham som 
Sverigs Stolthed og Haab, men satte ikke desto mindre 
samlet Modstand mod den fremmede Mands altfor 
store Indblanding i Regeringsanliggenderne, ja tillod 
sig endog nogle Gange at overstemme ham i Stats- 
raadet. 

Kronprinsen følte sig ikke tilfreds i sin Stilling. Han 
forstod ikke de Akter, der oversattes for ham. Han 
læste Oprør og Tumulter i ganske almindelige Øvrig- 
hedsberetninger om Tvistigheder, Partistandpunkter og 
Tvivlsspørgsmaal ude i Folket. Han forstod heller ikke, 
hvad der sagdes til deres Forklaring, eller den nordiske 
Maade at regere og administrere paa i Almindelighed. 
Han følte sig isoleret i Sverig, og det baadede ikke 
hans frygtsomme og mistænksomme Sind, at Efterret- 
ningsmænd, der ogsaa vare fremmede, fyldte ham med 
Rygter om Komplotter og Sammensværgelser, dannede 
mod hans Tronfølgervalg, saa han kom til at tro sig 
efterstræbt, ikke blot af Gustavianerne, men ogsaa af 
Hertugen af Augustenborgs Parti, der slet ikke eksi- 
sterede. Han havde hurtig faaet den Mening, at en 
Statsforandring var en nødvendig Betingelse for, at 
han kunde faa nogen Magt i Sverig, og han havde 


1) Wrede (se I. Del 281) traadte først ind i Raadet 1812. 

skrevet til Kejser Napoleon derom, da han dertil be- 
høvede baade hans Støtte og Pengemidler. 

I Stedet for kommer den kejserlige Straf for hans 
Færd efter Bortrejsen fra Frankrig. Den kom sammen 
med hele den kejserlige Magtudfoldelse, der bragtes til 
vor Kundskab ved Nytaarstid 1811 og lidt senere blev 
bekendt i Sverig. 

Kejseren truede ikke blot sin tidligere Marechal med 
at lade ham i Stikken, hvis han ikke fulgte de Pligter, 
han havde paataget sig imod ham, men den kejserlige 
Ugunst viste sig paa en Mængde andre Punkter. Sær- 
lig blev hans Dotationer berøvede ham, i det mindste 
indtil videre. Der havde i December Maaned været 
forhandlet i Paris om de Spørgsmaal, der angik Berna- 
dottes Skilsmisse fra Frankrig. Kun hans Afsættelse 
som Fyrste af Pontecorvo gik i Orden. Indtægterne 
af Fyrstendømmet tillagdes hans Broder i Pau Alle 
andre Afgørelser gik hans Ønsker imod. Han fik ikke 
Lov til at beholde de franske Officerer, som han paa 
ny havde anmodet om. Han opnaaede bagefter kun 
— foruden den tidligere nævnte Champs — at faa 
til Stockholm en enkelt, som han ønskede til Stald- 
mester. Hvad der mest nedslog Bernadotte, var dog, 
at Dotationerne fratoges ham, og saa det, at hele 
hans Formue var saaledes anbragt, at Napoleon kunde 
lægge sin Haand paa den, saa han kunde risikere en 
Konfiskation. Han kunde ikke undvære Penge, hverken 
sine egne eller dem, han havde bedt Kejseren om. 
Hans Hovedvanskelighed i Sverig var af pekuniær 
Natur. Han havde ikke kunnet forstaa, hvorledes det 
kunde være, at Kongemagten i Sverig ikke havde 
Raadighed over Statens Midler, selv ikke til nødven- 
dige Militærudgifter, som Rigsdagen havde sanktioneret. 
Der var saaledes af den samme Rigsdag, som havde 

valgt ham til Tronfølger, ved Platens Indflydelse be- 
vilget en ekstra Rotering paa 50.000 Mand, som skulde 
gaa over i Hæren som Statstropper med Lønning, For- 
plejning og Beklædning af Regeringen i Modsætning 
til hvad der var Brug ved den inddelte Styrke. Det 
var Dannelsen af en moderne europæisk Hær, der var 
tilsigtet ved denne Bevilling, og Kronprinsen havde 
af Kongen faaet den Opgave at organisere den, men 
Penge var der ikke tilstede dertil, og de Summer, 
Kronprinsen ansaa for nødvendige, overgik alle de 
Forestillinger, som Rigsdagens Medlemmer havde dannet 
sig derom. Kronprinsen, som havde overtaget Hær- 
kommandoen, havde afholdt mange Udgifter af egne 
Penge, fordi de ikke vare bevilgede paa Budgettet. 
Den svenske Kronprins blev paa det ømfindtligste 
berørt af den kejserlige Straffedom. Han har rime- 
ligvis, som saa ofte før, givet sin Galde Afløb, men 
han krøb i hvert Fald til Korset som sædvanlig. Han 
følte sig paa denne Tid særlig trykket i sin isolerede 
Stilling derved, at han af sine Plageaander, de mange 
Efterretningsmænd, modtog Efterretninger om, at Eng- 
land hemmelig understøttede Gustav IV's Fordringer 
for sin Søn. Ja han fik endog Frygt for, at selv Rus- 
land i saa Henseende ikke stod tilbage for Kabinettet 
i London. Han søgte derfor at komme til Forstaaelse 
med sin gamle Herre igen, og i den Anledning se vi 
ham i de første Dage af Februar gennem Alquier 
gøre Napoleon et Forslag, som det er interessant at 
stille ved Siden af de Grundtræk for en Samvirken 
med England og Rusland, han havde meddelt disse. 
Penge maatte han have, sagde han til Alquier; thi 
uden Penge kunde han ingen Position faa i Sverig, 
ingen Statsforandring faa udvirket og overhovedet intet 
udrettet. Han kunde ikke engang opstille den Kyst- 

bevogtning, Napoleon fordrede; thi Sverig havde ikke 
de Penge, den vilde koste. Han kunde sagtens, ytrede 
han dernæst, faa Penge, naar han vilde gaa til Eng- 
| land. Hvis han vilde slutte sig til denne Magt, hvad 
Napoleon ikke kunde hindre eller gøre ham noget for, 
kunde han faa Penge til Rustninger, Penge til Hær- 
' organisation, Penge selv til Erstatning for, hvad Kej- 
seren fratog ham; han kunne faa alt, hvad han behøvede, 
og Norge til. Men han foretrak at forene sig med sin 
gamle Herre, og det vilde han gøre med Hengivenhed, 
naar han blot fik Norge. Thi Norge maatte han have. 
Med en dansk Magt i Norge vilde Sverig for stedse 
være berøvet al Handlefrihed. 
Besluttede Kejseren sig derimod til at opfylde hans 
Ønske, vilde Norges Forening med Sverig blive til 
Gavn baade for Kejseren selv og for Danmark. Thi 
naar Kejseren gav Danmark Meklenburg til Erstatning, 
og han raadede jo lige saa frit over det, som han 
havde raadet over Oldenburg, vilde han (Carl Johan) 
give det Svensk Pommern. Danmark vilde saa være 
mere end tilfredsstillet, han selv (Carl Johan) vilde 
have vundet Sverigs Hjerte og derved faaet Herredømme 
i dette Land, og naar saa Kejseren gav ham hans 
Dotationer og den Sum, han behøvede til at skabe en 
svensk Felthær, vilde Kejseren have vundet et enigt 
og velrustet Norden (med Meklenburg og Svensk Pom- 
mern) til Forbundsfælle. Han lovede i saa Fald at 
t blive Kejserens virkelige „lieutenant“ i Norden. Han 
kunde alt i Maj Maaned have 40,000 Mand svenske 
Tropper organiserede til Kejserens Raadighed og senere 
en halv Snes Tusind Mand til, og med dem skulde 
han, hvis det kom til Krig og Kejseren ønskede det, 
gaa over til Finland, rejse det finske Folk til Kamp 
mod Rusland og true St. Petersborg fra Nord af, 

naar Kejserens Hær fra Polen nærmede sig Hoved- 
staden fra Syd. 

Napoleon, som alt havde sine Ideer med Hensyn til 
den Krig, han truede Rusland med, og som kun vilde 
tugte Czaren i et Par afgørende Slag lige inden for den 
russiske Grænse, yndede ikke disse Krigsplaner i Sverig. 
Han lod Alquier svare, at Kejseren ikke havde Brug 
hverken for Sverig eller for nogen Person i Sverig. 
Han lod tillige den danske Gesandt i Paris paalægge 
sin Regering at holde Norges Grænse mod Sverig i 
god Forsvarsstand samt bød Alquier ikke oftere at 
drøfte Politik med Kronprinsen af Sverig, men henvise 
denne til den officielle svenske Regering, hvis han 
havde politiske Spørgsmaal paa sin Samvittighed. Imid- 
lertid var Kejseren ikke helt utilfreds med, hvad der 
var sket fra Carl Johans Side. Han tilskrev ham hurtig 
efter et Brev, hvori han paa en venskabelig Maade 
paalagde ham at behandle England fjendtlig, og ved 
den Lejlighed tilbød han ham for 20 Millioner Kolo- 
nialvarer, han havde i Hamburg, i Ombytning mod 
Jern, idet Kronprinsen saa kunde skaffe sig Penge ved 
Mellemhandelen i Sverig med Kolonial- og Jernhand- 
lerne, hvad Carl Johan dog, saavidt vides, ikke gik 
ind paa, hvor meget en saadan Mellemhandel end ellers 
faldt i hans Smag. Ogsaa vedblev Kejseren at mod- 
tage Forslag fra Carl Johan om Militærforbund og lod 
engang sige, at det ikke vilde være umuligt at komme 
til en Forstaaelse, naar blot Kronprinsen vilde modi- 
ficere sine Forslag efter Kejserens Ønske. Fra den 
Tid, dette Forhold kom i Stand mellem Kejseren og 
Carl Johan, blev denne mere loyal mod sin gamle 
Herre. Men saa skete det, at han i Midten af Marts 
kom i Spidsen for Regeringen i Sverig. Den gamle 

Konge blev syg, og ved en Forordning af 17. Marts 
overdroges Regeringen til Kronprinsen Carl Johan, 
hvad der vel var i Uoverensstemmelse med Grundloven 
af 1809, men dog kun mødte Indsigelse af et Mindre- 
tal, som ingen brød sig om. Fra det Øjeblik, han fik 
Styrelsen af Landet i sin Haand, blev han som om- 
skabt. Han opgav vel ikke de udenrigske politiske 
Forbindelser, han havde uden for Regeringen, hvilke 
dog paa denne Tid indskrænkedes til det mindst mulige; 
men han kastede sig med saadan Lidenskab og Utrætte- 
lighed over Forretningerne for at lære Sverigs legale 
og administrative Forhold at kende og faa de Foran- 
dringer udarbejdede, som han endnu ansaa for nød- 
vendige, at han ganske gik op i dette Arbejde. Som 
en Konsekvens af den Holdning, han havde indtaget 
til Napoleon, var det nu ogsaa den officielle fransk- 
forbundne svenske Politik, han gik helt og uforbehol- 
dent ind paa. 

Man lagde ide omliggende Lande Mærke til den For- 
andring, der var foregaaet. Rosenkrantz betragtede 
det som en Lettelse, at der nu var kommen Enhed i 
den svenske Politik. Endog Napoleon bevidnede efter 
nogen Tids Forløb Bernadotte sin Tilfredshed med det 
System, han fulgte efter at have faaet Styrelsen i sin 
Haand, og lovede ham, hvis han blev ved, sin Støtte 
baade med det, der var personligt for ham, og det, 
der tjente Landets Interesser "). 

Hoffet i Stockholm antog ogsaa et andet Præg end før. 
Kronprinsesse Desirée var kommen til Sverig med sin 
Søn Oscar, der blev Hertug af Sødermanland og lærte 
Svensk, hvad Faderen aldrig kunde bekvemme sig til. 
Prinsessen var en fuldkommen fransk og napoleonsk- 


>) Bignon, X, 166. 


18 CARL JOHANS FØRSTE TID SOM REGENT 


sindet Fremtoning. Der holdtes mange glimrende Fester 
paa Slottet i Stockholm. Da Kongen af Rom blev 
født, blev der baade illumineret og festet i den svenske 
Hovedstad, og en svensk Gesandt (Brahe) blev sendt 
til Lykønskning til Paris, ligesom en dansk (Stats- 
minister Kaas) blev sendt derned fra Danmark. Ogsaa 
i Forholdet til England viste ,den svenske Regering 
sig noget anderledes end før. I Foraaret 1811 blev 
under en Storm en stor engelsk Handelsflaade kastet 
op paa den svenske Kyst ved Carlshamn, og det viste 
sig, at de Varer, den førte, vare engelske. Alquier for- 
langte dem konfiskerede. Carl Johan fandt sig som 
Chef for Regeringen i, at Fordringen blev efterkommet, 
hvorvel Landshøvding Rosen i Gøteborg og 1809-Aars 
Mændene i det hele gjorde opmærksom paa det be- 
tænkelige deri. Sagen blev med den engelske Konsul 
1 Carlshamn, der begav sig til Stockholm, ordnet saa- 
ledes, at Sagerne bleve solgte af Englænderne til den 
svenske Regering mod den Told, det Napoleonske 
Dekret af 1810 bestemte, hvorved der indgik 1,500,000 
Daler i den svenske Statskasse. 

Ogsaa Rustningerne ved Kysten antog efterhaanden 
en Karakter, der afveg betydelig fra den Proforma- 
opstilling, som man i Almindelighed havde anset Kyst- 
opstillingen mod England for at være. 

Kronprinsen vilde nemlig med de Kræfter, Sverig raa- 
dede over, paabegynde den store Omdannelse af den 
svenske Hær til en tidsmæssig Felthær, som han havde 
bedet Kejser Napoleon om at yde Midler til. Ved en 
Forordning, som han udstedte den 23. April i Kongens 
Navn, kaldte han foreløbig 15,000 Mand af de i Øre- 
bro 1810 bevilgede 50,000 til Møde ved de bestaaende 
Kadrer langs Kysten, og samtidig begyndte den store 
Omordning af Hæren, som han med Kongens General- 

adjutant og Statsraad Adlerkreutz ved sin Side fra nu 
af helligede en saastor Del af sine Kræfter. Dette skete 
paa samme Tid, den store engelske Østersøflaade under 
Admiral Saumarez kom til Gøteborg for at genindtage 
sine sædvanlige Sommerpositioner i de nordiske Far- 
vande med Blokade særlig af Sjælland o. s. v. Selv- 
følgelig satte Almenheden det stærke krigerske Liv, 
som nu rørte sig langs Kysten, i Forbindelse med Eng- 
lændernes Ankomst. Særlig ved Gøteborg, hvor Kron- 
prinsen betydelig forøgede den hidtidige Styrke, dels 
fordi han ikke i Virkeligheden vidste, paa hvad Fod 
han stod med England, dels fordi han gerne vilde have 
flere Tropper i Nærheden af Norge, blev Tilstanden en 
helt krigersk. En Kystpostering har jo sine Maal, selv- 
skrevne ifølge Sagens Natur og Tjenstforskrifterne. 
Der anlægges Kystskanser, og man bereder sig paa at 
kunne modstaa en Landgang. Det militære Liv ved 
Gøteborg antog et saadant Sving, at der var ved at 
opstaa Panik i Handelsstaden. 

I Virkeligheden var Englands Regering for klog til 
at opgive sin fordelagtige Forbindelse med Sverig for 
saa lidt som nogle Toldafgifter ved Carlshamn og nogle 
fjendtlige Demonstrationer hist og her ved Kysterne. 
Admiral Saumarez erklærede til Landshøvding Rosen 
eller dennes Tillidsmænd, at der ikke var indtraadt 
nogen Forandring i Englands Forhold til Sverig. Eng- 
land kunde blot ikke, som i Efteraaret ønsket af Sverig, 
love det Penge og krigersk Hjælp til Norges Erob- 
ring direkte. Dette vilde Parlamentet, som saa Re- 
geringen saa strengt paa Fingrene, næppe billige under 
de nærværende Omstændigheder, da England ikke for 
Øjeblikket havde nogen egentlig Opgave i Norge. En 
anden Sag var det, naar Sverig vilde udføre sit An- 


greb paa Sjælland. Der havde England en krigersk 

Opgave, og der vilde en Optræden af Sverig i ganske 
anden Grad end i Norge berøre Napoleons Planer og 
Magtstilling i det hele. Hvis Carl Johan vilde angribe 
Sjælland for paa dansk Grund at søge sig et Pant paa 
Norges Forening med Sverig eller for paa anden Maade 
at erhverve sig Adkomster til Besiddelse af Norge, 
vilde han sikkert kunne regne paa Penge og hvad 
andet han ønskede. 

I Englands Forhold til Sverig skete der saaledes 
ingen Forandring, derimod nok nogen i Sverigs Stilling 
til England. Den hemmelige Forbindelse med Eng- 
land vedblev vel at bestaa, men en Del begrænset. 
Hans Jårta tog sin Afsked, ikke paa Grund af Om- 
stændigheder, der hidrørte fra hans Stilling, men af 
politiske Grunde, fordi han hørte til dem, der ansaa 
det for et Grundlovsbrud, at Regeringen ikke under 
Kongens Sygdom var bleven overdragen til Statsraadet. 
Hans Efterfølger var i alt Fald mindre yndet af Eng- 
lænderne. Hovedforandringen hidrørte dog fra, at Stats- 
raad Essen blev Feltmarechal og Chef for Kystbevæb- 
ningen. Han overtog i Maj Maaned Befalingen over 
Tropperne, der uddannedes langs Kysten, og havde 
Feltmarechal Toll i Skaane under sin Befaling. For- 
melt i det mindste blev Sverigs Holdning lige over 
for Englænderne mere overensstemmende med Napoleons 
Fordringer. 

Kronprinsen beholdt sin Stilling som Regent længe 
efter, at Kongen var kommen sig, ja han beholdt den 
Aaret ud, da Kongen saa længe betragtede sig som 
Rekonvalescent, rimeligvis for at behage sin adopterede 
Søn, der viste sig saare vel tilfreds med sin Stilling 
og om Aftenen gerne begav sig til Kongen for at af- 
lægge Beretning om, hvad han havde udrettet til Kon- 
gens og Landets Bedste. Men det varede længe, før 

han begyndte at føle sig til Rette. Han plagedes 
stadig af Frygt for Komplotter. Uden Skyld heri var 
ikke hans Adjudant Otto Mørner, der saa Spøgelser 
overalt. Det var væsentligst hans, men ogsaa for en 
Del Hofkansler Wetterstedts Skyld, at Armfelt i Slut- 
ningen af Marts blev udvist af Sverig, fordi han mis- 
i tænktes for Gustavianske Rænker. Armfelt svor der- 
for som Finne Czaren Troskabsed og gik til Rusland, 
hvor vi senere ville træffe ham i høj Stilling. Det var 
ogsaa Otto Mørner, der fik Kronprinsen til at se 
Gustavianske Rænker bag de Uroligheder, der frem- 
kaldtes ved Forstærkningsmændenes Udtagelse. 

Der opstod nemlig saadanne af ikke ubetænkelig Art. 
Der herskede fra Gustav III's Tid i Sverig en sand Rædsel 
for, hvad der hed Beväring eller Landværn, og paa 
Landet mente man, at hvad Carl Johans Forordning 
havde til Maal, var Konskription i fransk Aand. I 
Virkeligheden var almindelig statlig Værnepligt ogsaa 
det Maal, Carl Johan havde for Øje og Platen paa 
Rigsdagen havde været Talsmand for. Imidlertid havde 
Rigsdagen ikke tænkt paa at gribe Sagen saaledes an, 
som Forordningen af 23. April gjorde. Der skulde 
først være foretaget en Ekstrarotering, hvorved Ud- 
skrivningen vilde have faaet en Bondestanden mindre 
nærgaaende Karakter. Nu udbrød der imidlertid al- 
vorlige Uroligheder blandt Landbefolkningen i hele 
Sverig, i Uppland, Østergotland, Smaaland, Halland, 
men især i Sødermanland og i Skaane, hvor General 
Hampus Mørner skød skarpt med Kanoner paa en ved 
Klågerup samlet Bondehob, hvoraf 30 dræbtes og 60 
saaredes. Disse Uroligheder, der overalt maatte dæmpes 
ved den offentlige Magts Indskriden, gjorde et dybt 
Indtryk paa Carl Johan, der ikke forstod Sagen rigtigt 
og mente, hvad Otto Mørner indgav ham, at der laa 

politiske Øjemed bag dem. Han fik Frygt for, at Felt- 
| marechal Toll og de skaanske Herremænd som Ruuth 
[ og de la Gardie havde deres Fingre med i Spillet, og 
| at det var Gustav IV's Søn, der skulde indsættes i 
i sine Rettigheder i Sverig med fremmede Magters Bi- 
stand. Han beroligedes ikke ved, at de skaanske 
[ Herrer rensede sig i Breve til ham for den Mistanke, 
der var kastet paa dem. Han kunde ikke undlade at 
skimte Rænker overalt og fattede endog Mistanke til 
| den svenske Ambassadør i St. Petersborg, Stedingk, 
| der ikke var optraadt saaledes, som det var ham be- 
| falet i en Sag, der angik den afsatte Kong Gustav. 
| Stedingk blev noget efter af den Grund kaldt tilbage 
fra sin Gesandtskabspost, saa Sverig i St. Petersborg 
kun blev repræsenteret ved en Chargé d'affaires, paa 
samme Tid ogsaa Rusland lod sig repræsentere i Sverig 
af Baron Nikolai, der tog den officielle Repræsenta- 
tion i Stockholm i Hænde, ligeledes som Chargé d'affaires. 
En noget lignende Forandring foregik i den svenske 
Repræsentation i Paris. Ufordrageligheden mellem 
Lagerbjelke og Signeul blev til en hel Krig. Den 
sidstnævnte bevirkede, at Lagerbjelke blev kaldt til- 
bage fra sin Gesandtskabspost, men den misfornøjede 
Gesandt rejste ikke og udvirkede ved sin Stilling til 
det kejserlige Hof, at Signeul ikke fik Gesandtskabs- 
posten, som han havde ventet. Efter den Tid var Sig- i 
neul, uden at være Gesandt, Carl Johans Mand i Paris, . 
medens Gesandtskabet forestodes af Legationsraad 
d'Ohsson som Chargé d'affaires, uden at nogen be- 
kymrede sig videre om ham. Men Signeul modar- 
bejdedes af Lagerbjelke og flere misfornøjede Svenske, 
hvilke Personer dannede et Carl Johan fjendtligt Koteri, 
der holdt sig op ad den franske Regering. 

Dog, efter at have fulgt Carl Johan og Sverig indtil 
Midten af 1811, maa vi vende os til Norge og Dan- 
mark efter kun endnu at have meddelt, at Kronprinsen 
havde den Sorg at maatte tage Afsked med sin Gemal- 
inde. Hun kunde slet ikke finde sig til Rette i Sverig, 
og de franske Damer, hun havde med sig, end mindre. 

í Da Badetiden nærmede sig, vilde hun til Plombières, 
skønt hun, medens hun havde boet i Hamburg og 
Holsten, havde befundet sig meget vel ved Badene i 
Travemünde. Hun rejste med sine Damer til Frank- 
rig og kom ikke tilbage til sin Mand og Søn i Sverig 
før mange Aar efter Kejserdømmets Ophør. 

Fra Badene tog hun til Slottet Montefontaine, hvor 
hun boede en Tid hos sin Søster, Dronningen af Spanien, 
men derefter opslog hun sin Bolig i Paris og la Grange. 
Napoleon saa ikke med Tilfredshed derpaa, enten det 

' var, fordi hun havde en god Indflydelse i fransk Ret- 
ning paa sin Gemal, eller fordi han ikke vilde have et 

i Bernadottesk Øre ved sit Hof. Han ønskede hende 
tilbage til Sverig, ja forsøgte endog en formelig Ud- 
visning af Frankrig, men den lige saa uforknytte som 

' livlige Dame, der i sin Ungdom havde set Napoleon 
som sin Bejler, forstod at sætte sig ud over slige kej- 
serlige Indfald. 

I hele den Tid, vi have gennemgaaet for Sverigs 
Vedkommende, havde Norge næppe en eneste Dag 
været ude af Carl Johans Tanke, men det var kun 

|: dets Erhvervelse, politisk eller diplomatisk, der optog 

j ham. Brydningen ved Grænsen af Norge, Agitationen 
i dette Land og Forsøgene paa at vinde Indfiydelse 
over Nabofolket sysselsatte ham mindre. Regeringen 
i Stockholm brød sig ikke om den Sag. For den 
eksisterede der paa denne Tid knapt noget norsk 
Spørgsmaal. Derimod var der en Mand, som til Gon- 

gæld beskæftigede sig saa meget mere indtrængende 
dermed. Det var Platen, endnu Statsraad, men uden 
for Funktion som saadan. Han havde i dette Aars 
første Maaneder begyndt Anlægget af Götakanalen i 
Marken og havde dertil faaet Kronarbejdere i Form 
af Værnepligtige af den inddelte Styrke, der paa samme 
Tid, de arbejdede, skulde uddannes til Soldater og 
være til Raadighed for Kystværnet og for Bevogt- 
ningen af Grænsen mod Norge. De havde Vaaben, 
Ammunition og andre Krigsfornødenheder samlet i 
Vaabenkamre, nær deres Arbejdspladser, og eksercerede 
paa belejlige Tider, som Vejret, Helligdage eller andre 
Forhold tilstod dem. De udgjorde tilsammen 5000 
Mand, og Platen, den tidligere Søofficer, blev deres 
Oberst. 

Platen var ved Wenern, hvor han havde Ophold, 
ikke langt borte fra Adlersparre i Mariestad, hvis 
tidligere Tropper endnu laa paa Roterne, nær Norges 
Grænse, med Vaaben og Ammunition hos sig. Ogsaa 
var han forholdsvis nær ved Göteborg, hvor Grev A. 
Rosen boede, og hvor Feltmarechal Essen, der kom- 
manderede den store Kystforsvarsstyrke, en Tid af 
dette Aar havde fast Ophold. 

Disse Mænd var det, som interesserede sig for Norge 
og vare beredte paa at gribe ind, hvis der skulde vise 
sig noget der; og Platen havde Haab om, at der vilde 
ske noget. Han havde endnu Forbindelser i Norge, 
deriblandt ogsaa med Wedel, og han vidste, at der i 
Norge var Misfornøjelse med Regeringen i Kjøbenhavn 
og med det formentlige danske Herredømme som ingen 
Sinde før. Han mente, at det ikke var ilde, om 
Norge paa den Tid vilde gøre Opstand, hvorved de 
diplomatiske Vanskeligheder, der pinte Kronprinsen, 

angaaende Norge paa den letteste Maade vilde skaffes 
af Vejen. 

Man kan nu godt sige, at Tilstanden i Norge 
næsten var revolutionær; thi det befandt sig i en 
Gærings- og Gennembrudsperiode, der hindredes i sin 
Udvikling af de hardtad fortvivlede politiske, økono- 
miske og forfatningsløse Tilstande i Danmark, som det 
var i statlig Union med. 

Der var flere end Platen, der undrede sig over, at 
det dansk-norske Monarki under de Tilstande, det be- 
fandt sig i, kunde holde sammen. 

Men det holdt dog, som vi skulle belyse. Inden vi 
imidlertid komme ind paa, hvad der i den Anledning 
er at bemærke, maa vi først dvæle et Øjeblik ved 
Norges Væbningstilstand og Forhold til de nævnte 
svenske Troppeopstillinger og Rustninger. 

Norge havde en bedre Hær nu end i 1808, skønt 
dets Krigsmagt da havde gjort saa god Fyldest. Prin- 
sen af Hessen havde sammen med Staffeldt og andre 
af de kendte Førere fra 1808 underkastet den norske 
Hærforfatning en Prøvelse, og derefter var der bleven 
indført en af Kongen approberet ny Organisation, som 
indeholdt mange Forbedringer og bevirkede, at flere 
mobile Tropper end tidligere hurtig kunde opstilles. 

Ialt bestod den norske Hær nu af nær ved 30,000 
Mand, hvoraf dog en stor Del maatte bindes til 
Kysten, fordi Norge jo var i officiel Krig med Eng- 
land, og Kongen, der havde forbeholdt sig Disloka- 
tionen ligesom i Christian Augusts Tid, spredte en 
for stor Del bort fra Grænsen, der var truet fra Sve- 
rig. Prinsen kunde næppe samle mere end højst Halv- 
delen af ovennævnte Styrke mod Sverig, hvad der dog 
vilde have været tilstrækkeligt, naar de svenske Hær- 
kræfter havde været som hidtil, men disse begyndte 

nu at komme paa en anden Fod end før. Der frem- 
dukkede nye Troppeafdelinger pludseligt og i voksende 
Tal samtidig med, at Rygter meldte, at snart Napoleon 
snart England vilde hjælpe Sverig til Besiddelsen af 
Norge. 

Den nye Hærordning var heller ikke helt gennem- 
ført endnu, og der manglede som sædvanlig Krigsfor- 
nødenheder eller Raaprodukter til disses Tilvejebrin- 
gelse i tilstrækkelig Grad. Heller ikke var Kornfor- 
syningen god, skønt Tilførslen havde været rigelig i 
Vinterens Løb. I hvert Tilfælde savnedes der Midler 
til at modstaa en engelsk Blokade. Man var i de 
senere Aar afvant med at tænke meget paa denne 
Slags Forsyning i stor Stil, fordi Forholdet baade til 
England og Sverig havde været forandret fra tidligere. 
Paa Grund af det forklarede var Tilstanden i Begyn- 
delsen af 1811, den Tid, da alle foruroligedes ved 
Bernadottes Optræden i Sverig, ikke fri for at være 
krigersk bevæget. Prinsen af Hessen satte Grænsen i 
Forsvarsstand, forøgede Besætningerne der, sendte 
Skibe til England for at forskaffe sig manglende 
Krigsfornødenheder, f. Eks. Krudt eller Salpeter til 
sine Krudtmøller, ordnede alt til en hurtig Indkaldelse 
af Hæren og indrettede et stedfortrædende Statholder- 
skab, som kunde udføre de løbende Forretninger i 
Christiania, naar han gik til Hæren. Han traf ogsaa 
Anordninger, der ikke passede helt vel med Kongens, 
men som efter hans Mening vare nødvendige. 

Imidlertid drev hele dette truende Uvejr fra Sve- 
rig over. Hen i April indtraadte der Ro i Nabolandet, 
og i Maj Maaned gik den engelske Flaade Norges 
Kyster forbi, saa Norge atter kunde sende sine Skibe 
til England og fortsætte den Handel, der havde bragt 
Landet Rigdomme i de senere Aar. 

Denne Licencefart, som kontrasterede saa mærkeligt 
mod den officielle Krigstilstand med England, som 
endnu bestod for norske Krigsskibe og norske Kapere, 
affødte ganske ejendommelige Tilstande. Det var som 
en Neutralitetstilstand, der hemmelig respekteredes 
trods den officielle Krigstilstand, altsaa ganske i Ka- 

i rakter med den Konvention, der herskede mellem Eng- 
land og Sverig. Norske Skibe bragte Planker og 
Skibsbygningsmaterialer til England og fik til Bytte 
det lovbestemte Kvantum Kolonialvarer og iøvrigt de 
andre engelske Varer, som der var Plads til, og de 
norske Skibe kunde derefter som neutrale under en- 
gelsk Konvoy gaa andre Steder hen med deres fra 
England erholdte Varer. 

Den Indflydelse, det fra Efteraaret 1808 florerende 
Handelsliv havde haft og endnu havde paa Norges 
økonomiske Stilling, var gennemgribende. Den Mængde 
Erhverv, som vare oprettede i 1808, vare komne i god 
Gang, og nye havde sluttet sig dertil. Der arbejdedes 
i hele Landet, og nye industrielle Anlæg, som begynd- 
tes, trængte endog til Arbejdskraft. 

Til Tider kunde Riget synes at befinde sig i et 
rent yppigt materielt Velvære. De mange Varer, man 
fik hjem fra England, kunde ikke udføres igen, skønt 
Købmændene gjorde sig Umage derfor og aabnede nye 
Handelsveje, endog til sydlige Lande. Der spredtes 
derfor en Mængde tidligere sjældne Produkter om i 

i Norge. Mange Egne, som tidligere f. Eks. knapt 
kendte The og Kaffe, fik nu Overflod deraf. Dette 
havde en fremmende Indflydelse paa hele Livet i 
Norge, som paa Husflid og Industri. 

En fuldstændig Modsætning hertil finde vi i dette 
Aar i Danmark. Til Blokaden af Kysterne sluttede 
sig de fordærvelige Virkninger af Hansestædernes Ind- 

lemmelse i Frankrig. I Juni Maaned blev et nyt 
fransk Toldsystem bekendt, ifølge hvilket danske In- 
dustriprodukter ikke kunde udføres til Frankrig uden 
en Told, de ikke kunde bære, og ingen Raaprodukter 
indføres uden lige saa umulige Afgifter. Lige over for 
det sydligere Udland var man næsten værre stillet. 
' Man kunde ikke komme til Tyskland uden at passere i 
i den Strækning fransk Jord, der gik fra Hamburg til 
Lybæk. For Passagen af denne var der en Transit- 
told, der paa mange Punkter virkede som et Udførsels- 
| forbud. Der kunde for Eksempel ikke længere være 
| Tale om at føre Heste til Preussen eller Sachsen, som 
: man hidtil havde staaet sig ved. 
k I økonomisk Henseende tog det sig ud, som om de 
to Riger havde byttet Rolle. Nu var det Norge, som 
hjalp Danmark. De kongelige Kasser havde nu kun 
Toldintrader fra Norge, men derfra vare de lige saa 
; rigelige, som de fra Danmark i den sidste Tid havde 
været forsvindende. Børsen i Kjøbenhavn fik ogsaa 
en væsentlig Del af det Guld, den behøvede, ved 
| norske Købmænds Veksler paa Udlandet. 
| Men imidlertid maa man ikke tale om Økonomi i 
| nogen som helst Betydning i denne Tid. Økonomisk 
| 

var Monarkiet bankerot, om man end ikke turde se 
| Sandheden i Øjnene. Bernadottes Korps i 1808 havde 
|| givet Monarkiets Finanser Dødsstødet, og med Finan- 
serne hang Pengevæsenet og hele Monarkiets Sam- 
fundsliv uhelbredelig sammen paa Grund af den ulyk- 
kelige Mangel paa tidssvarende Organisation. Uden 
| regulære Statsindkomster af reel Betydning, men med 
| uhyre daglige Udgifter til den store Hær paa Sjælland 
| maatte Regeringen tage Penge, hvor den fandt dem. 
I 1809 og 1810 havde den faaet Laan hos Rigfolk og 
Købmænd, i 1811 maatte den udskrive de samme 

Ydelser som Tvangslaan. Men hvad den opnaaede 
var kun for intet at regne mod, hvad man behøvede. 
I 1811 red Regeringen paa Veksler: mere end nogen 
Købmand paa Fallittens Rand og fabrikerede Papirs- 
penge i saa stort et Antal, som Presserne i Kjøben- 
havn og Altona kunde præstere, og disse Sedler, der 
ikke hvilede paa sand Valuta, modtoges kun af Folk 
til den Pris, de vilde give for dem. Den Kurs, de 
noteredes for, sank naturligvis i samme Grad, deres 
Tal forøgedes. I Løbet af Aaret 1811 sank den Værdi, 
disse Sedler havde i Handel og Vandel, fra en Fjerde- 
del til en Ottendedel af deres Paalydende. 

Disse faa Oplysninger ville formentlig være tilstræk- 
kelige til at give en Forestilling om Tilstanden i det 
dansk-norske Monarki i 1811, medens de forskellige 
Landsdele, hvoraf det bestod, truedes hver af sin egen 
Fjende, Holsten og Halvøen af den franske Vælde i 
Hamburg, Øerne af England, som blokerede dem, og 
Norge af de Bernadotteske Efterstræbelser. 

Da Finanserne, med hvilke Pengevæsenet var for- 
bundet, vare fælles for Monarkiet, vare alle Landsdele 
delagtige i det Skibbrud, der forestod, men Norge var 
dog ulykkeligere stillet end de andre Dele; thi dets 
Pengevæsen var mere sammenfiltret med det egentlige 
Danmarks end Holstens, og det havde ingen Indflydelse 
paa Pengekrisens Udvikling. Det var i Kjøbenhavn, 
man lagde Planer, spekulerede og manøvrerede. Det 
var der, Kursen blev sat, og hele det Jobberi fandt 
Sted, som er uadskilleligt fra Tilstande som de be- 
skrevne. For Norge var hele Misèren som et Onde, 
der kom ude fra, fra Danmark, og man var nødt til 
at frigøre sig saa meget som muligt fra det danske 
Pengevæsen, som det kaldtes. Man kunde ikke i Norge 
paa denne Tid slutte Overenskomster om Betaling i 

Regeringens Penge, fordi man ikke vidste, hvad Kurs 
Sedlerne havde den Dag. Den noterede Kurs kom 
først til Norge lang Tid efter, at den var sat i Kjøben- 
havn, og paa den Tid, den blev forkyndt i Norge, var 
der alt sat en ny i Kjøbenhavn. De store Forretninger 
i Norge gjorde deres Beregninger og indrettede deres 
Bogføring i Sterling; i de lavere Klasser paa Landet 
maatte man paa mange Steder gaa tilbage til meget 
primitive Handelsforhold, til Byttehandel. Kolonial- 
varerne bleve et almindeligt Tuskmiddel i Norge. 
Disse ulykkelige Forhold indvirkede nu dog ikke paa 
Stemningen i Norge, som den overfladisk viste sig. 
For dem, der ejede noget og frygtede Samfundsbyg- 
ningens snare Sammenstyrtning, var Tilstanden uhygge- 
lig, men for Mængden, den store Hob, som lever fra 
Haanden til Munden og for Øjeblikket levede højt, 
var Situationen snarere livfuld, som store Statskriser 
og Omvæltninger gerne ere det for dem, der ikke have 
noget at tabe derved. Der skabtes ogsaa Formuer paa 
denne Tid, dels ved Penge- og Værdicirkulationen, som 
det febrilske Liv frembragte, dels ved de mange nye 
Forretninger, Spekulanter søgte at grunde, dels ved 
Kaperierne. Der var nemlig ingen blot nogenlunde 
Bemidlet paa hin Tid, som ikke havde sin Part i et 
et eller andet Kaperselskab, som man nu om Stunder 
har sin Lodseddel i et Lotteri. Baade Norske og 
Danske deltog lidenskabeligt i dette Spil, skønt Kape- 
rierne mest foregik i de danske Farvande og ikke 
mærkedes paa Vestkysten af Norge. Men et af de 
største Kup, som er blevet gjort i Monarkiet af Kapere, 
blev dog i dette Aar udført i Norge ved Christianssand. 
Det var saa betydeligt, at de kongelige Finanser, i 
hvis Kasser Kaperudbyttet altid indgik kontant, medens 
Lodhaverne fik deres Lodparter udbetalte i Obliga- 

tioner p. p., ansaa Indkomsterne ved denne Lejlighed 
som en Redning for Finanserne dette Aar. 

Livet var saaledes potenseret, og der var Arbejde 
for alle Hænder. Selv Frederik af Hessen satte offent- 
lige Anlæg i Gang. Han saa, hvad man kunde bruge 
Papirspenge til i Danmark, og søgte at efterligne det. 
Han indstillede i ramme Alvor, at det jo var bedst at 
indrette det, som man trængte til, saa længe Sedlerne 
havde nogen Værdi, da den Tid jo nok kom, da man 
intet kunde faa for dem. Han fik i Virkeligheden 
Penge sendt og indrettede militære Værksteder, samt 
byggede Magasiner og andet for dem. Til et vare de 
kongelige Penge gode, — til at betale Skatter og gam- 
mel Gæld med og til at købe Korn for i Danmark. De 
sendtes da ogsaa i disse Øjemed sækkevis til Jylland. 

Prinsen af Hessen befandt sig ikke ilde i disse For- 
hold. Han gik om mellem Mænd af alle Partier og 
deltog — for saa vidt der ikke stilledes for store Krav 
til hans Magelighed — med Glæde i de mange og tit 
noget ekscentriske Forlystelser, som de uvisse Tilstande 
og det med dem følgende Galgenhumør gav Anledning 
til. Men hans største Fornøjelse var i godmodig In- 
dolens at modtage de Tanker, som begavede Mennesker 
indgav ham. Havde han virkelig faaet Interesse for 
en Sag, manglede han ikke Evne til at tage sig af 
den. Hans Ord fandt god Indgang hos Kongen. Dog 
henvendte han sig i Sager, der laa ham paa Hjerte, 
ikke gerne til Kongen, naar det kunde undgaas. Han 
vidste, at Kongen gerne krøb til Korset for en fuld- 
byrdet Kendsgerning, og derfor foretrak han, hvor 
det kunde lade sig gøre, at sætte det i Værk, han an- 
saa for nødvendigt, og at indmelde det skete til Kongen 
som udført i Bevidsthed om, at han havde handlet 
efter Kongens Villie. 

Prinsen sluttede sig i Selskabet for Norges Vel 
ganske til den norske Nations og dens fremragende 
Mænds Ønsker om et Universitet og en særegen norsk 
Bank, som paa denne Tid fik en ganske særlig Ak- 
tualitet. Han gjorde dette, uagtet Kongen i sin In- 
struks til ham havde udtalt, at han ikke vilde have 
saadanne Særinstitutioner i Norge. Han tog sig ogsaa 
af de norske Førere, naar Kongen var paa Nakken 
af dem. 

Dette var f. Eks. Tilfældet, da Kongen i Februar 
1811 stævnede Wedel til Kjøbenhavn for at kalde ham 
til Regnskab for sit Forhold til Sverig. Kongen var 
nemlig bleven oplyst om hele hans Færd, ikke blot 
af, hvad der offentligt derom forelaa, og af, hvad der 
tidligere var bleven ham meddelt, men ogsaa af nye 
Akter, tilstillede ham fra Sverig og fra fremmede Kabi- 
netter f. Eks. det Berlinske. Prinsen af Hessen optraadte 
som hans Talsmand, gjorde opmærksom paa hans For- 
tjenester af Norge og bad Kongen om endelig ikke at vise 
ham nogen Mistillid, hvad der vilde vække almindelig 
Misnøje i Norge, men derimod at nytte hans store Evner 
i Provideringens eller i anden Tjeneste. Det maa vel 
regnes Frederik af Hessen til Ære, at denne Kaldelse 
til Kjøbenhavn, som vi nu skulle omtale, fik et Udfald, 
der var ganske modsat det, man frygtede. 

Wedel selv var ikke uden mørke Anelser. Han for- 
lod sit Hjem under store Sindslidelser !) og brændte 
først alle sine Papirer (ved hvilken Lejlighed, efter 
Tilskyndelse af Major Stabell, Brigaden Holsts Arkiv 
fra 1808 ogsaa gik op i Luer paa Frederikssten). Men 
da han kom til Kjøbenhavn, havde Piben faaet en 
anden Lyd. Da han tren frem for Kongen paa Amalien- 


1) Grev J. C. H. Wedel Jarlsberg I, 408 og følgende. 

borg, var Frederik VI Elskværdigheden og Forekommen- 
heden selv. Han viste sig.saa fortrolig og tillidsfuld, 
som det var hans Person muligt, og sagde Greven, at 
han vilde benytte hans Erfaring og Lokalkundskab til 
Regeringsforanstaltninger, som vare under Overvejelse 
ikke blot i Anledning af Provideringsanliggenderne og 
de mange svævende Differencepunkter imellem Styrel- 
sen i Kjøbenhavn og den norske Statholderregering, 
men ogsaa med Hensyn til Oprettelsen af en højere 
akademisk Undervisningsanstalt i Norge. Direktionen 
for Universitetet og de lærde Skoler 
havde nemlig foreslaaet en saadan, 
aabenbart for at komme Nordmæn- 
denes Ønsker i Møde uden at berøve 
Universitetet i Kjøbenhavn dets 
Privilegium paa at være fælles 
Skole for Embedsmænd i Norge og 
den danske Del af Danmark. 

Ved et kongeligt Reskript fik nu 
Kollegierne, Rentekammeret og den 
nævnte Direktion Befaling til at 
konferere med Greven og benytte de Oplysninger, denne 
Mand „paa Grund af sit Kendskab til Norge, sine Ind- 
sigter og sin umiskendelige Iver for Landets Vel“ var 
i Stand til at give. Grev Wedel gik nu om i Re- 
geringens Kontorer; alle Sager om Norge forelagdes 
ham, og han arbejdede med Regeringens Mænd i Kjø- 
benhavn og med Kongen, som han daglig var sammen 
med. Naar man ser hen til den Hurtighed, hvormed 
han sejrede i alle Konferencer, og til den Magt, han 
fik over Kongen, der opgav alle sine Betænkeligheder 
og lod sig overbevise af Wedel, f. Eks. om Nytten af 
et fuldstændigt Universitet, kan man beklage, at Kongen 
ikke for tre Aar siden var kommen i Forbindelse med 

Wedel, som Christian August saa meget havde ønsket. 
Nordens Skæbne var saa maaske bleven en anden. Da 
han rejste hjem nu efter tre Ugers Ophold i Kjøben- 
havn, vare alle Sager angaaende Norge komne i den 
Gænge, Wedel ønskede, og han vidste, at det fuld- 
stændige Universitet vilde blive approberet, saa snart 
Direktionen for Universitetet og de lærde Skoler havde 
indsendt den Indstilling derom, som den havde udar- 
bejdet med Wedel. 

Det, som her er fortalt, skete som bemærket alt i 
Februar og Marts Maaned og havde sin store Ind- 
flydelse paa Udviklingen i Norge dette Aar. 1809- 
Aars Mændene i Sverig vare selvfølgelig blevne op- 
skræmmede og nysgerrige efter at erfare, hvad der 
vilde times Wedel i Kjøbenhavn. Selv Carl Johan i 
Stockholm sendte en Fortrolig, Grev Axel Mørner, til 
Vestkysten for at erfare, hvad man der vidste om 
Sagen. 

Da Wedel rejste tilbage til Norge over Sverig, hilste 
han paa Rosen i Gøteborg og havde ved samme Lej- 
lighed en Samtale med Grev Mørner. I denne fortalte 
han, at han var den samme som før, men de Svenske 
mente dog, at der var noget mere reserveret ved ham, 
og i hvert Fald behagede det dem ikke rigtigt, at han 
kunde komme tilbage med et Tillidshverv fra sin Konge, 
især da dette angik et Universitet, som de ikke ønskede 
oprettet som en Udlægger fra det kjøbenhavnske. 

I Virkeligheden var Wedel ikke uforandret, hvor 
meget han end fastholdt sin Anskuelse om, at Norge 
burde forenes med Sverig, selv om Danmark ikke vilde 
med. Han meddelte ogsaa til de Svenske, han traf, at 
Øjeblikket til at handle ikke var kommet, og at dersom 
nogen vilde forsøge at bringe Foreningen i Stand med 

Vaaben i Haand, vilde den være gjort umulig for be- 
standig. 

I Virkeligheden tænkte paa denne Tid kun faa i 
Norge paa Sverig. Det, Norge fæstede sin hele Op- 
mærksomhed paa, var Forholdet til England, hvilket 
man ønskede befæstet og udvidet, især da England 
havde begyndt med at vise Spor til en forandret Op- 
træden, bevirket dels ved visse Handelskonjunkturer i 
England, dels ved Forholdet til Sverig, som det higede 
efter at komme i nøjere Berøring med. 

Da Wedel kom hjem, satte han fornyet Liv i Sel- 
skabet for Norges Vel, og gennem dette sattes en 
Nationalsubskription i Gang for Oprettelse af et Uni- 
versitet, hvilken modtoges med stor Tilslutning. Den 
store, gennemgribende Reform, som Ophøret af den 
fælles Embedsmandsuddannelse var, og som tidligere 
altid var strandet paa Regeringens Modstand, gennem- 
førtes nu med lige Sympati i begge Riger. I Sep- 
tember Maaned kom den kongelige Resolution om det 
norske Universitets Oprettelse, og i Anledning heraf 
foranstaltede Selskabet for Norges Vel en Nationalfest, 
som holdtes den 11. December i alle norske Byer. En 
lignende Fest afholdtes ogsaa under megen Højtidelig- 
hed i Kjøbenhavn, iværksat af de der studerende Nord- 
mænd. Denne Fest overværedes af Kongen og det 
kongelige Hus, og ved den holdt Prins Christian 
Frederik en begejstret Tale, som vakte Opmærksomhed 
i begge Riger paa Grund af den Varme, hvormed 
Prinsen priste Norge og dets nationale Sag. 

Da Kongen havde ladet sig overtale til at bevilge 
Universitetet, kunde han ikke nægte andre Reformer, 
som stod i Forbindelse med Norges Selvstændighed og 
vare af mindre vidtrækkende Betydning. Det var kun 

og Wedel anbefalede Reformer vilde blive tilladte. I 
Vinteren 1811—12, da Wedel og Rosenkrantz opholdt 
sig 1 Kjøbenhavn for at afgøre med Hovedstadens 
Myndigheder adskillige Ting vedrørende Universitets- 
forordningens Gennemførelse, forhandledes der samtidig 
andre administrative og økonomiske Anliggender ved- 
rørende Opgøret mellem Norge og Danmark. Denne 
Vinter, da den norske Studenterkoloni i Kjøbenhavn 
alt begyndte at føle sig som fremmed i den danske 
Stad, opholdt der sig en Mængde Nordmænd i Kjøben- 
havn. Blandt dem fandtes f. Eks. Jacob Aall og 
Kammerherre Anker, som vare der for at paase mest 
private, norske Interesser under den pekuniære Nøds- 
tilstand. 

Der maa nu til denne Udsigt over norske Tilstande i 
1811 tilføjes, at der var megen Tale om, hvorvidt det 
var forsvarligt under de skæbnesvangre Tidsforhold, 
i hvilke Norge befandt sig, at lade Prinsen af Hessen 
beholde Ledelsen af dette Lands Styrelse. Man over- 
saa ikke de gode Egenskaber, han havde, navnlig til 
at gøre sig afholdt af Massen, og den militære Dygtig- 
hed, han besad i det mindste som Underfører, men 
paa en afsondret Post som en Statholders i Norge 
krævedes der en overlegen Mand, der kunde andet 
end lystre alene, og en Personlighed, der kunde herske, 
fordi han skulde være Præsident i en Regering. De 
fleste oplyste Mænd i begge Riger, især dog i Dan- 
mark, mente, han ikke var den rette Mand paa den 
Post, han indtog. Rosenkrantz gjorde Kongen opmærk- 
som derpaa, og de andre Ministre og Kollegiechefer, 
som indbyrdes udvekslede de Tanker, de ikke kunde 
fremsætte i Statsraadet, fordi dette ikke sammenkald- 
tes, vare enige om, at Prinsens Forbliven i den Stil- 
ling, han beklædte, ikke var forsvarlig. 

Der var nu kun en af de kongelige Prinser, der 
syntes skikket til at overtage Stillingen, nemlig Prins 
Christian Frederik, der havde anerkendte Statsmands- 
anlæg, og hvis Stilling som Tronfølger i manges Øjne 
var til stor Fordel, da det i Øjeblikket gjaldt om at 
holde Norge til Kongehuset selv under Forhold, hvor 
Rigerne maaske særskilt, som en Flaades Skibe i en 
Storm, hver maatte søge at bjerge sig paa egen Haand, 
til de igen kunde finde hinanden. 

Ingen havde med større Udholdenhed søgt at faa 
denne Prins til Norge end Carsten Anker, som i dette 
Aar, 1811, efter at have opgivet sin Embedsstilling og 
solgt sine Ejendomme i Kjøbenhavn, var tagen til Norge, 
hvor han havde bosat sig paa sit Jernværk Eidsvold, 
en 3—4 Mil Nord for Christiania. Han havde faaet 
det bragt dertil, at Kongen i dette Aar lovede Prinsen, 
at han skulde komme i Betragtning, naar Pladsen blev 
vakant. Videre vilde Kongen dog ikke gaa endnu. 
Han vilde helst beholde Rigerne i sin Haand, saaledes 
som han troede at have dem nu, og mente, at hvad 
der savnedes hos Prinsen af Hessen, kunde suppleres 
af en dygtig Regeringskommission, som han agtede at 
oprette i Norge i Krigstilfælde. Dette vakte ikke Bil- 
ligelse i Kjøbenhavn, men det er et Spørgsmaal, om 
ikke Rosenkrantz støttede det. Thi for Øjeblikket 
syntes Stockholmerkabinettet resigneret med Hensyn 
til Spørgsmaalet om Norge, og Tronfølgerens Opsen- 
delse kunde muligvis vække Alarm. Han var jo ikke 
blot Tronfølger, han var en politisk Person, der aspi- 
rerede til den svenske Trone, hvis Bernadotte, som 
man i Danmark almindeligvis bildte sig ind, ikke kunde 
holde sig i Sverig, ja han havde endog et Parti i Sverig, 
om end rimeligvis kun lille. At sende Prinsen til 
Norge i dette Øjeblik, da alt var roligt ogsaa der, 

vilde maaske være at kaste en Glød til et brændende 
Spørgsmaal, man helst saa slukt. 

Prinsen af Hessen fik derfor Lov til at forblive i 
Norge som Herre. Der blev sagt, at Prins Christian 
Frederik ikke kunde undværes paa Sjælland, hvor Faren 
var større end andetsteds. I Virkeligheden traadte 
Norge ogsaa for en Tid i Skygge for, hvad der paa 
andre Steder optog alles Opmærksomhed, skønt Kon- 
junkturerne for Norge bleve daarligere og mere truende, 
efterhaanden som Aaret gled frem, dels paa Grund af 
Forholdet til Sverig og England, der forandredes, dels 
påa Grund af en Misvækst, der iøvrigt indtraf ikke 
blot i Norge, men i Danmark og Sverig, ja det nord- 
lige Tyskland med. 

Den Fare, der tog Regeringens hele Opmærksom- 
hed fangen, kom fra Frankrig, fra den franske Hær 
i Hamburg, og det Forhold, der udviklede sig mellem 
Kejseren og Sverig. 

Alt i Juni Maaned var Davouts Korps svulmet op 
til 100,000 Mand, og der var paa forskellige Steder 
begyndt strategiske Opmarcher, saa Krigen blev be- 
tragtet som uundgaaelig. Dog det kom nu ikke saa 
vidt. Det kom i Stedet for til en Slags Stilstand. 
Kejseren opsatte Krigen til det næste Aar, det vil 
sige til Juni Maaned Maaned 1812, der var den Tid, 
da Vinteren hørte op i Rusland. Derfor blev Davouts 
stadig voksende Korps, der skulde være det franske 
Angrebs Kærnestyrke, liggende ved Danmarks Grænse 
og Kysten Øst paa. Dette Naboskab blev farligere 
for Regeringen i Kjøbenhavn i samme Grad, Forholdet 
mellem Napoleon og Sverig spændtes, og dette Forhold 
strammedes og fik en næsten akut Karakter i Efter- 
sommeren 1811. 

Forhandlingerne om Alliance mellem Kejseren og 
Bernadotte vare fortsatte i tre Maaneder gennem de 

mange Mellemmænd, Bernadotte havde til sin Raadighed, 
deriblandt Hertugen af Bassano, Frankrigs nye Uden- 
rigsminister, som Bernadotte havde Bekendtskab til. 
Disse Forhandlinger havde egentlig ikke ført til noget 
Brud. Bernadotte var gaaet saa vidt, at han havde 
indskrænket sine Fordringer paa Norge til Trondhjems 
Stift alene. Napoleon vilde blot ikke ud med Penge, 
men stillede ham, ligesom en Gang før, for 20 Millioner 
Kolonialvarer til Raadighed, denne Gang fra Oplag, 
han havde nær ved og i Stralsund, og han tilbød ham 
dem paa en saadan Maade, at Carl Johan endog be- 
tragtede dem i Stralsund som sin eller Sverigs Ejen- 
dom, skænket af Napoleon, for at han kunde begynde 
Dannelsen af Sverigs nye Hær. 

Nu ophørte imidlertid disse ikke afbrudte Alliance- 
forhandlinger af sig selv, fordi en anden Sag, den om 
den hemmelige Forbindelse med England, tog For- 
rangen blandt de Differencer, der bestod mellem Kej- 
seren og Regeringen i Stockholm. 

Straks efter Bruddet med Czar Alexander ved Nyt- 
aarstid havde Napoleon ophørt med sin skrappe Op- 
træden mod Sverig og Rusland i Anledning af deres 
Forsyndelser mod Fastlandssystemet. Czaren havde jo 
nemlig ikke ladet sig imponere, han havde brudt Sy- 
stemet med Villie, og der var begyndt Rustninger, der 
gav Czaren en i Begyndelsen gunstigere Stilling end 
Napoleon. Det var da naturligt, at Napoleon opsatte 
Forfølgelsen af sin Optræden, til han havde faaet saa 
mange Tropper samlede, at han havde tilstrækkelige 
Midler til at støtte den paa ny. Derfor indtraadte 
der en Periode, i hvilken Napoleon lod fem være lige 
over for de Magters Handel, der ikke umiddelbart 
vare hans Herredømme underlagte. 

Disse Forhold havde givet Anledning til, at den 
svenske Smughandel, efter at Admiral Saumarez var 

kommen til Göteborg i Maj og havde forsikret, at 
England ikke vilde forandre sit tidligere Forhold til 
Sverig, havde antaget en mod Forholdene ved de 
tyske Kyster stridende, helt besynderlig Karakter. 
Til Lands i Sverig opførte den svenske Regering 
sig gennemgaaende korrekt, som Napoleon ønskede 
det, men Englænderne, som havde deres Depoter paa 
Øen Anholt, som de i det Øjemed havde taget fra 
Danmark, beholdt dog ogsaa deres Depoter paa Øerne 
i Göteborg Havn og paa Øen Hanö ved Carlshamn, og 
paa disse Steder, i Göteborg og Carlshamn (og ogsaa 
i Stockholm), oplagdes ogsaa svenske Varer, som 
skulde listes ind i Tyskland over Stralsund. 

Baade de svenske og de engelske Varer, der betrag- 
tedes efter Forgodtbefindende enten som svenske eller 
som neutrale, skjultes ved Vagter og Kavaleritropper 
mod Indblik af Uvedkommende, og fra disse Steder 
førtes nu Varerne til Stralsund, hvorfra de som sven- 
ske spredtes ned i Tyskland. I Juni Maaned gav 
dette organiserede Smuglersystem Anledning til store 
Uroligheder i Svensk Pommern. Mandskab fra franske 
Kapere bemægtigede sig et svensk Skib, fandt, det 
var ladet med engelske Varer, og vilde behandle det, 
som man behandler et Skib med Kontrebande. Men 
Soldater af Garnisonen i Stralsund, der stod under 
Oberst, straks efter General, Peyron, der var Øverst- 
kommanderende i Svensk Pommern paa den Tid, vilde 
befri Skibet, og det kom til en hel Tumult. Den 
franske Udenrigsminister, Bassano, foreslog Kejseren i 
den Anledning at besætte Svensk Pommern eller i det 
mindste at lade en fransk Militærstyrke med franske 
Embedsmænd og Toldsoldater indrette Toldtjenesten 
langs Kysten i Svensk Pommern. Men Napoleon vilde 
dengang endnu ikke afvige fra sin lemfældige Optræ- 

den. - Han lod Sagerne i Stralsund gaa sin Gang under 
idelige Sammenstød mellem Franske og Svenske til 
næste Maaned, da han tog Skeen i en anden Haand 
og bestemte sig til at optage Sagen mod Sverig med 
Alvor og Kraft. 

Hvervet blev overdraget Gesandten Alquier, som 
ikke tog det med Lempe, men med al den Hensyns- 
løshed og Ligefremhed, som hørte til hans Natur. 
Han havde flere skarpe Samtaler med Carl Johan og 
med Engeström, fordrede denne fjernet fra sin Post, 
fordi han var den egentlige Leder af Sverigs hemme- 
lige Forbindelse med England, og han kom til sidst i 
en saadan Konflikt med den svenske Udenrigsminister, 
at Forholdet mellem dem blev ganske umuligt. Men 
værre end det var dog et Sammenstød, der fandt Sted 
under en Samtale paa Drottningholm med Carl Johan 
noget senere, den 15. August, og som førte til en 
Krise af den aller alvorligste Natur. 

Hvad der var Alquiers egentlige Hverv ved denne 
Lejlighed, ved man næppe, men hvad der opbragte 
Carl Johan, saaledes at han blev syg deraf, kan man 
slutte sig til, naar man hører, at Alquier bebrejdede 
Prinsen, at han havde solgt de Kolonialvarer, som 
vare ham overladte af Kejseren, og købt Korn for 
dem, som han havde sendt til Sverig i Anledning af 
Dyrtiden der. Alquier paastod, at Kolonialvarernes 
Værdi skulde være gaaet ind i Kejserens Kasse, som 
Meningen jo ogsaa i Virkeligheden havde været"). 

Paa den Tid, Forholdet mellem Sverig og Napoleon 
saaledes strammedes, fik Regeringen i Kjøbenhavn 
baade fra officiel Side i Paris og fra St. Petersborg 
Meddelelse om, at en fransk Hær skulde rykke ind 1 

Danmark"). Det hed sig, at den skulde danne et 
Hjælpekorps, bestemt for Sverig, men man mente, at 
den i Virkeligheden snarere vilde blive anvendt mod 
Sverig. 

Regeringen i Kjøbenhavn blev i højeste Grad for- 
tvivlet; thi under hvilket Paaskud franske Tropper 
end kom ind over Grænsen, vilde de, som Rosenkrantz 
mente, medføre Statens Ødelæggelse. Alt tegnede sig 
saa meget mere truende, som det denne Gang var 
Sjælland, de skulde besætte, og det slet ikke vilde 
være umuligt for dem at komme derover, da alt tydede 
paa, at Englænderne dette Aar hurtigt vilde forlade 
de nordiske Vande, hvor de alt indskrænkede deres 
Styrke, rimeligvis paa Grund af Behov af Sømidler i 
Portugal, i Middelhavet og i England selv, hvor store 
Rustninger foregik. 

Det spændte Forhold mellem Frankrig og Sverig 
holdt sig i længere Tid og endte som bekendt med, at 
Napoleon, dog først i November Maaned, tilbagekaldte 
Alquier, der i Stedet for blev ansat som Gesandt i 
Kjøbenhavn, og sendte en ung, beleven og høflig, men 
meget duelig Mand, de Cabre, til Sverig som Chargė 
d’affaires. Denne Tilbagekaldelse skete nu ikke, fordi 
Kejseren i Virkeligheden bebrejdede Alquier andet end 
hans Mangel paa Urbanitet, men han vilde ikke have 
Krig med Sverig, og han vilde ikke, at Carl Johan 
eller det svenske Diplomati overhovedet skulde for- 
plumre det storslaaede politiske Spil, han for Øjeblikket 
ledede i Europa. Derfor bød han Alquier, saalænge 
han endnu var i Sverig, intet at foretage sig, at be- 
handle Carl Johan som Luft og ikke bryde sig om, 
hvad han sagde. Han var overbevist om, at Prinsen 

ikke, naar det kom til Stykket, vilde træde op mod 
Frankrig, og at han heller ikke vilde kunne faa den 
svenske Nation med sig. Men han oversaa, at Sverigs 
Stilling var en saadan, at Carl Johan ved at følge helt 
svenske Maal alene uden at blande sig ind i den store 
Kamp eller komme i Berøring med franske Tropper 
kunde tilføje Napoleon den størst mulige Skade ved at 
grunde en engelsk-russisk-nordisk Magtstilling paa de 
danske Øer ved Indgangen til Østersøen, hvor de 
maritime og landterritoriale, strategiske Linier mødtes. 

Dette tog Carl Johan sig nu paa at sætte i Værk. 
Han vilde ikke lade sig overse og behandle, som Na- 
poleon ønskede det, da han havde en Stilling, der be- 
tød saa meget under de nærværende Forhold, og den 
kunde skaffe ham hans Ønskers Maal, Norge, uden at 
han behøvede at risikere noget eller engang blande sig 
i Krigen paa Fastlandet. 

Det var, som Konflikten med Alquier begyndte, at 
Carl Johan blev enig med sig selv om at ville sætte 
alt ind paa at faa Regering og Folk i Sverig til at 
bøje sig for hans Villie og indtage et andet Forhold 
til Rusland end det, der endnu overholdtes saa strengt 
og i Sommerens Løb havde bragt hans private Forbin- 
delser med Czaren til omtrent at ophøre. 

Inden han tog Opgaven op, havde han Lejlighed, 
eller søgte den, til at tale med sine Venner ved Gota- 
kanalen om det Program, Sverig nu skulde opsætte. 

Det var just, som de første Sammenstød med Alquier 
vare begyndte, at dette Møde fandt Sted. Kronprinsen 
havde efter Bondeurolighedernes Ophør gjort en Rejse 
til Sødermanland og Sveriges østlige Provinser for at 
vise sig for Folket og søge Ophidselsen i Befolkningen 
dulmet. Efter at være kommen tilbage til Drottningholm, 
hvor Alquier opholdt ham en Tid, begav han sig til 

Götakanalen for at lade sig denne forevise af Platen. 
Her paa Egnen, hvor de rigtige Bærere og Tilhængere 
af 1809-Aars Politikken hørte hjemme, her hvor han i 
Platens Selskab besøgte Adlersparre i Mariestad, her 
kunde han med Hovedmændene for Politikken og paa 
dennes egen Jordbund drøfte Betingelserne og Udsig- 
terne for de gamle Ideers Genoptagelse paa det for- 
andrede Grundlag, de nuværende politiske Konstella- 
tioner bød. 

Han meddelte sine Venner, at han ingen Vej kunde 
komme med Napoleon, at der ikke var at tænke paa 
at faa Norge ved hans Hjælp, men at den politiske 
Udvikling stillede den Mulighed i Udsigt, at man 
kunde naa Maalet ved russisk Hjælp. Man kunde 
nemlig, naar man fik russiske Tropper til at angribe 
Sjælland, gaa ind paa Englands Tilbud, der gik ud paa 
Hjælp med Penge, Flaademidler og alt andet, hvis 
man blot vilde undlade det direkte Angreb paa Norge. 
Til dette kunde man maaske senere ogsaa faa russiske 
Tropper til Hjælp, hvis det gjordes fornødent. Det, 
han her ved Götakanalən vilde have Oplysning om, 
var, om en saadan Hjælp behøvedes, eller om Situa- 
tionen i Norge var en saadan, at Nordmændene, hvis 
han havde tvunget Kongen af Danmark til at frasige 
sig Herredømmet i Norge og at trække sine danske 
Embedsmænd og Tropper bort fra sit nordlige Rige, 
da vilde modtage de svenske Tropper, der kom ind i 
Landet, som deres Befriere. 

Det første Svar, Prinsen mødte, da han fremsatte 
disse Anskuelser og Spørgsmaal, var en Protest mod 
russisk Hjælp. Baade Platen og Adlersparre afviste 
den, da den vilde gøre et venskabeligt Forhold til 
Norge til en Umulighed. 

Men især blev Adlersparre dog forstemt over, at der 
kunde blive Tale om russisk Hjælp, og det af helt al- 
mindelige svensk-nationale Grunde. 1809-Aars Poli- 
tikken havde jo været en lige saa svensk Politik i sit 
Endemaal som den gamle svenske. Den vilde blot 
have Norge ind under svensk Dominium for at styrke 
Sverigs Stilling mod Rusland; den Politik, Carl Johan 
vilde føre ind i Sverig, den, som senere blev kaldt 1812- 
Aars Politikken, fordi den blev vedtaget i dette Aar, var 
den russiske Politik, der var foreslaaet Svenskerne i 
Frederikshamn 1809, men som ingen Svensk hverken 
da eller senere havde villet høre noget om. Carl 
Johan afbrød dog Talen om, hvad Politik Sverig 
skulde føre. Den afhænger ikke af os, sagde han, 
men af Ting, vi ikke kunne overse nu. Den Politik, 
Landet skal slaa ind paa, maa afgøres af Konge og 
Regering og af Nationen i sin Helhed gennem dens 
Repræsentanter i den Rigsdag, der snart skal ind- 
kaldes. 

Samtalerne kom derefter væsentlig kun til at dreje 
sig om den Del, Carl Johan vilde have lagt i Göta- 
mændenes Hænder, Fuldbyrdelsen af Norges Forening 
med Sverig, naar alle ydre Betingelser for den vare 
tilvejebragte, og med Hensyn hertil naaedes et Resul- 
tat. Man blev enig om, at da Planen af 1809 var 
strandet som en Følge af, at Christian August ikke 
blev Konge i Norge, før han valgtes i Sverig, kunde 
der nu til en Begyndelse ikke blive Tale om andet 
end en Unionstat med forskellig Lovgivning og Ad- 
ministration i alle indre Anliggender. Dette, mente 
man, vilde kunne stemme med Wedels Ønsker, skønt 
denne i Virkeligheden tænkte paa noget andet, to 
selvstændige Riger med fælles Krig og Politik. Man 
antog det som noget selvfølgeligt, som der ikke en- 

gang taltes om, at Foreningen skulde ske under svensk 
Højhed. Carl Johan sagde, at han med Hensyn til 
Norges statslige Organisation vilde følge Czar Alex- 
anders Eksempel i Finland. Hele Europa talte nemlig 
paa denne Tid om de Friheder og konstitutionelle 
Rettigheder, Czaren gav det finske Storfyrstendømme. 

Kronprinsens og Platens Samtale med Adlersparre 
i Mariestad endte med Fortrøstning til, at det hele 
vilde gaa let, naar man tog Wedel til Hjælp, at det 
selvfølgelig var bedst, naar Nordmændene selv tog 
aktiv Del i Foretagendet og gjorde Opstand, og at 
Haabet derom endnu ikke var udelukket. Man var i 
hvert Fald enig om, at en kraftfuld Agitation i Norge 
nu burde begynde, og Adlersparre overtog denne Del 
af Opgaven. 

Udbyttet af Opholdet ved Götakanalen var for Carl 
Johan da det, at han var bleven enig med Götamæn- 
dene om den Del, der var deres, af det Program, han 
nu vilde søge at faa vedtaget for den politiske Dels 
Vedkommende. Efter Hjemkomsten til Drottningholm, 
hvor det sidste alt omtalte Sammenstød med Alquier 
fandt Sted, helligede han sig derfor til Tilvejebrin- 
gelsen af den for Programmet nødvendige politiske 
Stemning i Sverig og begyndte en ihærdig Bearbej- 
delse af alle de Personer, der stod ham nær i Stab 
eller Regering, for at faa dem til at erkende Nytten 
og Nødvendigheden af et andet Forhold til Rusland 
end det hidtidige. Der var nemlig ikke mange, som 
havde taget Kronprinsens tidligere Fantasier om et 
Forbund med Rusland for andet end en behagelig 
Spøg. Han tog nu sine Adjudanter, sine Generaler, 
sine Ministre enkeltvis for, søgte at overbevise dem 
om de Fordele, en Forstaaelse med Rusland kunde 
bringe, men han naaede ikke fremad. Han var ogsaa 

sengeliggende en Del af August Maaned og i Oprør 
over Napoleons Behandling af ham. Alquier spottede 
i Stockholm over Kronprinsens forgæves Anstrengelser 
for at vende Sverig bort fra dets Beskytter, den 
franske Kejser. Men i September tog Prinsen Arbejdet 
op, saa der gik Ry deraf, og Landet og Pressen blev 
bekendt dermed. 

Historien har opbevaret en Del Træk fra denne 
Kronprinsens indre Kampagne. Saaledes kaldte han 
en Dag!) Adlerkreutz, Skjöldebrand og General San- 
dels til sig og holdt i Hofkansler Wetterstedts Nær- 
værelse et Foredrag for dem om Napoleons Tyranni 
og den Pligt, man havde, til at kæmpe imod ham for 
Verdens Frihed, hvorefter han udtalte, at Kejseren 
havde nægtet ham Norge, men lovet ham Finland, hvis 
han vilde deltage i den Krig, som forberedtes, men at 
Finlands Generhvervelse vilde indvikle Sverig i evinde- 
lige Kampe med Rusland, som aldrig vilde opgive sine 
Fordringer paa denne Provins. Virkningen af dette 
Foredrag var imidlertid en anden, end han ventede. 
Adlerkreutz mente, at Sverig vanskeligere kunde op- 
leve et lykkeligere Tilbud end det, der her var givet, 
om en Generobring af Finland, der var Betingelsen 
for dets Selvstændighed. Skjöldebrand udtalte sig lige 
saa djærvt. Hvis et Tidspunkt nogen Sinde er tjen- 
ligt til at tilbagetage den skønne finske Provins, som 
i 200 Aar har været forenet med Sverig, sagde han, 
saa er det dette, da en Napoleons forunderlige Over- 
legenhed har sat sig til Opgave at kue den russiske 
Kolos, og han udbredte sig derefter veltalende om 
alt det onde, denne falske Nabomagt havde tilføjet 
Sverig, Polen og alle andre Magter, som det havde 


1) Se Schinkels minnen VI, 158. 

haft noget at gøre med. Lignende Beretninger ere 
opbevarede om Prinsens Scener med Wrede, Essen og 


mange andre af hans Generaler og Adjudanter og 


højere Embedsmænd overhovedet. Han vandt ingen 
af de højere Militære for sig, og en enkelt af Gene- 
ralerne, Tibell, gjorde Skandale, idet han rejste til 
Paris for at anklage Prinsen for Kejseren. Af de 
Ikke-militære vandt han foruden Wetterstedt kun et 
Par, f. Eks. Trolle-Wachtmeister og Engestrøm, den 
sidste dog kun halvt. Engestrøm, Udenrigsministeren, 
der alt af Forholdet til England, hvilket han styrede, 
var ledet ind i en af Nationalhad upaavirket Interesse- 
politik, var mere tilbøjelig, vel ogsaa paa Grund af, 
hvad han havde udstaaet med Alquier, til at gaa over 
til en Neutralitetspolitik. Dertil bidrog maaske ogsaa, 
at Østerrig paa denne Tid havde sendt en Gesandt, 
den bekendte General Neipperg, til Stockholm, der 
uden Hensyn til, hvad han maaske officielt skulde ud- 
rette, i Virkeligheden foreslog en Neutralitet sammen 
med Østerrig. 

Medens Kronprinsen saaledes ikke havde Held med 
at vinde Indpas for sine Planer med Hensyn til Rus- 
land, begyndte heller ikke Arbejdet paa Norge godt. 
Prinsen sendte i September sin Adjudant Forsell til 
Norge for at søge en Samtale med Wedel og spørge 
ham, om han, naar Tidens Fylde kom, vilde være den 
svenske Konges første Statholder i Norge. Men denne 
Sendelse, der skulde være hemmelig, idet Forsell offi- 
cielt kun skulde være Overbringer af et Brev til Fre- 
derik af Hessen, fik ikke for Kronprinsen noget be- 
hageligt Udfald. Den svenske Officer traf Wedel og 
tog med ham ud paa Landet, men Wedel blev stødt 
over den overlegne, lidet respektfulde Maade, hvorpaa 
den fremmede Fyrste, der ikke var traadt i personligt 

Forhold til ham, henvendte sig mundtlig til ham gen- 
nem en Adjudant i et saa intimt Spørgsmaal, og sva- 
rede, at han, efter at Bernadotte var kommen til 
Norden, ikke vilde have noget med Sagen at gøre. 
Heller ikke yndede han, at Adjudanten overbragte 
Hvervet til ham som en formentlig Ære for ham. 
Hvad dette Hverv angaar, svarede han, da er det en 
Stilling, som tilkommer mig med Rette, saavel ifølge 
min Stilling som paa Grund af min Formue og min 
Fødsel 1). 

Prinsen vedblev ikke desto mindre med større og 
større Iver at forfølge sin Opgave. Offentligheden 
blandede sig deri. Aviser begyndte til Kronprinsens 
Ærgrelse at prise den franske Alliance og at tale om 
Finland. Kronprinsen blev forbitret paa Pressen og 
paa Trykkefriheden i Sverig, og det kom til en hel 
Krig mellem ham og den Del af Pressen, i hvilken 
han ikke havde erhvervet sig Penne. Kronprinsens 
Holdning blev en saadan, at hele Offentligheden blev 
bekendt med, hvad han vilde, og dette gav Englands 
Repræsentant i de nordlige Lande Anledning til at 
tro, at Tidspunktet var kommet til at søge en officiel 
Forbindelse med Sverig. 

Denne engelske Gesandt var Thornton, som tidligere 
havde været Gesandt i Stockholm, men nu opholdt 
sig paa den engelske Flaade og var en Art sejlende 
Gesandt, der søgte Forbindelse med de nordiske Hoffer, 
hvor Kabinettet i London mente, der var noget at 
gøre. Han meddelte Engeström i Stockholm, at han 
havde fuldstændige Instruktioner til at slutte Fred 
med Sverig, og Engeström tilbød ham da efter Konfe- 


1) Se Yngvar Nielsen: Lehnsgreve J. C. H. Wedel Jarlsberg 
I, 447. 

rence med Carl Johan en hemmelig Forhandling ved 
Göteborg. Ikke fordi han mente, Tiden var kommen 
for en saadan Alliance, som England ønskede, men 
fordi han ansaa det for nyttigt ikke at give England 
Afslag uden at have vekslet saadanne Udtalelser med den 
engelske Gesandt, som kunde gives bedst i en hemmelig 
Konference. Thornton blev da indbudt til forklædt fra 
Göteborg at begive sig til den lille By Åmål, hvor det 
antoges, at ingen-fransk Spion opholdt sig, og der 
mødte — ogsaa incognito — en underordnet Personlig- 
hed fra Stockholm for at modtage Gesandten og hans 
Ærinde paa den Maade, Engeström havde bestemt. 
Sammenkomsten fandt Sted, men endte meget hurtigt. 
Thornton blev anmodet om at rejse bort som Følge 
af, at Sammenkomsten var bleven bekendt og hans 
Incognito røbet, hvilket virkelig var sket straks efter 
hans Ankomst til Göteborg. 

Tiden fra nu af og indtil Nytaar, da Carl Johan 
lagde Styrelsen af Sverig tilbage i Kongens Haand, 
var overordentlig bevæget og urolig. 

Prinsen var i politisk Henseende paa Kant med 
næsten alle sine Embedsmænd og Generaler og med 
den stockholmske Befolkning tillige; thi Hovedstaden 
var fransksindet. Dens Indvaanere levede allerede 
højt paa Haabet om det russiske Nederlag, af hvilket 
de ventede sig saa meget. De elskede Frankrig af 
gammel Vane og Tradition, men følte sig paa denne 
Tid, ogsaa af helt materielle Grunde, knyttet mere til 
Frankrig end til England; thi Handelen med Frankrig 
gav dem store Fordele. Det svenske Jern betaltes 
anderledes godt i det franske Rige end i England. 
Ogsaa var Smughandelen over Stralsund en Kilde til 
store Handelsfordele. Man troede den hemmelig pro- 
tegeret af Kejser Napoleon, og vist er det ogsaa, at 
han stadig havde Betænkeligheder ved at gribe for 

haardt ind mod den, hvilket dog ikke var af Hensyn 
til Sverig, men fordi han i denne Tid vilde have saa 
lidt som muligt at gøre med Carl Johan. 

Der er neppe Tvivl om, at Carl Johan personlig var 
noget med i denne Handel. Han havde altid haft 
Interesse for Handelsspekulationer og deltaget i dem. 
Han spillede ogsaa i denne Tid paa Europas Børser, 
som han havde gjort fra sine tidligste Generalstider. 
Han var paa denne Tid i Pengeforlegenhed, fordi han 
som altid, naar han kæmpede for Magt og Indflydelse 
eller andet, havde brugt mange Penge. Han havde 
lidt store Tab. Saaledes havde Napoleon, da han ind- 
lemmede Holland i Frankrig, uden videre indskrænket 
den udenlandske Gæld i Holland til en Tredjedel. 
Denne Forholdsregel havde berørt ham meget føleligt; 
thi han havde en større Del af sin Formue anbragt i 
hollandske Fonds. 

Overhovedet var han paa denne Tid indviklet i 
store Forretninger paa Grund af Dyrtiden i Sverig. 
I Svensk Pommern købte han Korn for franske 
Kolonialvarer. Hos ham i Stockholm var Købmand 
Hoppe fra Lybæk samt andre af de Mænd, han 
havde staaet i Forretningsforbindelse med i Holsten, 
Hamburg og Lybæk, og endnu flere Bekendte, 
f.Eks. Fournier. Forretningerne med Hoppe sluttedes 
selvfølgelig paa Regeringens Vegne. Hoppe sluttede 
ogsaa Kontrakter med Regeringen i Kjøbenhavn om 
Kornleverancer. Men hvorom alting er, der blomst- 
rede paa denne Tid et stort Forretningsliv op, som i 
væsentlig Grad var knyttet til Handelen paa Stralsund. 
Kronprinsen overtog paa Regeringens Vegne, for at 
bruge et moderne Udtryk, Protektoratet over denne 
Handel for at vaage over den, holde den inden for de 

Konsortier, Handelsselskaber eller større Firmaer, der 
drev deres Forretninger paa den Maade, den svenske 
Stat kunde tillade. 

Andre end disse helt almindelige og overfladiske 
Bemærkninger skulle dog ikke her fremføres om en 
Sag, der vakte megen Kritik og ogsaa fremkaldte Be- 
skyldninger i den udenlandske Handels- og Spekula- 
tionsverden, men hvad der her er sagt maa kendes; 
thi det var dette, som gav Anledning til, at Kejseren 
til sidst følte sig nødtvungen til at gribe ind og befale 
Davout at tage Svensk Pommern i Besiddelse!). 

Inden vi komme til denne skæbnesvangre Okkupa- 
tion, maa vi imidlertid kaste et Blik paa Situationen 
i Europa ved Nytaarstid 1812, da Kong Carl XII 
den 7. Januar atter overtog Regeringen i Sverig. 
Carl Johan var derefter atter kun Kronprins, Medlem 
af Statsraadet, Generalissimus over Krigsvæsenet og 
Leder af sine personlige Forbindelser med fremmede 
Magter. Han havde da erhvervet sig nogen Indsigt i 
Sverigs Statsanliggender og faaet forberedt de Foran- 
dringer, han ansaa nødvendige for at kunne regere 
Sverig, saasom Indførelse af Værnepligten, der paa 
Grund af Bondeurolighederne var sat i Bero, Ind- 
skrænkning af Trykkefriheden, Udvidelse af den kon- 
gelige Magt p.p. Kort efter indkaldte Kongen Stæn- 
derne til Møde i Stockholm den 4. April. 

Man mærkede, det var et storstilet og skæbnesvan- 
gert Aar, man var traadt ind i; thi alle Vegne fra 
kom der Beretninger, som varslede om den store 
Brydekamp, der i dette Aar skulde ryste Verden. 
Umaadelige Rustninger meldtes fra alle Steder i Eu- 
ropa, baade paa denne og hin Side Niemen. 


©) Bignon X, 406. 

Al politisk Tale drejede sig paa denne Tid om 
Krigen, som vilde komme, og Kabinetterne vare be- 
herskede af de Spørgsmaal, de store Forberedelser 
fremkaldte. Thi Napoleon var ifærd med at ordne 
sine Alliancer. Han drog alle europæiske Fastlands- 
magter til sig ved List eller Trusler, undtagen Sverig 
og Tyrkiet, disse to Stater, han paa St. Helena bebrej- 
dede sig ikke først og fremmest at have sikret sig. 
Preussen maatte bøje sig, til sidst ogsaa Østerrig, 
hvorfor dets Afsending til Sverig, General Neipperg, 
maatte forandre sin Holdning og anbefale Sverig at 
forblive i sin Alliance med Napoleon. Alliancen med 
Danmark var alt i December Maaneds Begyndelse 
foreslaaet i Paris. Hertugen af Bassano havde grebet 
Sagen meget snildt an, havde beklaget de ulykkelige 
Handelsforhold, der vare opstaaede i Holsten påa 
Grund af den franske Toldtarif, og havde udtrykt 
Kejserens Ønske om at komme til en Ordning af alle 
Forhold ved Grænsen ved en Konvention med den 
danske Konge. Først senere udtalte han som sin 
Formening, at der til denne Handelskonvention burde 
slutte sig ogsaa en militær, for at de to Lande, naar 
Krigen med Rusland udbrød, kunde afslaa det Angreb, 
som Englænderne maaske vilde benytte Forholdene 
til at udføre paa Kysten ved Elben, Holsten og de 
hanseatiske Byer. 

Da Rosenkrantz ved disse Tilbud, der efter Bas- 
sanos Udtalelse gjordes ganske intimt og fortroligt, 
uden at det franske Diplomati var indviet deri, fik 
Vished for, at Kejseren ikke havde den Hensigt at 
inddrage Danmark i sine Hovedoperationer — Bassano 
udtalte udtrykkeligt, at Kejseren ikke troede, at Carl 
Johan turde tage Parti imod ham —, raadede han 
Kongen til ikke at gøre sig kostbar, idet han mente, at 

Ordningen af Handelsforholdene ved Grænsen ved en 
Traktat var saa vigtig og ønskelig, at Fordelene ved 
den kunde opveje eller give Midler til at bestride Ud- 
gifterne ved den Byrde, Militærkonventionen kunde 
paalægge Staten. Forhandlingerne, som Bassano fore- 
slog ganske hemmelige, saa kun den danske Uden- 
rigsminister Rosenkrantz og efter dennes Ønske ogsaa 
Minister Schimmelmann indviedes deri, begyndte der- 
næst i Paris, hvor de fremmedes i Løbet af nogle 
Maaneder. Med Hensyn til Militærkonventionen blev 
det vedtaget, at kun en enkelt dansk Division skulde 
stilles til fransk Raadighed, men at denne i en Styrke 
af 10,000 Mand med 50 Kanoner skulde ligge mobili- 
seret paa Krigsfod i Holsten, Slesvig og Jylland med 
den ene Brigade (Halvdelen) samlet nær Hamburg, og 
at denne Division skulde kunne rekvireres til Hjælp 
mod fjendtlig Landgang eller mod Insurrektion, naar 
det forlangtes af Chefen for en fransk Division af 
lignende Styrke, som Kejseren forpligtede sig til at holde 
nærværende i Departementet ved Elbens Munding, Mek- 
lenburg eller Svensk Pommern, dog at den danske Di- 
vision ikke maatte drages længere bort end til Oder 
paa den ene Side og nogle nævnte hollandske Køb- 
stæder paa den anden. Som Gengæld skulde den 
franske Division eller Dele deraf kunne rekvireres af 
Kongen af Danmark eller hans Divisionsgeneral i Hol- 
sten, naar Englænderne gjorde Landgang paa den 
danske Halvø. 

Før i Marts Maaned blev de to Traktater ikke fær- 
dige, men da dette var Tilfældet, bevægede som be- 
kendt den franske Udenrigsminister vor Gesandt til 
kun at underskrive Militærkonventionen, idet han 
lovede, at Handelstraktaten snart skulde blive ham 
forelagt til Underskrift, hvad den dog ikke blev. 

Men før den Tid kom, da denne Skuffelse beredtes 
Regeringen, var dens Opmærksomhed i yderste Grad 
taget fangen af de Begivenheder, som forefaldt i 
Svensk Pommern. 

Den kejserlige Befaling om Svensk Pommerns Ok- 
kupation var kommen til Davout, og denne havde 
ikke tøvet med at sætte den i Værk og det med en 
Strenghed, som tildrog sig alle Kabinetters Opmærk- 
somhed i højeste Grad. 

Kejserens Hensigt var upaatvivlelig kun den at 
straffe Carl Johan eftertrykkeligt, hvad der ogsaa 
synes at fremlyse af Ordren til Davout, der bød denne 
at tage Svensk Pommern i Besiddelse, saa snart han 
var vis paa, at der var en stor Mængde Kolonialvarer 
og Kontrebande til Stede i Stralsund, Anklam og de 
andre Kystbyer. 

Han tænkte næppe paa andet end en helt midlertidig 
Okkupation, hvad der ogsaa synes at fremgaa deraf, 
at den franske Regering mente at kunne holde paa 
Sverig ved at besætte Pommern. Ogsaa General Tibell, 
som i Paris havde raadet Kejseren til at tage Svensk 
Pommern, havde ment, at det var et Middel til at 
holde Bernadotte til Lydighed mod Frankrig. Hvis 
nu Svensk Pommern var bleven okkuperet under den 
franske Hærs Fremrykning paa samme Maade, som de 
preussiske Landskaber og selv Fæstningen Spandau 
bleve det, vilde Handlingen næppe have tildraget sig 
stor Opsigt, men Davout havde et gammelt Nag til 
Bernadotte, og Forbitrelsen mod denne mellem de 
franske Officerer var saa stor, at General Friault, som 
udførte Davouts Ordre, optraadte paa en meget brutal 
og rent krigersk Maade. Vel forsikrede han den kom- 
manderende General Peyron, at det var en fuldkom- 
ment fredelig Besættelse, han foretog, men i Virkelig- 

heden var det en fuldkommen militær Overrumpling, 
hvorved Fæstningen Stralsund, hele Landet og Øen 
Rügen med alle militære og borgerlige Etablissementer 
toges i Besiddelse, uden at den svenske Generalkom- 
mando, der kun havde et Par Regimenter paa Freds- 
fod til Raadighed, kunde foretage sig det mindste. 
Efter at være bleven Herre lagde Friault Beslag paa 
al engelsk Ejendom, konfiskerede de svenske Skibe, 
som forandredes til franske Kapere og forlangte Ed 
til Kejseren. Da de Svenske nægtede at aflægge denne, 
sendtes de borgerlige Embedsmænd fangne til Ham- 
burg, medens franske overtog deres Poster, og de 
svenske Tropper, som vare under Vaaben, afvæbnedes 
og sendtes som Krigsfanger til Frankrig. Denne 
Skæbne maatte den øverste, kommanderende General, 
Peyron, ogsaa underkaste sig; han sendtes som Krigs- 
fange til Frankrig, medens han i Sverig dømtes til 
Døden, fordi han ikke havde gjort Modstand. 

Denne Voldsdaad vakte den største Smerte 1 Kjø- 
benhavn, dels fordi man mente, at den kunde være 
Vand paa Carl Johans Mølle, at den kunde give ham 
Anledning til at svigte Kejseren, men dels ogsaa fordi 
det, som nu var hændt i Svensk Pommern, en anden 
Gang kunde hænde i Danmark. Hvis Regeringen ikke 
stillede de holstenske Tropper og alle de paa Halvøen 
værende Krigsmidler i den Grad til Kejserens Raadig- 
hed, som han vilde have dem, hvad var der saa i 
Vejen for, at han lod sin Feltherre ved Elben rykke 
ind og gøre sig til Herre over alle Midlerne. 

Ogsaa i Paris vakte, som det syntes, Udførelsen af 
Kejserens Ordre Betænkeligheder. Napoleon billigede 
vel, hvad der var foregaaet i Pommern, og det endog 
i rosende Udtryk, men han ønskede dog ikke, at hvad 
der var sket, skulde opfattes i Sverig som andet end 

et Eksempel, han havde set sig nødsaget til at statuere. 
Han vilde nødig, det skulde faa videre Følger, hvis 
Sverig vilde opgive sin organiserede Smughandel. Han 
ønskede det udførte fremstillet forsonligt for Sverig og 
kasserede af den Grund et Udkast til en Note, som 
Bassano havde forelagt ham om Motiveringen for Ok- 
kupationen af Svensk Pommern. Det var imidlertid 
vanskeligt at faa Davouts brutale Krigsgerning smeltet 
sammen med forsonlige Hensigter, Bassano kunde i alt 
Fald ikke komme ud af det, og Følgen deraf blev, at 
Sverig i lang Tid ikke fik anden Forklaring af det skete, 
end at Operationen var foretagen efter Kejserens Be- 
faling. Dette faldt jo ganske godt sammen med den 
overlegne og affejende Maade, hvorpaa Carl Johan 
efter Kejserens Ordre i længere Tid var bleven be- 
handlet, men gjorde intet godt Indtryk i Sverig. 

Da Napoleon havde faaet fuld Oplysning om, hvad 
der var sket, og om den Opsigt, det havde vakt i de 
nordiske Regeringer og især i Sverig, bleve hans 
Skrupler større, og han besluttede sig da til at optage 
Allianceforhandlinger med Carl Johan igen, men paa 
samme Betingelser som før: Finland, hvis Carl J ohan 
vilde angribe den russiske Styrke der med 30,000 
Mand, og de 20 Millioner i Kolonialvarer, som Berna- 
dotte alt havde tilvendt sig nogle af, i Stedet for 
Subsidier. 

Til den Ende begav Udenrigsministeren, Hertugen 
af Bassano, sig efter Kejserens Ordre til Carl Johans 
Gemalinde i Paris. Han fik hende overtalt til at sende 
Signeul til Sverig med et Forslag, som han redigerede 
og dikterede i korte Sætninger i Traktatsform og 
ledsagede af smigrende, venskabelige Ord fra Kej- 
seren. 

Med dette Forslag afrejste Signeul den 7. Marts, 
men inden han naaede den svenske Hovedstad, var 
der foregaaet store og afgørende Ting der. 

Saa snart Efterretningen om Begivenhederne i Pom- 
mern i de første Dage af Februar kom til Stockholm, 
var Carl Johan straks klar paa, at dette var et Fak- 
tum, hvorved Stemningen for Frankrig i Sverig kunde 
overvindes, og han lod sig det derfor være magtpaa- 
liggende, at Beretningerne om det skete i de offent- 
lige Blade, og navnlig da i Posttidningen, fremstilledes, 
som han vilde have det. Men inden der foregik 
videre, inden den kongelige Regering endnu havde 
forhandlet om den Maade, hvorpaa Sagen skulde tages, 
havde han i Inspirationens første Øjeblik (Udtrykket 
er hans eget) fattet en afgørende Beslutning, den at 
sende en af sine Adjudanter til Czar Alexander for at 
meddele, hvad der var sket, og for at aabne fortrolig 
Forhandling med ham. Adjudanten skulde, hvis han 
endnu fandt Czaren paa fjendtlig Fod med Napoleon, 
tilbyde en Alliance med Sverig. Betingelsen skulde 
selvfølgelig være Norge, uden hvis Besiddelse Sverigs 
Hær slet ikke kunde komme bort fra Riget, og Opera- 
tionsmaalet Sjælland, da Sverig kun ved Erobringen 
af denne Ø kunde komme i Forbindelse med England 
og derved vinde de fornødne Midler. 

Hvervet betroedes til Grev Carl Lövenhjelm, der var 
en af de faa af hans Adjudanter, der vare vundne for 
hans Politik. Han skulde først overlevere Breve fra 
Kongen og Kronprinsen, dernæst tale med Czaren om 
Sagen i al Almindelighed og først, naar han havde 
erhvervet Sikkerhed for, at Forholdet mellem Czaren 
og Napoleon endnu var fjendtligt, gaa nærmere ind 
paa Sagen og bede Czaren om, hvis han gik ind paa 

Forslaget, da at sende en Diplomat til Stockholm for 
at forhandle Traktaten der. 

Men Greven havde ogsaa det Hverv mundtlig at 
overbringe Kejseren nogle Raad fra Carl Johan, naar 
han kunde komme til at give dem, samt at tilbyde 
Sverigs diplomatiske Hjælp til Fredsslutning med Tyr- 
kiet, hvorved en hel russisk Hær kunde frigøres, som 
Napoleon ikke ventede at træffe paa sin Vej. Endelig 
havde Greven med sig et af Carl Johan egenhændigt 
nedskrevet Udkast til en saadan of- og defensiv 
Alliance, som han mente, der kunde blive Tale om. 
Ifølge den skulde Norge absolut forud sikres Sverig 
og Rusland give 15—20,000 Mand til i Forening med 
en svensk Styrke paa 35—40,000 Mand at tage Sjæl- 
land. 

Lovenhjelm afrejste den 8. Februar. Til London 
afgik paa samme Tid en anden af Carl Johans Adju- 
danter, nemlig Forsell, som vi kende fra Norge, men 
denne havde kun Ærinde til den svenske — hemme- 
lige — Gesandt, Baron Rehausen, hvem han skulde 
overlevere et Brev fra Engeström, hvori det befaledes 
Gesandten at sige den engelske Regering, at hvis den 
nu vilde sende Hr. Thornton eller en anden Under- 
handler til Sverig, saa vilde denne faa en anden Mod- 
tagelse, end der blev Hr. Thornton til Del i Åmål. 

Først den 21. samledes Statsraadet for at tage Be- 
slutning om, hvad der i Anledning af det skete skulde 
foretages. Regeringen havde vel først villet se, hvor- 
ledes Voldsdaaden andetsteds optoges. 

Inden den 21. havde Engeström beklaget sig for 
Hr. de Cabre over Tildragelsen og meddelt Lord Cast- 
lereagh gennem Rehausen, med hvem han vedlige- 
holdt en omfangsrig Brevveksling, hvad der var fore- 
gaaet. Endelig havde Carl Johan skrevet et Brev til 

Napoleon, hvilket han oplæste i Statsraadet den 21. 
Dette Brev var dog nok mere beregnet paa det 
svenske Folk end paa Kejseren. Carl Johan klager 
deri i højstemte Toner over den Fornærmelse, som 
er Sverig tilføjet, og som ingen kunde føle dybere 
end han, der havde bidraget til Frankrigs Storhed og 
ønsket det stort og lykkeligt, men ikke kunde ofre 
det Lands Ære og Selvstændighed, som havde gjort 
ham den Ære at adoptere ham. Brevet var et sandt 
oratorisk Pragtstykke og endte saaledes: Deres kejser- 
lige Majestæt kommanderer den største Del af Europa, 
men Deres Herredømme strækker sig ikke til det Land, 
der har valgt mig. Min Ærgerrighed indskrænker sig 
til at forsvare dette Land; jeg betragter det som et 
Hverv, Forsynet har skænket mig. Den Virkning, 
den beklagelige Invasion har haft paa dette Folk, kan 
faa de uberegneligste Følger, og hvorvel jeg ikke er 
nogen Coriolan, og det ikke er Volskerne, jeg kom- 
manderer, har jeg dog saa god en Tro til Svenskerne, 
at jeg kan forsikre Dem, Sire, at de ere i Stand til 
alt, naar det gælder om at hævne en Fornærmelse, de 
ikke have fremkaldt, og at bevare Rettigheder, de 
sætte lige saa højt som deres Eksistens. Dette Brev") 
gjorde sin Virkning i Sverig og andetsteds, men er 
ikke kommet Napoleon i Hænde. Indviede Folk have 
ment, at det paa et senere Tidspunkt er smuglet ind 
i et Kontor i det kejserlige Militærkancelli, hvorfra 
ekspederede Breve overgik til Arkivet. Skulde dette 
være sandt, kunde det dog godt være sket uden Kron- 
prinsens Vidende af Paarørende i Paris, der skulde 
besørge det. 


I) Optaget i Recueil des lettres proclamations etc. de Charles 
XIV, Side 55. 

Efter at Statsraadet den 21. var blevet oplyst om, 
hvad der var foregaaet i Sagen, besluttede det i et 
følgende Møde den 24. at raade Kongen til at sætte 
Sverig i en fuldkommen Neutralitetstilstand uden Hen- 
syn til Kontinentalsystemet, samt billigede, at der af 
Sverigs Repræsentant i Paris indgaves en formelig og 
meget skarp Protest i Anledning af det, der var sket 
i Pommern. 

Denne Protest blev dog tagen tilbage, da den var 
læst af Bassano; thi „det var jo en Krigserklæring“, 
erklærede denne, „og det var dog rigtigst først at se, 
hvad Udbytte der vilde erholdes af de Forhandlinger, 
Kejseren nu vilde begynde i Sverig“. Forholdet til 
Frankrig, hvor heller ingen Neutralitetserklæring blev 
afleveret, skønt Napoleon ikke var helt utilbøjelig til 
at tilstaa Sverig Neutralitet, blev saaledes foreløbig ikke 
i det ydre forandret, og i Sverig var der delte Menin- 
ger om Fordelene ved det halve Brud med Frankrig, 
som mulig forestod. Nogle vare begejstrede over en 
Neutralitet. Andre betragtede den som en Ulykke, 
fordi de mente, at Frankrig nu vilde spærre Sverig 
ude fra Fastlandet, hvor svenske Produkter fandt 
bedre Markeder end i England. 

Imidlertid begyndte det politisk for Carl Johan at 
lysne i Horisonten paa Grund af de Bud, han nu fik 
fra St. Petersborg. Czar Alexander var bleven rørt 
over, at den svenske Adjudant, som kom til ham 
under saa kritiske Tidsomstændigheder, ikke talte til 
ham om Finland, men kun fordrede russiske Tropper 
til Sverig for at erobre Norge. Han havde mange 
Tropper i Finland, fordi han ikke havde turdet stole 
paa Bernadotte i den lange Tid, denne i Sommerens 
Løb havde forhandlet med Napoleon. Han ydede med 
Fornøjelse de 15—20,000 Mand, Carl Johan ønskede, 

naar derved største Parten af den øvrige Styrke, han 
havde i Finland, kunde stilles til hans Raadighed mod 
de Franske. Han sendte derfor Suchtelen, som paa 
den Tid opholdt sig i Rusland, til Stockholm, hvor 
han ankom i Marts paa samme Tid omtrent, som Sig- 
neul fra Paris. 

Den russiske General havde Ordre til at slutte en 
Traktat, saadan som Carl Johan ønskede den, selv om 
den russiske Rigskansler, Romanzoff, der ikke yndede 
Carl Johan og var Napoleon hengiven, skulde give 
ham Instruktioner, der ikke faldt sammen med den 
svenske Kronprinses Ønsker. I Løbet af et Par Dage 
vare Engeström og Suchtelen enige om, hvad der 
skulde staa i Traktaten. Ikke blot tilstodes der Sve- 
rig Norge og Soldater til at erobre det med, men An- 
grebet paa Sjælland optoges i Traktaten, og hvad 
Kronprinsen ellers havde foreslaaet, saaledes Sverigs 
diplomatiske Optræden i Tyrkiet. 

Under disse Forhold kunde det, Signeul bragte Carl 
Johan, ikke lokke ham. Kronprinsen sagde sin franske 
Medhjælper, at han maatte have Norge fremfor alt og 
nødvendigvis og derhos Penge, baade hvad der tilkom 
ham selv, og hvad han behøvede til Sverig. Han dik- 
terede til sidst Signeul et Svar paa det Diktamen, han 
havde bragt, men medgav ham skriftlig kun et Tilbud 
om at ville mægle mellem Frankrig og Rusland, hvil- 
ket Tilbud var saaledes affattet, at det godt kunde 
læses af Czaren, hvis Napoleon sendte ham det. 

Carl Johan blev nu begærlig efter at faa England 
med sig, men det engelske Ministerium var blevet 
mere og mere tilbageholdende, fordi de mange Ting, 
Kronprinsen vilde have og i den senere Tid havde 
ladet Engeström udtale Ønsket om: Norge, Penge, 
Skibe til at tage Norge med og en Koloni i Vest- 

indien, kun vare Goder, han ønskede for sig selv eller 
Sverig, medens der aldrig var Tale om Gentjenester, 
og Kronprinsen ikke engang vilde tage officiel Krigs- 
stilling til Napoleon, men have de mange nævnte Ting 
paa samme Tid, han i det ydre vilde bevare sin ven- 
skabelige Stilling til Napoleon. 

Carl Johan lagde nu Tryk paa Korrespondancen 
med England, der førtes ved andre Penne end hans 
egen, mest ved Engeströms. Han lovede nu Gen- 
tjeneste og Krig, vilde angribe Sjælland, som England 
saa tit havde opmuntret ham til. Han ønskede at tage 
Sjælland i Forening med England og ønskede derfor, 
at Lord Cathcart, som havde taget Sjælland 1807, 
maatte komme som engelsk Gesandt eller i et andet 
Ærinde til Sverig. Paa Sjælland vilde han tvinge 
Danmark til at forene sig med England og Rusland, 
og efter den Bedrift vilde han føre den store forenede 
Hær gennem Fyn og Slesvig ned til Hamburg og gøre 
den Diversion herfra, som England i 1806 havde 
ønsket, at der skete ad denne Vej. Han gik saaledes 
ind igen i de Ideer, han tidligere flere Gange havde 
fremsat for engelske Rejsende, ja gentog endog, hvor 
populær han var i Tyskland, hvor let han kunde rejse 
hele Tyskland til Kamp mod Napoleon, saa han vilde 
være England til større Nytte end Rusland selv. 

Lord Castlereagh vilde dog ikke entrere paa disse 
lovende Udsigter, men lovede blot, at der skulde 
komme en engelsk Gesandt til Sverig. 

Vi maa imidlertid nu forlade Tildragelserne i Sverig 
efter kun at have tilføjet, at den svenske Regering i 
Begyndelsen af Marts forlagde Stændernes Mødested 
til Orebro og Mødetiden til 13. April. Dette Bud 
vakte megen Misfornøjelse; selv Kongen var derimod. 
Man ansaa ikke Paabudet for lovligt, da der ikke 


64 DE FØRSTE MILITÆRE BEGIVENHEDER I 1812 


forelaa saadanne vægtige Grunde, som efter Lovene 
ansaas for nødvendige til Rigsdagens Forlæggelse. 

Men Carl Johan vilde have Rigsdagen bort fra 
Hovedstaden, hen til et Sted, hvor han bedre kunde 
faa den i sin Magt. Thi nu blev det ikke blot Værne- 
pligten, Tilvejebringelse af Statsmidler, Forandringer 
1 Regeringssættet og saadant, men Sverigs hele poli- 
tiske System, som skulde forelægges Rigsdagen til 
Afgørelse. 

Den Tid var nu kommen, da den italienske Hær 
overraskede Europa ved fra Alpernes Top at skride 
ned til Tyrols Dale, paa samme Tid som vældige 
Troppemasser fra Spanien og Frankrig drog mod Rhi- 
nen for at overskride den. Med andre Ord: Den store, 
kombinerede Opmarche, der i Løbet af nogle Maaneder 
skulde føre en halv Million Soldater til Ruslands 
Grænse, var begyndt. De Tropper, der havde staaet 
ved Rhinen og i Holland og Westphalen, drog ad 
Elben til, de ved Elben ad Oder til osv. I Marts 
Maaned forlod Davouts sidste Tropper ved Elben 
deres Kantonnementer der, og derefter blev General 
Carra St. Cyr foreløbig Befalingsmand i Departemen- 
terne ved Weserens og Elbens Munding, det vil sige: 
32. Armedivision. 

Da den mellem Danmark og Frankrig den 7. Marts 
i Paris sluttede hemmelige Konvention ikke kom til 
Kjøbenhavn før sent i Maaneden, kunde den Division, 
Danmark skulde stille, ikke oprettes før den 1. April. 
Men den Dag oprettedes den under Navnet ,den be- 
vægelige (2: mobile) Division“ og kom til at bestaa af 
holstenske og slesvigske Tropper, som i Forening med 
nogle fra Fyn og Jylland samledes i Holsten og Sles- 
vig i Krigsformation og i Krigsstyrke, om end Afde- 
lingerne fra Hertugdømmerne, hvor det paa nogen 

Maade kunde lade sig gøre, af finansielle Grunde 
sendte største Delen af deres Mandskab eller saa stor 
en Del af det, som kunde undværes ved den daglige 
Tjeneste, til deres Hjem med Orlov i Krigshabit. Di- 
visionens Chef blev General Ewald, Chef for General- 
kommandoen i Holsten, som foreløbig beholdt sit Divi- 
sionskvarter i Kiel. Sammen med General Carra St. 
Cyr hørte denne Division til den Reservehær under 
Augereau, som Kejseren havde oprettet i Nordtysk- 
land, men den blev hurtigt efter sin Oprettelse ind- 
ordnet under Storarmeens 9. Korps, der befaledes af 
Marechal Victor, til hvem Indberetninger om Styrke 
med Afgang og Tilgang (Maanedslister) maatte ind- 
gives. Dog skete dette ganske hemmeligt. Ingen 
uden Generalen og hans nødvendige Medhjælp maatte 
indvies i dette Forhold til den franske Hær. I Parol- 
befalingen var Divisionen en dansk Hærafdeling, sam- 
menkaldt for at beskytte Grænsen. 

Det dansk-norske Monarkis Stilling til de store Be- 
givenheder, der skulde komme, var saaledes givet og 
vilde have været bedre end forventet, hvis Carl Johan 
ikke atter havde været ude paa Intrigernes Veje. 
Vor Gesandt Otto Blome i St. Petersborg havde faaet 
Oplysning om Grev Lövenhjelms Ankomst til St. Pe- 
tersborg og om den gode Modtagelse, han havde 
fundet hos Czaren. Og om de Beretninger, han sendte, 
end næppe vare helt rigtige, saa var det dog klart 
nok, hvad der nu ogsaa blev meldt rundt omkring fra, 
at det var Norge, som Kronprinsen var ude efter. 

Der var noget, der kunde indgive Frygt for, at 
Angrebet paa Norge var nærforestaaende, nemlig at Virk- 
somheden blandt de mange Tropper ved Göteborg og i 
det Platenske Korps havde været stor hele Vinteren, 

og at der var bragt Rygter til Norge, som sagde, 
at en stor Troppestyrke skulde samles ved Grænsen i 
Foraaret. I den Anledning havde der ogsaa paa norsk 
Side været en stor Virksomhed i Vinterens Løb, og 
Prinsen havde med Kongens Samtykke forøget den 
norske Hær med 16 nye af Reservemandskab dannede 
Batailloner, hvilke under Navn af Fribatailloner, klædte 
i graa Vadmelskjortler med røde Opslag, skulde sup- 
plere den mobile Styrke. Prinsen fik dog ikke Lov 
til at formere dem straks. Indtil Norge angrebes, eller 
det truedes af et overlegent Angreb, skulde Organisa- 
tionen kun ordnes og forberedes i Stilhed og skjult. 
Hvis Angrebet kom, og den mobile Styrke, som 
Fjenden antog for Norges eneste, var opstillet, skulde 
de nye Batailloner samles og indekserceres bag Linie- 
tropperne for i afgørende Øjeblikke at træde til og 
pludselig fordoble Styrken. 

Der blev nu ingen Brug for denne nye Hærtilvækst i 
1812; thi om Foraaret ophørte paa svensk Side pludselig 
alle truende Forholdsregler. Styrken indskrænkedes. 
Man antog i Danmark, at det var, fordi Sverig havde 
Brug for sine Tropper andetsteds, i Skaane eller ved 
Sydkysten, at denne Afvæbning ved Norge fandt Sted; 
men det var kun af svenske finansielle Grunde. Dog 
— paa Grund af Vinterrustningerne var Norge i Be- 
gyndelsen af 1812 godt rustet. Frederik af Hessen 
vilde kunne have en 20 à 25,000 Mand som mobil 
Styrke. 

Der stod kun tilbage for Kongen at sikre Sjælland, 
men i den Henseende havde han, da Traktaten disku- 
teredes i 1811, taget sine Forholdsregler. Han betin- 
gede sig i Traktaten Ret til, naar Danmark eller Norge 
angrebes, at kunne drage sine Tropper i Holsten bort 


RUSTNINGERNE I NORGE OG PAA SJÆLLAND 67 


ved en Meddelelse til Kejser Napoleon og den øverst- 
kommanderende franske General. I det Tilfælde kunde 
han ogsaa rekvirere den franske Division eller saa 
stor en Del deraf, han ønskede, til at bevogte den 
danske Halvø. 

Saaledes vare Forholdene i Frederik VI's Rige, da 
den store Krig i Rusland skulde begynde. Farligst 
for Monarkiets Sammenholdskraft og for Norge vare de 
indre Tilstande og Norges utilstrækkelige Proviante- 
ring til at udholde en Afspærring. Pengevæsenet var 
i en uhyggelig Tilstand. I Vinterens Løb var Kursen 
gaaet ned til 700—800, og nu blev der aldeles intet 
Hold paa den, hvad der stod i Forbindelse med, at 
Regeringen nu besluttede sig til den Pengereform 
med tilhørende Finansoperation, som fandt Sted ved 
Aarets Slutning. 

Et ondt Varsel var det ogsaa, at den engelske 
Flaade, som kom tidligere end nogen Sinde til Skagerak, 
medens den kom usædvanlig sent til Østersøen, be- 
gyndte at jage Skibe, der bragte Korn til Norge, hvad 
den i de senere Aar ikke havde gjort. 


pE 


VI. 


D. Kong Carl XIII den 9. April afrejste til Øre- 
bro, hvor han i hele 4 Maaneder kom til at holde Hof 
midt iblandt Folkets Udvalgte og de mange Gesandter 
og notable Personligheder, som de store politiske Be- 
givenheder førte hen til den ellers saa stille og frede- 
lige By, havde Carl Johan, som den Dag i Stockholm 
modtog den engelske Gesandt Thornton, der ankom til 
Sverig, formummet som en Købmand Thompson, den 
hemmelige Traktat med Rusand færdig til Underskrift. 
Den indeholdt"), hvad vi alt tidligere have antydet, at 
Norges Forening med Sverig skulde være et forud opfyldt 
Vilkaar for Sverigs Medvirken i Krigen paa Fastlandet. 
Sverig skulde altsaa have Norge straks, før der blev Tale 
om dets Optræden paa Fastlandet (0: i Jylland eller Hol- 
sten). Det gentoges flere Gange i Traktaten, saaledes i 
S 7 (Sverig skal ikke være tvunget til at gaa angrebsvis 
frem, før Norges Forening med Sverig virkelig har 
fundet Sted) og i § 13 (Da det en Gang for alle er 
bestemt, at den svenske Konges Forpligtelse til at op- 
træde i Tyskland med sine Tropper til den fælles Sags 


1) Ahnfeldt, Twå krönta Rivaler II. 161 og Scævola. 

Fremme ikke begynder, før Norge virkelig er bleven 
forenet med Sverig o. s. v.) Derfor stod der ogsaa i 
Traktaten, at de 20,000 Mand, Czaren skulde stille til 
Kronprinsens Raadighed, alt den 15. eller 25. Juni skulde 
have begivet sig til Skaanes Kyster, hvor Sverig skulde 
have samlet en Hær paa 80—385,000 Mand, færdig til i 
de første Dage af Juli at operere i Forening med de 
russiske Tropper mod Sjælland. 

Ingen uden de ganske faa Indviede i Stockholm, St. 
Petersborg og London anede, at en slig Traktat var 
sluttet. Thornton blev meget overrasket, da Engestrøm 
lod ham se, hvor vidt Sagen var kommen. I Stock- 
holm vilde man ikke have troet sine Øjne, hvis man 
havde set, hvad Thornton fik Lov at se; thi trods alt 
var man i Hovedstaden endnu lige saa franskvenlig 
som russerfjendsk. Der var vel efter Kronprinsens 
Agitation for et andet Forhold til Rusland end før 
indtraadt en Forandring i det Sprog, der førtes 
Mand og Mand imellem i Stockholm. Man var bleven 
vænnet til at høre forskellige Meninger om en Sag, 
hvorom der tidligere kun havde været en, og man 
var endt med at indrømme, at der maaske virkelig 
kunde være Grund til politisk at vise sig medgørlig 
mod Rusland. Men man gik ud fra Forudsætninger, 
som vare Kronprinsens stik modsatte. Man troede 
nemlig ikke, at Kronprinsen vilde afstaa Finland, 
hans Hensigter i den Retning vare ikke trængte ned 
til Menigmand og ansaas i hvert Fald som Bag- 
vaskelse. Det troedes og skreves ogsaa under Sig- 
neuls Ophold i Stockholm, at Kronprinsen var den 
eneste, der i Statsraadet havde stemt for en Erobring. 
af Finland. Det, man mente, der kunde være Tale 
om, var at vise Rusland den Tjeneste ikke at deltage 

i den Napoleonske Krig, naar Rusland til Løn derfor 
frivillig vilde give Sverig Finland tilbage. Man gik 
nemlig ud fra, at naar Rusland var slaaet til Jorden af 
Napoleon, vilde Finland i hvert Fald vende tilbage til 
Sverig, at Rusland maatte forstaa det og derfor være 
tilbøjeligt til at yde Sverige betydelige Fordele, naar 
det vilde afstaa fra at gøre et Erobringstog med Na- 
poleon ind i Rusland, men nøjes med Finland og der- 
ved give Russerne den Fordel ogsaa at kunne bruge 
sine Tropper i Finland mod Napoleon. 

Denne Tankegang var saa udbredt ikke blot i de lavere 
Klasser, men i de højere og selv i Hæren, at man, da 
man saa Suchtelen komme til Stockholm, almindelig 
troede, at han var kommen fra Rusland for at for- 
handle om Finlands Tilbagegivelse. 

Kronprinsen vogtede sig vel for i dette Øjeblik, hvor 
det var hans Opgave at vinde Stænderne for sine mange 
gennemgribende Forslag, at foretage sig noget mod 
Mængdens Opfattelse. Han var heller ikke sikker paa, at 
Traktaten virkelig blev ratificeret i St. Petersborg. Der 
forhandledes ogsaa der med Løwenhjelm om Sagen, og 
Rigskansleren, som ledede disse Forhandlinger, var ikke 
til at lide paa. Dog stolede Kronprinsen paa Kejseren 
og Løwenhjelm og havde faaet gode Efterretninger, saa 
han endogsaa havde sendt sidstnævnte et traktatmæs- 
sigt affattet, bedre redigeret Udkast til en Traktat i 
St. Petersborg, hvis der var Ønske om at affatte en 
saadan der. Dette Udkast var benyttet, og derfor var 
der i Virkeligheden, inden Traktaten i Stockholm blev 
underskrevet (i Ørebro), ogsaa afsluttet en Traktat i 
St. Petersborg den 5. April, hvilken blev den af de 
to, der blev ratificeret. 


DENS OMÆNDRING I ST. PETERSBORG 


Ved Omredaktionen og Behandlingen i Rusland fik 
denne Traktat egentlig en anden Karakter end den i 
Stockholm udkastede. En Diversion paa Tysklands 
Kyster med den Hensigt at forurolige den franske 
Hærs Operationer blev sat som Maalet og tillige en 
af Grundene til, at Sverig skulde have Norge, men 
der blev ikke givet Sverig Lov til at bruge de russiske 
Tropper til at tage dette Land, men kun til at tage 
Sjælland, hvis Sverig i Tilfælde af Danmarks Vægring 
ved at afstaa det, skulde anse det nødvendigt. Mest 
stødende var det, at Udtrykket Norges Forening med 
Sverig, som var brugt i Stockholmeraktstykket og var 
det Udtryk, Gøtamændene altid betjente sig af, i St. 
Petersborg Udgaven var erstattet med Talemaader, 
der hørte hjemme i Stockholmerregeringen og i det 
svenske Diplomati og gik ud fra, at Norge skulde 
erobres og indlemmes i Sverig. Traktaten af 5. April 
indeholdt følgende Paragraf: Da det vilde være umuligt 
for Hs. Majestæt Kongen af Sverig at gøre en Diversion 
til Gunst for den almindelige Sag, saa længe han bag 
sig havde Norge som Fjende paa en saa lang Stræk- 
ning af sine Grænser, og da desuden Norges geografiske 
Beliggenhed synes at antyde, at Naturen selv har be- 
stemt det til engang at udgøre en integrerende Del 
af Kongeriget Sverig, saa lover og forbinder Hs. Maje- 
stæt Kejseren over alle Russere sig til enten ad Under- 
handlingernes Vej eller ved en krigersk Kooperation 
at skaffe Sverig Norge og at garantere det en fredelig 
Besiddelse af dette Rige samt ikke at nedlægge sine 
Vaaben, før denne Acquisition har fundet Sted. 

Den engelske Regering eller Lord Castlereagh be- 
klagede sig meget over denne Paragraf, da denne senere 
blev dem bekendt, og vilde ikke tiltræde en Traktat, 

der indeholdt en slig paatænkt Indlemmelse ved kri- 
gerske Midler af en Nabostat, med hvilken Sverig ikke 
var i Krig, og som ingen fjendtlige Hensigter havde 
hverken mod Sverig eller England, hvis Beskyttelse 
det tværtimod havde paakaldt. 

At den i Udkastet bestemte Tilladelse til ogsaa at 
kunne bruge den russiske Styrke til Norges Erobring 
var strøget, skyldtes ikke nogen principiel Grund, men 
alene det, at General Armfelt, som nu var en frem- 
ragende Personlighed i Rusland og hørte til Czarens 
Fortrolige, forklarede denne, at et Angreb paa Norge 
alene kunde ske om Vinteren, naar Vintervejene stod 
til Raadighed, og at der derfor paa denne Aarstid 
burde bortses fra et direkte Angreb paa dette Rige. 
Carl Johan var misfornøjet med denne Forandring og 
fik sørget for, at det i en Konvention, der senere af- 
sluttedes i det russiske Hovedkvarter Wilna, blev ham 
tilladt at anvende den russiske Styrke, der skulde 
stilles til hans Raadighed, ogsaa ved et direkte Angreb 
paa Norge. !) 

Der var mange andre Mangler ved den Petersborgske 
Traktat. Men Carl Johan modtog den imidlertid, som 
den var. Der kunde dog ikke være Tale om at an- 
vende den snart, uagtet de russiske Tropper fra 13. Maj 
skulde være beredte til at afgaa fra Finland til det 
Punkt, som Carl Johan i sin Egenskab af Højstbefa- 
lende over den forenede svensk-russiske Troppestyrke 
vilde bestemme ?). Han maatte først have Hær og 


1) Yngvar Nielsen: Aktsmæssige Bidrag til Sverigs politiske 
Historie. Christiania Videnskabs Selskabs Forhandlinger Nr. 
7, Side 14. °) Schinkels minnen. VI. 168. 

meget andet bevilget af Rigsdagen i Ørebro og Flaade- 
hjælp og Subsidier tilstaaede af England. 

Da Kronprinsen den 10. April kom til Ørebro, hvor 
den følgende Dag hele Hoffet med Dronningen og Prins 
Oscar var samlet, vidste han, som det fremgaar af det 
tidligere, endnu ikke, hvad der var foregaaet i Rusland, 
og da han fik det at vide, meddelte han kun Kongen 
og Engestrøm og delvis (enkelte Paragrafer) den en- 
gelske Gesandt, hvad der foregik i Rusland. Rigs- 
dagen fik det ikke at vide, og i det hele holdtes det 
skjult for hele Verden. Napoleon havde paalagt sin 
Gesandt i St. Petersborg for enhver Pris at hindre 
nogen Tilnærmelse mellem Sverig og Rusland, men 
det russiske Kabinet gjorde det af samme Grund til 
sin Opgave at vaage over, at alt, hvad der foregik 
mellem det og Sverig eller mellem Czaren og Carl 
Johan (thi den intime Brevveksling mellem dem kom 
nu i Gang igen), forblev en dyb Hemmelighed for alle 
Uvedkommende. Romanzoff betroede den franske 
Gesandt, at den svenske Kronprins vel havde henvendt 
sig til hans Herre om et Forbund, men var bleven af- 
vist. 

I Ørebro blev Rigsdagen, selv dens hemmelige Ud- 
valg, ikke gjort bekendt med den øjeblikkelige politiske 
Situation uden stødvis lidt efter lidt, som Tiden skred 
frem, og altid med stor Forsigtighed og i begrænset og 
beregnet Omfang. Men der gjordes ikke Indvendinger 
derimod. Ailerede i Dagene før Stændernes officielle 
Mødedag og i den Tid, der efter denne opfyldtes af 
de Præsentationer og Ceremonier, som dengang hørte 
med til en svensk Rigsdagssamling, viste det sig, at 
Medlemmerne, hvorvel de ikke straks mødte i stort 
Tal, vare besjælede af en anden Aand, end der var al- 

mindelig udenfor. Den Tillid og Glæde, som havde fyldt 
Medlemmerne dengang, de havde valgt Bernadotte til 
Kronprins, var ikke uddød, nu da Genstanden for deres 
Valg stod i deres Midte. 

Da Kongen den 20. aabnede Rigsdagen med en Tale, 
der hentydede til de store Ulykker, der truede Europa 
i dette Øjeblik, og betonede, at Sverig, værnet ved sin 
Beliggenhed mod Nødvendigheden af at skulle adlyde 
Fremmede, hvis Interesser ikke faldt sammen med 
Sverigs, havde alt at haabe ved Enighed, Tapperhed 
og Ro, men alt at tabe ved Splidagtighed og Frygt, 
var Bifaldet almindeligt, og Rigsdagen vedtog derefter 
et Tillidsvotum til Kronprinsen samt sendte en stor 
Deputation til Kongen for at bede ham, naar han blev 
syg, altid at overlade Regeringen til Kronprinsen, 
hvilken Demonstration var myntet paa den Tvivl, der 
havde gjort sig gældende i Riget om Lovligheden af 
Prinsens Overtagelse af Regeringen i Foraaret 1811. 

Rigsdagen lagde ogsaa, da den gik i Færd med at 
nedsætte de forskellige faste Udvalg, som hørte med 
til en Rigsdag dengang, en særlig Tillid til Kron- 
prinsen og hans Politik for Dagen. Den indsatte 1 
Konstitutions- og Bevillingsudvalgene Mænd, som vare 
Kronprinsen og Regeringen behagelige, og i det hem- 
melige Udvalg, det, der skulde modtage Meddelelser 
fra Regeringen om Stillingen til Udlandet, indsattes 
ikke Adlersparre, der ønskede at blive det og ansaa 
sig selvskrevet dertil. Dette vakte nogen Opsigt, men 
der var for Kronprinsen sikkert Anledning til ikke at 
ønske Adlersparre ind i dette Udvalg. Thi Kronprinsen 
havde jo i Mariestad betroet ham mere om sine Hen- 
sigter med at vinde Norge ved Ruslands Hjælp, end 
det var godt for et Medlem af dette Raad at vide, og 

siden den Tid havde Adlersparre været mere og mere 
mod Alliancen med Rusland, som han uden Tvivl 
vidste mere om end de Fleste. 

Efter denne Medfart rejste Adlersparre i Vrede bort 
fra Rigsdagen uden at hilse hverken paa Kongen eller 
Kronprinsen, og Forholdet til Kronprinsen blev aldrig 
senere rigtig godt, hvor meget end Kronprinsen søgte 
at forsone denne sin Ven, som han frygtede mest af 
alle sine Venner i Sverig. Adlersparre harmedes i sin 
Vrede ogsaa over den Forandring i 1809-Aars Mændenes 
Program lige over for Norge, som efter Alliancen med 
Rusland blev almindelig i Sverigs diplomatiske Sprog. 

Imidlertid fortsatte Rigsdagen sin Gerning, og sin 
Imødekommen mod Carl Johan viste Rigsdagen ogsaa 
derved, at den første Sag, den alvorligt tog op til For- 
handling, var Hærvæsenet eller Værnepligtssagen, den 
Indretning af Forstærkningen og Bevåringen, hvor- 
ved, som alt paa forrige Rigsdag tilsigtet, alt Mand- 
skab i Sverig mellem 20 og 24 Aar kunde udskrives 
og indsættes enten i den inddelte Hær eller nye Kadrer. 
Denne Sag blev fremmet med en saadan Kraft, at der 
inden 15 Dage efter Propositionens Fremsættelse fandtes 
en Lov, hvorefter en 100,000 unge Svenskere eller flere 
vare stillede til Raadighed til Enrolering i den nye 
Hær, der var under Uddannelse, og hvortil der nu kun 
behøvedes Penge. 

Ogsaa i den Henseende kom Rigsdagen Regeringen i 
Møde, skønt Rigets Kræfter ikke tillod den at gaa saa 
langt, at det egentlig kunde hjælpe noget, saa flot og 
ødselt, Kronprinsen, der var vant til Napoleonsk Hær- 
udstyr, indrettede sin Organisation. Regeringen havde 
store, finansielle Planer at forelægge, deriblandt et af 
Statssekretær Wirsén redigeret Forslag til Afskrivning 

(9: Annulering) af omtrent 30 Millioner Rdl. af den uden- 
landske Gæld, man havde til Kreditorer, der nu hørte 
til det franske Rige (i Holland, Braband og Genua). 
Grunden til dette Forslag var den despotiske Vil- 
kaarlighed, hvormed Kejseren havde behandlet den 
svenske Regerings eller dens Undersaatters retmæssige 
Pengefordringer i Frankrig, endog deres Ret til Rente- 
nydelse, eller med andre Ord den Maade, hvorpaa den 
franske Stat nu fortolkede de folkeretlige Regler for 
fremmed Ejendom i en Stat. Allerede i den første 
Samtale, Engestrøm havde med den franske Chargé 
d'affaires efter Voldshandlingen i Svensk Pommern, 
antydede han for denne de Fordele, Sverig kunde have 
af en saadan fjendtlig Stilling, som Kejseren syntes at 
ville paanøde det, idet Regeringen ved at følge Kej- 
serens Eksempel saa kunde frigøre sig for den Gæld, 
det havde i de i Kejserriget indlemmede Riger. Den 
foreslaaede Beslutning anbefaledes som en Repressalie, 
idet Regeringen med de Penge, Staten slap for at give 
ud til Renter og Afdrag, kunde skadesløsholde dem i 
Sverig, som havde lidt af den franske Regerings Vil- 
kaarlighed enten under Søfart og Handel eller ved en 
ligefrem Annulering af deres retmæssige Fordringer. 
Rigsdagen gik ind paa dette Forslag, men opsatte 
den endelige Afgørelse af dette og de finansielle og 
andre Forslag til en senere Tid, for at de kunde til- 
strækkelig undersøges. Efter at have vedtaget Værne- 
pligtsloven, hvorefter Væbningen i Landet kunde tage 
Fart og sætte Riget i Stand til at gribe ind i de over- 
ordentlige Tildragelser, som forestod, hengav Rigsdagen 
sig i længere Tid til indre Anliggender, som særlig 
lagde Beslag paa manges Opmærksomhed, saasom 
Trykkefrihedens Indskrænkning og forskellige konstitu- 


THORNTON KOMMER TIL ØREBRO TET 


tionelle Spørgsmaal. Imens var Carl Johan midt under 
det officielle højtstemte Liv, som udfoldede sig i Byen 
og det gamle Slot, beskæftiget med den skjulte Opgave, 
der var hans særlige. 

Thornton var kommen til Ørebro, hvor han dog, 
stadig formummet som Hr. Thompson, paa Grund af 
den officielle Krigstilstand mellem England og Sverig 
tog Ophold uden for Byen. 

Han havde alt i Stockholm sagt Engestrøm og 
Kronprinsen, at England ønskede Fred med Sverig og 
ogsaa med Rusland, hvorfor Thornton ogsaa i Stock- 
holm efter Kronprinsens Afrejse havde søgt og erholdt 
Samtale med General Suchtelen og Baron Nikolai. Det 
samme gentog han nu i Ørebro. Saa snart Sverig 
sluttede Fred med England, vilde det finde England 
parat til Forhandlinger om, hvad der videre var at 
gøre, men saa længe Sverig vilde holde sig i officiel 
venskabelig Stilling til Frankrig, kunde England ikke 
gaa videre, end det hidtil havde gjort. Og særlig 
kunde det ikke gaa ind paa en Krig mod Norge eller 
Sjælland eller en Landudvidelse for Sverig, som 
Rehausen havde kaldt det, da dette jo blev en Krig, 
som aldeles ikke berørte fransk Territorium eller den 
fælles Fjende, især ikke, naar Carl Johan vilde føre, 
den uden officielt at tage Krigsstilling til Napoleon. 
England var villigt til at yde Sverig Beskyttelse ved 
sin Flaade, naar det sluttede Fred med det. Det kunde 
maaske ogsaa overlade det en 100,000 Uniformer, Vaaben 
og Krigsforraad. Men videre turde det ikke gaa, før 
Forhandlingen mellem Sverig og England efter den 
officielle Fredslutning mellem dem var begyndt om, 
hvilket Operationssystem Forbundet skulde følge. Før 
man var bleven enig om dette, kunde England ikke 

give Flaademidler til offensivt Krigsbrug, heller ikke 
Subsidier, heller ikke den ønskede Ø i Vestindien. 
Naar Sverig ønskede en fra Frankrig tagen Ø, for at 
den kunde tjene som Erstatning for Pommern, som 
Hr. Rehausen i London havde sagt Castlereagh, lod 
Sagen sig vel gøre, men kun naar der virkelig ind- 
traadte Krigstilstand mellem Sverig og Frankrig, og 
Regeringen i Stockholm paatog sig Forpligtelser f. Eks. 
til i intet Tilfælde at overgive Øen til andre Magter 
og særligt ikke til Frankrig. 

Carl Johan gjorde opmærksom paa, at Angrebet paa 
Sjælland var et Stød ind i det Napoleonske Herre- 
dømmes ømmeste Parti; thi ikke blot var Frederik VI 
Napoleons lydigste Vasal, men fra Sjælland havde man 
i Forening med England Adgang gennem Fyn og Jyl- 
land til den udstrakte franske Krigsskuepladses Hjerte, 
og det blev Hr. Thornton svært nok at holde sig påa 
sine Instruktioners Grund, da Carl Johan gjorde ham 
bekendt med, hvorvidt Sagen var fremmet, saa det 
alene var Englands Skyld, naar Forbundet nu ikke 
paa en glimrende Maade blev indviet. Traktaten af 
5. April var nemlig bleven ratificeret, og Carl Johan 
viste ham den Paragraf i Traktaten, ifølge hvilken 
England skulde indbydes til at tiltræde den. General 
Suchtelen var af Czaren bleven udnævnt til Chef for 
den russiske Styrke, der skulde sættes under Carl 
Johans Befaling, og Styrken samledes ved Udskibnings- 
steder i Finland, hvor Skibe, Proviant og alt til videre 
Befordring samledes. Russiske Officerer kom til Stock- 
hold for at aftale fornødne Ting med ham. Paa samme 
Tid begav C. Løwenhjelm sig til det russiske Hoved- 
kvarter, hvor han fulgte Czaren, med hvem Carl Johan 
nu førte en intim Brevveksling, som Kronprinsens sær- 

lige Repræsentant. Endelig rejste General Tawast over 
det russiske Hovedkvarter til Tyrkiet med Pas som 
svensk Afsending for at medvirke ved Afsluttelsen af 
Freden med Tyrkiet, som jo kom i Stand. 

Alt dette vistes Thornton. Blot Penge fra England, 
for at den svenske Hær ogsaa kunde sættes i behørig 
Stand, og Hjælp af den store engelske Flaade, som laa 
ved Sjælland i Krig med Danmark — Napoleon maatte 
saa ændre sine Dispositioner og samle en ordentlig 
Hær ved Hamburg og i Holsten og Jylland, inden han 
endnu havde begyndt Krigen i det østlige Europa! 

Castlereagh lod sig imidlertid ikke paavirke af, hvad 
der indløb til ham om de skildrede Forhold. Han an- 
tog nok, at Carl Johan vilde gaa til Sjælland, men 
troede ikke, man fik ham videre. Han var desuden 
imod, at Danmark og Norge skulde erobres; han vilde 
have dem med i den engelsk-russiske Union og talte 
paafaldende varmt for disse to Stater, som han regnede 
til de venskabelige Stater, uagtet England var i Krig 
med dem. ") 

Medens Sagen stod paa den her skildrede Fod i 
Sverig, hvad den i lang Tid kom til, saa man atter 
Signeul i Ørebro i Midten af Maj. Denne Gang kom 
han med store Tilbud. Kejseren bød sin tidligere 
Marechal Finland indtil den Grænse, han selv vilde 
bestemme, dernæst ikke blot Svensk Pommern, men 
Meklenburg, Stettin og hele det Omraade, der befinder 
sig mellem denne Stad og Wolgast. Det var aaben- 
bart Napoleons Mening at give Carl Johan Midler til 
selv at kunne tilbytte sig Norge, hvis han troede, at 


”) Se om Castlereaghs Forhold Scævola (Utlåndska diplomaters 
minnen), særligt S. 281. 

det frivilligt kunne faas af Danmark mod den af ham 
nævnte Erstatning, der her tilbødes ham. Foruden 
disse Landskaber lovede han i Subsidier 6 Millioner 
fres. kontant og 1 Million hver Maaned. Endelig 
vilde han skadesløsholde Prinsen for Tabet af hans 
Dotationer ved at indskrive en Sum, svarende til deres 
Værdi, i den franske Statskasse, hvor han kunde hæve 
den, naar han ønskede det. 

Disse Tilbud vare ikke skriftlige, men knyttede til 
Punkter, der vare skrevne paa Papir til Støtte for 
Signeuls Hukommelse; derfor gav Carl Johan ogsaa 
sit Svar mundtligt, men rettede, hvad Signeul havde 
nedskrevet efter hans flydende Tale. 

Selvfølgelig var den notable Verden i Ørebro, der 
paa denne Tid var særlig stor, nysgerrig efter at faa 
at vide, hvad der forhandledes mellem Signeul og 
Kronprinsen. Kronprinsen meddelte ogsaa Englands 
og Ruslands Gesandter daglig, hvad der foregik, men 
hans Beretninger vare ikke rigtige. Hvorledes man skal 
forstaa, hvad han virkelig sagde, maa enhver selv om. 
Nogle have ment, hans Svar gik ud paa at holde sig 
en Dør aaben i alle Tilfælde; thi Napoleon begav sig 
paa denne Tid til det glimrende Fyrstemøde i Dresden, 
hvorfra han vilde rejse til den russiske Grænse og be- 
gynde Felttoget, og Faa troede paa, at Czar Alexander 
vilde holde Stand i sine krigerske Forsætter. 

Han svarede, at det eneste, der kunde overtyde ham 
om Kejserens oprigtige Venskab, var en formelig Traktat 
om Norges Forening med Sverig, og den kunde Kejseren 
efter hans Mening godt underskrive. Thi hvad der end 
skete, vilde Norge frivilligt underkaste sig Sverigs Konge. 
Der var i den Retning foretaget Skridt, som umuligt 
kunde slaa fejl; thi Norge skulde erklæres uafhængigt, 

og Værnepligten, der var Nordmændenes Skræk og nu 
omfattede selv 60-aarige Mænd, skulde indskrænkes til 
blot at paahvile de 20—25-aarige. 

Hvad Finland angik, da kunde han, som han sagde, 
faa det frivilligt af Rusland, naar han blot stillede sig 
venskabeligt til Czaren. Denne havde i hvert Fald 
lovet ham det, hvis Krigen gik Rusland imod og han 
kom Czaren til Hjælp. Sverig havde saaledes ingen 
Interesse i at paatage sig Engagements med Frankrig 
for at naa et Maal, som det kunde naa uden det, hvis 
det vilde. Men det forholdt sig anderledes med Norge. 
Hvis Kejseren tillod, at Sverig okkuperede Norge, vilde 
det bryde med alle Frankrigs Fjender). Til Bytte for 
Norge vilde det give Danmark Svensk Pommern, lovende 
det ogsaa anden Erstatning, som kunde tilfredsstille 
det. I saa Fald vilde Prinsen blive Kejserens Redskab 
iNorden. Han vilde lade saa mange Tropper marchere 
mod Rusland, som Kejseren fordrede. I dette Øjeblik 
havde Sverig 50,000 Mand. Han vilde kunne faa 80,000 
Mand efter den Konskription i fransk Mønster, som 
Rigsdagen nu havde adopteret. 

Da Signeul kom til det kejserlige Hovedkvarter i 
Dresden, hvorhen han rejste fra Ørebro, sagde han sig 
bemyndiget til at undertegne en Konvention, støttet 
paa disse Betingelser, og han førte endvidere med sig 
en af den svenske Kronprins forfattet, men ikke under- 
skreven Sommation paa et Stykke Papir saalydende: 
»Cession af Norge som Erstatning for Tabet af Finland. 
Sverig vil betale Danmark 12 Millioner fres. i seks 
Maaneder, og opnaaende denne Pris for sin Hengiven- 
hed for Frankrig vil det befinde sig i Kejserens Sy- 

stem. Fra det Øjeblik, at disse Konditioner blive under- 
tegnede, vil der finde en Udveksling af Traktaterne 
Sted, og en Handelstraktat kan følge, hvis Kejseren 
ønsker det.” 

Havde Signeul opnaaet en slig Konvention — han 
havde Ordre til i saa Fald at vende tilbage til Sverig, 
ellers at begive sig til Paris og lade d'Ohsson ind- 
levere Sverigs Protest fra Foraaret — maatte Carl Johan 
i hvert Fald kunne have benyttet den til at sætte 
England Kniven paa Struben. Signeul kom imidlertid 
ikke tilbage. Kejseren var rejst til Hæren, da Carl 
Johans Sendebud ankom til Dresden. Bassano skikkede 
en Stafet med Beretning om, hvad Signeul havde bragt, 
til det kejserlige Hovedkvarter, men Napoleon blev 
saa irriteret, saa rentud oprørt over, hvad han erfarede, 
at han bød Bassano slet ikke svare Signeul noget, 
men helt overse ham. Generalkonsulen maatte derfor 
en Tid forgæves vente paa Svar i Dresden, dernæst 
begav han sig til Badestedet Teplitz for at oppebie 
det Brev, han havde draget Omsorg for blev bragt 
ham, naar det kom til Dresden. Da han til sidst 
forstod, man ikke vilde svare ham, begav han sig med 
Bekymring i sit Sind til Paris, hvor han saa maatte 
lade den svenske Charge d'affaires indbringe Protesten, 
der derfor først den 20. Juli kom i den franske Rege- 
rings Hænder. Den værdigedes imidlertid ingen Op- 
mærksomhed, saa den ingen Indflydelse fik paa den 
diplomatiske Forbindelse med Sverig, der vedblev at 
opretholdes som hidtil. 

I en Tid af omtrent to Maaneder efter Signeuls Af- 
rejse fra Sverig blev Situationen i Ørebro omtrent den 
samme som hidtil. England vilde ikke ud med hver- 

ken Penge eller Sømidler, før Sverig havde taget en 


virkelig Krigsstilling mod Napoleon og en ordentlig 


Krigsplan var forhandlet. Derimod ønskede det at 
komme i Fredsforhold til Rusland, men Czaren brød 
sig mindre om denne Fred end om Alliancen med 
Sverig, saa England kun gennem Carl Johan kunde 
haabe paa at vinde Rusland. Men jo mere Tiden gik, 
desto større blev Behovet for Englands Hjælp i Sverig, 
der havde maattet begynde at træffe Forberedelser til 
det med Rusland aftalte Angreb, svarende til de rus- 
siske. Sverigs Tropper koncentreredes nu ved Udskib- 
ningssteder rundt om, ved Stockholm, Gøteborg og 
ved Sydkysten, derhos udrustedes i Carlskrona baade 
den store og den lille flotta. I alle Havne lagdes der 
Embargo paa Skibe af en vis Drægtighed for at bruge 
dem til Transport. Man forstod i hele Sverig, at disse 
Rustninger stod i Forbindelse med de russiske i Fin- 
land, men vidste ikke, hvad Maalet var. Selvi Kjøben- 
havn anede man ikke, at de angik Sjælland, hvad de 
maaske heller ikke gjorde; thi Carl Johan vilde, naar 
han ikke fik Englænderne med sig, helst begynde med 
Norge Der var fra svensk Side bleven antydet, at 
Rustningerne angik Svensk Pommern; nogle tænkte 
sig ogsaa, de gjaldt et eller andet med Rusland aftalt 
Foretagende ved Kurland. I Rigsdagen i Ørebro var 
man vis paa, at hvad de store Rustninger end betød, 
var Norge det endelige Maal for dem; dette var idet 
mindste Tilfældet i 1809-Aars Mændenes Kreds. Hvem 
der specielt beskæftigede sig med denne Sag i Ørebro, 
indeholder Rigsdagsprotokollerne ingen Oplysning om. 
Men der maa have været en Art Klub, hvor 1809- 


Aars Programmet holdtes i Ære og Sagen om Norge 
GE 


S4 SAGEN OM NORGE I ØREBRO 


altid stod paa Programmet. Man støttede herfra Agi- 
tationen paa Norge, der fik Midler ogsaa fra Rege- 
ringen og Carl Johan; der sendtes ogsaa tra Rigsdagen 
Pjecer, baade trykte og skrevne, ind i Norge. I en af 
disse, der kom fra Rigsdagen og kaldte sig et Brev 
fra en svensk Rigsdagsmand til en norsk Patriot, 
sagdes det, at de forenede Riger ikke skulde bære 
Sverigs Navn, men hedde Nordriget, og at dette Riges 
Hovedstad skulde anlægges ved Nordrigets Middel- 
punkt"). Disse Skrifter fik dog ingen Virkning. Der 
havdes paa denne Tid ingen virkelig Forbindelse med 
Norge. Wedel var utilnærmelig og hans Venner ogsaa. 
De svenske Penge bleve ødslede paa norske Bisse- 
kræmmere, Hesteprangere eller lignende Handelsmænd, 
der passerede Grænsen ud eller ind og, naar de be- 
fandt sig paa den svenske Side, bleve kaprede til at 
tale godt om Svenskerne, naar de kom hjem. 
Imidlertid kunde Carl Johan ikke i noget Tilfælde 
undvære Penge. Han havde lige siden Thorntons 
Ankomst til Sverig formelig tryglet England om 
Penge og især om Penge, som bleve hans egne og 
kunde anvendes uden Rigsdagens Vidende?), og havde 
faaet en Del Summer. Men han behøvede Penge i 
Millionvis, rigtige Subsidier, og for at faa dem havde 
han i Maj Maaned og senere spillet et fint Spil. Han 
havde ladet, som han vilde opgive foreløbig sin For- 
dring paa Subsidier og for at tjene England overtale 
Rusland til at slutte en saakaldt simpel Fred; men 
paa samme Tid fik han Czaren overtalt til paa sin 


1) Yngvar Nielsen: Lehnsgreve P. C. H. Wedel Jarlsberg. 
I. 452 og fig. ”) Se en Skrivelse fra Thornton til Castlereagh 
fra April Maaned i Scævola: Utländska diplomaters minnen S. 
269—272. 

Side at opstille som Betingelse, at Carl Johan fik 
Subsidier. Da dette skete, spillede Prinsen den over- 
raskede, men maatte imidlertid indrømme, at Czaren 
havde Ret. Han kunde egentlig ikke antage Freds- 
stillingen uden Penge; thi man vidste ikke, hvilke 
Følger en saadan Erklæring vilde faa for Sverig. Den 
faldt jo saa nogenlunde sammen med en Krigsstilling 
mod Frankrig, og man kunde ikke vide, hvorledes 
Rigsdagen vilde stille sig dertil. Denne vilde maaske 
afvise enhver Bevilling; han var nødt til at have Penge, 
som Rigsdagen ikke havde Magt over. 

Under de videre Forhandlinger nævnte Carl Johan 
for Thornton i Juni Maaned den Sum, han behøvede, 
nemlig en Million Pd. Sterling (18 Millioner Kroner), 
halvt i Kontanter, halvt i Udrustningsgenstande, Uni- 
former eller Kolonialvarer, og han lovede, hvis han 
fik den, at ville tilbagebetale den i Terminer, naar 
først Norge var kommet i hans Besiddelse, og han 
havde haft det i to Aar. 

Sagen diskuteredes nu videre, men efter at Carl 
Johan paa ny havde gjort England en Tjeneste ved 
at faa Czaren til at opgive nogle Beløb, som ogsaa 
Rusland vilde have af England for at slutte Freden, 
lod endelig Castlereagh Thornton sige Carl Johan"), 
at dersom Sverig vilde slutte en simpel Fred (o: en 
Traktat uden andet Indhold end, at der skulde være 
Fred mellem de Forhandlende), saa vilde England 
være villigt til straks derefter at forhandle en Opera- 
tionsplan, og hvis der derom kom Enighed, kunde Carl 
Johan være sikker paa, at Sverig vilde faa en Under- 

støttelse til Krigsomkostninger af dog ikke mere end 
1/, Million Pd. Sterling. 

Carl Johan var ikke glad over dette Tilbud; thi 
hvilke Operationer vilde England fordre? Men da 
Castlereagh lod sige, at han ikke havde noget imod, 
at Sjælland blev Operationsmaalet, naar der, efter at 
Sjælland var benyttet som Middel til at faa Norge, 
ikke disponeredes videre angaaende Sjællands senere 
Skæbne uden Englands Medvirkning, lod Carl Johan 
sig bevæge til at slaa til. 

Nu kom Freden i Stand. Der var to Traktater, den 
ene sluttet af Thornton med de russiske Repræsen- 
tanter, Suchtelen og Baron Nikolai, den anden med 
Engestrøm og Wetterstedt. De erklærede kun, at der 
skulde være Fred og Venskab mellem de paagældende 
Lande. Men i den russiske forbeholdt England og 
Rusland sig dog et Arrangement hurtigst muligt med 
Hensyn til de politiske og kommercielle Spørgsmaal, 
som angik Fremtiden, og lovede hinanden Hjælp, naar 
nogen begyndte Krig enten mod England eller Rus- 
land. I den svenske var der en Artikel, der svarede 
til den om gensidig Hjælp i den russiske, redigeret 
saaledes: Dersom en eller anden Magt bekriger Sverig 
paa Grund af denne Traktat, forpligter England sig 
til i Forening med Kongen af Sverig at tage de nød- 
vendige Forholdsregler til deres Staters Sikkerhed og 
Uafhængighed. 

Traktaterne bleve undertegnede i Ørebro den 18. 
Juli og vakte, da de bleve bekendte, den største 
Opsigt, ikke blot i Sverig, hvor der paa den Tid var 
et stort Selskab af fremragende og navnkundige Mænd 
fra alle Kabinetter samlet i Stockholm og Ørebro, 
men overalt, hvor Traktaterne bleve bekendte. 

Der var nu ligesom lagt et Program ind i Kam- 
pen mod Napoleon; Forbundet, som var dannet i Øre- 
bro, betød jo aabent Brud med Kontinentalsystemet 
og med Napoleons hele System. Havde Carl Johan 
været i Stand til av gaa mod Sjælland straks, som 
Rusland havde ønsket dengang, det foreslog, at Freden 
først skulde undertegnes, naar Forbundet var i Stand 
til paa samme Tid at træde militært op, saa vilde Carl 
Johan have haft den fremragende selvstændige Krigs- 
stilling i Nord, han havde drømt om at kunne faa. 

Nu svækkedes imidlertid Interessen i Europa snart 
for det, da det ikke viste sig rustet til at udføre noget. 
Selv den diplomatiske Forbindelse med Danmark og 
Frankrig bibeholdt Sverig. v. Dernath var kaldt til- 
bage, fordi Forholdet mellem ham og Kronprinsen var 
blevet helt umuligt derved, at han holdt sig til den 
franske Repræsentant og fortalte denne, hvad Kron- 
prinsen betroede ham. Men i Stedet for v. Dernath 
fungerede nu den omtrent tyveaarige Legationssekretær 
Grev Baudissin som dansk-norsk Chargé d'affaires. 
Virkningen af Traktaterne i Sverig og Rusland var 
nærmest, at disse Lande kom i offentlig Fredsstilling 
til England, hvis Skibe fra skjulte Tilflugtssteder uden 
for Kysterne nu aabent kunde sejle ind i Havnene. 
Thornton blev nu Gesandt i Stockholm, som Baron 
Rehausen blev det i London, og Lord Cathcart, som 
Carl Johan havde ønsket til Sverig for at hjælpe ved 
Angrebet paa Sjælland, blev engelsk Ambassadør i St 
Petersborg, hvorhen han dog skulde begive sig over 
Sverig. 

Imidlertid fortsattes Rustningerne i Sverig i stigende 
Maal, og hverken Danmark eller Norge kunde forholde 
sig ligegyldige dertil. Særligt ikke Danmark; thi Re- 

geringen vidste saa temmelig, hvad der var foregaaet. 
Den vidste, at Sjælland var et af de Angrebsobjekter, 
der var Tale om, og fra England var der kommet 
Rygter om et Angreb paa denne Ø, der opskræmmede 
Befolkningen 1 Kjøbenhavn og bragte den til at raabe 
paa Forsvar. Hele Styrken paa Sjælland var nemlig 
paa Grund af de finansielle Nødstilstande næsten hjem- 
sendt paa den nødvendige Fredsstyrke nær og Tjenst- 
hestene satte paa Græs. Befolkningen troede, at 
Kjøbenhavn og Sjælland laa forsvarsløst hen, fordi den 
ingen Troppemasser saa nogetsteds, og Søforsvaret 
ved Kjøbenhavn ikke i deres Øjne betød noget. 

Rosenkrantz gjorde Kongen opmærksom derpaa den 
22. Juli, samme Dag Efterretningen om Ørebro-Trak- 
taterne var kommen hertil, og Kongen Hsundte straks 
Forsvarsforberedelser. 

Dog indkaldte han ikke Tropperne eller Hestene; 
thi alt var saaledes ordnet, at de paa det korteste 
Varsel kunde møde, hvorefter en 30,000 Mand vilde 
være under Vaaben, alt medregnet. Derimod befalede 
han en Koncentration af den største Del af Tropperne 
forberedt"), saa at det samlede Corps d'armée kunde 
kaste sig over Fjenden, paa hvilket Punkt han end 
gik i Land. Dette var en Operation, Bernadotte i 
1807 havde prist som den selvskrevne ved Forsvaret 
af Sjælland, og som han maaske, hvis han nu kom, 
vilde være bleven forundret over at se anvendt. 

Tillige kaldte Kongen, til Dels efter Raad af Rosen- 
krantz, jydske Tropper til Fyn og de fynske, 2 annek- 
terede Batailloner og 1 Rytterregiment til Sjælland. 
Derhos gav han General Kardorff paa Lolland og 


1) Se Meddelelser fra Krigsarkiverne. V. 335. 

Falster Anvisning paa, hvad han skulde foretage sig, 
naar Krigen udbrød, og meddelte Landgrev Carl af 
Hessen paa Gottorp og General Ewald i Kiel Opgaven 
for det bevægelige Armékorps i Holsten, naar enten 
Fyn eller Sjælland angrebes. I sidste Tilfælde skulde 
Ewald med. hele Divisionen gaa over Femern til Lol- 
land og Sjælland og den rekvirerede franske Styrke 
beskytte Jylland. 

Vanskeligst for ham var det at berolige Kjøben- 
havnernes opskræmmede Sind ved Forstærkning af de 
maritime Forsvarsmidler ved Kjøbenhavn. Efter 1807 
var der paa det istandsatte Orlogsværft bygget et 
Linieskib og en Fregat „Najaden“, men ellers kun 
Brigger og mindre Skibe, og af dem vare , Najaden" 
og de fleste af Briggerne sendte til Norge, hvor i dette 
Aar ,Najaden", som vi straks skulle omtale, tabtes 
ved Lyngøer. Søstyrken i Danmark bestod derfor 
endnu væsentligst kun af en Mængde i Krigsaarene 
tilvejebragte armerede Skibe og af Kanonbaade og 
Kanonjoller spredte omkring ved Kysterne. Men Kon- 
gen lod nu fra alle Stationerne, som f. Eks. fra Flad- 
strand, Samsø og dem ved Store Bælt, en Del af Kanon- 
baadene med Chalupper afgaa til Øresund. Derved 
blev Søstyrken i Øresund, der nu daglig gik paa Jagt 
efter engelske mindre Fartøjer, betydelig forøget. Der 
vilde efter den Ordning, der efter Baadenes Ankomst 
fandt Sted, altid under Krigsforhold kunne møde et 
Tal af 45 Kanonchalupper foruden andre Smaaskibe 
paa et enkelt Punkt. 

Der lagdes nu Planer for Koncentrationen, tilveje- 
bragtes Telte, Brød, Proviant, Fourage og alle krigerske 
Fornødenheder for Tropper, og Virksomheden vedblev 
lige til Efteraaret baade paa Sjælland og i Norge, 

hvor en lignende Forsvarsbevægelse foregik. Troppe- 
indkaldelsen udeblev imidlertid, da Tilstanden aldrig 
paa noget af Stederne blev saa truende, at Kongen 
fandt Anledning til at befale den. 

Da det imidlertid har sin Interesse, skulle vi her 
meddele, hvorledes Tilstanden vilde have været, hvis 
Carl Johan havde kunnet gøre Alvor af sin Plan mod 
Sjælland. 

Den danske Operationslinie gik fra Holsten over 
Smaaøerne, over Vordingborg til Helsingør, den Vej, 
Sjællands Besætning var kommen 1807, og den Vej, 
den skulde tilbage, hvis den ikke kunde holde Øen 
1812. Der foreligger intet bestemt herom i Arkiverne 
for denne Tid, men det var den gamle Operationsplan, 
som fulgtes ved alle Forberedelserne. 

I Afsnittet mellem Øresund og Roskildefjord, det 
nordøstlige Sjælland, vilde Kystbevæbningen have 
været stærk og været støttet til Fæstningerne Kjøben- 
havn og Kronborg samt Frederiksværk med Skanser 
og Befæstninger i det nordvestlige Hjørne af Afsnittet 
ved Indløbet til Isefjord. I dette Afsnit, der formode- 
des at blive det egentlige Angrebspunkt, vilde Prins 
Christian Frederik ved Sorgenfri staa som almindelig 
Reserve med 4000 Mand. 

Ved Indgangen til dette Terrainafsnit, ved Roskilde 
og Terrainet Øst for denne By, vilde Kongen staa med 
Hovedkorpset, der skulde være 20,000 Mand stærkt, 
men dog næppe vilde have rummet mere end 16,000 
Mand. Bag dette Korps vilde der langs Kysterne 
baade i Vest og Øst være efterladt en Trediedel af 
Forsvarsstyrken i det hele som lokal Kystbevæbning, 
og paa Lolland-Falster og i det sydlige Sjælland mod 
Øst vilde General Kardorff have vogtet de Egne, gen- 

nem hvilke Ewald med den bevægelige Division lige- 
som i 1807 skulde komme Hovedstyrken til Undsæt- 
ning og Hjælp. 

Hvis Carl Johan var gaaet i Land Nord for Kjøben- 
havn, som man antog, vilde Kjøbenhavn være bleven 
evakueret som i 1807, dækket af Hovedkorpset, og 
Carl Johan maatte have slaaet dette, ligesom Cathcart 
i 1807 lod Sir Wellesley gøre det af med Casten- 
skjolds Korps ved Kjøge, og hvis dette var lykkedes 
ham, vilde maaske Frederik VI med Hovedkorpset være 
bleven nødt til at kapitulere ved Vordingborg om ikke 
før, hvis ikke Kardorff og Ewald med den holstenske 
Division da var kommen til Sjælland. 

Dog vi skulle ikke fortsætte disse Betragtninger, da 
der ikke foreligger noget om Carl Johans Angrebsplan, 
og han ved at gaa i Land Syd for Kjøbenhavn maaske 
kunde afskære Retraiten og fremtvinge en Gentagelse 
af 1807. Det tør dog nok anses som givet, at Frederik 
VI ikke kunde føre Krig mod Carl Johan, og, hvis 
denne, der kendte Sjælland og dets militære Ressourcer 
nok saa godt som Kongen, med Lord Cathcart ved 
sin Side, overrumplende, som Bestemmelsen var, var 
gaaet i Land med en 40,000 svenske og russiske Trop- 
per, vilde Kongen snart have kapituleret, selv om han 
havde haft Held til at faa sin Koncentration fuldført. 
Det samme var ogsaa den almindelige Mening i Samtiden, 
hvor dog de fleste ikke havde nogen Anelse om, at 
der overhovedet eksisterede nogen Plan. I Kjøbenhavn 
troede man, at alt var opgivet, fordi der ikke skete 
noget i Byen, og selv Garnisonen i Krigstid skulde 
drage bort paa nogle faa Batailloner nær. Imidlertid 
trøstede man sig med, at Russerne, der sagdes at være 
det nye Forbunds Kærnetropper, nok vilde blive nødte 

til at blive hjemme paa Grund af Napoleons Frem- 
rykken i Rusland. 

For Sverig alene frygtede man mindre i Danmark, 
og hvis Carl Johan uden Hjælp af fremmede Land- 
magter vilde angribe Sjælland, var Frederik af Hessen 
opsat paa fra Norge at falde ind i Sverig. Men Frede- 
rik VI fraraadede ham det for Norges Skyld. Han 
havde tilegnet sig Christian Augusts Læresætninger 
om Farligheden af et Indfald fra Norge i Sverig, naar 
Havet var i Englands Vold, da det let kunde drage 
Sverigs hele Hærmagt ind 1 Norge. Han bad Prinsen 
om at opsætte al Indkaldelse af Mandskab til efter 
Høsten — Høsten 1812, som i Norge blev til intet, 
fordi Vejret i dette Aar hindrede Kornets Modning! 

Det var at forudse, at det Forhold, hvori England 
nu var kommet til Sverig, maatte forandre det, hvori 
Norge havde staaet til England, og dette stadfæstede 
sig hurtigere, end man havde ventet. 

Efter at Fregatten „Najaden“ var sendt op til Norge, 
var dette Riges Flaadestyrke (Sødefension) større end 
Danmarks, og England begyndte at beskæftige sig 
med den paa Grund af Begivenhederne i Ørebro. Den 
6. Juli forefaldt ved Lyngøer den skarpe Fægtning, 
hvori „Najaden“ efter et overordentlig stort Mandefald 
erobredes og ødelagdes, medens de tre den ledsagende 
Brigger undkom. Fra den Tid fortsattes Søkampen i 
de norske Farvande, og om Handelen end ikke hørte 
helt op endnu, besværedes den dog paa mangfoldige 
Maader, saa Tilstanden forværredes fra Dag til Dag; 
Vanskelighederne ved at faa Licencer steg ogsaa fra 
Dag til Dag; ved Efteraarstiden kunde ingen faas 
længer. 

Sorgen over dette blev stor i Norge; men paa 
samme Tid steg Forbitrelsen mod Regeringen i Dan- 
mark. Thi man kom ganske forstaaelig til at tro, at 
det var den utidige Opsendelse af Krigsskibe til Norge, 
der havde givet Anledning til Englands forandrede 
Holdning til Søs. Den samme Misstemning havde 
kort før givet sig Luft paa et andet Omraade. Kongen 
havde den 23. Maj udstedt en Lov om forbudt 
Handel i Danmark og Norge, som var en af de skrap- 
peste, han nogen Sinde havde underskrevet. Dens 
Udførelse i Norge var ganske umulig. Frederik at 
Hessen maatte efter bedste Skøn modificere den under 
Forsøget paa at gøre den gældende, da den ellers 
vilde gøre al Handel umulig. 

De Genvordigheder, Norge havde at kæmpe mod i 
Sommerens Løb, vare dog for intet at regne mod de 
Ulykker, der hjemsøgte det, da Høsten blev til en 
total Misvækst, og Hungersnød alt indfandt sig i mange 
Bygder paa samme Tid, som virkelig Spærring fra 
Havet indtraadte, og alvorlige Rustninger truede det 
fra Sverig, medens Pengereduktionen i Danmark styr- 
tede alle økonomiske Værdier over Ende. 

Dog — vi ere komne for langt frem. Vi maa til- 
bage til Carl Johan efter den afsluttede Tripelalliance. 
Saa længe han ikke havde nogen Traktat med Eng- 
land om Operationerne, nyttede det ham kun lidet, at 
de russiske Hjælpetropper laa parate til Udskibning 
langs Finlands Kyst; thi han havde saa hverken til- 
strækkelig Søhjælp eller Penge, og uden Penge havde 
han ikke nogen Hær i krigsduelig Stand, heller ikke 
Midler til at føre Krigen med. 

Men Situationen blev nu en saadan, at hverken 
Czaren turde sende sine Tropper i Finland bort fra 

Krigsskuepladsen ved den finske Bugt, eller Carl Johan 
turde gaa bort fra den. Kejser Napoleon trængte 
nemlig sejrende frem i Rusland, de russiske Hære veg 
for ham. Europa studsede, og Kejserens Prestige steg 
Dag for Dag. Det var tydeligt nok, at den russiske 
Hovedhær drog ad Moskov til, men franske Korpser gik 
ogsaa ad St. Petersborg til. Der var alt franske Tropper 
ved Dina. Hvad vilde der nu ske her? Carl Johan gik 
ud fra, at Napoleon vilde oprette Riger, efterhaanden 
som han gik frem; Kejseren vilde besætte Reval, Riga 
og Narva, og efter at Lifland havde sluttet sig til 
Polen, hvad Organisation nu dette Rige end vilde 
have faaet, vilde han byde Finnerne Friheden og give 
dem en Hersker. Selve St. Petersborg mente han, det 
maaske vilde være vanskeligt for Czaren at bevare for 
det russiske Rige. 

Under disse Forhold mente Carl Johan, at det nok 
kunde lade sig høre, at han, som man ønskede i det 
russiske Hovedkvarter, inden han optog sin Opgave i 
Danmark, først hjalp Russerne med at besværge den 
Fare, der truede baade Sverig, Finland og den rus- 
siske Hovedstad. Han kunde jo med sine 40,000 gaa 
til Finland og St. Petersborg eller til hvilket andet 
Sted, Czaren maatte ønske, forene sig med de rus- 
siske Tropper og tage Kommandoen. Men saa mente 
han, at han maatte have Lov til, naar Faren var 
overstaaet, at gaa med en forenet svensk-russisk Styrke, 
denne Gang paa 100,000 Mand, til Danmark for at tage 
Sjælland og dernæst gaa gennem Fyn og Slesvig til Ham- 
burg. Han meddelte disse sine Meninger og Tilbud til 
Czar Alexander gennem Grev Løwenhjelm, der, som om- 
talt, fulgte med Czarens Hovedkvarter som Carl Johans 

Repræsentant”). Men han tiltænkte sig et billigt 
Vederlag for den Hjælp, han paa denne Maade vilde 
yde Rusland. Han mente, at naar han paalagde Sverig 
en slig Færd, burde han ogsaa kunne forevise et Ud- 


bytte, det vilde sætte Pris paa. Som et saadant mente 


han at kunne foreslaa Czaren, at Finland blev besat 
af Sverig, indtil det kunde ombyttes med Norge. 

De her fremstillede Tanker og Overvejelser af Carl 
Johan vare fremkaldte af Czaren selv, idet han havde 
ladet spørge, om ikke Carl Johan selv mente, at det 
var rigtigst at lade den ifølge Petersborgtraktaten 
samlede Styrke først gaa til Reval for at være til 
Støtte for St. Petersborg, idet den, naar det viste sig, 
at den her kunde undværes, herfra kunde gaa til Dan- 
mark, naar Tiden var dertil. De Forslag og Tilbud, 
som udgjorde Carl Johans Svar, bleve saa at sige 
Programmet for den Sammenkomst, som blev aftalt 
mellem Czaren og Carl Johan i Finland. Dette Møde 
var oprindelig udtænkt af en forhenværende engelsk 
Admiral Bentink, der hørte til de internationale poli- 
tiske Eventyrere, der sværmede om Carl Johan i Sverig. 
Han havde engang fremsat Idéen om en saadan Sam- 
menkomst for Carl Johan, og da denne ikke havde 
noget at indvende mod Tanken, havde han begivet sig 
til Rusland for ogsaa at faa Czarens Bifald til Idéen. 
Czaren var dengang paa den Rejse til Moskov, som 
han foretog for at rejse Landet i det hele til en 
hellig Folkekrig. Men da han kom tilbage til Hoved- 
staden, hvor Bentink fik Foretræde for ham, var han 
helt indtagen i den Idé, den engelske Admiral havde 


1) Se Schinkels minnen. VI. 371. 

undfanget. Hvis Carl Johan virkelig ønskede i Ven- 
skabelighed at drøfte den nærværende prekære Situa- 
tion med Czaren og som dennes Gæst paa finsk 
Jordbund, kunde Czaren ikke forestille sig noget be- 
hageligere. Sagen blev derefter ordnet diplomatisk, 
og da Kongen af Sverig havde givet sin formelle Til- 
ladelse til Mødet. blev det foreslaaet, at dette skulde 
finde Sted i den finlandske Hovedstad Åbo, men først, 
naar Rigsdagen i Ørebro havde sluttet sine Møder. 
| Dette Tidspunkt, som baade Regeringen og Rigs- 
dagens Medlemmer i den seneste Tid havde længtes 
efter, indtraf først i Midten af August. Carl Johan 
bag havde da faaet næsten alt det, han ønskede, vedtaget. 
iz Rigsdagen var gaaet ind paa Trykkefrihedens Ind- 
skrænkning; den var gaaet ind paa et Forslag, som 
var stillet om, at Sverigs ultramarine Besiddelser, 
i Barthelemy som Svensk Pommern, bleve stillede di- 
| rekte under Kongen, uden for Statsforfatningen, Stats- 
administrationen og den almindelige Skattepligt til 
Staten, et Forslag, som uden Tvivl havde politiske Øje- 
| med og tillige havde Hensyn til den Koloni, han vilde 
' erhverve af England. Rigsdagen havde derhos billiget 
i den udenrigske Gælds Afskrivning i det Maal, Rege- 
ringen ønskede, samt forhøjet Apanager — Kronprinsens 
| dog kun til 100,000 Rigsdaler. Den havde derhos be- 
vilget 3 Millioner ekstraordinært til Rustninger og 
A forhøjet de Kreditiver noget, som Regeringen havde 
| Ret til at benytte sig af ved pludselig indtraadt Freds- 
brud. Det mindste af disse, det saakaldte lille, blev 
1/, Million, det store, det, som Regeringen ikke kunde 
tage sin Tilflugt til, uden naar det samtidig indkaldte 
Stænderne, blev 2!/, Million. 

Nogen egentlig Krigsrustning forlangtes ikke. Den 
Hær, der dannedes paa Grund af Alliancen i St. 
Petersborg, betalte England alle Udgifter for. Sverig 
gav ved Værnepligten, som indførtes i dette Aar, 
Mandskabsmaterialet til den, et udmærket, næsten ene- 
staaende smukt Materiale; thi de bedste og kraftigste 
af Landets 20—24aarige unge Mænd indgik i den Hær, 
der blev kaldt „Kronprinsens“. 

Hvad det hemmelige Udvalg havde faaet at vide 
om den ydre Politik, og hvad der deraf blev hele 
Forsamlingens Ejendom, er vel ikke let at sige. Men 
faktisk er det, at da Carl Johans forestaaende Rejse 
til Finland blev bekendt, troedes det almindelig, baade 
i og uden for Rigsdagen, at Forhandlingerne ved 
denne Sammenkomst vilde angaa Finland. Man kunde 
ikke tænke sig, at Sverig uden Løfter om en storre 
eller mindre Del af Finland kunde være gaaet ind paa 
Alliancen med Rusland, og allermindst, at Kronprinsen 
vilde forhandle med Rusland om Norge. Thi dette 
Rige maatte efter Svenskernes Mening ved Alliancen 
med England være saaledes stillet, at det før eller 
senere som en moden Frugt vilde falde i Sverigs 
Årme. 

Kronprinsens hele Attraa var dog kun at vende til. 
bage til Traktaten af 5. April i St. Petersborg eller 
den i Stockholm samtidig afsluttede, saa snart For- 
holdene tillod, at den kunde udføres, hvorfor Czaren 
havde let ved at faa Prinsen bevæget til ikke under 
Mødet at tale om Finland. Kronprinsen var i den 
sidste Tid af sit Ophold i Ørebro bleven yderligere 
Opsat paa at indskrænke sig til den Opgave, de nævnte 
Traktater eller Traktatudkast paalagde ham. Lord 


Cathcart var nemlig paa Vejen til St. Petersborg 
7 

kommen til Ørebro og havde der udtalt, at den en- 
gelske Regering ikke var utilbøjelig til at gaa ind 
paa Petersborg-Traktaten, naar Operationen mod Norge 
udelukkedes og et og andet ellers forandredes. Den 
engelske Regering havde intet mod Angrebet paa 
Sjælland, naar dette skete for gennem Holsten og 
Hamborg at komme Napoleon ind paa Livet. Dette 
bekræftedes yderligere, inden Lord Cathcart endnu 
havde forladt Ørebro. Lorden erholdt nemlig fra den 
engelske Regering en ny Meddelelse, ifølge hvilken 
han fik Bemyndigelse til at udbetale Sverig !/ Million 
Pd. Sterling, hvis det optraadte som England ønskede 
og ikke blot i egen Interesse. 

Lord Cathcart forhandlede ogsaa med Suchtelen, og 
Carl Johan indbød dem begge til at følge sig til Åbo. 
Alle Betingelser for at komme til et endeligt Resultat 
vare saaledes til Stede. Som Repræsentanter for det 
svenske Statsraad medførte han Wetterstedt og Adler- 
kreutz. Engestrøm ønskede at forblive hos Kongen i 
Stockholm. 

Den 18. August 1812 sluttede Rigsdagen sin lange 
og indholdsrige Sæson med Tillidsbevidnelser til Konge 
og Kronprins Den 25. August gik sidstnævnte om 
Bord i en svensk Fregat og afgik til Åbo, medens 
Suchtelen fulgte paa en russisk og Lord Cathcart paa 
en engelsk. 

Czaren havde den nævnte Dag alt opholdt sig tre 
Dage i Åbo, og han kom til at være der i fem, inden 
den svenske Fregats Master viste sig i Horisonten for 
de finske Udkigsmænd. Det var en Ventetid, fuld af 
Ængstelse og Pine for Czaren, borte fra de store Be- 
givenheder, hvoraf hans Riges og hans egen Fremtid 
og Eksistens afhang, men han maatte nu se den 


SAMMENKOMSTEN I ÅBO 99 


svenske Kronprins, med hvem han stod i skriftlig Be- 
røring, takke ham for hans Politik og, hvis han viste 
sig at være den Mand, man ventede sig, bevæge ham 
til at blive ved med den. Han maatte først og fremmest 
opgive enhver Tanke om svenske Tropper paa finsk 
Grund, som man nu begyndte at tale om. Vilde han 
ikke bringe Hjælp paa Krigsskuepladsen af svenske 
Tropper ved en direkte Overskibning fra Sverig 
til Riga, Lifland eller den tyske Kyst, maatte han 
forholde sig passiv i Sverig, ventende paa den Tid, 
da Rusland kunde sende ham de lovede Tropper; thi 
for Øjeblikket kunde Rusland ikke afse dem. Det 
havde selv Brug for dem; det var noget, Carl Johan 
burde erkende. 

Czaren havde sin Udenrigsminister, Rigskansler 
Romanzoff hos sig i Åbo, ligeledes Krigsministeren 
Araktschejeff og et stort, glimrende Følge. I samme 
befandt sig flere Finner, der vare traadte i russisk 
Tjeneste, saaledes Armfelt. Endvidere var Grev Carl 
Løwenhjelm med i Czarens Stab. Han havde faaet 
Lov til lidt forud for den øvrige Stab at drage til 
Åbo for at modtage sin Kronprins, hvis han kom, som 
man ventede, før Czaren. Store Festligheder vare for- 
beredte. Czaren havde opbudt alt for at vise sin 
svenske Ven al den Ære, det var muligt. Der blev 
indrettet Bolig for denne i Guvernementshuset, medens 
Czaren tog til Takke med det mere beskedne Militær- 
Guvernementshus. Der samledes 35,000 Mand finske 
Tropper om Byen for at forevises den svenske Gæst 
i en Revue, men ogsaa for at være et Memento for 
ham, i det Tilfælde han, trods alt, skulde pønse paa 
noget mindre loyalt. 


7% 


— — Ès 


100 SAMMENKOMSTEN I ÅBO 


Det var den 27. August, at Fregatten, der havde 
Kronprinsen om Bord, naaede Åbo. Hele den svenske 
og finske Befolkning var paa Benene, Kronprinsen og 
hans Stab i svenske Uniformer modtoges af Czarens 
høje Befuldmægtigede og kørtes under stor Højtidelig- 
hed, under Kanonsalut og Hurraraab af Befolkningen, 
til Guvernementshuset, hvor kort efter Czaren aflagde 
ham sit Besøg. Derefter var der Genbesøg og stor Mid- 
dag hos Czaren, ved hvilken Carl Johan mødte med 
Andreas Ordenen (thi Suchtelen havde efter Landstig- 
ningen paa Czarens Vegne overleveret ham alle russi- 
ske Ordener). Om Aftenen var der Illumination af 
Staden; næste Dag stort Troppeskue til Ære for Kron- 
prinsen, hvorefter Czaren spiste hos denne, og Byen 
paa ny illuminerede. Det samme skete ogsaa den 
næste Dag; thi Czaren havde i Programmet sat, at 
han hver Dag, undtagen den første, vilde tage sin 
Middag hos Kronprinsen 

Allerede ved de første Samtaler mellem Czaren og 
Carl Johan var det klart, at den sidstnævnte var den 
samme, han havde været i sine Breve, at han med 
hele sin Sjæl ønskede Rusland Sejr og sin tidligere 
Herre Undergang. Han begyndte Forhandlingerne, 
som egentlig kun bestod i en eneste vedholdende Sam- 
tale med Czaren, der strakte sig over alle tre Dage, 
med den Kritik af Napoleons Krigsførelse, som vi 
kende fra Rhinhærenes og det italienske Felttogs Tid, 
om Napoleons revolutionære Taktik, der absolut maatte 
føre ham til Undergang, naar han engang mødte en 
Modstander, der med Ro og Koldblodighed undveg 
hans Slag og lod ham tilintetgøre sine Hære og sig 
selv ved sine oprivende Dispositioner. Men hans Tale 
prægedes af større Udførlighed og større Lidenskabe- 


— 

lighed som Følge af, at den sværmeriske og livlige 
Selvhersker med udsøgt Høflighed lagde sin Beundring 
for Dagen og mærkede sig hvert Ord, han hørte. Blot 
ingen Forskrækkelse — sagde Kronprinsen — eller Be- 
tagethed, der kan hjælpe Napoleon til at skaffe sig en 
afgørende Sejr, medens han endnu har Overtaget. Aldrig 
har han indladt sig paa et Æventyr som det, med saa- 
danne Masser at begive sig ind i Ørkenen, hvor han 
ikke kan finde Udkomme. Undvig ham blot, lad ham selv 
fuldbyrde sin Svækkelse. Tiden kommer, da han kan 
angribes, og hvad vil et Nederlag ikke sige? Napoleon 
har aldrig nogen Sinde kunnet ordne et 8 Dages Til- 
bagetog. Det kan han ikke. Et Nederlag inde i 
Rusland med det revolutionerede Tyskland og med 
Frankrig, der ikke er hans Herredømme meget mere 
hengivent end andre Lande, i Ryggen, vil være Be- 
gyndelsen til hans Undergang. 

Medens de store Begivenheder i Europa vare det 


egentlige Samtaleemne i de første Dage og vedbleve 


at være det, var det, Czaren ønskede af Sverig, alle- 
rede i Begyndelsen af Sammenkomsten saa at sige 
lejlighedsvis tilstaaet. „Deres Majestæt behøver disse 
Tropper ved Düna,“ havde Carl Johan sagt ved Re- 
vuen. Man var bleven enig om, at Foretagendet mod 
Danmark maatte opsættes og Tanken om svenske 
Troppers Hjælp ved Reval eller paa russisk Grund 
opgives. Carl Johan berørte for Czaren Forslaget om 
Hjælp gennem Finland med dette Storhertugdømme 
som Pant for Norge, hvilket han ikke turde undlade, 
fordi hans Ledsagere, Wetterstedt og Adlerkreutz og 
ogsaa Carl Løwenhjelm mente, at han var forpligtet 
dertil. Men det var kun en enkelt Gang og dermed 
var den Sag ude af Verden. Thi Czaren havde svaret, 

at han ikke turde gaa ind derpaa, fordi han frygtede 
for, at det vilde mishage hans Undersaatter, og Carl 
Johan faldt da straks til Føje, idet han erklærede, at 
han nu ikke vilde forlange nogen Garanti, men stole 
alene paa Czarens Ord. Dette behagede selvfølgelig i 
højeste Grad Selvherskeren, der gav sin Gæst Haanden 
og lovede, at han aldrig i sit Liv skulde glemme det 
ædelmodige Svar, og at han betragtede sit traktat- 
mæssige Løfte om Norge som et Æresord, han ikke 
skulde svigte. 

Man blev saaledes enig om, at de Tropper, som 
vare bestemte til Angrebet paa Sjælland, nu skulde 
anvendes til at forstærke Wittgensteins Hær ved Düna, 
at det Carl-Johanske Angreb gennem Danmark derfor 
skulde opsættes, til disse Tropper ikke længer behø- 
vedes i Rusland, men at Carl Johan til Gengæld 
skulde have den Forøgelse af Tropper, han ønskede. 
Man enedes da om, at der skulde opsættes en ny 
Traktat af Løwenhjelm og Romanzoff med Optagelse 
af de nødvendige Modifikationer i Traktaten af 5. April. 
Fremgangsmaaden blev nu den, at Czaren og Carl 
Johan samtalede om alt det, der faldt dem ind angaa- 
ende Situationen, og at der, hver Gang de høje Per- 
sonligheder i deres Tale indbyrdes eller med Cathcart 
eller andre kom til noget, som de mente burde optages 
i Traktaten, dette saa overgaves til Løwenhjelm eller 
Romanzoff, der kaldtes ind og derefter redigerede de 
vedkommende Artikler. 

Det tør antages, at Czaren ikke i mindre Grad end 
alle andre har været noget forundret over den Uforbe- 
holdenhed, hvormed hans Gæst blottede alle sin tid- 
ligere Herres Lyder, idet Czaren af og til ligesom tog 
Afstand fra Carl Johan ved at mindes Napoleons over- 

legne Geni i det hele set. Ogsaa forholdt han sig 
trods den intime venskabelige Tone sikkert noget mis- 
tæuksom og observerende til Carl Johan, hvad der 
maaske kan oplyses ved det almindelige Rygte"), at 
Czaren, dengang Carl Johan havde bedt om en Under- 
støttelse, gik ind i det Værelse, hvor de fornemste 
Personer af hans Følge opholdt sig, og halvhøjt sagde: 
„Han tager mod Penge“. Men han lod sig dog ofte 
fange af Carl Johans Svada, tog hans Selvlovprisninger 
mere alvorligt, end de fleste vilde have gjort, og naar 
Carl Johan udmalede den Lykke, der vilde times Eu- 
ropa, naar Napoleons Magt i Rusland havde faaet sin 
Bekomst, kunde Czaren kappes med Kronprinsen i 
Fantasterier, 

Carl Johan søgte at lade Czaren forstaa, hvilken 
Mand han nu havde hos sig. Han forklarede, hvad 
han havde været som fransk Krigsminister og i Felten, 
og hvad Magt han endnu besad i Frankrig. Hvis han 
steg i Land Nord for Bretagnes Kyster — forklarede 
han —, hvor han var saa vel kendt og havde saa 
mange Venner, og han saa udstedte en Proklamation 
i Frihedens Navn til de Franske, vilde Frivillige fra 
fjern og nær strømme til hans Faner og forene sig 
med de Tropper, han førte med sig. Og han tvivlede 
ikke om, at han i saa Fald kunde marchere lige paa 
Paris. Alle republikanske og moderate Partier vilde 
aherkende ham. Moreau vilde ankomme til Frankrig 
og stille sig ved hans Side, og hvis han saa udspredte 
Rygtet om, at Kejseren var fangen i Rusland, hvad 
han maaske virkelig vilde blive, var han ogsaa vis 


1) Två krönta Rivaler. II. 180. 

paa, at en mægtig Fraktion af Senatet med Talleyrand 
og Fouché i Spidsen formelig vilde afsætte Kejseren. 

Czaren blev saa indtaget af Carl Johans Fremstilling, 
at han begejstret lovede at yde Prinsen alle de Trop- 
per, han behøvede til Fuldbyrdelsen af en slig Plan; 
men Carl Johan indvendte, at dertil kunde russiske 
Tropper ikke anvendes, derimod svenske, der ansaas 
for Venner i Frankrig. Heller ikke Lord Cathcart, 
hvem Czaren meddelte Planen for at høre, om ikke 
England nok vilde give Sømidler til en slig Operation, 
viste sig videre henrykt over en slig Landstigning. 
Ogsaa en saadan vilde efter hans Mening for meget 
bære Skin af at være udført for Bernadottes egen 
Fordels Skyld. Carl Johan ønskede dog nu selv al 
videre Tale om en saadan Plan standset. Han havde 
betroet Czaren den, fordi han vidste, den var udførlig, 
men den vedkom efter hans Mening ikke Koalitionen, 
som han overhovedet nødig vilde se beskæftige sig 
med, hvad han kaldte Frankrigs indre Anliggender. 
Han vilde foreslaa, at Koalitionen mere skulde befatte 
sig med Napoleon end med Frankrig, at den skulde 
bekæmpe hans Overgreb uden for Frankrig — i Tysk- 
land kunde ogsaa en Opstand rejses, som den beskrevne 
i Frankrig —, men at de Forbundne, naar de havde 
naaet deres Maal med Kejseren, standsede ved Rhinen 
og tillod Frankrig selv at tage sin Bestemmelse om 
Fremtiden. Czaren havde af de vekslede Udtalelser 
faaet det Indtryk, at Carl Johan selv kunde ønske at 
blive Napoleons Eftermand. Han mente derfor at 
kunne forstaa, hvorfor Bernadotte ønskede Koalitionen 
standset ved Rhinen, og svarede, at han med Fornøj- 
else skulde se Frankrigs Skæbne lagt i Bernadottes 
Hænder. 

Om disse Ting enedes man dog om ikke at sætte 
noget 1 Traktaten. Derimod nok om nogle Udvidelser, 
Rusland og Sverige burde have. Thi man blev efter- 
haanden enig om, at det var ved Ruslands og Sverigs 
forenede Anstrengelser, at Europa skulde befris for 
Napoleons Tyranni, og det var da ikke andet end bil- 
ligt, at disse Staters Herskere betingede sig nogen 
Løn derfor. Czaren mente at maatte tage Weichselen 
til Grænse for sit Rige i Vest og at lade Sverig 
garantere sig den. Carl Johan mente, det saa ikke var 
mere end billigt, at Czaren til Gengæld foruden Norge 
ogsaa garanterede Sverig Sjælland. Ved dette Årrange- 
ment maatte imidlertid baade Østerrig, Preussen og 
Danmark have Erstatning, men dette voldte dog ikke 
stort Bryderi. Joges de Franske tilbage over Rhinen, 
vilde der blive saa meget Napoleonsk Land tilovers 
Øst for Rhinen, at Østerrig og Preussen let vilde kunne 
faa Erstatning for det til Rusland afstaaede, og for 
Danmarks Vedkommende fandt Kronprinsen alt let at 
ordne. Riget skulde have Hamburg til Hovedstad, alt 
sit tidligere Land til Store Bælt og saa hannoveransk 
Land i Vest indtil Bremen, i Øst Meklenburg, Svensk 
Pommern og lidt mere; i det hele vilde Riget nogen- 
lunde komme til at svare til det cimbriske Rige, 
Kronprinsen til Tider havde beskæftiget sig meget 
med, 

Efter at være bleven enig om, at Erstatningen vilde 
være let at yde, naar Tidens Fylde kom, besluttede 
Czaren og Carl Johan da at optage denne Udvidelse 
af Rusland og Sverig med Garantier 1 Traktaten, men 
nu mødte den Vanskeligheder. Lord Cathcart, som alt 
med Forundring havde hørt, hvorledes Czaren og hans 
Ven mellem sig havde disponeret over hannoveransk 

o: engelsk Land, meddelte, at Regeringen i London 
ikke vilde tillade Sverig at faa Sjælland uden paa den 
Betingelse, at England fik Kronborg, hvilket det med 
Omraade vilde indrette til et nordisk Gibraltar, og at 
det overhovedet ikke vilde gaa ind paa Operationer 
mod Sjælland, naar disse skulde ende med en Erobring 
ene til Sverigs Fordel. 

Imidlertid forandredes ikke derfor det besluttede, 
hvis Frederik VI da ikke frivilligt overlod Sverig 
Norge og forenede sig med Sverig og Rusland mod 
Napoleon. Man redigerede nu blot Artiklen om Sjæl- 
land saaledes: Hvis Kongen af Danmark ikke beslutter 
sig til frivilligt at aftræde Norge og forene sine Trop- 
per med den svensk-russiske Hær mod den fælles 
Fjende, saa man bliver nødt til at angribe Sjælland, 
vil Hs. Majestæt Czaren, der er underrettet om, at den 
britiske Regering ønsker, der ikke raades over Øen 
uden efter en fælles Overenskomst mellem de tre 
Magter, afstaa sine fra Erobringsretten flydende Rettig- 
heder til denne Ø til Hs. Majestæt Kongen af Sverig 
paa Vilkaar, at Kongen iøvrigt afgør Sagen med Eng- 
land, saa at Czaren kun forbeholder sig Garantien for 
de Overenskomster, som i den Henseende maatte blive 
afsluttede mellem Sverig og Storbritanien. 

Sverigs Garanti for Weichselgrænsen for Rusland 
blev optagen i Traktaten, saa meget end de svenske 
Officerer, hvilke mere og mere forundredes over, hvad 
der foregik i Åbo, havde raadet Kronprinsen til ikke 
at tilstaa den. De trøstedes dog af Grev Romanzoff, 
der mente, at der ikke var store Betænkeligheder for 
Sverig i at underskrive Traktaten, da det ikke var 
givet, den vilde faa nogen stor Betydning. 

Angaaende Angrebet paa Sjælland bestemtes det, at 
de russiske Hjælpetropper skulde forøges til 35,000, 
hvoraf de 25,000 skulde have begivet sig til den skaan- 
ske Kyst i Slutningen af September, eller naar Om- 
stændighederne tillod det, og Resten i Slutningen af 
November, hvis Aarstiden og Overfartsmidlerne ikke 
lagde Hindringer i Vejen. 

I Traktaten optoges der derhos en Paragraf om det 
saakaldte Rubellaan, der var Følgen af Carl Johans 
Bøn om Penge. Der var alt i Statsraadet i Stockholm 
bleven sagt Prinsen, at han i Rusland maatte kunne 
faa Penge til Laans. Man havde der endog nævnt en 
Sum af 5 Millioner. Den Politik, Carl Johan var 
slaaet ind paa, maatte for Rusland nok være Penge 
værd. Men de russiske Finanser vare i en højst for- 
virret Tilstand, Krigstilstanden stillede uhyre For- 
dringer til dem, saa Czaren ikke var god at komme 
nær i Pengeanliggender. I dette Tilfælde maatte der 
imidlertid gøres Udveje, og de tilbød sig, da man 
kunde tinge med Kronprinsen, og han desuden var 
meget glad ved at faa den Sum, der kunde erholdes, 
i Form af Mel og Korn ud fra de finske Magasiner, 
som vare fyldte. Der herskede nemlig Dyrtid i Sverig 
paa Grund af den mislykkede Høst, saa de modtagne 
Varer med Fordel kunde omsættes til den kontante 
Sum, de repræsenterede. Der tilstodes da Kronprinsen 
omtrent en Fjerdedel af, hvad han ønskede, i en Para- 
graf af Traktaten med følgende Ord: Som et Vidnes- 
byrd om Hs. Majestæt, den russiske Kejsers personlige 
Venskab til Hs. kgl. Højhed, den svenske Kronprins 
og hans alvorlige Ønske om at komme sin Forbunds- 
fælles Interesser i Møde, forpligter Hs. Majestæt Kej- 
seren sig til at bistaa Sverig med et Laan af 1,500,000 

Rubler betalbar inden 8 Maaneder, beregnet fra nær- 
værende Konventions Ratifikation. — Hs. Majestæt 
Kongen af Sverig forpligter sig paa det udtrykkeligste 
til at tilbagebetale dette Laan til Hs. Majestæt den 
russiske Kejser inden Forløbet af 16 Maaneder efter 
Norges Forening med Sverig — —.1) Dette Laan blev 
aldrig tilbagebetalt, fordi Forudsætningen, Norges For- 
ening med Sverig ved Ruslands Hjælp, ikke opfyldtes. 
Dette Laan er for øvrigt blevet bekendt ved sin Efter- 
historie”). Carl Johan betragtede Laanet, der efter- 
gaves ham engang, som ydet ham eller Kongen per- 
sonligt paa Grund af Udtrykkene i Traktaten. 

Endnu er der af Åbo-Traktaten en særskilt og hem- 
melig Artikel at mærke, optagen fra den i Stockholm 
af Suchtelen og Engestrøm affattede Traktat, der ikke 
blev ratificeret. Den bestemte, at Alliancen mellem 
Sverig og Rusland skulde have Karakter af en Familie- 
pagt, og at, hvis en hvilken som helst Magt skulde ville 
forstyrre enten Sverigs eller Ruslands Sikkerhed, de 
to høje Kontrahenter da forpligtede sig til at komme 
hinanden til Hjælp med den Styrke, som behøvedes, 
hvilken dog aldrig maatte overstige ca. 10 — 15,000 
Mand. 

Denne hemmelige Artikel, som Carl Johan i 1812 
vel nærmest ønskede for Gustavianernes Skyld, vilde 
han i 1814 drage Nytte af lige over for Christian 
Frederik. 

Efter paa den Maade, vi have skildret, at have gjort 
alt muligt for at tilfredsstille og vinde Carl Johan, 
gjorde Czaren sig til sidst til hans Talsmand lige over 

for Lord Cathcart. Denne havde ikke blot Raadighed 
over den halve Million Pd. Sterling, der var lovet 
Carl Johan, hvis han føjede sig efter Englands Ønsker 
med Hensyn til Operationerne, men han havde ogsaa, 
saaledes som vi forstaa Sagen, Ret til at bevilge en 
hel Million, hvis Carl Johan helt underordnede sig 
Englands System. Dette var nu langt fra Tilfældet, 
men da der dog var sket store Tilnærmelser, saa den 
engelske Regering havde kunnet tiltræde Petersborg- 
Traktaten for de fleste Hovedpunkters Vedkommende, 
lod Cathcart sig bevæge til paa den engelske Regerings 
Vegne at tilstaa Sverig ”/, Million Pd. Sterling (9 Mil- 
lioner Kr.) som Gave uden nogen som helst traktat- 
mæssig Forpligtelse fra Sverigs Side om Anvendelsen. 

Carl Johan vendte derfor hjem fra Åbo, rig paa 
Midler og tilfredsstillet ogsaa ved det personlige For- 
hold, hvori han nu var kommen til at staa til Czaren. 
Men mest tilfreds var dog vist Czaren over Mødets 
Udbytte. Det hjertelige Møde paa finsk Grund havde 
for Offentligheden været som et Pant paa det bedste 
Forhold mellem Sverig og Rusland. Czaren kunde 
derhos nu med Ro drage sine Tropper i Finland ned 
til Krigsskuepladsen Syd for den finske Bugt. Det var 
en kritisk Tid denne. Under Sammenkomsten med 
Carl Johan var der kommen Melding om Slaget ved 
Smolensk og Russernes Nederlag der. Der var Anled- 
ning til nu at frygte for Provinserne ved den finske 
Bugt og for selve Hovedstaden. 

Mindst tilfredse med, hvad der var sket, vare Sven- 
skerne. Carl Johans Ledsagere havde lige til det 
sidste søgt at formaa ham til dog at forlange noget 
af Finland tilbage, i det mindste Ålandsøerne. I Sve- 
rig ytrede der sig Misfornøjelse hos dem, der vidste 

lidt af, hvad der var sket (Åbotraktaten holdtes nem- 
lig hemmelig). Dronningen og Hoffet kritiserede Kron- 
prinsens Optræden i Rusland, Engestrøm var heller 
ikke fri for at gøre det. Kronprinsen havde imidlertid 
ved sine Held med Rigsdagen og i Åbo faaet sig en 
Stilling i Staten, som overgik den, han havde stræbt 
efter. Han havde nu næsten faaet alt, hvad han 
havde ønsket, og deriblandt ogsaa Penge. De engelske 
Subsidier styrede han med hel Frihed ved Statssekretær 
Wirsén af Finanserne, der i særlig Grad kom til at 
staa ham nær. Han fik nu en storartet Stilling i 
Staten. Idet han for Alvor begyndte at samle og 
udstyre og danne den Hær, der skulde være hans, for 
de fremmede Penge, han havde erholdt dertil, kom 
han med sine egne Forbindelser med de krigsførende 
Magter til at danne — i det mindste med Hensyn til 
Krig og Politik — en egen prinselig Regering, der var 
den kongelige overordnet. 

Den store Troppeopstilling paabegyndte Kronprinsen 
straks efter Tilbagekomsten til Sverig. Det var næppe 
af Hensyn til Åbotraktatens Tidspunkter, man skyndte 
sig saa stærkt; thi at disse ikke kunde efterkommes, 
var vist Eao fuldt overtydet om paa samme 
Tid, han nedskrev dem. De Tropper, som fra Finland 
droges til Krigsskuepladsen, kom først den 9. Septbr. 
til Reval, den 23. til Riga og traadte først den 29. ind 
i Operationerne. De kunde ikke i September Maaneds 
Slutning være ved Sverigs Sydkyst Men Carl Johan 
vilde imidlertid fra sin Side være rede, og Adlerkreutz, 
som først havde opdaget Paragraffen om Russerne, da 
han var kommen om Bord paa Fregatten for at tage 
bort fra Åbo, havde ogsaa straks paa Skibet” tilskrevet 

Toll i Skaane om at forberede alt med Hensyn til 
Russernes Ankomst den 28. September. 

Inden Carl Johan lagde sin Plan for Troppeopstil- 
lingen, sammenkaldte han et stort Krigsraad i Stock- 
holm, i hvilket Adlerkreutz, der var hans General- 
adjudant, og nogle af hans mest betroede Generaler, 
hvor imellem Essen og Wrede, samledes med Platen 
og Adlersparre og de civile Medlemmer af Statsraadet, 
der vare mest knyttede til hans militære Regering, 
Wetterstedt og Wirsén. Han forelagde dette Krigsraad 
Spørgsmaalet, om man skulde rette Hovedangrebet paa 
Sjælland eller Norge, da man i saa Henseende havde 
frit Valg efter de med Rusland afsluttede Traktater, 
og Resultatet blev, at de fleste stemte for Angrebet 
paa Norge, hvad særlig Adlersparre anbefalede, idet 
han: mente, at Norges Forening maatte kunne opnaas 
ved den nu forøgede og forbedrede svenske Hær alene, 
højst kun med lidt engelsk Hjælp. Kronprinsen, som 
næppe for meget stolede paa, at Russerne skulde 
komme, og i sit Hjerte næppe ønskede det, saa længe 
Napoleons Magt ikke havde lidt et Knæk i Rusland, 
sluttede sig til samme Mening saa meget mere, som 
man mente, trods alt, at kunne erholde Englands Til- 
ladelse dertil. 

Imidlertid indrettede han sig paa at kunne optræde 
efter Omstændighederne enten i Norge eller paa Sjæl- 
land og ordnede Dislokationen af de 50,000 Mand, 
han uddannede, der efter. 15,000 Mand af de nye Trop- 
per disloceredes nær ved den norske Grænse, som den 
for Norge bestemte Styrke, og den sattes specielt 
under Feltmarechal Essen, der alt blev designeret til 
Generalguvernør i Norge med det Hverv at forberede 
alt muligt for Rigets Okkupation. De øvrige 35,000 

Mand, som skulde forstærke Essens norske Korps, hvis 
Angrebet skulde ske mod Norge, men som skulde gaa 
med Russerne til Sjælland, hvis Adgangen for Essen 
til Norge skulde søges erhvervet der, lejredes i Grup- 
per rundt om Sverigs Kyst, ved Gøteborg, ved Stock- 
holm og ved Sydkysten med Transportskibe for hele 
Styrken hos sig. 

Der foregik nu en rastløs militær Væbning i Sverig, 
som satte mange Hoveder i Forvirring. General Adler- 
kreutz skrev saaledes i Anledning af nogle urigtigt 
ekspederede Ordrer eller Kontraordrer 1): „Vi ere i det 
mindste fire tjenstgørende Generaladjudanter, en Chef 
for Generalstaben eller Generaladjudanturen for Armeen, 
en Generaladjudant for Flaaderne, en Generaladjudant 
for Artilleriet samt Generaladjudanten i Stockholm; 
desuden Krigskollegium, Krigskomitéen, Statssekretæren 
og Generalintendanten for Hæren, hvortil kommer 
Generalinspektøren over Feltlægeetaten og Sygeplejen 
samt adskillige andre Generalinspektører, hvilke, hver 
paa sin Vis, bidrage til Konfusion. Gud naade den, 
der til sidst skal hitte Rede i alt dette“. Det var ikke 
let for Svenskerne at vænne sig til den yppige Napo- 
leonske Hærordning, Kronprinsen indførte, og end 
mindre at blive fortrolige med hans idelige Kontra- 
ordrer. Men han havde ikke let ved hurtigt at finde 
det rette. Hans urolige Aand arbejdede uophørligt og 
avlede nye Ideer, der omstødte dem fra i Gaar, for 
meget ofte at vige for andre Dagen efter. 

Da den Tid nærmede sig, at Russerne kunde ventes, 
begav Carl Johan sig ned til Sydkysten og udfoldede 
sin Hærmagt paa alle Steder for at kunne godtgøre, 

at han fra sin Side havde været parat. Samtidigt 
skrev han til Prinsregenten i England, at hans Hær 
nu var i Bevægelse ved Hjælp af de Midler, England 
havde ydet, men at han, hvis Russerne ikke skulde 
komme, vilde ønske med Englands Hjælp at kunne 
angribe Norge i Vinterens Tid, da Sverig saa vilde 
være bedre i Stand til i Foraaret at gaa derhen, hvor 
England maatte ønske hans Optræden. Og for at give 
denne Opfordring Eftertryk, sendte han Oberst Bjørn- 
stjerna med Brevet til London, hvor han skulde sige, 
at Kongen ikke vilde gøre Norge svensk, men lade 
det beholde sin Selvstændighed med egen Lovgivning 
og frie Institutioner, og iøvrigt forhandle om forskellige 
Sager, der stod Rigerne imellem, saaledes om den 
Koloni, Sverig ønskede. Den engelske Regering havde 
nemlig hos Autoriteter i London mødt Modstand mod 
Overladelse af den Koloni, St Lucie, som man omsider 
var bleven enig om i Ørebro. 

De russiske Tropper kom imidlertid ikke. I Stedet 
for kom der Efterretning om Slaget ved Moskva, og 
lidt efter om Napoleons Indrykning i Czarrigets ældste 
Hovedstad. Det er nu godt nok, at Carl Johan, da 
han modtog Efterretningen herom, udbrød, at nu var 
det forbi med Napoleon. Det samme havde han sagt 
saa tit før i samme Øjeblik, Napoleon naaede sit 
Maal. Carl Johan blev selv Offer for den almindelige 
Fortryllelse, der greb hele Europa ved Budskabet om 
Kejserens Lykke. Han opgav sine Foretagender for 
i Aar og afvæbnede (i Begyndelsen af Oktober), inden 
endnu Svaret var kommet fra England. Han tænkte 
sig, at Alexander, trods sine Forsikringer og trods de 


nye Opfordringer til at holde ud, som nu sendtes ham, 

maatte krybe til Korset. „Da maa vi,“ sagde hant), 
»krybe i Skjul og, som Sneglen i sit Hus, afvente 
bedre Tider. Vi have dog haft det Udbytte af vore 
Rustninger og af den Stilling, vi have indtaget, at 
Nationen er bleven genoprejst, og at hele Europa har 
bemærket den krigerske og uafhængighedslystne Aand, 
som besjæler den“. l 

Den engelske Regering stillede sig ikke uvillig til 
Kronprinsens Anmodninger. Den sendte endog en 
Officer med Ordre til Admiral Saumarez om at støtte 
Kronprinsens Foretagende saa meget som muligt; men 
da Björnstjerna kom tilbage i Slutningen af Oktober, 
var Sagen stillet i Bero, og hvad der skulde foretages 
i det følgende Aar, var gjort til Genstand for For- 
handlinger af det regulære Diplomati i de to Lande. 

I Danmark gjorde den svenske Afvæbning et godt 
Indtryk. De krigerske Bevægelser havde selvfølgelig 
der vakt Opmærksomhed. Men Kongen troede ikke 
mere end tidligere paa deres snarlige Fuldbyrdelse, og 
han var jo forberedt baade paa Sjælland og i Norge. 
Det vigtigste, han nu foretog sig, var at kundgøre 
Forsvarsplanen for dem, den angik, og til Dels ogsaa i 
Parolbefalingerne. Derved fik man i visse Kredse 
Oplysning om, at det var Kongens Agt under visse 
Eventualiteter at forlade Sjælland (med Regeringen). 
Dette vakte Uro hos mange, saaledes ogsaa hos Rosen- 
krantz, der i den Anledning henvendte sig til Kongen. 
Da de Efterretninger, Rosenkrantz havde om Åbo- 
Mødet, gik ud paa, at Overenskomstens Hovedhensigt 
var at bevæge Kongen af Danmark til at gøre fælles 
Sag med Rusland og dets Allierede, henvendte han 

sig i en motiveret Forestilling til Kongen!) med det 
Spørgsmaal, om Kongen ikke kunde føle sig opfordret 
til at frafalde Foreningen med Frankrig, udsone sig 
med England og indlede Underhandlinger med Rus- 
land, hvis man ved dem kunde opnaa taalelige Vilkaar 
og Sikkerhed for Monarkiets Opretholdelse. 

Det var i September Maaned, at Rosenkrantz gjorde 
Kongen dette Spørgsmaal. Han fik ikke det Udbytte 
deraf, som han ønskede. Kongen vilde forblive i det 
antagne System, fordi Æren bød det, og man, naar 
Suverænens Ære skulde staa sin Prøve, aldrig burde 
vige o. s. v. Rosenkrantz maatte derfor bøje sig 
ind under Kongens Villie, men nu bredte der sig 
i de følgende Maaneder en Dag for Dag mere om 
sig gribende almindelig Mening om, at det var en 
Livsbetingelse for Landet at slutte sig til den nor- 
diske Tripelalliance og særlig da at opgive den selv- 
morderiske Krig med England, der før eller senere 
nødvendigvis maatte føre til Monarkiets Undergang. 
Og denne Stemning fik Næring af Begivenhederne; 
thi efter Budskabet om Indtoget i Moskov kom Efter- 
retningerne om denne Bys Brand, om Tilbagetoget 
oms. V. 

Nu var den Tid kommen, da Tyskland kunde rejses 
fra Holsten af, som Carl Johan havde forklaret, og hvis 
Frederik VI ikke havde været til, vilde der rimeligvis 
være sket noget i Hamburg i den Aand, Carl Johan 
havde angivet. Thi i Kjøbenhavn var Stemningen i 
Aarets sidste Maaneder saaledes, at hele Regeringen, 
undtagen Kongen, stod paa den russisk-engelske Alli- 


1) Medd. fra Krigsark. V. 261. °) Kampen om Norge. I. 42. 

ances Side"), og ved Sydgrænsen, i Holsten, var den 
anti-franske Stemning paa Kogepunktet. Saa tysk- 
sindet var Befolkningen her. 

Den russiske Rigskansler, der ledede Regeringen i St. 
Petersborg, naar Czaren var i Felten, hvor han havde 
den unge Nesselrode hos sig som politisk Sekretær, 
raadede Regeringen i Kjøbenhavn til at optage Carl 
Johans Politik lige over for Tyskland og det uden at 
tage for stort Hensyn til den svenske Kronprins, 
hvis Prætensioner han ikke nærede nogen overdreven 
stor Lyst til at se opfyldte. Han vidste, at Norge slet 
ikke ønskede at komme under Sverig, at Carl Johans 
modsatte Paastand beroede paa en Illusion, at Sagen 
om Norge i hvert Fald ikke vilde afgøres saa let, 
som Kronprinsen troede. Der var efter Lisakewitzes 
Indberetning et almindeligt Ønske fremme om, at 
Prins Christian Frederik maatte faa Norges Skæbne 
i sin Haand. I dette Efteraar havde man i Kjøben- 
havn endog villet overtale Kongen til, hvis et An- 
greb paa Sjælland forestod, da straks ved en høj- 
tidelig Proklamation at frasige sig sine Rettigheder 
til Norge, for at Prins Christian Frederik som arve- 
berettiget kunde gribe Kronen der. Om disse Ting, 
der rimeligvis slet ikke havde Romanzoffs Sympati, 
talte han kun højst flygtigt; derimod sagde han, at 
der kunde ske saa meget, inden de afsluttede Trak- 
tater skulde sættes i Værk, at Regeringen i Kjøben- 
havn ikke skulde være forknyt, fordi der var en Para- 
graf om Norge deri. Den russiske Regering var slet 
ikke forhippet paa at faa den udført. Viser der sig 


1) Christiania Videnskabs-Selskabs Forhandlinger 1882 Nr. 23. 

alvorlige Hindringer for Opfyldelsen af Kronprinsens 
Ønske, da har Englænderne Kolonier nok, hvormed 
det kan erstatte Kronprinsen Savnet af Norge. Det 
gælder for Czaren blot om at give Carl Johan et Haab. 
Et helt vagt Løfte fra Kongens Side om at være be- 
redt til under disse Forhold at afstaa enten Norge i 
sin Helhed eller en Del deraf mod fuld Erstatning 
og efter nye Forhandlinger vilde være tilstrækkeligt 
for, at Danmark kunde tiltræde Alliancen. Romanzoff 
raadede derfor Otto Blome i St. Petersborg til at fore- 
slaa sin Regering i Kjøbenhavn at slutte Alliance med 
Rusland og England og at tage Hamburg samt Lybæk 
og Bremen straks. Czarens Mening var det, at den 
danske Hær efter at være forenet med den svenske 
derefter skulde rykke frem gennem Hannover til 
Magdeburg. 

I de Underhandlinger, Romanzoff aabnede i St. Peters- 
borg med den kjøbenhavnske Regering, var England 
med. Lord Cathcart havde nemlig faaet Bemyndigelse 
og Instruks fra London til at kunne slutte Præliminær- 
fred med Danmark, naar der blev Anledning dertil. Med 
Hensyn til Rejsningen i Hamburg, saaledes som Carl 
Johan havde udmalet den, var Englands Regering nu som 
for lidt lunken, fordi Prinsen for ugenert havde tumlet 
med hannoveransk Land; derimod var der ikke Be- 
tænkeligheder hos den for at gaa Carl Johan lidt paa 
Klingen med Hensyn til Norge; thi endnu havde det 
ikke i saa Henseende bundet sig til Sverig, og det 
havde hidtil undveget bestemte Løfter til Carl Johan 
af Hensyn til Danmark). 


1) Scævola 281 og flg. 

Denne russiske eller russisk-engelske Indledning til 
Forhandlinger, der samtidig skulde føres ogsaa i 
Kjøbenhavn, var dog næppe begyndt, før Carl Johan 
kom dem i Vejen paa en Maade, der ganske tog Vejret 
fra Grev Romanzoff og Kabinettet i St. Petersborg. 
Han lod Sverig officielt opfordre den danske Regering 
til at slutte sig til Koalitionen og nævnede ved den 
Lejlighed de Betingelser, den maatte underkaste sig, 
hvis den vilde indtræde i Alliancen og optræde i 
Hamburg. 

Carl Johan benyttede som Anledning til at nærme 
sig Regeringen i Kjøbenhavn en Ytring, som vor Ge- 
sandt i Petersborg, Blome, engang i November havde 
ladet falde til Carl Løwenhjelm sammesteds, nemlig 
om, at Danmark ikke ønskede noget hellere end at 
slippe ud af Napoleons Aag, men at man ikke kunde 
bryde med Kejseren, saa længe Sverig endnu bevarede 
sine diplomatiske Forbindelser med denne o. s. v. 
Prinsen lod den svenske Gesandt i Kjøbenhavn, Oxen- 
stjerna, rette en Note til Rosenkrantz for at spørge 
denne, om det var Regeringens Anskuelse, Hr. Blome 
havde udtalt, eller kun sin egen. Ved denne Lejlighed 
kom Gesandten naturligvis til at forsikre, at hans 
svenske Majestæt i lang Tid havde ment, at en alvorlig 
Forening mellem de nordiske Riger vilde være det 
bedste Pant paa deres gensidige Lykke, og til sidst til 
at forklare Rosenkrantz, hvad der vilde være Betin- 
gelsen for en slig Alliance. 

Den svenske Konge bød Danmark en Armé paa 
30 å 35,000 Mand, hvilken, forenet med et betydeligt 
Korps af russiske Tropper, først skulde begive sig til 
den danske Halvø saa nær ved de hanseatiske Byer 
som muligt for at kunne operere mod den fælles 

Fjende. Kongen af Danmark skulde saa lade 30,000 
Mand af sine Tropper forene sig med de alt nævnte, 
og denne forenede Hær, som sikkert vilde gøre et 
uimodstaaeligt Indtryk paa Tyskland, skulde ikke ned- 
lægge sine Vaaben, heller ikke standse sine Operationer, 
før den havde forskaffet hans danske Majestæt en til- 
strækkelig Erstatning for Norge, hvis forudgaaede 
Cession skulde danne Basis for den svenske Majestæts 
Kooperation. 

Efter Fremsættelsen af dette tilføjede Gesandten i 
sin Note, at den svenske Konge for at fuldstændiggøre 
Midlerne til Erstatning vilde være beredt til at cedere 
Svensk Pommern til Kongen af Danmark, og til at 
afstaa fra en Fordring paa nær ved to Millioner, som 
han havde tilgode hos den danske Konge for Tab, til- 
føjede den svenske Handel ved danske Kapere i Freds- 
tid, ligesom han endelig, naar Erhvervelsen af Norge 
skete uden Blodsudgydelse, haabede, at Kongerigets 
Stænder vilde skaffe ham et Laan paa to Millioner 
Daler svensk, ved Hjælp af hvilket han vilde kunne 
komme hans danske Majestæt til Hjælp i Tilfælde af, 
at de Rustninger, som han saa sig nødt til at fore- 
tage, nødvendigvis fordrede denne Hjælp. 

Romanzoff var ganske forbløffet over Carl Johans Op- 
træden, og Czaren delte i Begyndelsen hans Forundring; 
thi det var traktatmæssig bestemt i alle de forfattede 
Traktater og særligt i den af 5. Januar, at det Tilbud, 
Carl Johan nu havde ladet Oxenstjerna gøre i Kjøben- 
havn, ikke maatte stilles uden af Sverig og Rusland i 
Forening og først, naar de militære Forberedelser vare 
saa vidt fremmede, at Operationerne kunde begynde 
umiddelbart efter, at den danske Konge havde sagt 
nej. Carl Johan undskyldte sig med, at Romanzoff 

havde begyndt med at være indiskret, hvad Rigs- 
kansleren dog benægtede. Han havde kun udført, 
hvad der var besluttet i Åbo; thi der var det aftalt, 
at Sagen om Norge skulde forberedes med Lempe. 
Carl Johan vidste vel dette, men havde frygtet, at 
den under Romanzoffs Behandling let kunde lempes 
helt bort. 

Carl Johan led ingen Men ved, hvad han havde 
gjort. Han sejrede som sædvanlig i sine Kampe med 
Grev Romanzoff. Oxenstjerna fik af sin Regering 
Ordre til at tage sin Note tilbage, da Regeringen i 
Kjøbenhavn havde erklæret, at hvad Blome havde 
udtalt i St. Petersborg, var hans egen private Me- 
ning, som Regeringen ingen Del havde i. Men hvad 
Carl Johan havde faaet fremstillet for Regeringen i 
Kjøbenhavn klart og koncist, glemtes ikke. Og det 
saa meget mindre, som der ikke blev svaret paa Noten, 
men den efter Oxenstjernas Ønske blev betragtet som 
ikke indsendt. Sverigs Fordring var paa en snild 
Maade bleven bragt frem paa rette Sted; Kronprinsen 
bragte den en 14 Dage senere paa Bane for Baudissin i 
Stockholm, som om det var en gammel bekendt For- 
dring, der stod mellem de to Riger, og han fik Czaren 
til at lade sine Gesandter støtte Sverigs Optræden. 
Han fik ogsaa Czaren til at befale Romanzoff dette. 

Carl Johan beholdt i denne Vinter, da han levede 
mere tilbagetrukken og behøvedes mindre, Czarens 
Gunst som altid, og han erhvervede sig derhos en 
ny Patron, nemlig Kongen af Preussen. Han blev 
saa at sige den Kanal, gennem hvilken denne Konge 
kom i Forbindelse med Koalitionen. Kong Wilhelm 
var nemlig i de Franskes Vold, havde saa at sige 
ikke Forbindelse med andre Hoffer end det i Stock- 

holm; Carl Johan kunde gøre sig denne Konge meget 
forbunden. Han meddelte ham fra sine hemmelige 
Kilder i Paris og i Napoleons Hovedkvarter, hvilke 
Hensigter Kejseren havde med ham, enten nu disse 
vare rigtige eller ej. 

Kun med Hensyn til England kom Carl Johan endnu 
ikke rigtig nogen Vej. Regeringen i London vilde 
ikke have noget med Åbotraktaten at gøre. Den be- 

gyndte overhovedet nu at fordre Angrebet direkte paa 

den tyske Kyst, efter at Sverig aabent havde brudt 
det venskabelige Forhold til Frankrig, som endnu be- 
stod i det ydre. 

Carl Johan var paa sin Side nu mindre betænkelig 
end før ved at føre sin Hær til den tyske Kyst; thi 
han kunde jo føre den til Svensk Pommern, der var 
svensk og efter al Sandsynlighed snart vilde være 
blottet for franske Tropper, saa han kunde tage den 
gamle svenske Provins i Besiddelse igen uden at støde 
paa franske Tropper. Men han klamrede sig til Åbo- 
traktaten, hvilken han kaldte en hellig Traktat, der 
gav ham Adkomster og Rettigheder, f. Eks. til Sjæl- 
land, hvilke han mente i hvert Fald at kunne gøre i 
Mønt. Prinsen var nødt til i første Linje at skaffe sig 
Midler. Han vilde have Penge for at opgive Sjælland, 
Penge for at sende de Cabre bort, Penge endelig for 
sig sely til Erstatning for de mistede Dotationer. Der 


. var i London, som alt fortalt, opstaaet Vanskeligheder 


ved Cederingen til Sverig af Øen St. Lucie. I Stedet 
for var man bleven enig om, at Øen Guadeloupe skulde 
stilles til Sverigs Raadighed. Den var den sidste fra 
Frankrig tagne Koloni, en Koloni, som Franskmændene 
satte Pris paa. Kronprinsen vilde gerne have denne 
Besiddelse, men for sig selv, ikke for Sverig. Han 

vilde, at der i den Traktat, som skulde sluttes mellem 
England og Sverig, og som i denne Vinter forhandledes 
diplomatisk i Sverig med Thornton, optoges en Artikel, 
hvori denne Ø gaves til Kronens Indehavere efter den 
uu gældende Successionsordning, ja, at der udtrykkelig 
optoges i Traktaten, at den gaves til den nu regerende 
Konge i Sverig, og at efter hans Død Carl Johan og 
efter ham Prins Oscar arvede Øen. For at være 
ganske sikker paa, at Artiklen ikke misforstodes, saa at 
Øen toges i Besiddelse af Sverig, ønskede han endog, 
at det gjordes tydeligt i Traktaten, at naar Arvefølgen 
efter den nuværende Successionsordning nogen Sinde 
skulde afbrydes eller ophøre, Øen saa gik tilbage til 
England. 

Der var ingen Tvivl om, at Carl Johan vilde faa 
alt, hvad han ønskede, af England, naar dette ved- 
blivende havde Brug for ham. Han føjede sig ogsaa 
efter England i de Punkter, han mente at kunne gøre 
det. Saaledes afbrød han ved Nytaarstid den diplo- 
matiske Forbindelse med Frankrig, eller gjorde i det 
mindste sit for at gøre det. Han lod de Cabre faa 
sine Passer og beordrede den svenske Chargé d'affaires 
i Paris, d'Ohsson, at forlange sine. 

Det største Held for Carl Johan var dog, at Rege- 
ringen i Kjøbenhavn ikke tog den Opgave op, som 
Begivenhederne havde lagt i dens Hænder ved Elben. 
General Suchtelen i Stockholm havde for at støtte 
baade Romanzoffs og Carl Johans Planer med stor 
Varme og Veltalenhed skildret for Grev Baudissin, 
hvilken Fremtid der vilde ligge for Danmark og Nor- 
den, naar den danske Regering nu i Hamburg prokla- 
merede Tysklands Frihed og alle Magter i Tyskland 
og Norden maatte underordne sig dets Initiativ. 

Men om dette vilde Kongen ikke høre noget; han 
forestillede sig, hvad hans Stab var enig med ham i, 
at Napoleon snart vilde komme til Kræfter igen. 
Det eneste, Rosenkrantz fik Kongen til at gaa ind 
paa, var, at Ewald, hvis danske Tropper skulde blive 
rekvirerede af de franske Generaler, skulde nægte Af- 
givelsen under Paaskud af, at den danske Division nu 
var gaaet i Vinterkvarter. 

Kongen og Regeringen vare i December Maaned 
ogsaa stærkt beskæftigede med Sager, der lagde stærkt 
Beslag paa deres Opmærksomhed. Til disse hørte den 
militære Opstilling mod Sverig og Hungersnøden i Norge, 
der alt havde et saadant Omfang, at Indbyggerne i 
flere Dele af Landet maatte tage Barkbrød til Hjælp 
i deres Kost. Denne Sag var saa meget betænke- 
ligere, som Sverig lukkede for Tilførsel til Norge fra 
Land af, og de engelske Orlogsskibe, som forbleve 
i Kattegat og Skagerak indtil ind i Januar, spærrede 
for Korntilførsel fra Danmark. Frederik VI maatte 
sende en betroet Mand, Auditør Bille, til London for 
at appellere til Englands Ædelmodighed og søge at 
opnaa Licencer for Korntilførsel til Norge. 

Til disse Sorger kom saa Pengesager. Thi den 5 Jan. 
1813 var det, at den Forordning udkom, der gjorde 
Indgreb i alle bestaaende Gældsforpligtelser, der ogsaa 
maatte reduceres, ligesom Sedlerne efter Regler, Rege- 
ringen satte. Denne Reduktion vakte stor Fortrydelse 
i Norge, fordi man ikke mente, der var taget tilstrække- 
ligt Hensyn til norske Sædvaner ved Gælds Stiftelse. 

Straks efter Nytaar, samtidigt med, at begge Ri- 
gernes Samfundsforhold gennemrystedes ved sidst- 
nævnte Forordning, skete det imidlertid, at Forholdene 
ved Elben uimodstaaeligt tildrog sig Regeringens Op- 

mærksomhed. Den havde da faaet at vide, at Neder- 
laget i Rusland var totalt, at den kejserlige. Hær var 
gaaet til Grunde, og at Kejseren selv var paa Vej til 
Paris, hvor han maatte være ankommen. Den 5. Jan. 
meldte Alquier, at han havde faaet en Kurer fra 
Kejserens Kabinet i Paris (thi Bassano var endnu ikke 
kommen) og skulde spørge, om Kejseren vedblivende 
kunde gøre Regning paa Kongens Alliance. Rosen- 
krantz erklærede, at Kongen hverken ved Løfter eller 
Trusler endnu havde ladet sig bevæge til at svigte 
sine Forbindelser med Kejseren, men benyttede Lejlig- 
heden til at opregne, hvad Landet havde lidt for sin 
Troskab, og hvorledes det var narret for den lovede 
Handelstraktat m. m. Alquier fandt Rosenkrantzes Be- 
mærkninger rigtige, han fandt, der var gjort Danmark 
og Norge Uret, at Kontinentalsystemets Byrder burde 
lettes for Danmark i dette Øjeblik, og at der burde 
gives Licencer til Kornforsyning af Norge. Han fandt 
det ogsaa rigtigt, at Danmark under disse Forhold 
betragtede Forpligtelsen til at yde Tropper efter 
Rekvisition for ophørt. 

Det kom nu til en mundtlig Opgørelse og Forstaaelse 
mellem Rosenkrantz og Alquier om Forholdet mellem 
de to Stater, hvoraf Hovedresultatet var, at Danmark 
ifølge Kongens Villie endnu holdt fast ved Kejseren 
og ikke vilde forraade ham, medens han nok ønskede 
en Del Lempelser i sine Forpligtelser, hvilke Alquier 
gjorde sig en Fornøjelse af at indstille til Kejseren. 
Men imidlertid forandredes i Maanedens Løb nu efter- 
haanden den militære Situation i Polen og Tyskland 
saaledes, at Opretholdelsen af det franske System saa 
at sige blev en Umulighed. 

Efter Napoleons Afrejse fra Hæren i Rusland var al 
Kommando ophørt, og Flugten og Opløsningen bleven 
almindelig. Det havde ikke været Kong Murat muligt 
engang at holde en Stilling ved Weichsel Thi Rus- 
serne forfulgte nu ind i Polen og Preussen, og de 
franske Tropper, som havdes tilbage fra det russiske 
Felttog, maatte for største Delen kastes ind i de franske 
Fæstninger, som havdes ved Weichsel. Vicekonge 
Eugen, som efter Kong Murats Bortrejse tog Kom- 
mando over de mobile franske Tropper, som endnu 
havdes i denne nordlige Del af Tyskland, kunde ikke 
heller holde Oderstillingen; han dækkede foreløbig 
Berlin, men formaaede det ikke længere end til Ko- 
sakkerne, den store fremrykkende russiske Hærs ener- 
giske Fortrav, kom, saa maatte han tilbage til Sachsen. 
Den 15. Febr. mente man, at den russiske Hærs 
Fortropper kunde være ved Berlin, og nogle Dage 
senere vilde de efter al Sandsynlighed være ved 
Elben og i Hamburg. Samtidig med den russiske 
Hærs Bevægelse mod Vest rejste Folkene sig til aaben 
Kamp mod Napoleon. Den preussiske General York 
var gaaet over til Russerne med sit Kontingent, var 
dernæst i Forstaaelse med Czaren gaaet til Kønigsberg, 
hvor Baron Stein, den tidligere Minister i Preussen, 
kom til ham og hejste den tyske Frihedskrigs Banner, 
o: gjorde det, som Carl Johan havde villet. Thi den 
svenske Kronprins havde baade til England og Rus- 


land sendt Planer om den Revolutionering af Tysk- 
land, han vilde udføre fra Hamburg af. 

Medens disse Begivenheder udviklede sig, voksede 
Stemningen i Landet og især i Holsten til en Pression 
paa Konge og Regering, der ikke stod tilbage for den, 
der fra Ruslands Side øvedes mod Regeringen diplo- 

matisk. Hvis Russerne erobrede de franske Departe- 
menter ved Elben og Weser, vilde Danmark til alle 
Sider være omgivet af Koalitionsmagterne, og baade 
det og Norge vilde utvivlsomt være viede til Under- 
gang, hvis det i et saadant Øjeblik afmægtigt, men 
stædigt vilde fastholde det franske System. Rosen- 
krantz gjorde Kongen opmærksom paa det samme, han 
maatte høre af andre. Frankrig havde selv opgivet 
Kontinentalsystemet nu, sagde han. Napoleon havde 
lige over for Østerrig tilstaaet dette. Vor Traktat med 
Frankrig var heller ikke i Kraft længere; thi Napoleon 
havde ikke det Korps ved Hamburg, som skulde svare 
til vort. Han havde ogsaa, som Rosenkrantz mente!), 
løst Danmark fra det Baand, der bandt det ifølge Trak- 
taten i Fontainebleau til ikke at slutte særlig Fred, ved, 
uhindret af denne Forpligtelse, der var gensidig, at 
antage Østerrigs Mellemkomst til Fredsforhandling og 
at meddele Kongen, at han havde gjort det, uden at 
tilføje, at han vilde underhandle for Danmark ogsaa. 

Hvad Rosenkrantz her sigtede til, var det af Metter- 
nich med Mesterhaand udførte diplomatiske Kunst- 
stykke, hvorved Østerrig, med Napoleons Samtykke 
pludselig brød ud fra sin Stilling som allieret Bimagt 
med et beskedent Hjælpekorps til en intervenerende 
Hovedmagt, der væbnede 100,000 Mand for at kunne 
støtte de Fredsforhandlinger, den vilde paabegynde 
med Rusland og England. 

I Slutningen af Januar overleverede Christian Frederik 
Kongen paa dennes Fødselsdag en Memoire, hvori han 
med Varme søgte at bevæge Kongen til at forlade 
den franske Alliance og slutte Fred med England, og 

den 31. Januar lagde ogsaa Rosenkrantz en lignende 
Indstilling for Kongens Øjne, i hvilken han tilføjede 
det Raad, at Kongen skulde faa Napoleon til at ind- 
villige i, at hans Tropper og franske Embedsmænd, 
naar Russerne kom til det Meklenburgske eller nærmede 
sig Nedre-Elben, forlod Hamburg, Lybæk og det 
Lauenburgske til Elben, og at Kongens Tropper be- 
satte disse Stæder og Distrikter for at holde dem be- 
satte enten til den almindelige Fred eller en depot for 
Frankrig. 

Kongen gik ikke ind paa dette Forslag, da efter 
hans Mening hverken Frankrig eller Rusland vilde 
betragte slig Besættelse som venskabelig, og han paa 
ingen Maade og under ingen Betingelse vilde gaa over 
til det russiske Parti. 

Derimod tiltalte den østerrigske Politik ham. Vor 
Gesandt i Wien, den tidligere Udenrigsminister Chr. 
Bernstorff, som forud havde meldt, hvad Østerrig 
havde i Sinde, bragte nu i en ny Note en personlig 
Opfordring fra Metternich til den danske Regering om 
at slutte sig til Østerrigs Forehavende og forestille i 
Paris, hvor nødvendigt det var, at Kejser Napoleon 
bod Haanden til Fred. Dette gik Kongen ind paa. 
Han ønskede en almindelig Fred eller en fuldkommen 
Neutralitet for sine Riger og bad Rosenkrantz om at 
udføre det fornødne i saa Henseende. 

Det var nu ikke Neutralitet, Rusland og England 
fordrede, men Alliance. Imidlertid var Neutralitet jo 
altid noget, det var Brud med Fastlandsspærringen og 
hele det Napoleonske System, og det var Norges Red- 
ning, Skibsfart og Handel. Og Neutralitet kunde jo 
blive Overgangsledet til en til vore Interesser mere 
svarende Politik. 

Kongens Villie fuldbyrdedes nu. Henvendelsen til 
England skete ved et Brev fra Rosenkrantz til Eng- 
lands Udenrigsminister, der skulde overleveres ved 
Auditør Bille, der var i London og derfor ogsaa fik 
Brevene, Kommandør Sølling fik det Hverv at rejse 
med Brevene gennem Sverig til Gøteborg, hvorfra 
dengang den hurtigste Befordring til London erholdtes. 
Et Duplikat sendtes dog over Helgoland til den en- 
gelske Hovedstad. Til den franske Regering sendtes 
der det fornødne, ligesaa til vore Gesandter i Udlandet. 
Den bevægelige Armėdivision blev nu virkelig til det, 
den altid i det officielle Sprog havde været, en Divi- 
sion til Neutralitetsgrænsens Forsvar. Den fik Ordre 
til at holde sig strengt til den, og, naar fremmede 
Tropper nærmede sig, at sende dem en Officer i Møde 
med Besked om, hvor Neutralitetsgrænsen var. 

Ca Johan fik Budskabet om det af Regeringen i 
Kjøbenhavn foretagne Skridt før nogen anden, ja flere 
Dage før det ad ordinær Postvej naaede Stockholm; 
thi hans Spionage i Kjøbenhavn havde Følehorn inde 
i alle Administrationens mest forborgne Kredse, ja selv 
1 Hoffets intimeste Kroge. Og han blev i højeste Grad 
alarmeret ved Budskabet; thi skulde Kong Frederik 
opnaa Neutralitet for sine Stater, uden at have for- 
bundet sig til Norges Afstaaelse, vilde det se galt ud 
med Sverigs endelige Forhandling med England, der 
netop nu skulde begynde, som ogsaa med Angrebet 
paa Sjælland. Det var en Hovedbetingelse for hans 
Intrigers Held, at Forholdet mellem Danmark og 
Tripelalliancens Stater vedblev at være fjendtligt, saa 
længe Kong Frederik ikke havde forpligtet sig til at 
afstaa Norge. Derfor havde han i den seneste Tid 
Gang efter Gang bestræbt sig for at faa Czaren til at 
give Blome i St. Petersborg sine Passer og kalde 
Lisakewitz i Kjøbenhavn tilbage. I intet Øjeblik vilde 
en Fredslutning mellem England og Danmark-Norge 
være mere skæbnesvanger for Carl Johans Planer end 

netop nu; thi han havde nys paa Forespørgsel faaet 
den Underretning fra Czaren, at 35,000 Mand russiske 
Tropper i April Maaned vilde blive indskibede til hans 
Raadighed, og han havde den 1. Februar takket Czaren 
derfor og bemærket, at der af Hensyn til Danmarks 
urokkelige Vedhængen ved det franske System ikke 
var andet at gøre end saa hurtigt og afgørende som 
muligt at angribe dette Land og gennem det at drage 
til Elbens og Weserens Egne. Han var kommen saa 
vidt med Czaren, at han antog denne villig til at 
hjælpe ham lige over for England med Hensyn til Over- 
vindelsen af den sidste Modstand, denne Magt endnu 
satte mod hans militære Planer. 

Carl Johans første Gerning efter Budskabet fra 
Kjøbenhavn var at opholde og vanskeliggøre Komman- 
dør Søllings Rejse gennem Sverig og Indskibning i 
Gøteborg, saa der ad den Vej ikke kom Breve fra Regerin- 
gen i Kjøbenhavn til London før længe efter, at Sverigs 
egne vare komne derhen. Den anden var at mistænkelig- 
gøre den danske Regerings Beslutning i London, hvor 
han fremstillede den som en med Napoleon aftalt, helt 
fransk politisk Manøvre. Det blev med hver Dag Carl 
Johan mere og mere magtpaaliggende at faa England til 
at vise Danmarks Tilnærmelse bort; thi paa denne Tid 
kom den engelske General Hope til Stockholm for at tale 
om Operationsplanen, og blev Danmark og Norge neu- 
trale, hvad vilde der saa blive af Angrebet paa disse 
Stater? Samme Dag som General Hope kom ogsaa 
Grev Neipperg paa ny til Stockholm med Budskabet om 
Østerrigs nye Mission, den at være Fredsunderhandler, 
endnu dog kun som Napoleons Allierede tillige. Carl 
Johan henvendte sig bekymret til Czaren -og meddelte, 
hvad den danske Regering havde forsøgt for at til- 

intetgøre Sverigs Forhaabninger, Han bad Czaren om 
ikke at lade sig forføre af Danmarks lumske Politik, 
der ikke var nogen anden end Napoleons, men at for- 
blive det traktatmæssig besluttede tro. ,Blive vi blot 
Herrer over Sjælland," skrev han, ,ville vi faa Dage 
derefter være det over hele den danske-Halvø, og der- 
efter vil Russernes højre Flanke under deres videre 
Fremrykning være dækket.“ 

Carl Johan behøvede nu i Virkeligheden ikke mange 
Ord for at vække Englands Mistænksomhed mod For- 
slagene fra Kjøbenhavn. En af de første Efterretninger, 
den engelske Regering fik om det i Danmark beslut- 
tede Skridt, kom fra Paris, og fra selve Kejserens 
intime Kreds. Frederik VI havde nemlig ønsket at 
optræde loyalt mod Napoleon, havde derfor ladet Uden- 
rigsministeren underrette Bassano om, hvad man havde 
foretaget sig, og den dansk-norske Gesandt i Paris 
havde endog konfidentielt oplæst den Skrivelse for 
ham, som var afgaaet til London i to Eksemplarer, 
men'som begge kom sent dertil, fordi de opholdtes under- 
vejs, det over Helgoland ved Modvind og Storm. Den 
engelske Mistanke svækkedes heller ikke ved de be- 
klagelige Begivenheder, som fandt Sted i Hamburg 
i Slutningen af Februar, da den danske Styrke ved 
Grænsen hjalp de franske Befalingsmænd med i Ham- 
burg at dæmpe den Opstand, som den 24. Februar var 
udbrudt i store Dele af Nordtyskland og navnlig i 
Hamburg. Denne Begivenhed, som vakte den største 
Forbitrelse i hele Europa og gjorde Danmarks Styrelse 
meget forhadt, var begrundet i Frederik VI's mangel- 
fulde militære Forskrifter og den kommanderende 


General Ewalds Sygdom. De franske Befalingsmænd 

forlangte i Henhold til Traktaten af 1812 Hjælp af 
den bevægelige Armėdivision og fik den. t) 

Det spillede dog ingen Rolle med Hensyn til Eng- 
land, hvad Danmark havde foretaget sig i Hamburg; 
thi dengang var den engelske Regerings Beslutning 
med Hensyn til Norge og Koalitionen og derfor ogsaa 
til Danmark tagen, om end næppe i en helt uover- 
vindelig Grad. Czar Alexander havde henvendt sig i 
London til Fordel for Carl Johan, men rigtignok paa 
en anden Maade, end denne havde ønsket. Czaren, 
som var paa Vej til Schlesien med Ruslands Hoved- 
hær, havde oplyst Regeringen i London om, at der 
under de nærværende Omstændigheder selvfølgelig ikke 
kunde være Tale om et Angreb paa Kjøbenhavn, som 
Garl Johan talte om. Hvorledes skulde man kunne 
falde paa at sende 30,000 Mand fra Kampen i Mellem- 
europa over Østersøen til Carl Johan for derfra at 
dirigeres over Sjælland og Hamburg ned i Tyskland 
igen. Angrebet paa Sjælland maatte opsættes, om 
ikke helt bortfalde. Derimod var det af Vigtighed at 
faa Carl Johan ned til Tyskland, og det vilde ske, 
naar England kun med Flothed kom hans pekuniære 
Ønsker i Møde og alene betingede sig, at han optraadte 
i Forbindelse med de russiske Tropper, der vare ham 
lovede. Andet forlangte han jo ikke selv, og disse 
Tropper vilde ikke komme til Sverig. En af de Mel- 
lemmænd, Czaren betjente sig af ved denne intime 
Tankeudveksling med det engelske Kabinet, var den 
lidenskabelige Korsikaner Pozzo di Borgo, der bar et 
dødeligt Had til Napoleon lige fra den Tid af, da han 


1) Det nærmere om disse Begivenheder findes i „Kampen om 
Norge“ I 69 og flg. 

og hans kronede Rival som ganske unge havde haft 
noget imellem sig paa Korsika. Pozzo di Borgo, der 
havde været i engelsk Tjeneste som politisk Rapportör 
og Agitator, var nu i russisk Tjeneste og det med 
Obersts Karakter. Han kom paa denne Tid til Stock- 
holm paa Vejen fra London til Czar Alexanders Hoved- 
kvarter., 

Denne russiske Indvirkning paa det londonske Ka- 
binet blev Grunden til, at Verden i Marts Maaned 
1813, som dette Aars store Begivenheder vare ved at 
begynde, overraskedes ved Alliancen i Stockholm mel- 
lem England og Sverig. 

Differensen mellem Underhandlerne havde været 
de i Petersborgtraktaten forudsatte Angreb paa 
Sjælland og Norge, som Carl Johan ikke vilde op- 
give, men General Hope havde ladet, som om det 
ikke saa meget var Angrebene i og for sig, som deres 
Optagelse i den officielle Traktat, der stødte Regerin- 
gen i London. Thi Parlamentet vilde ikke forstaa, 
hvad Forbindelse der var mellem Norge og Krigen i 
Tyskland, og det vilde for Parlamentet tage sig ud, 
som om man betalte en Magt for at fremkalde en ny 
Krig i Stedet for at deltage i den hidtidige. General 
Hope vilde gaa ind paa at optage et Angreb i det 
mindste paa det danske Fastland i en Operationsplan, 
som indsendtes til den engelske Regering, men som 
hemmeligt Dokument, hvad alle Operationsplaner maa 
være, og han vilde paa denne Plan optage et Angreb 
paa Fladstrand og paa Fyn som Udgangspunktet for 
Operationer ad Hamburg til. 

Som sagt, da Begivenhederne trængte paa, da den 
kjøbenhavnske Regerings og Østerrigs nye Politik 
ængstede Kronprinsen, da Czaren opmuntrede til snar- 

lig Overenskomst med England og endelig, da Signeul 
pludselig ankommer til Stockholm med et nyt Tilbud 
fra Kejseren, det bekendte, i hvilket han tilbød sin 
utro Tjener Overkommandoen over de franske Hære i 
Tyskland, naar han vilde vende tilbage til gammel 
Lydighed, — saa slog Kronprinsen pludseligt til, og 
Traktaten af 3. Marts undertegnedes paa Englands 
Vegne af Hope og Thornton, paa Sverigs af Enge- 
strøm og Wetterstedt. 

Den Opsigt, denne Traktat vakte, da den blev be- 
kendt, var ganske overordentlig. Først fordi Carl Johan 
her, som man mente, var gaaet ind paa at optræde paa 
den europæiske Valplads sammen med Frankrigs Fj ender. 
Det hed nemlig i den eneste Artikel, der indeholdt 
noget om Operationerne!), at Sverig forbandt sig til at 
anvende et Korps paa 30,000 Mand til en direkte Op- 
træden paa Fastlandet mod de fælles Fjender, og at 
dette Korps skulde optræde forenet med de under 
Hs. kgl. Højhed Kronprinsen af Sverigs Befaling stil- 
lede russiske Tropper, overensstemmende med de Be- 
stemmelser, som derom alt forud vare trufne mellem 
Hofferne i Stockholm og St. Petersborg. Men dernæst 
ogsaa for de store Belønningers Skyld, som England 
ydede til Gengæld for Sverigs formentlige Bistand. 

Saaledes gik nu England med til Garantien for 
Norges Forening med Sverig, dog i Ord, der adskilte 
sig betydeligt fra de i Petersborgtraktaten om samme 
Genstand brugte. Traktaten af 3. Marts siger: Da de 
to Hoffer (det svenske og det russiske) have meddelt 
Hs. britiske Majestæt de af dem trufne Overenskomster 
om Norge og have bedet denne Majestæt om formelt 


1) Art. I (Schinkels minnen VII, 50). 

at tiltræde dem, og Hs. Majestæt Kongen af Sverig 
har lagt for Dagen, hvor levende han ønsker ogsaa fra 
sin Side at bidrage til den fælles Sags Fremgang, 
lover Hs. britiske Majestæt for til Gengæld at give 
et umiskendeligt Vidnesbyrd om sin Beslutning at for- 
ene sine Interesser med Sverigs og Ruslands, at han 
vil tiltræde de allerede eksisterende Overenskomster 
imellem de to Magter for saa vidt, som Hs. britiske 
Majestæt ikke blot ikke paa nogen Maade vil hindre, 
at Kongeriget Norge bliver knyttet til Kongeriget 
Sverig og til evige Tider som selvstændig Del bliver 
forenet med dette Rige"), men at han ogsaa vil bistaa 
Kongen med Hensyn til Sagens Fremme enten ved 
sine bona officia eller, hvis sligt skulde blive nødven- 
digt, ved at lade engelske Søkræfter operere sammen 
med de svenske og russiske Søstyrker. Det er imid- 
lertid underforstaaet, at der ikke maa gribes til Vaa- 
ben for med dem at iværksætte Norges og Sverigs 
Forening, før Hs. Majestæt Kongen af Danmark har 
nægtet at indtræde i den nordiske Alliance paa de 
Vilkaar, som ere fastsatte i de bestaaende Overens- 
komster mellem Hofferne i Stockholm og St. Peters- 
borg, og Kongen af Sverig borger for, at denne For- 
ening bliver gennemført med Skaansomhed og med al 
mulig Hensyntagen til det norske Folks Frihed og 
Lykke. 

Redaktionen af denne Artikel var grundet paa mundt- 
lige og skriftlige Udsagn, som Carl Johan, der blev 
mere og mere opsat paa at ville have Norge for Kon- 


') I den franske Tekst staar: le Royaume de Norvège annexé 
et réuni comme partie intégrante au Royaume de Suède; i den 
svenske: införlifvas såsom oafhängig del med Konungariket 
Sverige. 

gen alene, under Forhandlingerne gentagne Gange 
gav om ikke at lade Norge komme ind under den 
svenske Stat, men bevare det som et selvstændigt 
Rige med egen Lovgivning og Forfatning. Denne Ar- 
tikel vil derfor for Sverigs Vedkommende kunne be- 
tragtes som en traktatmæssig Ændring af Petersborg- 
traktatens strengere Ord om den Norge tiltænkte 
Skæbne. 

Størst Opsigt vakte dog i europæiske Kredse Af- 
staaelsen af den franske Ø Guadeloupe. Denne Trans- 
aktion vakte en Storm af Uvillie i Frankrig, da Trak- 
taten blev bekendt der. Den blev senere hen i Tiden 
uiværksættelig for England, som maatte erstatte Carl 
Johan den svigtede Afstaaelse med 24 Millioner freos. 
Man vidste dog ikke, hverken i Udlandet eller i Sverig, 
at det var Carl Johan personlig, der skulde have denne 
Ø; thi England vægrede sig afgjort ved at optage den 
Redaktion, Carl Johan foreslog. Artiklen kom til at 
lyde saaledes, at Øen afstodes til Kongen af Sverig og 
hans Efterfølgere paa den svenske Trone efter Succes- 
sionsordningen af 1810. Derved blev den personlige 
Tilegnelse af Øen, som var Kronprinsens Hensigt, en 
Sag, han maatte afgøre med Sverigs Folkerepræsen- 
tanter, og som England ikke vilde blande sig i. 

Foruden disse forskellige Fordele bevilgedes der 
endvidere Kongen af Sverig en Million Pd. Sterling 
(18 Millioner Kroner), foruden hvad der forud havde 
været bevilget i Subsidier for en Styrke af 30,000 
Mand, der dog aldrig blev komplet. Endelig lovedes 
der i en hemmelig Artikel, at man vilde stræbe efter 
at faa et preussisk Korps paa 30,000 Mand og et en- 
gelsk-hannoveransk paa 15,000 under engelsk Sold med 
ind under Kronprinsens Kommando. 

Naar man betragter denne Traktat i sin Helhed, vil 
man finde, at det saa at sige var Carl Johan person- 
lig, der (efter Kongen selvfølgelig) fik alle Fordelene. 
Norge kom efter Traktaten ikke til Sverig, men til 
Kongen. Det samme var Tilfældet med Guadeloupe 
eller de 24 Millioner, der bleve Erstatningen derfor, 
og man kan egentlig sige det samme om Subsidierne; 
thi disse benyttede Kronprinsen altid, saa vidt vi vide, 
med enevældig Raadighed. Dette lagde man dog i 
Tiden mindre Vægt paa, fordi man dengang overhovedet 
ikke skelnede strengt mellem, hvad der var Regentens 
og hvad Statens. 

Desto mere lagde man Mærke til den ødsle Rund- 
haandethed, hvormed den engelske Regering gav sit 
Minde til alt, hvad Carl Johan forlangte for sig eller 
Sverig. De Subsidier, der tilstodes Rusland længere 
hen paa Aaret, vare, saa vidt vi vide, kun lidt over 
1 Million Pd. Sterling, nøjagtigt 1,183,883 Pd. Preus- 
sen fik vistnok 666,666 Pd. Sterling for 80,000 Mand. 
Med hvad Carl Johan havde faaet i 1812 og fik senere, 
kan man nok sige, han var England dyr, men Lord 
Castlereagh betragtede ham ogsaa som sin, hvad vi i 
det følgende oftere ville faa Vidnesbyrd om. 

Carl Johan maatte nu til Fastlandet. Det fast- 
sloges ogsaa i en Traktat, som Prinsen paa denne 
Tid underhandlede med Preussen om. England 
havde ogsaa sikret sig Garantier derfor. Prinsen 
havde ingen Ret til Guadeloupe før 3 Maaneder efter, 
at han med fuld Styrke var kommen til Fastlandet. 
Ogsaa begyndte Subsidierne først at løbe, efter at hans 
30,000 Mand vare komne over Havet, om han end for- 
inden kunde hæve Forskud paa dem. Men Prinsen 
vilde ikke bort fra Sverig, før Norge var i hans Haand 

og Sjælland afvæbnet. Han stolede sikkert paa, at de 

russiske Tropper vilde komme til April, og at han saa 

kunde bruge dem efter den russiske Traktats Ord. En 

Ændring i de gamle Planer maatte dog ske; thi han | 

havde lovet at tage Svensk Pommern i Besiddelse. 

Den gamle svenske Provins var forladt af de Franske. 

Czaren havde underrettet ham derom. Efter Traktatens 

Afsluttelse (en 3 Uger efter) sendte han 5000 Mand 

til Svensk Pommern under Kommando af General 

Sandels. Nu stod der altsaa 15,000 Mand mod Norge, 

23,000 mod Sjælland og 5000 i Svensk Pommern. 

Der kunde komme flere til Pommern; thi England 

pressede paa, at Styrken der nede forøgedes. Der vilde 
| i saa Fald være 3 selvstændige Angreb at foretage, af 
hvilke det fra Svensk Pommern gik direkte paa 
Lybæk og Holsten. Men nogen væsentlig Indvirkning 
| paa Planen bevirkede ikke dette. Først skulde Sjæl- > 
| i land angribes, og førend Kong Frederik havde af- 
| staaet Norge, skulde Tropperne fra Sjælland ikke gaa 

over Fyn til Hamburg, hvor de skulde forene sig med 

dem fra Svensk Pommern, medens Essen med sine 

15,000 tog det norske Kongerige i Besiddelse. 

Derfor forøgede Carl Johan stadig Belejringsappa- 

ratet i Skaane og udrustede baade den store og den 

lille Flaade for at kunne hjælpe sig uden Englænderne, 

hvis nødvendigt, baade i Øresund og ved Norges Blo- 

kade. 


Han gjorde alt dette saa meget mere nødtvungent, A 
som det i lang Tid saa ud til, at Traktaten ikke vilde 
l blive ratificeret. Den mødte nemlig en større og større 
Uvillie i England og Europa. I det engelske Parlament 
blev den, da den naaede derhen, Genstand for Kampe 
baade i Over- og Underhus. Man erklærede, hvad der 

var sket med Norge, som et Forspil til en ny Polens 
Deling og stemplede Guadeloupes Afstaaelse til Sverig 
som et Brud paa Folkeretten. Carl Johan frygtede 
ogsaa for, at den østerrigske Fredsmægling skulde 
komme Traktatens Ratifikation i Vejen. Derfor lod 
han den østerrigske Minister Wessenberg, som skulde 
til London, anholde i Helsingborg paa Vejen til Gøte- 
borg under det Paaskud, at hans Pas skulde viseres i 
Stockholm, og Gesandten fastholdtes i Sverig trods 
det, at Regeringen i Kjøbenhavn stillede et Parla- 
mentærfartøj til hans Raadighed. 

Imidlertid fik Carl Johan ved Admiral Hope, en 
Broder til Generalen, der kom til Stockholm for at 
tale om de engelske Transportmidler, han var Chef 
for, at vide, at Traktaten bestemt vilde blive ratificeret. 
Derimod talte Admiralen ikke om sin Instruks, der var 
i Slægt med Admiral Moores fra 1808. Vi erindre, at 
denne Admiral havde Lov til at hjælpe de svenske 
Tropper hvorhen, Kong Gustav vilde have dem, kun 
ikke til Sjælland. Hope var nøje underrettet om, hvor 
Kronprinsen skulde hen, og hvor han ikke maatte komme. 

Medens Carl Johan hengav sig til Forhaabninger om 
Sjællands og Norges Erobring, der forekom ham ganske 
nødvendig ogsaa for Stemningens Skyld (thi den 
svenske Befolkning begyndte nu at faa Nys om, at de 
udskrevne Rekrutter skulde til Tyskland for der 
at kæmpe under Ruslands Faner mod de Franske), 
blev med hver Dag, der gik, Udsigten for Russernes 
Komme mindre. 

Samme Dag, Traktaten afsluttedes med England i 
Stockholm, havde de franske Tropper maattet forlade 
Berlin for at trække sig tilbage til Elben, som de 
ogsaa snart efter maatte forlade. Umiddelbart efter 

de franske Troppers Bortmarch rykkede Kosaksvær- 
mene, der dannede den russiske Hærs Fortrav, ind i 
Berlin, hvor de modtoges med Jubel, og straks efter 
forfulgte de de Franske mod Vest for at komme i Be- 
siddelse af Elbovergangene. Mod Hamburg, de lok- 
kende franske Elbdepartementer, hvor den franske 
Styrke var ved at drage bort i halv Opløsning, jaget 
af den oprørske Befolkning, ilede Kosakobersten Fri- 
herre Tettenborn i Spidsen for 4 Kosakregimenter og 
2 Kanoner. Havde der ved Grænsen været en myndig 
dansk General, vilde han i dette Øjeblik have taget Stil- 
lingen ved Elben i Besiddelse, den vigtige Stilling, som i 
den følgende Tid spillede en af de betydeligste Roller i 
Begivenhederne; thi de Franske vilde overgive Stillin- 
gen til en dansk General, Hamburgerne tryglede de 
danske Befalingsmænd om at tage Byen under deres 
Beskyttelse, og den danske Styrke var den største i 
hele det nordlige Tyskland paa denne Tid. Men Gene- 
ral Ewald laa syg i Kiel, ved Grænsen var kun en 
temmelig ubetydelig Stedfortræder, Brigadechefen Las- 
sen, en helt almindelig underordnet Officer. Den eneste 
myndige Mand ved Grænsen var Chargé d'affaires Rist 
i Hamburg, men han var uden Magt og havde ingen 
anden at give Raad end den konfuse og lidet ansete, 
men nordisksindede og handlelystne Kommandant Wenzel 
Haffner 1 Altona, der korresponderede direkte med 
Kongen. Lassen fulgte strengt Kongens Ordre uden 
Hensyn til, om den egentlig passede til Situationen, lod 
sin Stabschef, Prins Frederik Vilhelm af Holsten- 
Beck 1), komplimentere Tettenborn, da han nærmede sig, 


1) Kong Christian IX's Fader. 

og gjorde ham bekendt med det danske Terrains neutrale 
Stilling. Tettenborn tog nu Hamburg i Besiddelse og 
sendte en Del af sine Tropper hen imod Allerfloden, hvor 
og i Bremen de Franske, der havde været i Hamburg 
og Lybæk, nu tog deres Stilling. Havde Danmark 
ikke Herredømmet ved Elben, støttede det dog Rus- 
land der. Tettenborn kunde ikke være i Hamburg uden 
Danmarks Tilladelse. Den danske Division besatte 
Terrainet rundt om Hamburg. Tettenborn var beskyttet 
ved den danske Neutralitet. Danmark indlagde sig da 
i det mindste Fortjeneste lige over for Rusland. 

Dette erkendtes ogsaa i det russiske Hovedkvarter, 
hvor alt forud virksomme Skridt vare foretagne til 
Gunst for Danmark og det dansk-norske Monarki i det 
hele. I den polske Grænsestad Kalisch, nær Schlesien, 
havde Czaren modtaget det østerrigske Sendebud Leb- 
zelter, der var sendt til Herskeren af Rusland, som Wes- 
senberg var ekspederet til Regeringen i London. Leb- 
zelter bragte udtrykkelig en Bøn fra Kejser Frantz 
om, at Angrebet paa Danmark og Norge maatte und- 
lades. Czaren kunde love dette. Han havde alt sørget 
derfor og troede, at Carl Johan selv var gaaet ind 
derpaa. Saaledes forstod han Traktaten med England. 
Suchtelen meldte ham, at ved den var Angrebet paa 
Danmark opsat. Danmarks Deltagelse i Koalitionen 
var ham i Øjeblikket vigtigere end Sverigs, og han 
sendte en Tillidsmand, Fyrst Dolgorucki af Sted til 
Kysten i Nord for med den første den bedste Skibs- 
lejlighed, han kunde faa, at gaa til Kjøbenhavn for at 
faa Kong Frederik til at slutte sig til Koalitionen. 

Derpaa begav Czaren sig til den preussiske Konge i 
Breslau, og her foregik der store Ting, der fik Tysk- 
lands Befrielse fra det Napoleonske Herredømme til 

Følge. De to Monarker enedes den 19. Marts om en 
Proklamation, de vilde udstede, med Opfordring til 
Fyrster og Folk om at rejse sig. Der blev truffet Be- 
stemmelse om en foreløbig Bestyrelse af det insur- 
gerede Tyskland med et Centralraad og Bestyrelser 
for de fem Dele, hvori det deltes. Af disse fem Dele 
udgjorde Departementerne ved Elbens og Weserens 
Mundinger samt Meklenburg en. Ved en Konvention 
af den nævnte Dag og en senere af 4. April bestemtes 
der mange Enkeltheder med Hensyn til Organisationen. 
I Centralstyrelsen blev saaledes Baron Stein Hoved- 
manden. Straks efter den 19. Marts udstedte Preussen 
det berømte Opraab, der kaldte alle vaabenføre Mænd 
til Vaaben i det nye Landeværn, hvorved overalt i 
Tyskland Butiker og Kontorer tømtes for alle unge 
Funktionærer, ja for mange gamle med. Der opstod 
ved Nedreelben en Mængde Korps i Hansestæderne, 
Lauenburg, Hannover og Meklenburg, baade Borger- 
korpser og mere paa aktiv Krigstjeneste beregnede 
Korpser, som f. Eks. den hanseatiske Legion og nogle 
hannoveranske og meklenburgske Feltkorpser. 
Danmark stod saaledes med Divisionen i Holsten 
egentlig midt i Koalitionen og i den Stilling, som Carl 
Johan altid havde haft og endnu — endog i Følge 
Traktater — havde sine Øjne henvendt paa. Og hvad 
mere var: Svaret paa Henvendelsen til England var 
ikke afslaaende. Lord Castlereagh henviste blot For- 
handlingerne om Fred til Thornton i Stockholm. Dette 
vilde dog Kongen ikke paa nogen Maade gaa ind paa. 
Men da Rosenkrantz mente, at en Henvendelse til Czaren 
maatte bevirke, at der tilstodes Fredsunderhandlinger 
andetsteds, blev det bestemt, at der skulde afgaa en 
Mission til Czaren. Og da nu den 25. Marts Fyrst 

Dolgorucki efter en besværlig og langsom Rejse ankom 
til Kjøbenhavn om Bord paa en Skonnert fra Colberg, 
og han meldte, at Sagen om Norge var udsat, og at 
den, en Gang udsat, sandsynligvis vilde forsvinde, gik 
Kongen ind paa — at slutte sig til Koalitionen. Det 
bestemtes nu, at to Missioner skulde afgaa, en ny til 
England, der betroedes til Grev Joachim Bernstorff, 
og en til Czaren, der overgaves Grev Carl Moltke. 
Den sidste skulde tilbyde et Korps i Koalitionens Tje- 
neste paa henved 20,000 Mand, hvis Sammensætning 
Kongen alt arbejdede paa, og til hvis Chef han, da 
General Ewald var syg til Døden, udsaa Prins Frederik 
af Hessen i Norge. 

Paa Grund af Kongens for alle saa glædelige Be- 
slutning blev Forholdet mellem Divisionen og Tetten- 
born det aller bedste. Kongen gik ind i en Vaaben- 
hvile, Tettenborn for Danmarks Vedkommende aftalte 
med den engelske Søstyrke paa Elben, og da de Franske 
nu nærmede sig Elben, og Davout lod General Van- 
damme foretage et Forsøg paa at faa Hamburg i fransk 
Besiddelse igen, befalede Kongen Divisionen i Holsten 
at tage Hamburg og Lybæk i Besiddelse. 

Dette var dog ikke saa nemt gjort. Da Tettenborn nu 
engang havde taget Hansestæderne i Besiddelse i Czaren 
af Ruslands Navn, kunde han uden dennes Tilladelse 
selvfølgelig ikke afstaa dem til nogen anden Potentat. 
Han kunde kun tillade de Danske at komme ind i 
Byen til hans Understøttelse, hvad han opfordrede 
dem til, da de Franske rykkede frem igen mod Byen. 
Og Kongen følte sig da allerede saa fast knyttet til 
Koalitionen, at han gav Ordre til, at Tettenborn 
skulde understøttes i Hamburg. 

Imidlertid maa vi, inden vi gaa videre her, begive 
os en Stund til Stockholm, hvor Carl Johan var i 
højeste Grad opskræmt over, hvad der var kommet til 
hans Kundskab fra Danmark og Fastlandet af. Han 
var besluttet paa å tout prix at drive Krigen med 
Danmark igennem paa den Tid, de russiske Tropper 
kunde ventes, og haabede, at de vilde komme fra Lif- 
land eller den Egn, og at de, hvis de kom landværts 
til Pommern, maatte kunne føres, i det mindste for en 
Del, over Østersøen, som han havde Lov til efter 
Traktaterne med Rusland. Foruden Carl Løvenhjelm, der 
opholdt sig i det russiske Hovedkvarter, brugte han 
ogsaa dennes Broder, Oberst Grev Gustav Løvenhjelm, 
til at holde Czaren til Ilden og bringe i Erfaring, hvad der 
foregik i det russiske Hovedkvarter. Da den Tid nær- 
mede sig, da Russerne skulde komme, meddelte han 
den danske Repræsentant i Stockholm, at hvis Kongen 
1 Kjøbenhavn ikke vilde falde til Føje og underhandle 
med ham, i hvilket Tilfælde han vilde sende Wetter- 
stedt og Thornton til ham, og han ikke afstod i det 
mindste Trondhjems Stift, vilde Danmark og Norge 
blive angrebne paa 3 Steder mellem den 15. og 20. 
April. Det samme meddeltes Regeringen i Kjøbenhavn 
som et svensk Ultimatum, der i Brev fra Engestrøm 
til Rosenkrantz overleveredes denne i de første Dage 
af April af Kammerjunker Lorichs, der nu var svensk 
Chargé d'affaires. 

Ingen var i Tvivl om, at de tre Steder, som skulde 
angribes, vare Norge, Sjælland og Holsten (fra Svensk 
Pommern af). Man mærkede ogsaa vedblivende stærkt 
militært Liv i Sverig, hvor alt skulde være paa Pletten i 
Midten af April. Kronprinsen arrangerede sin Rejse 
til Hæren saaledes, at han, inden han kom til Carls- 

krona, hvor han kunde faa Budskab fra Russerne, 
kunde inspicere Korpset mod Norge, Tropperne i Gøte- 
borg og Anstalterne i Skaane. Han var fattet paa, at 
Hovedangrebet maaske maatte foretages paa Holsten, 
men han vilde i intet Tilfælde opgive et Biangreb paa 
Sjælland og Bombardement af Hovedstaden, af hvilket 
han kunde vente sig det ønskede Udbytte med Hensyn 
til Norge. 

Der skete ingen militære Indkaldelser eller andre slige 
Forberedelser paa dansk Side og heller ingen af Betyd- 
ning i Norge, hvor dog Prins Frederik af Hessen havde 
Vanskelighed ved at blive enig med sig selv om, 
hvorvidt han turde lade Essens 15,000 Mand i Ro, 
naar Carl Johan med Sverigs andre Tropper vilde an- 
gribe Sjælland. Den nærmeste Virkning af Sverigs 
udæskende Skridt var paa Sjælland Forundring, da 
den Stilling, Carl Johan gav sig, harmonerede saa 
daarligt med, hvad Østerrig, Dolgorucki, Tettenborn og 
de andre, med hvilke man kom i politisk Berøring, 
meddelte om Bernadottes Stilling i Koalitionen. Større 
blev dog Forundringen, da Carl Johan, efter at have 
modtaget et afslaaende Svar paa sit Ultimatum, spillede 
Farcen til Ende. Han forlangte nemlig Oprejsning for 
nogle Krænkelser, der sagdes tilføjede Sverig ud for 
Kronborg, dels ved nogle Skud fra Fæstningen, der 
vare rettede mod en engelsk Konvoj, uagtet et svensk 
Skib laa nær Skudlinien, dels ved andre ubetydelige 
Hændelser, og da denne Oprejsning udeblev, lod han 
den svenske Repræsentant i Kjøbenhavn forlange sine 
Passer og gav den danske Repræsentant i Stockholm 
sine. 

Man opfattede dette i Kjøbenhavn som et afmægtigt 


Forsøg paa at bringe Danmark paa Krigsfod med 
10 

Koalitionen, særlig møntet paa Rusland, der endnu 
ikke vilde kalde sin Gesandt i Kjøbenhavn tilbage 
eller give Blome i Petersborg sine Passer. Men man 
mente ogsaa, det var højt Spil, Kronprinsen spillede, 
da han var ilde anset i hele Europa, baade paa fransk 
og modsat Side, og ogsaa Stemningen i Sverig med 
| hver Dag blev værre mod ham. i 
pi Særlig Prins Christian Frederik, som nu skulde til 
| Norge som Statholder — ikke af aktuelle politiske 

Grunde, men fordi Posten blev vakant derved, at 

Prins Frederik af Hessen blev Fører af det Korps, 
| der skulde stilles til Koalitionens Tjeneste —, bedømte 

den svenske Kronprinses Optræden som meldt. Han 
| saa i det, der foregik i Sverige, et Varsel om, at Carl 
| Johans Stilling i Sverig snart vilde være uholdbar, en 

Anskuelse, han iøvrigt længe havde haft. Han ræson- 

nerede nemlig som saa: Enten sejrer Napoleon, og da 

vil Carl Johans Dage være talte, eller Napoleon buk- 
| ker under, og da ville alle de Napoleonske Fyrster følge 
ham i Faldet, en Tro, som rimeligvis vilde være ble- 
ven stadfæstet, hvis Carl Johan havde været regerende 
|! Fyrste og ikke blot en Prins, der var adopteret af en 
af Europas legitime Konger. 

Skønt det ikke var af politiske Grunde, hverken 
indre eller ydre, at Christian Frederik blev Statholder 
| i Norge, tillagdes der dog denne Udnævnelse politisk 
li Betydning, og den glædede alle dem, der saa længe 
havde ønsket ham derop. Efter at det var blevet Koa- 
litionens, som det var blevet Sverigs Program, at Norge 
| skulde erobres i Danmark, var det særlig blevet et 
H Feltraab i de interesserede Kredse, at Prinsen maatte 

til Norge for at forhindre dette. Det Spørgsmaal var 
kommet op, om Kongen overhovedet kunde afstaa et 

Kongerige, i hvilket han ikke engang opholdt sig, 
som man afstaar en Provins. Spørgsmaalet var i 1812 
og lige til de sidste Tider blevet statsretligt under- 
søgt af kompetente Folk, og der var endog forlangt 
et Responsum i Sagen af de rette videnskabelige Au- 
toriteter. Svaret var blevet det, at Norge som Konge- 
rige og efter dets Konstitution ikke kunde afstaas 
uden med dets Stænders Samtykke. Dette Skøn blev 
gjort til en Statsgrundsætning; Rosenkrantz fik Bemyn- 
digelse til, hvor der var Anledning dertil, at kundgøre 
den for europæiske Magter, og den optoges ogsaa i 
det Svar, der gaves paa det svenske Ultimatum. Men 
hvad vilde det sige, at Norge skulde være Herre selv 
over sin Skæbne, naar dets vakte nationale Liv ikke 
havde faaet saadanne konstitutionelle Former, at Na- 
tionens Villie derigennem kunde give sig et Udtryk? 
Mange var af den Mening, der ogsaa fandt Tilhængere 
i Udlandet, at naar det svenske Angreb viste sig paa 
Sjælland, burde Kongen straks paa Forhaand efter- 
komme Fordringen om at frasige sig sine Rettigheder 
til Norge ved at skære den Line over, der bandt 
Norge til Danmark. Var Christian Frederik saa i 
Norge, vilde den Skilsmisse, som opstod, næppe vare 
evindelig. 

Men som sagt, om disse Ting var der aldeles ikke 
Tale i Maj 1813, da Christian Frederik drog bort for 
at afløse Prins Frederik af Hessen. Dengang var 
Dolgorucki i Kjøbenhavn, Carl Moltke paa Vej til det 
russiske Hovedkvarter, og ingen anede, at Bernstorffs 
Mission til London skulde glippe, som den paa en Maade 
heller ikke gjorde. Christian Frederik haabede paa en 
rolig Tidsperiode i Pagt med Koalitionen og havde 


sine Øjne mest fæstede paa Carl Johan i Sverig. For 
jk 

at gøre hans Oprejse mulig holdt man af Hensyn til 
Carl Johans uberegnelige Opførsel for Øjeblikket hans 
Udnævnelse hemmelig, ja for at dække over den, ud- 
nævntes han endog offentligt til kommanderende Gene- 
ral over Hæren i Holsten. Men da han var kommen 
til Als for paa Vejen til Hæren ved Elben at besøge 
sin hemmelig udkaarede Brud, den endnu ikke fuld- 
voksne Prinsesse Caroline Amalie, rejste han pludselig 
inkognito gennem Jylland til Fladstrand for derfra, 
forklædt som Sømand, med sit Følge at slippe gennem 
de engelske Krydsere til Norge. 

Denne Rejse skete samtidigt med Carl Johans fra 
Stockholm til Carlskrona, den vi nu skulle følge. 

Inden han forlod Stockholm, havde han med den 
preussiske Gesandt i Stockholm sluttet den alt omtalte 
Traktat, der dog ikke blev ratificeret, fordi han i den 
havde faaet indsat en Garanti for Norge, som den preus- 
siske Konge ikke vilde paatage sig, i det mindste ikke 
endnu. Men ellers havde han haft mange Sindslidelser 
paa Grund af det, han hørte fra Kjøbenhavn, navnlig om 
Dolgoruckis Optræden. Han havde beklaget sig for 
Czaren, havde meldt denne, hvad han havde foretaget 
sig med Hensyn til Krigserklæringen, og opfordret 
denne til at bortsende Blome fra St. Petersborg og 
hjemkalde Lisakewitz og Dolgorucki fra Kjøbenhavn, 
for at Verden kunde se, at de forbundne Magter vare 
enige om Krigen med Danmark!) I den sidste Tid 
før sin Afrejse havde han især faaet foruroligende 
Efterretninger. Saaledes meldte et Brev fra en af 
Løvenhjelmerne i meget mistrøstende Ord, at de Trop- 
per, som skulde gives til Sverig, havde faaet Ordre til 


') Se, blandt andet: Schinkels minnen, Bihang III, 145. 

at forene sig med det russiske Korps, som gik mod 
Sachsen. Men Hovedet paa Sømmet slog dog et Brev 
fra Czaren selv, som Prinsen fik lige før sin Afrejse. 
I dette omtalte Czaren ikke Danmark som fjendtligt, ud- 
trykte tværtimod sin Glæde over den forestaaende Fred 
med Danmark og den Tilfredsstillelse, han følte ved 
at skulle stride ved Kronprinsens Side mod de Franske 
1 Tyskland. Som om der nogen Sinde havde været 
Tale om saadant under Forhold som de nuværende. 
Det havde tværtimod altid været forudsat, at Carl Johan 
skulde optræde selvstændigt paa egen Skueplads ved 
Hamburg. Denne Svigten af alle Aftaler bragte hans 
Sind ud af Ligevægt, og hans sorte Humør formildedes 
ikke ved de Meldinger om Stemningen i Sverig, der 
indløb. Der var Modstand og Uorden ved Rekrut- 
udskrivningen, Misfornøjelse i alle Klasser, høje og 
lave, og Gæring i Skaane, saa foruroligende, at Otto 
Mörner paa ny maatte sendes derned for at udfinde 
Ophavsmændene, til hvilke Prinsen mente, at Tollen, 
som Feltmarechallen kaldtes, hørte. Det var dog ikke 
Meningen, som mange antog, at Svenskerne skulde bløde 
for Russerne dernede. Ingen skulde faa Carl Johan 
til at lade Svenske ofre Livet for fremmede Interesser. 
I den Henseende gav han Engestrøm paa dennes For- 
anledning et beroligende Ord. pJeg kan ikke stole 
paa de fremmede Magter,“ sagde han, „naar jeg ikke 
befinder mig i Spidsen for en egen Hær. Den udgør 
min eneste virkelige Styrke. Satte jeg den over Styr, 
blev baade Sverig og jeg forraadte af vore Forbunds- 
fæller.“ 1) 


!) Tegners „Essen“ II, 206. 

Paa Vejen til Hæren ved Norge besøgte Carl Johan 
Adlersparre i Mariestad, hvis Støtte han vilde sikre 
sig under sin Fraværelse fra Landet. Hans dystre 
Sindsstemning forbedredes dog ikke under dette Besøg, 
og da han kom til Essen i Wenersborg, var det ikke 
om Krigen i Norge, men om Czarens brudte Løfter, 
at alle hans Tanker kredsede. Den 30. April modtog 
han her i Wenersborg et nyt Brev fra G. Løvenhjelm, 
der tilintetgjorde de sidste Forhaabninger om dog 
muligvis alligevel at faa den lovede russiske Styrke til 
Raadighed. Han beordrede da Engestrøm i Stockholm 
at lade Greverne Løvenhjelm officielt og paa det al- 
vorligste i det russiske Hovedkvarter forlange Lisake- 
witzes og Dolgoruckis Hjemkaldelse og smedede i sit 
opbragte Sind store og vidtgaaende Planer om Hævn, 
hvis han svigtedes af Koalitionen. Engestrøm har 
næppe taget de Forholdsregler, Kronprinsen foreskrev, 
altfor alvorligt. Han vilde i det mindste oppebie, 
hvad det næste Brev fra Kronprinsen indeholdt. Kron- 
prinsen havde nemlig meddelt, at der skulde skrives 
til Tyrkiet og sendes Fortrolige til Finland og Polen 
for at forberede en Rejsning mod Czar Alexander. 
Til Gesandten i Tyrkiet skulde Engestrøm sige, at 
Tyskerne allerede vare lige saa trætte af Alexanders 
Herredømme, som de havde været af Napoleons, at 
den russiske Hær havde lidt uhyre, medens Napoleon 
havde draget 100,000 Mand til sig fra Spanien og 
snart vilde faa en afgørende Fremgang. I Finland og 
Polen skulde der intrigeres, første Sted tales om Sven- 
skernes Kraft og Enighed, men især om deres Kærlig- 
hed til Finland, sidste Sted om den Frihed, Polen 
kunde erhverve sig, naar det blot vilde"). 


1) Schinkels minnen VII, 362 og 110. 

Carl Johan fik Lejlighed til, medens han var i 
Wenersborg og Gøteborg, ogsaa at drøfte Koalitionens 
Stilling for Øjeblikket med Udsendinge fra Preussen 
samt med andre politiske Agenter. Han overvejede, om 
han ikke skulde standse Rejsen, men det kunde han ikke, 
om end blot af Hensyn til England og Traktaten. 
Han maatte i det mindste til Svensk Pommern, og 
Overskibningen dertil var i fuld Gang. Adlerkreutz, 
der skulde være hans Generaladjudant, og Finanssekretær 
Wirsén, der skulde lede det økonomiske ved Hæren, 
vare alt forud tagne til Stralsund, og i Carlskrona 
ventede Wetterstedt og Grev Stedingk, der skulde 
kommandere det svenske Korps under ham, naar han 
tog Kommandoen over den hele sammensatte Hær, 
samt endvidere Thornton og Suchtelen, der skulde 
følge hans Hovedkvarter. 

Kronprinsen fortsatte derfor sin Rejse, men han var 
1 det fortrædeligste Lune, da han undervejs fik Ny- 
heder, der meddeltes ham i et Brev fra Pozzo di 
Borgo, der ventede ham i Carlskrona med Breve og 
Bud fra Czaren. 

De Nyheder, Prinsen erfarede, vare følgende: Napo- 
leon havde taget Kommandoen over de franske Felt- 
hære, havde bragt Uorden i de Forbundnes Rækker 
og efter Slaget ved Lützen jaget sine Modstandere til- 
bage over Elben. Kejser Napoleon havde da taget sit 
Hovedkvarter i Dresden og faaet hele Elblinien i sin 
Haand med Undtagelse af den nordligste Strækning. 
Her skulde Davout, der var udnævnt til Chef for den 
32. Militær-Division indtage sin gamle Position igen, 
men ved Hamburg stod de Danske og Tettenborn samt 
de nyorganiserede Tropper, der vare satte under den 
engelsk-østerrigske General Wallmoden-Gimborns Be- 

faling. Davouts Tropper vare endnu kun naaede til 
Harburg ved den sydligste Arm af Elben, hvor Gene- 
ral Vandamme kommanderede. Medens der ikke var 
Fare for, at Davout foreløbig skulde naa sit Maal ved 
Hamburg, forfulgte Kejseren fra Sachsen af de Alli- 
erede, der flygtede ad Schlesien til. Fra Bautzen, hvor 
de allierede Monarker havde taget deres Ophold, var 
det, at Czaren havde ekspederet Pozzo di Borgo til 
Stralsund for at bede Carl Johan om at komme Koa- 
litionen til Hjælp. Da denne Afsending imidlertid ikke 
havde truffet Prinsen i Stralsund eller Pommern, var 
han taget til Carlskrona. Her var Prinsen heller ikke, 
men da det viste sig, han ventedes, sendte Pozzo di 
Borgo Breve ud i alle Retninger i Haab om, at et af 
dem skulde træffe den saa meget savnede. Dette skete i 
Halmstad, hvor Prinsen oplivedes ved en af de Nyheder, 
Brevet indeholdt, nemlig, at Dolgorucki var kaldt til- 
bage fra Kjøbenhavn. 

Prinsen fortsatte sin Rejse uden Hast, kom fra Toll 
til Carlskrona, hvor han modtog Czarens Breve og 
havde en lang og heftig Samtale med Pozzo di Borgo. 
Koalitionen var kommen i Ulykke, sagde han, fordi 
den ikke havde raadført sig med ham. Han agtede 
ikke at rage Kastanierne ud af Ilden for den ved at 
ofre sine Svenskere. Han havde sin Opgave bestemt 
ved Traktater og veg ikke fra den. Da Pozzo di 
Borgo spurgte ham, om han troede, at Norge vilde 
blive en sikker Besiddelse for ham, dersom den fælles 
Sag gik tabt under indbyrdes Stridigheder, svarede 
han hastigt og spydigt: ,Ja mere sikker, end Finland 
for, Øjeblikket er for Eders Herre, Czaren.“ Han 
gav Pozzo di Borgo et Brev med til Czaren, i hvilket 
han med Tak for Dolgoruckis Hjemkaldelse, som 

dog ikke tilfredsstillede ham fuldkomment, saa længe 
Carl Moltke var i Czarens Hovedkvarter og Gesandt- 
skaberne i Kjøbenhavn og St. Petersborg opretholdtes, 
meldte, at de af hans Tropper, som alt vare komne 
til Svensk Pommern, havde fremsendt en Styrke mod 
Elben (i Virkeligheden var det dog kun mod Lybæk), 
hvorved de Franske truedes. Men han holdt paa først 
at ville optræde mod Danmark. Han var ogsaa ved Trak- 
taten med England, skrev han, bundet dertil. Hvis man 
havde faaet Czaren tilat tro noget andet, var det enten 
af Uvidenhed eller Uærlighed. Han kunde ikke under 
nogen Operation lade Danmark bag sig, saa længe 
dette Rige ikke havde tiltraadt Traktaterne om Norge. 
Naar de 6 à 8 Batailloner, han endnu kun havde i 
Pommern, bleve forøgede, vilde ogsaa de ny Tropper 
tage Stilling mod Elben, men Maalet var alene Dan- 
mark eller Holsten, hvor han vilde oppebie Ankomsten 
af de russiske og andre Tropper, med hvilke han skulde 
Operere videre. 

Først den 14. Maj gik Prinsen om Bord paa den 
Fregat, der førte ham til Riigen, hvor han ankom den 
17. Da han den følgende Dag begav sig til Stralsund, 
anede han ikke, at de svenske Tropper, som den 
Højstkommanderende i Pommern havde fremskudt 
mod Lybæk, vare i Færd med at begive sig til Ham- 
burg for i god Forstaaelse med de Danske at styrte 
sig ind i Kampen mod de fremrykkende franske 
Tropper. 

Begivenhederne ved Hamburg antog paa denne Tid 
en Karakter, som Prinsen ved sin Ankomst til Stral- 
sund ikke let kunde forestille sig, men som vi her 
maa gøre Rede for. 

Mellem Hamburg og det Syd for liggende Harburg 
strakte sig den store Elbø Wilhelmsburg, hvis Sydkyst 
dannede Tettenborns Forsvarslinie, der gik til Zollen- 
spiker i Vierlandene, to Mil i sydøstlig Retning. 
Denne Ø, hvis nordligere Del dannede et halvt be- 
fæstet Afsnit, Feddel, dækkede Hamburg mod Beskyd- 
ning, og paa den foregik navnlig i den sydlige Del de 
gensidige Angreb, som foretoges. 

Tettenborns nydannede Korpser, der stod under 
General Wallmoden, vare endnu ikke rigtigt organi- 
serede, langt mindre krigsøvede, men de gjorde Tje- 
neste paa Øens sydlige Del, skød paa Fransk- 
mændene paa den anden Side af Elbarmen og veg 
tilbage under Skærmydsler, naar de Franske et eller 
andet Sted østlig vare komne over Armen. Da de 
franske Tropper, der kun vare til Stede i ringe Antal, 
bestod af end mindre uddannede Folk, eftersom det 
var lige udskrevne Rekrutter, der skulde uddannes 
under Krigstjenesten selv, var den ene Sides Krigere 
ikke stort bedre end den andens. Men under Tidens patri- 
otiske Stemning beundrede hele Nordtyskland, at Tet- 
tenborn og Wallmoden kunde holde Wilhelmsburg. 
Tettenborn betragtedes som en Helt; han var altid 
midt i Skærmydslerne. Den faste Kærne i dette Forsvar 
dannede imidlertid den danske Division, efter at Kon- 
gen havde befalet, at Tettenborn skulde understøttes. 
Disse Tropper kom vel ikke ud til Wilhelmsburg, 
allerhøjst kun til Feddel, men de havde Poster og 
Opstillinger ved Byens sydlige Grænse ved den nord- 
lige Elbarm, og paa Floden laa danske Krigsskibe fra 
Glückstadt, hvis Kanoner kunde virke mod Wilhelms- 
burg. Hver Gang danske Tropper og især Batterier 

drog gennem Byen til disse Poster, hilsedes de med 
Jubel af Indvaanerne. 

Den 12. Maj blev imidlertid en Ulykkesdag for det 
hamburgske Forsvar. De Franske håvde faaet fast 
Fod paa Wilhelmsburg i det sydlige. Tettenborn vilde 
drive dem tilbage over Sydarmen af Elben, men hans 
Tropper mødte et fransk Hovedangreb, som Vandamme 
foretog for at faa Øen i sin Helhed i sin Besiddelse. 
Det Angreb lykkedes. Under den berømte Førers 
Ledelse løb de franske Rekrutter de forbløffede Wall- 
modenske Korpser over Ende og gjorde en Masse Fanger; 
de trængte i Sejersstemning op til Feddel, hvor nogle 
danske Kompagnier maatte dele Skæbne med de over- 
vundne Tyskere, og en dansk Kaptajn Wilster med 
de fleste af sine Underordnede maatte overgive sig. 

Fra Feddel kunde Hamburg beskydes. Der opstod 
derfor Panik i Byen; Indvaanerne flygtede i Masse til 
Altona med deres Ejendele. Imidlertid havde Fransk- 
mændene ikke let ved at opkaste Batterier, naar de 
Danske stod Nord for Elbarmen her. Deres Kanonild 
kunde hindre Batteribygning paa Feddel, og deres Krigs- 
skibe med. Derfor følte Hamburgerne sig beroligede, da 
de Danske i Dagene efter den 13. tog en Stilling mod de 
Franske til Byens Beskyttelse. Men da var det, at der 
kom Ordre fra Kongen i Kjøbenhavn, at Hamburg 
skulde forlades, at Stilstanden med de Engelske paa 
Elben skulde opsiges, og de danske Skibe, som deltog 
i Hamburgs Forsvar, skulde drages til Altona og Gluck- 
stadt, da Danmark skulde gaa tilbage til Neutralitet, 
hvilken Forandring ved en Parlamentær skulde med- 
deles den franske Højstkommanderende med Angivelse 
af Grunden til Frontforandringen, som var den, 

at England havde nægtet Fred paa andet Vilkaar end 
Norges Afstaaelse. 

Det var Udfaldet af Bernstorffs Mission i London, 
Lord Castlereaghs Udtalelse til Gesandten om, at 
England ikke kunde forhandle med Danmark særskilt 
og ikke paa den Basis, Danmark foreslog, der foran- 
ledigede denne skæbnesvangre kgl. Ordre, for hvilken 
Rosenkrantz bar en stor Del af Ansvaret. Han kunde have 
hindret den, men lagde ingen Kraft i sine Raad. Han be- 
mærkede vel i den Skrivelse, hvormed han fremsendte 
Bernstorffs til ham afgivne foreløbige Beretning om 
Tildragelsen i London, at man for at erhverve den 
trøstelige Overbevisning, ikke at have forsømt noget 
til Statens Frelse, kunde tilbyde Underhandlinger i 
Hamburg, der fra engelsk Side var udpeget som et 
passende Sted, men han vovede ikke at fastholde det 
(som det synes af Frygt for Svenskerne, der vare 
komne til Stralsund, som han vidste, for at angribe 
Danmark i Holsten) og tilraadede Kongen de Skridt, 
denne satte i Værk, for ikke paa denne Tid at faa 
Frankrig til Fjende ogsaa. 

Hvad der nu end kan være Grunden til, at Rosen- 
krantz pludselig opgav det Standpunkt med Hensyn 
til Hamburg, som han lige til denne Dag havde for- 
fægtet ved alle Lejligheder, saa følger det af sig selv, 
at denne kgl. Ordre, navnlig i dette Øjeblik, vakte den 
dybeste Sorg og Fortvivlelse hos Førerne i Holsten, 
Rist og de andre, der fulgte ham. De kunde ikke 
forklare sig Grunden dertil og undlod ganske natur- 
ligt dens Udførelse i det mindste de første Døgn. 

Men hvad skete der nu? Da Tettenborn havde faaet 
Nys om Ordren, sendte han Bud til den nærmeste 
svenske Postering, og Befalingsmanden der, den fra 

den finske Krig navnkundige General Døbeln, som 
antog, at de Svenske vare komne til Fastlandet for at 
kæmpe mod de Franske, sendte straks General Boije 
med 4 Batailloner og et Batteri ad Hamburg til efter 
at have udstedt en venskabelig Deklaration til den 
danske Kommanderende ved Grænsen, General Wege- 
ner, og til Gengæld derfor fra denne at have faaet 
den Forsikring, at ingen Fjendtlighed fra dansk Side 
vilde finde Sted mod de Svenske før efter 24 Timers 
Opsigelse. 

Medens svenske Tropper saaledes ventedes til Ham- 
burg, hvor Tettenborn beredede Plads for dem dels i 
Byen selv, dels ved Zollenspiker og i Bergedorf, var Carl 
Johan, som sagt, ankommen til Stralsund, hvor Afsen- 
dinge fra Tettenborn og Wallmoden, fra tyske og preus- 
siske Myndigheder, ja endog fra det forbundne Hoved- 
kvarter anmodede ham om straks at sende alle sine 
Tropper til Elben, hvor Forsvaret trængtes haardt. Var 
han gaaet ind derpaa, vilde Boijes Stilling i Hamburg, 
som man i Stralsund dog ikke vidste Besked om, have 
gjort ham til Herre straks i den Position ved Elben, som 
altid havde været hans Ønskers Maal; thi der var dengang 
nær ved 20,000 Mand Svenskere ved at ankomme, og med 
den Styrke havde han været baade de Danske og de 
Franske overlegen. Og i Forbindelse med Tettenborn 
og Wallmodens Tropper og de 15,000 andre Svenskere, 
som ventedes, og den Rejsning i Vaaben, som var i 
fuld Gang i Nordtyskland, vilde han kunne have rea- 
liseret en Del af sine gåmle Planer. Men Prinsen var 
forstemt og kom straks paa Kant med alle de nævnte 
Sendebud. Saaledes med den russiske Geheimeraad 
Alopæus, der i Henhold til Konventionen i Breslau af 
19. Marts var udnævnt til Guvernør over Departe- 

menterne ved Elbens og Weserens Mundinger. Prinsen 
vilde ikke erkende Konventionen i Breslau, der var 
sluttet uden Sverigs Vidende og Medvirkning, eller de 
i Henhold til den indsatte Myndigheder. Pozzo di 
Borgo, som efter at have været i Kejserens Hoved- 
kvarter, atter mødte i Stralsund for at meddele, at 
Czaren ikke kunde give Tropper for Øjeblikket, men 
ventede, at Prinsen ikke desto mindre vilde hjælpe 
Koalitionen, mødte ogsaa en Modtagelse, som bragte 
ham til straks at forlade Rügen i oprørt Sindsstem- 
ning. 

Prinsen vilde ikke føre sine Svenskere ind i Kam- 
pen med de franske Tropper, navnlig ikke paa denne 
Tid, da han var nok saa vred paa Czaren som paa 
Kejser Napoleon, og da han ogsaa fra denne sidste 
modtog en Hilsen og et Tilbud, som han under de 
nærværende Tilstande ikke mente at burde helt 
overse. 

Den Napoleonske Hilsen var overdragen den sven- 
ske General Peyron, der var kommen i fransk Fangen- 
skab ved Pommerns Indtagelse. Han blev frigiven 
mod at overtage en Mission fra Kronprinsessen til 
hendes Gemal, og denne bestod i Overbringelsen af en 
bønlig Advarsel mod at slutte sig til Frankrigs Fjen- 
der. Generalen lovede at udføre sit Ærinde saa skjult 
som muligt i det Øjeblik, Prinsen kom til den tyske 
Kyst, i hvilket Øjemed han rejste ad en anden Vej 
end den sædvanlige. Til det, som Generalen skulde 
overbringe fra Kronprinsessen, var det, at Kejseren 
sluttede et Ord. Han bad Peyron, der forestilledes 
for ham af Bassano, sige, at saa længe Prinsen forholdt 
sig rolig i Svensk Pommern, vilde Kejseren betragte 
ham som staaende paa svensk Grund. Han vilde gaa 

Provinsen forbi. Og Prinsen stod sig ved at forblive 
stille der; thi inden 3 Maaneder vilde alt i Europa 
faa et andet Udseende, og Sverig kunde faa Finland, 
Garanti for Pommern og meget mere. 

Først noget efter Ankomsten til Stralsund fik Carl 
Johan Melding om, hvad Døbeln havde foretaget sig. 
Han sprang i Flint og befalede Døbeln at standse 
Tropperne, hvor de befandt sig, men da Generalen 
nok ikke var saa hurtig til at lystre, som Carl Johan 
ønskede, blev han afsat og sendt til Sverig, hvor en 
Krigsret dømte ham til Døden, fra hvilken han dog 
slap ved Benaadning. Boije fik Døbelns Stilling. Gene- 
ral Lagerbring sendtes til Hamburg for paa bedste 
Maade at føre Tropperne ud af Ilden, hvis de endnu 
vare i Kamp, og hen til en Stilling ad Lauenburg til, 
en 3 å 4 Mil borte fra Hamburg. 

En mageløs Opsigt og Harme bevirkede denne Carl 
Johans Adfærd i alle Kredse, baade diplomatiske, 
militære og borgerlige. Stillingen ved Elbens Mun- 
ding, der var saa vigtig for Koalitionen, at dens Be- 
siddelse blev gjort til et Hovedpunkt under de For- 
handlinger om en Vaabenstilstand, som snart begyndte, 
vilde hverken Danmark eller Sverig tage i Besiddelse, 
uagtet de begge kunde. Thi Davouts Tropper udgjorde 
endnu ikke mere end en 7 å 8000 Mand allerhøjst. 
Carl Johans sidst omtalte Befaling vakte en saadan 
Forundring, ogsaa 1 den svenske Hær, hvor Stemningen 
var paa Døbelns Side, at de svenske Befalingsmænd 
lige saa lidt vare i Stand til at udføre den, som de 
Danske havde kunnet udføre Frederik VI's. Alt ge- 
raadede i en uhelbredelig Konfusion, under hvilken 
Imidlertid faktisk den danske Division var det faste, 
Situationen i Virkeligheden beherskende Element; 

thi baade de franske og de Tettenbornske Troppers 
Bevægelse var afhængig af Divisionens Holdning. 
Uden dens Tilladelse og Støtte kunde hverken den 
ene eller den anden Part besætte Hamburg, og Rege- 
ringen i Kjøbenhavn havde selv efter dens Overgang 
til Neutralitet ytret det Ønske baade for Davout i 
Hannover og Alquier i Kjøbenhavn, at Hamburg ikke 
besattes af de Franske. 

Der var dog ikke i Kjøbenhavn forløbet mange 
Dage efter den 13. Maj, før Kongen havde fundet sig 
foranlediget til at forandre sin Befaling om passiv Neu- 
tralitet. Da han erfarede, at Carl Johan var paa Vej til 
Pommern, og at de Svenske, som vare komne til Pro- 
vinsen, havde skudt Tropper frem mod Lybæk, længtes 
han efter det gamle Forhold til de Franske; for 
disse havde altid — efter 1807 — beskyttet Syd- 
grænsen. Franske Tropper havde i Forening med 
danske gjort det af med Schill i Stralsund. Kongen 
ønskede, at Davout vilde handle lige saa mod Carl 
Johan i Forening med den danske Division, som han 
havde Lov til at rekvirere, naar Forholdet fra 1812 
traadte i Kraft igen. Kongen ønskede derfor at komme 
1 venskabeligt Forhold til Frankrig igen. Derfor sendte 
han først Kancellipræsident Kaas, som en Gang før 
havde haft Ærinde til Napoleon, til dennes Hoved- 
kvarter i Tyskland for at forklare og undskylde de 
Forvildelser, der havde ført danske Tropper i Kamp 
med franske. Dernæst bød han Wegener i Holsten at 
foreslaa Davout sammen med den danske Division 
at rykke mod de Svenske, hvad han ogsaa lod Rosen- 
krantz foreslaa Alquier. 

Den Tanke, Frederik VI pludselig havde faaet, var 
ganske uudførlig, først fordi de franske Befalingsmænd 

havde en almindelig Befaling til ikke at betragte 
Svenskerne, hvis Regering Frankrig ikke var i Krig 
med, som Fjender; dernæst, fordi den franske Styrke 
var saa ringe, at den ikke engang kunde tage Ham- 
burg, endelig fordi Frederik VI var betagen af den 
forunderlige Forestilling, at de Franske nok kunde 
lokkes til at gaa med hans Tropper mod Svenskerne, 
uagtet Hamburg ikke overlodes dem. Det var selv- 
følgelig Davouts Opgave først og fremmest at faa det 
franske Land ved Elben i sin Besiddelse igen. Og 
dette undlod Alquier ikke at lade Rosenkrantz vide, 
da denne overbragte ham Kongens Forslag om, at Kejse- 
ren i Forening med de danske Tropper skulde holde Sven- 
skerne borte fra Holsten, medens Kongen til Gengæld 
ved sin Flotille paa Elben holdt Englænderne borte 
fra Hamburg. Alquier var kry paa det, havde erfaret, 
hvad der var sket paa Wilhelmsburg, og truede med at 
forlange sine Passer. Han mente, at Kejseren maatte 
forlange Oprejsning, hvis han overhovedet vilde knytte 
Forbindelse med Danmark igen, og at denne kun 
kunde bestaa i, at Kongen underordnede sig ham med 
sine Tropper ikke blot i Holsten, men paa hele Halv- 
øen og Fyn, for saa vidt de kunde bruges i Holsten. 

Det er ikke vor Hensigt her at fremstille al den 
Forvirring, den nye Ordre gav Anledning til ved 
Grænsen!) Det skal kun gentages, at den ikke 
kunde udføres; thi Boijes Tropper ventedes jo, saa at 
sige, med General Wegeners Lejde, og desuden var 
der endnu intet udført .af det tidligere befalede. De 
danske Tropper stod endnu i Hamburg. 


1) Findes udførligt beskrevet i „Kampen om Norge" I, 145 og fig. 
11 

f | Nu droges imidlertid disse bort. Straks derpaa be- 
d gyndte de Franske en stærk Beskydning, men de 
, svenske Tropper rykkede ind og optog Kampen. Man 
Jagde offentligt mindre Vægt paa, at de Danske vare 
dragne ud af Byen, thi de udførte deres Del af Forsvaret 
i Altona og i Omegnen helt rundt. Hele Forbitrelsen 
vendte sig mod Carl Johan, da Ordren til Døbeln nu 
blev bekendt. 

Denne Forbitrelse, som forplantede sig til hele Nord- 
tyskland, afficerede Kronprinsen særlig stærkt, især da 
General Hope, som paa denne Tid kom til Hovedkvarteret 
| for at følge det, ogsaa syntes, det var urigtigt, at han 
i ikke vilde hjælpe Hamburgerne. Der var paa denne 
| Tid i det hele nogen Misstemning til Stede mellem 
| Prinsen og de engelske Repræsentanter, fordi Subsidi- 
| erne ikke vare begyndte at løbe, hvad der kunde synes 
| naturligt begrundet i, at den fulde Styrke endnu ikke 
f} var kommen til Fastlandet, men i øvrigt havde sin 
| ' virkelige Grund i Tilstanden i Hamburg, hvor de 
| skulde udbetales. Det var, efter hvad man har ment, 
særlig General Hopes Skyld, at Carl Johan den 26. Maj 
gjorde et Tilløb til at forandre sin Holdning lige over 
' for Hamburg. 

Han gav Lagerbring en forandret Instruks. Da de 
svenske Tropper ere blevne tvungne til at slaas, ere 
i vi i Krig, skrev han, og saa gælder det om at føre 
| denne med Hæder, ikke at se paa Antallet, man har 

ii mod sig, men at forsvare sig til det yderste. Han til- 
H lod derfor Lagerbring at blive i Hamburg, hvis Trop- 

perne ikke ved dette hans Brevs Ankomst havde for- 
i ladt Byen (hvad de imidlertid havde). Ogsaa satte 
han sig i Forbindelse: med russisk General Woronzoff, 

der stod sydligere ved Elben, og med Wallmoden for 
at høre, om de vilde underordne sig ham. Ja, han lod 
sig af de engelske Personligheder ved hans Hoved- 
kvarter bevæge til at gøre et sidste Forsøg paa at 
forlige sig med Danmark, idet han indskrænkede sine 
Fordringer om Norge til Trondhjems Stift alene, saa 
han, hvis Kongen ønskede at beholde den øvrige Del 
af Riget, vilde tage erobrede Strækninger i Stedet for 
det sydlige Norge. Forsøget gjordes to Steder. Først 
i Altona, hvor man mente, at enten Haffner, Rist eller 
Kaas, der ventedes paa sin Rejse til Kejser Na- 
poleons Hovedkvarter, maatte kunne modtage Carl 
Johans Tilbud; dernæst i Kjøbenhavn, hvorhen Wet- 
terstedt, ledsaget af Hope, Thornton og Suchtelen, 
begav sig om Bord paa den engelske Admirals Flag- 
skib. Men intet af Stederne førte Forsøgene til noget. 
Missionen til det første Sted udførtes af General Boije 
og Signeul, som var kommen til Carl Johan. Men de 
traf i Altona kun Oberstløjtnant Haffner, som da 
var afsat og ikke kunde indlade sig med dem om 
noget. Linieskibet med Gesandterne til Kjøbenhavn 
ankrede den 31. Maj i Kjøge Bugt, hvorfra de udbad 
sig Passer til Kjøbenhavn, men disse nægtedes af 
Regeringen, hvorfor Admiralen med uforrettet Sag 
maatte føre sin fine Last tilbage til Stralsund. 

Carl Johan havde imidlertid lige saa hurtigt opgivet 
sin Indtræden i Krigsbegivenhederne, som han havde 
ladet sig bevæge til at antage Tanken derom. Slaget 
ved Bautzen havde forandret Situationen i Europa; 
med hver Dag, der gik,, fik man mere Øje derfor. 
Napoleon rykkede sejrende frem i Schlesien, deblo- 


kerede Glogau ved Oderen og naaede Polens Grænse. 

De allierede Hære trykkedes ned i Syd tæt op til 
Østerrig, hvor deres Frelse var ganske afhængig af 
den Politik, Østerrig indslog. Der stilledes Forslag om 
Fredsforhandlinger paa en Kongres, og Rusland fore- 
slog en Vaabenstilstand. 

Alt dette erfarede Carl Johan, uden at han fra de 
Allierede i Sachsen havde hørt noget derom: og dog 
kunde efter Traktaterne Rusland ikke slutte Fred uden 
sammen med Sverig. Forholdet mellem Rusland og 
ham var i Øjeblikket saa slet som muligt. Det sidste 
Brev, han havde faaet fra Czaren lige efter Slaget, 
bebrejdede ham i stærke Ord, at han kunde tænke 
påa at angribe Danmark under nærværende Forhold 
i Stedet for at tage Befaling over Wallmodens og 
Woronzoffs Tropper og ved Hamburg eller fra denne 
By af at virke paa Fjendens Kommunikationer, medens 
Hovedkorpset trængtes tilbage. 

I Frygten for at være forstødt af de Allierede i 
Schlesien søgte han stærkere end før at slutte sig op 
til England, hvis det da vilde give ham Subsidier 
ogsaa under de Forhold, som nu truede med at indtræde. 
Men for alle Tilfældes Skyld vilde han ikke vise det 
Tilbud fra sig, som Napoleon havde givet ham om at 
lade ham forblive uangrebet i Pommern, naar han af- 
holdt sig fra Fjendtligheder mod de Franske. Derfor 
sendte han Signeul til det franske Hovedkvarter for 
at kvittere for Modtagelsen af Kejserens Tilbud og 
tillige at indlade sig i Forhandlinger, hvis Maal dog 
rimeligvis kun var at give Signeul Lejlighed til at 
belure de Forbundnes Færd og faa at vide, om de 
virkelig glemte Sverig — og Norge (hvad de gjorde). 

Carl Johan kom i denne Tid, som altid, naar han 
brouillerede med Koalitionen, til at tænke paa, hvilken 

Hjælp han i dette Øjeblik kunde være for Napoleon. 
n»Hvis jeg havde lyttet til de Forslag, Napoleon nylig 
hår gjort mig,“ skrev han den 1. Juni til den svend 
Gesandt Rehansen i London, „vilde Europas Sag være 
tabt, Levningerne af den russiske Hær dømte til Under- 
gang og Kejser Napoleon mægtigere end nogen Sinde.“ 1) 
Dette havde han dog ikke villet, forsikrede han, da 
han nærede den mest ubetingede Tiltro til England, 
og denne Tiltro, som han ogsaa forsikrede Hope og 
Thornton, at han nærede, fik han særlig Lyst til nu 
at lægge for Dagen. Han fik nemlig nu Kundskab om 
Vaabenstilstanden den 4. Juni i Schlesien, om den af- 
talte Fredsforhandling i Prag, om Hamburgs Over- 
givelse til de Franske og de engelske Troppers (Wall- 
modens) Bortjagelse derfra. 

Sammenhængen med disse Tildragelser var den, at 
det var Danmark, som havde hjulpet de Franske ind 
1 Hamburg. Kancellipræsident Kaas havde, da han 
var kommen til Elben, bragt Kongens Villie til Gyl- 
dighed, og da derefter de for selvraadige Førere vare 
straffede og Rist havde ansøgt om sin Afsked, hvilken 
blev ham bevilliget, blev den danske Division under- 
lagt Davouts Befaling. Marechallen lod den da først 
Sammen med de endnu kun faa franske Tropper gøre 
en Manøvre, hvorved Tettenborn, Wallmoden og alle 
fremmede og hanseatiske Tropper nødtes til at drage 
bort, og dernæst maatte 4 danske Batailloner, som af 
Marechallen befaledes ind i Staden, aabne Adgangen 
for de Franske, før de med de andre Danske forlagdes 
til Lybæk og Grænsen mod Meklenburg. Denne Be- 
givenhed, som foregik den 30—31. Maj, vakte en 

uhyre Forbitrelse mod de Danske, der sagdes at have 
forraadt Hamburgerne, fordi de indlodes som Venner, og 
denne Forbitrelse ytrede sig ikke blot i Hamburg og 
Nordtyskland, men i alle politiske Kredse helt ned til 
de Forbundnes Hovedkvarter. Man havde nemlig ved 
Vaabenstilstandens Afslutning ikke vidst, hvorledes 
Stillingen var ved Elben, havde derfor bestemt, at 
Demarkationslinien skulde være Status quo den 4., og 
man blev da meget vred paa Frederik VI, fordi han 
havde ladet Franskmændene faa denne vigtige Stilling. 
For Carl Johan var det imidlertid en stor Glæde, at 
Danmark paa den Maade var kommen bort fra Koali- 
tionen, og saa tilfredsstillede det ham, at ikke blot 
Sverig, men ogsaa England var udelukket fra Freds- 
forhandlingerne, der blot skulde føres med Frankrig 
af Rusland og Preussen under Østerrigs Mægling. Der- 
for foreslog han England at benytte den Vaabenstil- 
stand, der ikke gjaldt for Sverig og England, til at 
gøre det af med Danmark, hvis Kongen ikke afstod 
Norge. Naar han fik de Tropper i engelsk Sold, som 
fra Hamburg vare komne til Meklenburg, lovede han 
med dem og sine Tropper at gøre det af med Frede- 
rik VI's Monarki. Holsten skulde saa forenes med Tysk- 
land, Jylland og Slesvig gøres til en selvstændig Stat, 
forbundet med Sverig, Øerne gives til England og 
Norge til Sverig. Han blev saa ivrig for denne Tanke, 
at han straks bragte en Art Krigstilstand til Veje i 
Norden, idet han lod svenske Krigsskibe deltage i 
Blokaden af de danske Øer i Øresund og Store Bælt 
og traf adskillige opsigtvækkende Krigsforanstaltninger. 
Saaledes forbød han Postpassagen gennem Sverig, 
(hvilken Befaling dog ikke straks blev gennemført 
af Autoriteterne i Sverig), dernæst lod han svenske 

Skibe gaa paa Jagt efter Kornskibe til Norge og for- 
bød, at der af Svenske betaltes Øresundstold. 

Dette førte dog alt ikke til noget. England vilde 
ikke indlade sig paa den svenske Kronprinses Planer, 
heller ikke slippe ham, hvor han var. 

En tung og lidelsesfyldt Tid oprandt for ham. I 
Schlesien tog Napoleon sig af de smaa Stater, der 
stod under hans Beskyttelse; saaledes udgjorde det 
dansk-norske Monarkis Integritet et Punkt paa hans 
Program. Derimod tog ingen sig af Sverig og dets 
Pretensioner, da Østerrig ikke vilde vide noget af 
dem. I den hemmelige Traktat i Reichenbach, afsluttet 
af Stadion, Nesselrode og Hardenberg den 27. Juni, 
lovede Østerrig at slutte sig til Koalitionen, hvis de 
Allieredes Forslag ikke modtoges af Napoleon. Men i 
de Forslag, som ved denne Traktat bestemtes til at 
blive Koalitionens, fandtes intet om Norge. Ruslands 
og Preussens Forslag vare: Ophævelse af Hertugdømmet 
Warschau, Udvidelse af Preussen, de illyriske Provin- 
sers Afstaaelse til Østerrig samt Hamburgs og Lybæks 
Selvstændighed som Fristater. Selv naar Frankrig 
ikke modtog Forslagene, og Krigen begyndte igen, 
vilde der ikke blive Tale om Sverig eller — Norge; 
thi efter Traktatens Ord skulde i det Tilfælde kun 
følgende ny Maal komme til: Hannovers Genforening 
med England, Besiddelsestagen af de Lande, der 
udgjorde den 32. Militærdivision, og af de tyske 
Lande, som ejedes af franske Fyrster, Uafhængig- 
hed for de andre tyske Stater Øst for Rhinen samt 
Udvidelse af Østerrigs og Preussens Grænser. 

Carl Johan syntes helt forglemt af alle, og Stem- 
ningen var ikke god, hverken i Pommern, hvor man 

jo kender de Affærer og Rivninger, han havde med 
Anckarsvård, Adlerkreutz og flere, eller i Sverig, hvor 
han idelig imødesaa Oprør. Han frygtede for at komme 
til at spille en Rolle i Pommern lig Gustav IV's. 
Ingen viste ham større Opmærksomhed end General 
Vandamme, der paa Grænsen af Meklenburg, naturlig- 
vis efter Ordre fra oven, strakte sine Arme ud efter 
ham ved at spørge ham om, hvilken Stilling han ind- 
tog i Pommern, om han var neutral eller hvad? 

Carl Johan benyttede denne Tid til for engelske 
Penge at anlægge et Magasin paa Rigen for 30,000 
Mands Forplejning i to Maaneder, hvilket skulde være 
til Nytte under de Tilfælde, der kunde indtræde. men 
først kom til Brug i Norge. Det blev nemlig i 1814 
ført op til Norges Grænse, hvor Prinsen uden dette 
Magasin ikke kunde have ført sit Felttog i dette 
Rige. 

Imidlertid var England ikke i den Grad ude af Sa- 
gaen, som Carl Johan troede. Medens Østerrig som 
Mægler forhandlede med Rusland og Preussen om 
Freden, forhandlede England med de samme Magter 
om Krigen, og det sluttede Subsidietraktater med de 
nævnte Magter i Reichenbach i Juni Maaned. Carl Johan 
behøvede kun at falde til Føje for England, at opsætte 
Angrebet paa Danmark i Øjeblikket, saa vilde England 
hjælpe ham frem i Koalitionen. Og dette gjorde nu Prinsen. 
Han faldt til Føje ikke blot for England, men ogsaa for 
Czaren, idet han omsider over for Czaren frafaldt sit 
tidligere Standpunkt og lovede at gøre en Diversion ned 
i Tyskland, før han angreb Danmark, mod hvilket han 
kun vilde efterlade en Styrke til Observation. Ogsaa 
lovede han at foretage denne Diversion med de Tropper, 
Czaren kunde afse, uden som før at forlange netop de 

i Åbo lovede. Hvad der væsentligst bestemte Carl 
Johan til denne forandrede Holdning, var de Begiven- 
heder, der vare foregaaede ved Hamburg. Thi efter 
at Danmarks Overgang til det franske Parti var bleven 
til en Kendsgerning, havde Kong Wilhelm i Preussen 
ikke længere Betænkeligheder ved at ratificere Trak- 
taten med Sverig, hvori Norges Afstaaelse til Sverig 
garanteredes, og i denne Traktat lovedes der Prinsen 
et Hjælpekorps paa 27,000 Mand. Dernæst bleve selv- 
følgelig alle de ved Hamburg brugte tyske Tropper 
stillede til Prinsens Raadighed, naar han optraadte 
som Englands Feltherre. Endelig gav de store Ud- 
rustninger, som fandt Sted under Vaabenstilstanden, 
der forlængedes, Czaren Midler til ogsaa at kunne for- 
syne Prinsen med rigelige Tropper. 

Omsider opnaaede Carl Johan en Sammenkomst med 
Czaren, som han længe havde bedt om. Han indbødes 
til at deltage i den Konference om den eventuelle 
Operationsplan, som skulde finde Sted paa Slottet 
Trachenberg i Schlesien, hvor ogsaa Kongen af Preus- 
sen skulde møde. Carl Johan foretog den lange Rejse 
ned til Schlesien, hvor han den 10. Juli mødtes med 
de nævnte Potentater, der vare komne Aftenen før. 
Det meste af, hvad der her behandledes af de mange 
tilstedeværende Generaler og Statsmænd, var forud 
hemmelig afgjort med Østerrig, som havde lovet Na- 
poleon en Forlængelse af Vaabenstilstanden til den 
10. August, men som til Vederlag for de Allieredes 
Samtykke til denne Forlængelse havde lovet dem at 
slutte sig til Koalitionen, hvis Napoleon ikke modtog 
deres Vilkaar. Det var ogsaa aftalt med Østerrig, at 
naar Napoleon vilde Krigen, skulde den østerrigske 
Hær i Bøhmen, forstærket med Tropper fra de Allierede, 

danne Hovedhæren mod Napoleon, og at der foruden 
skulde være to andre Hære. Over den ene af disse 
tilbød Carl Johan sig i Trachenberg at tage Komman- 
doen, naar den fik sit strategiske Udgangspunkt i 
Nordtyskland. Thi længere Syd paa end til Berlin 
vilde han ikke gerne gaa med sine Svenskere, før 
Nordtyskland var renset for Fjender. Gik man ind 
paa hans Forslag, vilde han efterlade en Styrke i 
-Meklenburg for at holde de Danske og Franske 
Stangen der og gaa med Resten til Berlin for der at 
forene sig med de Tropper, der gaves ham. Han vilde 
saa forsvare den preussiske Hovedstad mod de Angreb, 
Napoleon ufejlbarlig vilde rette mod den lige i Felt- 
togets Begyndelse, og, efter at have afslaaet dem, 
operere frem ad den tyve Mil lange lige Linie til 
Leipzig efter undervejs ved Wittenberg at have for- 
enet sig med den schlesiske Hær under Bliicher. 
Disse Hære kunde da komme til Leipzig paa samme Tid, 
Hovedhæren fra Bøhmen Syd fra kom til dette Rendez- 
vous-Sted, hvor derfor Hovedslaget for Elbens Befri- 
else vilde komme til at staa, hvis alt gik efter Ønske. 

Denne Plan fandt megen Modstand i Trachenberg. 
Man fandt den for meget beregnet paa at kunne slippe 
let bort fra det hele, naar det gik galt, og at kunne 
være med ved Afgørelsen, naar det gik godt. Man 
fandt det for lidet rimeligt, at Hæren om Berlin kunde 
sejre, da den ingen tyske befæstede Stillinger havde 
at støtte sig til, derimod stod omgivet af de franske 
Fæstninger ved Oder, Elben og Weichsel. Og naar 
den ikke kunde holde sig i Berlin, var den tabt for 
Forsvaret. Dette var nu ganske rigtigt. Carl Johan 
vilde.ikke skilles fra Svensk Pommern, fra Holsten og 
Sverig; maatte han opgive Berlin, vilde han ikke gaa 

med Hæren til Schlesien for at forene sig med de 
andre Hære. Men sejrede han ved Berlin, var Planen 
unægtelig simpel og derfor tiltalende, nyttig for Hoved- 
hæren Syd for. 

Den Tillid, han havde til at kunne forsvare Berlin, 
det vigtigste og vanskeligste Punkt af de Allieredes 
Opstilling, bevirkede, at Planen blev vedtagen. Carl 
Johan nejste bort fra Trachenberg som Chef for den 
nordtyske Hær og dertil som en fuldt rehabiliteret og 
i Øjeblikket saare mægtig Mand i Koalitionen. Han 
havde genvundet Czarens Venskab. Preussens Konge 
ratificerede den 22. Juli sin Traktat med Sverig. Ogsaa 
havde Carl Johan i Trachenberg modtaget et Brev fra 
Kejser Frantz af Østerrig, som udtrykte sin Glæde over, 
at han vilde anvende sine Talenter i den fælles Sags 
Tjeneste. 

Efter Prinsens Tilbagekomst fra Trachenberg sattes 
efterhaanden en 165,000 Mand under hans Befaling. 
Af denne Styrke maatte en stor Del anvendes som 
Blokadekorps, for at holde Fæstningerne ved Oder eller 
de andre Floder indesluttede, og med en Del maatte 
Vegesack holde de franske og danske Tropper ved 
Nedreelben i Skak, men Kronprinsen kunde altid op- 
stille en tilstrækkelig stærk mobil Styrke ved Berlin; 
thi han kendte de franske Troppers Styrke og deres 
indre Tilstand ved Elben bedre end nogen. 

Den militære Udrustningsvirksomhed var paa den 
Tid, Carl Johan erhaldt sine Tropper, overordentlig 
stor paa begge Sider. 

Napoleon havde under Vaabenstilstanden fremtryllet 
Befæstninger langs hele Elblinien. Hamburg var i den 
korte Tid bleven til en Fæstning af Rang. 

Der var paalagt de hanseatiske Byer en Strafskat, 
hvoraf der paa Hamburg alene faldt 48 Millioner fros., at 
betale dels kontant, dels i Obligationer og dels i Gen- 
stande, som Tømmer, Mursten, Klude, Læder, Levneds- 
midler o. s. v. Davout, som derved blev Herre over 
alle de Materialer, som Hamburg kunde byde til Byg- 
ning af Feltværker, udskrev nu alle arbejdsføre Mænd 
i Byen og i en vid Omegn og tilvejebragte ved deres 
og sine Soldaters Hjælp den Feltbefæstning om Byen, 
som Napoleon fra Paris havde givet Davout alle detail- 
lerede Momenter til. Denne Fæstning blev færdig til 
den Tid, da efter Leipzig Slaget Davout fik Brug for 
den. Da raserede han hele Hamburgs Omegn og be- 
slaglagde Hamburgs rige Bank for af dens Midler at 
diskontere, hvad der endnu ikke var betalt af Straf- 
skatten, og hvad han i det hele behøvede som Laan. 

Kancellipræsident Kaas havde i Dresden mødt en 
naadig Modtagelse hos Kejseren; men Napoleon vilde 
have en. ny Traktat med Danmark og Norge, og der- 
for maatte efter Kaas's Hjemkomst Rosenkrantz og 
Alquier forfatte en saadan. Den skulde ikke, som den 
i Fontainebleau, hvortil Konventionen af 1812 sluttede 
sig, hovedsagelig være rettet mod England og Søkrigen. 
Den skulde rettes mod Rusland og Preussen, fordi 
disse Stater havde forpligtet sig til at støtte Sverigs 
Erobring af Norge, og mod Sverig, fordi det i Forbin- 
delse med Rusland, England og Preussen havde villet 
tvinge Danmark til at forene sine Tropper med de 
Allierede for at erobre en Erstatning for Norge. 

Traktaten kom iStand den 10. Juli og bestemte, atFrank- 
rig skulde erklære Sverig Krig ligesom Danmark baade 
Sverig, Rusland og Preussen, og at de to Lande, der saa- 
ledes havde faaet fælles Fjender, skulde hjælpe hinanden i 

Forsvaret for den fælles Sag. Til den sluttede der sig 
en særskilt og hemmelig Konvention, som fulgte Trak- 
taten og bestemte, i hvilken Grad Kongen skulde del- 
tage i den nærværende Krig. Kongen skulde forene 
en Division paa 10,000 Mand Fodfolk, 1100 Ryttere 
og 40 Kanoner med de kejserlige Tropper, Fæstningen 
Gliickstadt skulde sættes i stærk Forsvarsstand, og 
Kongen skulde virksomt true Sverig med Rustninger i 
Norge og Demonstrationer paa Sjælland. Og hvis de 
svenske Tropper ikke vendte hjem fra Tyskland, hvad 
man dengang ansaa for sandsynligt, forpligtede Kon- 
gen sig til at forøge den Divisions Styrke, som skulde 
kæmpe sammen med den franske Hær. Der blev meget 
mere bestemt. Saaledes skulde Kongen mod kontant 
Betaling forsyne den franske Hær med 10,000 Heste. 
Dernæst bestemtes det, at dersom Svensk Pommern 
ved Operationernes Gang skulde falde i de Allieredes 
Hænder, skulde denne Provins overlades Danmark ind- 
til Freden; Kongens Vaaben skulde anbringes der, 
Kommandanterne i Landet skulde være danske Offi- 
cerer, medens Garnisonerne kunde sammensættes af 
danske og franske Tropper i Forening. Endvidere op- 
toges der i Traktaten et Løfte fra Kejseren om at 
ville garantere for Betalingen af et Laan i Holland, 
som Kongen ønskede, men, som trods denne Garanti, 
ikke kunde faas. 

Der var mere endnu. Dog, det fremførte viser til- 
strækkeligt, hvorledes Danmark og Norge paa ny blev 
knyttet til Napoleon under dennes sidste afgørende 
Kamp i Europas Midte. 

Dette var ikke efter almindeligt Ønske. Tværtimod 
grebes de fleste Oplyste, som bleve bekendte med Trak- 
taten, af en knugende Angst for Fremtiden, især da det 

blev bekendt, at Carl Johan havde udsonet sig med 
Koalitionen, og man fik at mærke, hvorledes han benyt- 
tede sin Indflydelse i den. Som han havde faaet Czaren 
til at tilbagekalde Dolgorucki og fjerne Carl Moltke fra 
det russiske Hovedkvarter, vilde han nu have alle Koali- 
tionens Magter til diplomatisk at bryde med Danmark, 
hvis Traktats hemmeligste Indhold han kendte og 
meddelte sine Forbundne. Han opnaaede dog ikke, 
hvad han vilde, i fuldt Maal. Samme Dag næsten, 
som Traktatens Ratifikation indløb til Kjøbenhavn, 
forlangte Lisakewitz sine Passer, men han begav sig 
kun til Malmø, hvor den russiske Regering hemmeligt 
endnu betragtede ham som Gesandt i Kjøbenhavn. 
Preussen vilde ikke kalde sin Gesandt bort, saa han 
blev i Kjøbenhavn, indtil den danske Regering, tvun- 
gen dertil af Alquier, maatte bortvise ham, ligesom 
den havde hjemkaldt sin Gesandt i Berlin og Blome i 
Petersborg. 

Kun med en af de krigsførende Magter (uden for 
Frankrig selvfølgelig) beholdt Regeringen i Kjøbenhavn 
offentlig diplomatisk Forbindelse, det var med Østerrig. 
Det var med Sorg, at Regeringen efter Krigens Ud- 
brud erfarede, at Østerrig var gaaet over til Koalitionen, 
men det var dog altid en lille Trøst, at den i Øjeblik- 
ket saa mægtige Magt i Europa ikke vilde slaa Haan- 
den af Frederik VI's Monarki, men beholde Christian 
Bernstorff hos sig og lade sin Gesandt i Kjøbenhavn, 
Grev Lützow, forblive der. Ham formaaede Baron 
Alquier ikke at faa Regeringen til at bortvise. 

Trods den svigtende Tillid til Fremtiden, som be- 
tænkelige Budskaber fra Spanien og andre Dele af det 
Napoleonske Dominium fremkaldte, forberedte Kongen 
og Regeringen paa bedste Maade Traktatens Udfø- 

relse. Men hvad der kneb for dem, var Tilvejebrin- 
gelsen af de Midler, Forberedelserne og Traktatens 
Fuldbyrdelse krævede; thi havde Finansnøden været 
slem før Forordningen af 5. Jan. 1813, blev den værre 
derefter. Regeringen havde paa Grund af Krigstil- 
standen straks maattet ty til de Ressourcer, Pengefor- 
ordningen stillede til dens Raadighed, og det saa alle- 
rede sort ud. Der var ingen Penge i Kasserne, ingen 
Kredit, og de nu verserende Kurantsedler, hvis Tal 
ikke maatte forøges, fik en saa mærkværdig Kurs som 
5000 %. Medens Carl Johan og alle Koalitionens 
andre Feltherrer og Stater havde Overflødighed af 
Penge til Krigsudgifter, havde vore Myndigheder 
ingen, og Fattigdommen i de udrustede Dele, i det 
mindste af den danske Hær, var saa stor, at Tropperne, 
for at eksistere, maatte indkvarteres og forplejes paa 
Kredit hos Befolkningen, Befalingsmændene ofte med 
Koner og Børn. Befolkningen var dernæst: helt ureger- 
lig paa denne Tid. Der var Misfornøjelse og Uorden 
overalt. I Holsten og Slesvig maatte Regeringen gen- 
indføre Sølvmønten, som havde været det eneste Om- 
sætningsmiddel der tidligere, men som efter Pengefor- 
ordningen skulde have veget for det nye Pengesystem. 
Kursen i det egentlige Danmark forværredes derved, og 
da Banken paa samme Tid blev gjort til en privat 
Bank ved det aabne Brev af 30. Juli 1813, gik Kursen, 
saa priselig den sidste Foranstaltning end var, ned til 
den rent fænomenale Kurs af 14000 Se 

Regeringen fik dog saå godt, den kunde, alt forbe- 
redt, og den bevægelige Armédivision blev til det 
Auxiliærkorps, der skulde følge Davout. Der var be- 
tydelige Vanskeligheder at overvinde i Holsten, hvor 
Stemningen var oprørsk, og Forholdet mellem de 

danske og franske Soldater højst betænkeligt. Men 
Prins Frederik af Hessen, som kom ned fra Norge, 
blev som Fører for det nye Korps Situationens Mand 
ved Grænsen. Han betragtedes som saadan af Davout 
og vandt ogsaa ved sine Føreregenskaber under de 
følgende Krigsbegivenheder den franske Marechals 
Anerkendelse og Yndest i udmærket Grad !). 

Krigen begyndte ved Elben den 17. August, uden 
at man i Kjøbenhavn vidste noget derom. Denne Dag 
var Marechal Oudinot fra den store kejserlige Hær i 
Sachsen under Fremrykning med 3 Armékorps mod 
Berlin for at tage Preussens Hovedstad i Besiddelse, 
og samme Morgen brød fra Elbliniens forskellige Over- 
gangssteder franske Korpser frem for at være Oudinot 
til Støtte. Nordligst rykkede Davout med 20,000 
Mand Franske og 10,000 Mand Danske ind i Meklen- 
burg for ad Vejene til Berlin eller til Svensk Pom- 
mern at være til Raadighed for de Opgaver, som 
maatte melde sig. 

Den svenske Kronprins var da i Potsdam. Han 
havde efter Konferencen i Trachenberg indfundet sig 
i Berlin den 25. eller 26. Juli, var bleven modtagen af 
Byens Magistrat og andre høje Myndigheder samt 
hædret som den, der skulde forsvare Byen mod hans 
Landsmænd, de Franske. Efter at have aflagt Besøg 
og modtaget Æresbevisninger af de i Byen værende 
kongelige Personligheder holdt han i Overværelse af 
et stort og begejstret berlinsk Publikum Revue over 
de preussiske Tropper der og i Omegnen, hvornæst 
han begav sig paa en Inspektionsrejse langs Elben til 
Wallmodens Korps i Nord lige over for Davout, samt 


1) Herom Vidnesbyrd i Depôt de la guerre i Paris, 

til Blokadekorpset ved Stettin for at lære sit store 
nye Korps at kende og bestemme dets Opstilling og 
Anvendelse. 

Wallmodens Korps var nu 26,000 Mand stærkt, og 
dets Kærne bestod endnu af de hanseatiske, hannove- 
ranske og meklenburgske Troppeafdelinger, som vi 
have set opstaa under Tettenborn, hvilken General 
med sine Kosakker endnu — dog som selvstændigt 
Kosakkorps — var knyttet til det Wallmodenske Korps 
og dannede dets Avantgarde. Senere var Wallmodens 
Korps blevet forøget med de saakaldte engelsk-tyske 
og russisk-tyske Legioner, og Kronprinsen forstærkede 
det nu med en svensk Brigade under den dygtige og 
aktive Generalløjtnant Vegesack, som vi kende fra 
Norge 1808, i hvilket Aar han dog ikke kom til at 
udrette noget. Vegesacks Styrke kom til at bestaa af 
3 svenske og 3 meklenburgske Batailloner, lidt Ryt- 
teri og nogle Kanoner. Den var bestemt til at for- 
svare Svensk Pommern under de andre svenske Trop- 
pers Fraværelse, men rykkede nu frem i Meklen- 
burg for under de nærværende Forhold at udgøre en 
integrerende Del af Wallmodens Korps. Den øvrige 
Del af den svenske Hær rykkede under Feltmarechal 
Stedingk ad Landevejen til Berlin frem til Oranienburg, 
der ligger en 4 å 5 Mil Nord for den preussiske Hoved- 
stad. 

Nordarmeens Hovedstyrke bestod af Bilows og 
Tauenzins store preussiske Korpser og Woronzoffs og 
Winzingerodes mindre "russiske. Af disse Korpsers 
Styrke var en Del bunden til Blokade- eller Observa- 
tionstjeneste langs Elb- og Oderlinien. Men ved Berlin 
havde Kronprinsen en 70—80,000 Mand som mobil 


Styrke, og i denne udgjorde det svenske Korps i 
12 

Oranienburg saa at sige Garden, hvilken Kronprinsen 
ikke vilde anvende uden i højeste Nød, naar dens egen 
Frelse bød det. 

Efter Tilbagekomsten til Egnen om Berlin holdt 
Kronprinsen i Oranienburg en Konference med de 
russiske og preussiske Chefer om Felttogsplanen, og 
den af Kronprinsen fremsatte, der støttede sig til den 
i Trachenberg vedtagne, behagede ikke Preusserne, 
fordi den mere havde Undvigen af ethvert alvorligt 
Sammenstød med Napoleon til Opgave end en kraftig 
Modstand, som Stemningen i Tyskland nu fordrede 
det. Imidlertid blev den dog til sidst billiget med 
nogle Modifikationer, og Kronprinsen tog da for Alvor 
Kommandoen over den kombinerede Nordarmé, som 
han kaldte den, med den berømte Proklamation, i 
hvilken han erklærede den forestaaende Kamp som en 
Krig mellem Napoleon og Europa og opfordrede 
Tyskerne og Russerne til at efterligne Franskmændenes 
Eksempel 1792. 

Nordarmeens Hovedkvarter, som derefter etableredes 
i Potsdam, fik Karakter af et svensk Hof. Adlerkreutz 
blev udnævnt til Chef for den tyske kombinerede 
Nordarmees Generalstab, og til Generaladjudanter be- 
skikkedes Baron Tawast og Grev Gustav Løvenhjelm, 
medens General Bjørnstjerna ledede Stabstjenesten ved 
det svenske Korps, der stod under Feltmarechal Ste- 
dingk. Under Svenskerne, der beklædte de øverste 
Poster i Hovedkvarteret, færdedes ellers en broget 
Skare af Officerer fra de forskellige Korpser. Det 
samme Forhold iagttoges i Hovedkvarterets politiske 
Organisation. Wetterstedt var at betragte som Kron- 
prinsens Udenrigsminister og havde et stort diplo- 
matisk Korps at holde Rede paa. Ikke blot finde vi 

i dette Korps Suchtelen og Thornton, der havde fulgt 
Carl Johan fra Sverig af. De allierede Magter, som 
havde Tropper i Nordarmeen, sendte for det meste 
foruden en politisk Repræsentant ogsaa en militær for 
at følge Bevægelserne eller for at danne Mellemledet 
mellem Nordarmeens Kommando og deres Stats Krigs- 
øvrighed eller mellem Nordhærens Kommando og de 
Tropper, der fra deres Stat vare indsatte i denne. 
Czaren havde foruden Suchtelen en Tid Pozzo di Borgo 
ved Nordarmeen. England, som foruden Thornton en 
kort Tid havde haft General Hope ved Kronprinsens 
Stab, havde senere en General Steward ved Nord- 
armeen. Preussen havde en General Krusemark og 
Oberst Kalkreuth hos Kronprinsen, Østerrig General, 
Baron Vincent. Kronprinsen kaldte disse Personer sit 
diplomatiske Korps til Hest, og det fulgte ham ogsaa 
overalt — for at passe paa ham. Som Finansminister 
ved dette Hof var Statssekretær Wirsén at betragte. 
Det var ham, der hævede de engelske Subsidier, der 
tilkom Sverig, og havde de svenske Troppers Forplej- 
ning til Embedspligt. 

Som bekendt blev Prinsen dog ikke mange Dage i 
Potsdam. Oudinots March mod Berlin kaldte ham 
med Hovedkvarteret ud i en Forsvarsstilling foran 
Berlin, først til Charlottenburg, saa til den historiske 
Mølle ved Ruhlsdorf. Men her kom Lykken til ham. 
Oudinot opgav sin videre Fremrykning, da en af hans 
Divisioner var bleven ødelagt af den preussiske Gene- 
ral Bulow ved Grossbeeren den 23. August. 

Carl Johan blev berømmet, hilst som Sejrherre i 
Koalitionen. Han havde jo ogsaa holdt sit Løfte fra 
Trachenberg. Napoleons Krigsplan var strandet paa 


det vigtigste Punkt. Hans Berømmelse steg, da i 
12% 

Begyndelsen af September ogsaa Napoleons anden 
Offensive ved Marechal Ney blev brudt ved Slaget 
ved Dannewitz. Ogsaa denne Gang var det General 
Bilows Initiativ og de tyske Troppers Tapperhed, der 
bevirkede Udfaldet. Men det var dog det af Carl 
Johan ledede Forsvar, der i det hele bestod sin Prøve, 
og som han derfor fik Hoveddelen af Æren for. 

Kronprinsen blev nu Herre over Landet Øst for 
Elben. Alle de Korpser, der vare gaaede over den, 
maatte tilbage. Nordligst tog Davout med sit fransk- 
danske Korps Stilling ved Ratzeburg og Delvenau, 
hvor han holdt Wallmodens Korps, der trængte paa, i 
Skak. 

Kronprinsen havde paa det Sted, hvor han stod med 
sine sejrrige Tropper mellem Wittenberg og Torgau, 
aaben Vej til Leipzig, hvor han skulde møde de andre 
Hære, naar Blücher fra Schlesien var kommen til ham. 
Men de andre Hære vare ikke i samme Grad færdige 
til Mødet, som han. 

Planen fra Trachenberg, som havde været billiget 
af Czaren og af Preussens Konge, samt af den berømte 
franske Hærfører Moreau, der var kommen fra Ame- 
rika for at blive Czar Alexanders Hjælper under Le- 
delsen af de koaliserede Hære, blev forkastet af Østerrig, 
da det tiltraadte Koalitionen. Det fordrede den øster- 
rigske Fyrst Schwarzenberg erkendt som Fører af 
Koalitionens Hovedkorps, og denne forandrede Dispo- 
sitionerne for at angribe Napoleon i Fronten. Derved 
beredtes der Koalitionen et Nederlag og Frankrig 
Sejren ved Dresden. 

Moreau faldt i dette Slag, men dog var det nok 
hans Udtalelser for Czaren, der bevirkede, at man nu 
i de Allieredes Hovedkvarter vendte tilbage til den 

oprindelige Plan; nu vilde man foretage Fremrykningen 
Syd fra mod Leipzig, men der behøvedes en lang Tid, 
ja næsten en Maaned, inden man kunde komme til 
den Opstilling igen i Bøhmen, hvorfra denne Operation 
kunde fuldføres. 

Carl Johan kom saaledes til at henleve en lang Tid 
helt ørkesløst i sin herskende Stilling ved Elben, og 
den Tid kom han i Tanke om at kunne benytte til et 
Tog mod Hamburg og Lybæk for at slaa Davout og 
dernæst ved et Par Dagsmarcher ind i Holsten at 
tvinge Danmark til at slutte sig til Koalitionen paa 
Betingelse af Norges Afstaaelse til Sverig. Planen var 
ikke uudførlig; thi ved at forstærke Wallmodens Korps 
med hele den svenske Hær, der godt kunde undværes 
ved Hovedkorpset, og med et russisk Korps i Nær- 
heden og et Par preussiske Divisioner fra Blokade- 
korpsene kunde en mere end tilstrækkelig, endog helt 
overvældende Styrke tilvejebringes til denne Opera- 
tion, uden at Opstillingen i det sydlige blev svæk- 
ket. Den paatænkte Operation, som laa inden for 
Nordarmeens Omraade, kunde derhos være bleven Koa- 
litionen til Gavn; thi det vilde dog utvivlsomt have 
været en Fordel, at Davout var bleven kastet ind i 
sin improviserede Fæstning; og Fordelen vilde have 
været saa meget større, naar de Danske, som Kron- 
prinsen var vis paa, straks havde bøjet sig og givet 
Tropper ikke blot til Hjælp ved Hamburgs Cernering, 
men ogsaa i det hele til Brug for Koalitionen. Men 
de fremmede Gesandter og Kommissærer vare, som 
alt berørt, alle instruerede om at forpurre den Slags 
frygtede Diversioner fra Nordarmeens Side. Og da 
Adlerkreutz sladrede af Skole, inden de første Skridt 
til Planens Udførelse endnu vare gjorte, blev Planen 

straks bekendt, endog helt offentligt, og der opstod en 
saadan Tumult og Røre i alle Kredse, at Kronprinsen 
maatte lade sin Plan fare. 

Det var dog ikke efter Carl Johans Hoved; thi 
Krigen begyndte nu i Øresund, og der kunde ventes 
Indfald fra Norge o. s. v. 

Da Regeringen i Kjøbenhavn var bleven underrettet 
om, at Krigen var begyndt i Meklenburg — ikke ved 
nogen tilfredsstillende officiel Meddelelse fra den fran- 
ske Regerings Side — mente Rosenkrantz, at der ikke 
var Anledning til at overile sig med at sætte Trak- 
taten i Værk, eftersom Napoleon ikke havde udført 
noget af det, han havde forpligtet sig til, og navnlig 
ikke havde udstedt den Krigserklæring mod Sverig, 
som Kongen satte særlig Pris paa. 

Imidlertid mente man dog ikke at kunne forholde 
sig helt passiv, naar Kejserens Tropper og det danske 
Auxiliærkorps var i fuld Krig. Kongen befalede da den 
26. August sine Krigsfartøjer fra nu af at opbringe 
alle svenske, preussiske, russiske og meklenburgske 
Skibe, som ikke vare forsynede med Lejdebreve, satte 
Kaperfarten i Gang igen og befalede, at alle Skibe 
uden Undtagelse skulde betale Øresundstold. 

Dette sidste var nok til at fremkalde Krigen med 


Sverig, thi Carl Johan havde, som vi vide, paa en 


Tid, hvor han vilde have Krigstilstanden konstateret, 
forbudt svenske Skibe at betale Øresundstold og sam- 
tidigt ladet Krigsskibe placere sig saaledes i Øresund, 
at de, naar Kronborg, som Skik og Brug var, affyrede 
et løst eller skarpt Skud for at standse det Skib, der 
ikke betalte Told, kunde opfatte dette Skud som af- 
fyret paa sig og derved faa Krigen konstateret som 


begyndt fra dansk Side. Den 2. September opførtes 

der ved Kronborg et Skuespil omtrent i den af Kron- 
prinsen udkastede Stil; kun gav Svenskerne Ild, da 
Handelsskibet prajedes, før Kronborg endnu havde 
løsnet et Skud. Men Fægtningen blev levende nok. 
Dagen efter, den 3. September, kunde Frederik VI 
kundgøre, at Svenskerne havde begyndt Fjendtlig- 
heder, og at derfor Krigen med Sverig var udbrudt. 

Nu befalede Kongen Troppeindkaldelser og Krig, 
baade i Norge og i Danmark, og Traktaten med 
Frankrig fuldbyrdedes nu saa vidt, Omstændigheder og 
Midler tillod. Dog undlodes Krigserklæringen til 
Rusland og Preussen, indtil Frankrig havde opfyldt 
sin Pligt til at erklære Sverig Krig. Derved skete 
det, at disse Krigserklæringer først udstedtes paa en 
Tid, da Napoleons Magt havde faaet sit Banesaar, og 
Østerrig og Preussen vare de sejrende Magter. Krigs- 
erklæringen vilde have vakt deres Forundring, hvis de 
ikke havde været fuldt oplyste om alt, hvad der var 
foregaaet, og nærmest vare gennemtrængte af Med- 
lidenhed med Kong Frederiks Skæbne. 

Disse Tildragelser i Nord var det, at Carl Johan i 
September blev oplyst om. Dog kunde de ikke længe 
forurolige ham; thi alle de Efterretninger, han modtog 
fra sine betroede Mænd i Nord, meldte, at der ikke 
vilde ske noget, hverken fra Danmark eller Norge. 
Frederik VI blev pinlig berørt ved det Uheld, der 
traf den franske Offensiven straks ved Felttogets Be- 
gyndelse. Han haabede vel paa hurtig Oprejsning; thi 
Sejren ved Dresden var kommen til hans Kundskab, inden 
Davouts Retræte til Ratzeburg meldtes ham. Men indtil 
Carl Johan var dreven bort fra Berlin tilbage til Stralsund, 
saa man kunde faa de Franske med sig i Aktionen 
mod Sverig, mente han at burde finde sig i, at man, 

som alle tilraadede, opsatte den virksomme Krig, han 
havde lovet Frankrig. 

Dette Tidspunkt indtraadte nu ikke. Carl Johans 
Stilling ved Elben mellem Berlin og Leipzig blev 
stærkere og stærkere, indtil ind i Oktober Maaned, da 
Blichers preussiske Hær kom til ham fra Schlesien, alt 
kunde udvikle sig nøjagtigt efter Aftalerne i Trachen- 
berg. Carl Johan forstod paa Vejen til Leipzig ved 
dertil skikkede Manøvrer og Tilbagemarcher at und- 
drage sig ethvert Sammenstød med Napoleon, hvad 
der hørte med til hans Taktik, jo nærmere han kom til 
Kejseren. Derved paadrog han sig Blichers Spot og 
Vrede. Og derved hindredes han fra at komme med 
til Kampen ved Leipzig den 16. Oktober. I denne 
deltog fra Nord kun Blicher, der ikke længer lystrede 
ham. Men de Allierede opsatte den afgørende Fort- 
sættelse af Slaget til den 18. for at faa ikke blot 
Nordarmeen, men ogsaa et russisk Korps, der stod i 
Dresden under General Benningsen, med til Hoved- 
kampen. Den 18. indtraf da ogsaa Carl Johan med 
Nordarmeen paa Valpladsen, hvor hans væsentligste 
Andel i Slaget var at modtage den sachsiske Hærs 
Overgang til ham. Denne Akt havde han forud faaet 
forberedet ved Forhandlinger og hemmelige Overens- 
komster med sachsiske Officerer, som han havde kom- 
manderet i 1809, 

Da Kæmpeslaget, som gjorde Ende paa Napoleons 
Magt i Tyskland og indledede en helt ny Tid, var 
vundet den 19., var Carl Johan den første af alle 
Fyrster, som opslog sit Hovedkvarter i Byen. Han var 
derfor den, som modtog Czaren og Kongen af Preussen, 
da disse en halv Times Tid senere end han holdt deres 
Indtog i Byen. Senere paa Dagen kom Kejser Frantz 

af Østerrig til Byen, og efter at have hilst paa ham 
levede Carl Johan i nogle Dage sammen med Koalitio- 
nens Fyrster og ledende Statsmænd. 

Men her maa vi standse foreløbig, inden vi komme 
ind paa de Forhandlinger og Beslutninger, som blev 
disse bevægede Dages vigtigste politiske Udbytte, og 
begive os op til det fjerne Land, der i saa høj en 
Grad beskæftigede Statsmændene under den nævnte 
Samværen, nemlig Norge. 

Her oppe var Situationen bleven forandret derved, at 
Christian Frederik havde tiltraadt sit Statholderskab. 
Man havde lagt Mærke dertil i europæiske Kredse. 
Hertugen af Bassano havde meddelt Kaas Nyheden 
som en glædelig Begivenhed, dengang denne gjorde 
den franske Minister sin Opvartning i Dresden. Ogsaa 
i andre europæiske Kabinetter havde Efterretningen 
vakt Tilfredshed. 

For Prinsen havde Oprejsen dog været forbunden 
med en Skuffelse. Da han forlod Kjøbenhavn, var 
Foreningen med Koalitionen betragtet som en afgjort 
Sag. Ingen ventede Afslag fra England; danske Trop- 
per kæmpede alt sammen med russiske. Prinsen var 
overbevist om, at Bernadottes Rolle var udspillet i 
Norden. Han rejste bort med Villien til at blive en 
ny Christian August, skænke Norge Frihed og Selv- 
stændighed i den Grad, han kunde faa Kongen med 
dertil. Han saa selvfølgelig heller ikke bort fra, at 
han derved kunde forøge sine Chancer for at kunne 
sejre ved tredie Tronfølgervalg i Sverig. 

I Nyborg formørkedes dog disse lyse og fredelige 
Forhaabninger. Han mødte her den engelske Under- 
handler Bernstorffs Kurer, der skulde melde i Kjøben- 
havn, at vi denne Gang ikke fik Fred med England. 

Under Oprejsen til Fladstrand erholdt han i Hjørring 
et langt Brev fra Kong Frederik, hvori denne under- 
rettede ham om, at han nu atter maatte holde sig til 
Napoleon, da han ikke kendte nogen Mellemvej, og at 
han vilde skrive til Napoleon, at han med det første 
vilde begynde Krigen med Sverig. Det var et trist 
Budskab for Prinsen; thi han vidste, at Kongen, hvis 
der blev Krig, vilde befale et Angreb paa Sverig, og 
han var ikke i højere Grad end Christian August stemt 
for et Eneangreb fra Norge. Fra Fladstrand sendte 
Prinsen Kongen et Brev, hvilket han ved særegne 
Foranstaltninger søgte at faa hastig i hans Hænder. 
I dette raadede han Kongen til at forsøge endnu en- 
gang med Koalitionen ved at sende Udenrigsministeren 
Rosenkrantz til Czarens Hovedkvarter. Og i samme 
Brev udbad han sig ogsaa en kort Udsættelse med 
Forberedelserne til Krig, spurgte, om han ikke maatte 
sende sin Ven, Carsten Anker, der kendte de engelske 
Ministre og Parlamentsmedlemmer saa godt, til Eng- 
land for at forsøge, om Norge ikke kunde faa Særfor- 
handlinger med England, hvorved der muligvis kunde 
tilvejebringes den Neutralitet og Forsyning, som var en 
nødvendig Betingelse for Norges senere Deltagelse i 
Krigen mod Sverig. 

I hvert Fald: Prinsen maatte til Norge, og han fik 
Held til at komme der paa en hurtig og rask Maade. 
Norge befandt sig i en højst sørgelig Forfatning med 
Hungersnød, Epidemier, der vare en Følge deraf, og 
Savn af enhver Art. Og det var blokeret som ingen 
Sinde før. Sverig havde vel endnu ikke helt lukket 
Forbindelsen og Postgangen, som det gjorde kort efter; 
men det holdt Krigsstilling langs Grænsen og hindrede 

al Indførsel af Næringsmidler. I Havet Syd for Norge 
krydsede der usædvanlig store engelske Eskadrer, der 
tog alle de Skibe, der kom Syd fra med Korn. 

Christian Frederik gik forklædt som Sømand under 
en rask Kuling om Bord i en saakaldt svensk Rokkebaad, 
ledsaget af sin Divisionsadjudant Brock, der fulgte ham 
til Norge, Søløjtnant Falsen og dennes Tjener, disse 
tre ogsaa forklædte som Søfolk eller Fiskere. De naa- 
ede den svenske Kyst, gik langs denne, og til Dels 
indenskærs, mod Nord og naaede til sidst Hvaløerne, 
de norske Øer, der ligge ud for Svinesund. Prinsens 
andre Ledsagere samt Tjenerskabet med Bagagen kom 
under lignende Forklædning med andre Baade til 
andre Steder af den norske Kyst. 

Ubeskrivelig blev Glæden ved den norske Kyst, da 
man erfarede, hvem det var, der under disse Forhold 
var kommen til Norge. Da Prinsen fra Frederiksstad 
over Moss begav sig til Hovedstaden, strømmede Byernes 
Befolkning ham i Møde, og Myndighederne i Christiania 
gjorde Honnør. Gladest var Prins Frederik af Hessen, 
der vilde blive og tjene under Tronarvingen, hvad der 
dog ikke kunde lade sig gøre. 

Da Prinsen havde overtaget Regeringen, udstedt 
Kundgørelser og Cirkulærer til Myndighederne, tog 
han med rastløs Energi og med Befolkningens Del- 
tagelse straks de foreliggende Opgaver op. Allerførst 
var det selvfølgelig Krigen og de med Spørgsmaalet 
om den sammenhængende Tilstande, Hungersnøden, de 
tomme Kasser o. s. v., der optog Hovedinteressen. Saa 
meget Prinsen end hyldede Christian Augusts Mening 
med Hensyn til en Krig med Sverig ene fra Norge, 
saa maatte han dog erkende, at Forholdene vare andre 

nu end da. Han var ofte i Tvivl om, hvorvidt det 
dog ikke var rigtigt at rykke ind i Sverig, hvor han 
langt inde endnu vilde have Overvægten. Denne Tvivl 
forlod ham i længere Tid ikke rigtigt. Han arbejdede 
derfor meget med de militære Myndigheder, særlig 
Haxthausen og Oberst Seiersted, der kom fra Trond- 
hjem, berejste Stillingerne og Kamppladserne fra 1808, 
lod Fribataillonerne uddanne og Hærvæsenet indrette 
saaledes, at en 24—30,000 Mand hurtigt kunde bringes 
under Vaaben. 

Paa samme Tid, han udrettede dette og tog Korn- 
forsyningen i sin Haand paa en Maade, vi snart ville 
komme tilbage til, glemte han ikke sit Hovedhverv. 
Vel kunde han ikke følge sin oprindelige Plan. Han 
vilde have begyndt sin Reformvirksomhed med at søge 
en egen norsk Bank og saa vidt muligt ogsaa eget 
norsk Pengevæsen oprettet, hvilken Reform altid 
havde været betragtet som den, der skulde komme efter 
Universitetet, hvis første Studenter mødte i denne 
Sommer. Nu bragte den forestaaende eller rettere 
mulige Krig ham ind paa andre Veje. Han vilde 
nemlig ingen Regeringskommission have, i alt Fald 
ingen saadan, som Kongen ønskede. Han kunde ikke 
som den første Mand i Monarkiet efter Kongen og 
som dennes Repræsentant i Norge underordne sig en 
Kommission og lade sig overstemme af den. Han vilde 
være Herre og have et Regeringsraad om sig. Og 
Medlemmerne af dette Raad skulde være Chefer for 
forskellige Grene af Bestyrelsen. Han vilde med andre 
Ord have en ordentlig, tidsmæssig organiseret Rege- 
ring i Norge, og skulde der komme Krig, vilde han 
ogsaa have Folket med sig. Han vilde samle et Raad 

bestaaende af de kyndigste og mest ansete Mænd fra 
hele Landet for med dem at raadslaa om de For- 
holdsregler, der burde tages til Fremme af Landets 
Tarv. Om alt dette havde han, inden en Maaned efter 
hans Ankomst var gaaet, raadført sig med Carsten 
Anker, Amtmand Thygeson, der paa den Tid særligt 
var at betragte som Kongens Tillidsmand, og med 
alle de fremragende Mænd rundt om i Landet, som 
havde Ord for Indsigt i de Anliggender, der beskæf- 
tigede ham. Alle de Mænd, han opnaaede Samtaler 
med, beundrede den Overlegenhed, han udfoldede under 
Drøftelserne, og da han nu paa samme Tid vandt 
Menigmand ved sin tiltalende Personlighed, sin Frej- 
dighed og sine hjertevarme Taler under de Rejser, 
han for at lære Landet og dets Indvaanere at kende 
foretog snart til den ene, snart til den anden Egn — 
blev han, før man ret havde gjort sig det bevidst, det 
anerkendte Midtpunkt for Norges offentlige Liv. Og 
det storslaaede var der ved ham, at Folk af alle Par- 
tier underordnede sig ham, saaledes ogsaa Medlem- 
merne af det saakaldte svenske Parti, Wedel, Peder 
Anker, Carsten Tank o. s. v. Wedel, som ikke var til 
Stede i Norge, da Prinsen kom derop, var paa den 
Tid i en nærmere Forbindelse med Carl Johan end 
nogen Sinde før, og han havde taget Afsked fra alle 
sine kongelige Embeder og Hverv for frit at kunne 
hellige sig de Krav, som de bevægede Tider maatte 
stille til ham. Men da han kom hjem, rigtignok først 
efter, at Prinsen havde faaet fast Fod i Landet, under- 
ordnede han sig denne, om end med nogle Forbehold og 
Tvivl om Prinsens Evner til at løse den Opgave, han 
havde stillet sig. Han udtalte for sin politiske Ven, 
senere Forfatter, Jacob Aall: ,Nu skal det vise sig, 

om Carl Johan eller Christian Frederik bliver Konge i 
Norden.“ 1) 

Selvfølgelig blev Prinsens opsigtvækkende Færd i 
Norge Genstand for alle Slags Tydninger. Grev Enge- 
strøm meldte gennem Rehausen det engelske Kabinet, 
at Christian Frederik efter et almindeligt Rygte vilde 
udraabes til Konge i Norge, og at den svenske Rege- 
ring længe havde været underrettet om, at det danske 
Hof var til Sinds at tage sin Tilflugt til denne Udvej 
som det sidste Middel til at bevare dette Rige 3. 

Disse Engestrømske Meddelelser vare til visse ikke 
blottede for Sandhed. Som nys fortalt, havde man under 
de Tankeudvekslinger, som selve det kollegiale Regerings- 
system havde fremkaldt mellem Bureaukratiets højere 
Personligheder, navnlig paa de Tider, da det statsretlige 
Forhold mellem Norge og Danmark var under Under- 
søgelse, talt om mangt og meget, som var i Stand til 
at krydse den svenske Kronprinses Intriger med de 
mange lige saa „hellige“ som hemmelige Traktater. Alle 
disse Traktater gik ud fra, at Norge var en Provins 
af Danmark og beherskedes af danske Embedsmænd 
og Tropper, saa Kongen var i Stand til at overlevere 
Norge til Sverig eller i alt Fald — ved at kalde sine 
Embedsmænd og Officerer bort fra Landet — kunde 
aabne Adgangen til Riget for svenske Tropper. Men 
saadant var Forholdet ikke. Kongen havde ikke en 
eneste dansk Troppeafdeling i sit nordlige Kongerige. 
Og er der nogen, som tror, at Norges 30000 Fædre- 
landsforsvarere, som stod sejrsbevidste og overlegne 
lige over for Essens 15000 Svenskere, vilde have over- 


1) Yngvar Nielsen: Lehnsgreve Wedel Jarlsberg II, 17. ?) Scæ- 
vola 386. 

givet sig til disse, blot fordi der var kommet en Ordre 
dertil fra Kjøbenhavn? Dette var utænkeligt. Hvis 
Norge ikke vilde bøje sig for Sverig, kunde Kongen 
ikke tvinge det dertil. Norges Skæbne berørtes hver- 
ken retligt eller faktisk af, hvad der mod dets Villie 
afgjordes i Danmark. 

Det var herpaa, at de Overvejelser vare grundede, 
som Tidsomstændighederne fremkaldte. Nogle mente, 
at en Uafhængighedserklæring fra norsk Side vilde 
gøre Situationen klar og være til Fordel for begge 
Riger. Andre omgikkes med den Tanke, at man, naar 
Norge havde erholdt den Selvstændighed fuldtud, som 
tilkom det i Monarkiet, maatte kunne drage Fordel af, 
at Carl Johan havde bygget sin Angrebsplan paa fejle 
Forudsætninger. Kongen maatte jo nemlig i Angrebs- 
øjeblikket kunne gaa ind paa alle Koalitionens For- 
dringer. Og vandt han derved en Stilling i Koalitionen, 
maatte han, naar man blot i nogen Grad kunde regne 
paa Europas Sympati eller Retfærdighedsfølelse, kunne 
gavne Norge bedre end ved at lade Danmark forbløde 
i en Kamp, af hvis Udfald Norges Skæbne dog ikke 
var afhængig. 

At Christian Frederik havde talt med Kongen om 
disse Ting, der beskæftigede saa mange af Monarkiets 
højere Personligheder, er ganske utvivlsomt. Han havde 
navnlig gjort det hos Dronningen, hvor Kongen om 
Aftenen plejede at tage sin The. Om Dagen, paa 
Kontoret, hvor Kongen mellem sine Adjudanter var 
overvældet af det uhyre Ekspeditionsarbejde, var han 
altid tjenstlig, mut og kort, ønskede alt skriftligt. Chri- 
stian Frederik har givet Kongen mange skriftlige Be- 
tænkninger og Forslag med Hensyn til Norge. Han 
har f. Eks. en Gang udviklet Nytten af en konstitutio- 

nel Forfatning for Norge som det bedste Middel til 
at bevare Rigets Nationalitet lige over for Sverig. Om 
Aftenen kunde man dog bedre, naar Dronningen var 
med, faa ham til at høre paa et og andet, man gerne 
vilde have ham interesseret for. Dog følger det af sig 
selv, at man aldrig kom vidt med Kongen, naar Talen 
drejede sig om Ting, der berørte hans kongelige Ene- 
myndighed, og især ikke, naar man kom ind paa saadanne 
politiske Manøvrer, som han, hvis de bleve anbefalel- 
sesværdige, i hvert Fald officielt vilde staa udenfor. 
Om nu end Engestrøms Meddelelser saaledes ikke 
vare grebne helt ud af Luften, maa det dog siges, at der 
ikke var noget som helst bestemt fastslaaet om den Poli- 
tik, der skulde følges i Norge, allermindst i Frederik VI's 
Tjenstregioner. Der var kun vekslet Anskuelser Mand og 
Mand imellem, enten det nu var i Kollegierne eller 
ved Hoffet, Anskuelser, som ogsaa drøftedes ved 
fremmede Regeringer. Men — det forstaar sig — da 
det blev bekendt, at Christian Frederik var kommen til 
Norge, at Kongen altsaa havde tilladt ham at gaa 
derop, saa var der ingen, som var i Tvivl om, hvad 
det maatte betyde. Nu havde Prinsen faaet Komman- 
doen med Hensyn til, hvad der skulde foretages i 
Norge. Saaledes blev der sagt og saaledes var det: 
Prinsen vilde føre an. Han vilde, som alt sagt, have 
Kongen med sig. Han meddelte ham sine Tanker, 
Raad og Forslag, sendte ham, naar Tiderne opfordrede 
ham dertil, foruden de almindelige chifrerede Breve, 
der veksledes i Triplikater og Quadruplikater, ved 
Kurerer vidtløftige Breve, der foruden Hovedbrevet, 
der kunde læses af Kontoret, indeholdt et Brev for 
Kongen alene og adskillige andre mindre vigtige. 
Kongen nødtes til at gaa ind i hans Tanker og gjorde 

det ogsaa for det 
meste med den bed- 
ste Villie til at 
komme sin lidt iltre 
Ven i Møde. Chri- 
stian Frederiks 
Rolle blev en frem- 
trædende i Monar- 
kiet. Stemningen 
for ham steg i Dan- 
mark til samme 
Højde som i Norge. 
Den bureaukrati- 
ske Opinion støt- 
tede ham, og det 
vilde sige meget; 
thi Kollegiernes 
toneførende Kredse vare ved at blive en Kilde til Uro 
i Monarkiet, saa misstemte de vare over, at Kongen i 
disse kritiske Tider aldrig vilde kalde dem til nogen 
Raadslagning om Monarkiets mislige politiske Anlig- 
gender. 

Det kom nu ikke til nogen Krig med Sverig, først 
fordi Prinsen ikke fandt alt tilstrækkelig forberedt, 
f. Eks. ingen sammenhængende Operationsplan for 
Danmark og Norge, og saa fordi den indre Tilstand, 
Mangelen paa Næringsmidler og de tomme Kasser, 
først maatte forbedres. Han fik Kongen overtalt til at 
se Tiden an noget. Men saa kom Kongens Forbin- 
delse med Kejser Napoleon, Traktaten af 10. Juli, der- 
næst Krigens Begyndelse ved Elben, dens for Danmark 
uheldige Gang og Carl Johan som Sejrherre paa Koa- 

litionens Side. Alle disse for Prinsen saa smertelige 
Kendsgerninger bragte ham til at tilraade Kongen en 
saa tilbageholden Stilling med Hensyn til Krigen i 
Norden, som muligt, og Kongen føjede sig efter hans 
Raad, indtil han til sidst efter Leipzig Slaget henfaldt 
i en — i det mindste politisk — halv lethargisk Til- 
stand, i hvilken han blev døv for, hvad Prinsen eller 
andre raadede ham til, og med Fortvivlelsens Stædig- 
hed vilde holde sig til Napoleon, med hvis Tropper 
hans egne jo ogsaa stod i Kamp. 

I al den Tid blev Christian Frederik mere og mere 
henvist til at gennemføre, hvad han havde begyndt 
for at gøre Norge skikket til at optage Hovedrollen, 
naar Fjenderne oversvømmede Danmark og strakte 
deres Haand ud efter Norge, og han fik Held til 
meget. 

En Ting strandede for ham, nemlig Forbindelsen 
med England. Han havde flere Gange i Norge gen- 
taget den Bøn, han alt havde stillet i Brevet fra 
Fladstrand, om at maatte forsøge en Tilnærmelse til 
England. Men Kongen havde nødigt villet tillade 
dette, hvorvel han ikke havde noget imod, at den op- 
naaedes, naar han selv kunde staa udenfor. Han anbe- 
falede Prinsen i Stedet for Carsten Anker at benytte 
en Købmand Hornemann i London, som alt var i For- 
bindelse med den engelske Regering paa den kjøben- 
havnske Regerings Vegne for at faa norske Skibs- 
planker byttede med Korn. Prinsen lod ikke dette 
Tilbud ubenyttet. Han sendte Hornemann Instrukser 
og Fuldmagter ogsaa fra den norske Regering, men 
tillige lod han Carsten Anker (Norges eventuelle Uden- 
rigsminister) skrive til sine Venner i England og desuden 

forberede, der og i Kjøbenhavn, sin senere Optræden i 
London som norsk Afsending. 

Disse Forsøg paa at komme i Forbindelse med den 
engelske Regering mislykkedes for ham længe før, 
Engestrøm, der ogsaa i denne Sag modarbejdede ham, 
erholdt Castlereaghs Løfte om, at den engelske Rege- 
ring ikke vilde vedtage noget med Hensyn til Norge 
uden i fuld Overensstemmelse med den svenske Rege- 
ring. 

Derimod fik Prinsen Held til Norges Forsyning. 
Han fik i England at vide, at preussiske Skibe ikke 
vilde blive hindrede i at løbe ind i norske Havne, 
eftersom Blokaden ikke var nogen folkeretligt anmeldt 
Spærring, men kun en Krigsforanstaltning gældende 
for de nordiske Rigers og Englands Skibe. Dernæst 
fik han Kongen til at faa Kornforsyningen fra Archangel 
sat i Gang igen, idet han mente, at den russiske Re- 
gering, saa optagen den var i Schlesien, ikke vilde 
lægge stort Mærke til, hvad der foregik ved det hvide 
Hav. Disse Udveje, som benyttedes, samt mangfoldige 
andre Midler, som Prinsen opfandt og for en Del fik 
Kongen til at gaa ind paa, men særlig dog Lejde- 
breve, som Prinsen udstedte i Forbindelse med Assu- 
rance mod Optagelse, og det Tryk, han som Kongens 
Repræsentant i den Sag lagde direkte ogsaa paa Myn- 
dighederne i Jylland, bevirkede, at Norge uden store 
Lidelser naaede Høsten i dette Aar, som var usædvan- 
lig rig. 

Med Pengenødens Afhjælpning havde han mere Be- 
sværlighed. Han var utilfreds med Pengereduktionen, 
som havde været uretfærdig mod Norge, og beklagede 


sig ogsaa for Kongen over, at der af de 15 Millioner, 

som Regeringen vandt for Monarkiets Kasse ved Penge- 
manøvren, kun var tilstaaet Norge ”/, Million. Han 
var ogsaa misfornøjet med, at der ikke maatte udstedes 
flere Papirspenge, og især utilfreds med det aabne 
Brev af 30. Juli, der gjorde Rigsbanken til en National- 
bank for Monarkiet med tre Hovedafdelinger, en i 
Kjøbenhavn, en i Christiania og en slesvig-holstensk 
for Hertugdømmerne. Ved denne Foranstaltning var 
han bleven afskaaren fra at gennemføre den egne 
Nationalbank for Norge, som han havde haft i sine 
Tanker ved Oprejsen. 

Prinsen kom ikke langt med Kongen med Hensyn 
til Penge. Hvad Kongen med yderste Anstrengelse 
kunde opdrive til ham, var kun rene Ubetydeligheder, 
saa Prinsen maatte berede sig til ved egen Hjælp (ved 
Udstedelse af nye norske Papirpenge) at tilvejebringe 
de Midler, de tilstundende Begivenheder maatte fordre. 
Men han fik Kongens Tilladelse til at oprette et eget 
norsk Pengeinstitut, en privat Laane- og Diskonto- 
kasse, som vel var noget mindre end en saadan Na- 
tionalbank, han havde ønsket, men som dog nok kunde 
gøres til et Nationalanliggende, som Norge kunde 
bringes til at interessere sig for, og føre ham sammen 
med Udvalgte fra Folkets Side. At faa Kongens Til- 
ladelse til at samle et stort folkeligt Raad om sig i 
et offentligt Anliggende — det var det, han higede 
efter. Derved vilde Enevældens Regeringsprincip være 
brudt foreløbigt i Norge, og dette Rige have gjort det 
første Skridt ind paa Veje, der efter Prinsens Mening 
vilde føre til Norges og maaske til Monarkiets og hele 
Nordens Frelse. 

Det lykkedes Prinsen at faa Kongens Tilladelse til 

alle sine Forehavender. Kun en enkelt af hans Anord- 
ninger havde bragt ham en lille Irettesættelse af Kongen. 
Han havde nemlig faaet Tilladelse til at indstifte en 
egen Overkriminalret for Norge, men i Kundgørelsen 
om dennes Indstiftelse betegnede Prinsen sig som den, 
til hvem Kongen havde overdraget den Allerhøjst- 
samme tilkommende Benaadningsret. Kongen gjorde 
ham opmærksom paa, at han ikke kunde overdrage sin 
kongelige Myndighed til nogen som helst. 

Alt som Tiden gik og Udsigterne bleve mørkere, gik 
alt glattere for Prinsen. Kongen gik ind paa Regerings- 
kommissionens Organisation som Regering, paa fem 
Regeringsdepartementers Oprettelse, og til sidst, i 
Oktober og November, tillod han, at Laane- og 
Diskontokassen indstiftedes paa den af Prinsen fore- 
slaaede Maade. 

Prinsen indbød nu 72 Mænd fra alle Dele af Riget 
til Møde i Christiania den 15. December. Det var 
Norges mest ansete og fremragende Mænd, Indbydelsen 
var udgaaet til, nogle mødte dog med Valgbreve fra 
de Byer, de tilhørte. De fleste af de Mænd, som 
senere spillede en Rolle paa Eidsvold vare blandt de 
her indbudte. 

Mellem disse Mænd stod Christian Frederik i Chri- 
stianias senere Stortingssal, da Krigsbulderet begyndte 
ved Holstens Grænse, og Prinsen fra Kongen modtog 
det bekendte Brev, hvori Kongen meldte, at han havde 
været nødt til at love Østerrig Afstaaelsen af Trond- 
hjems Amt, men bad Prinsen sige, paa hvad Maade 
han troede Afstaaelsen kunde undgaas; thi den øster- 
rigske Gesandt havde sagt, det kom mere an paa Ordet 
end paa Opfyldelsen, og Afstaaelsen kunde undgaas, 

naar Trønderne sagde: „Vi- vil blive hos vor 
Konge.” 

Inden vi nu gaa videre, maa vi først vide, hvad der 
var foregaaet efter Slaget ved Leipzig indtil denne 
Stund. 


mm 


VIII 


Aulerede under den første Samtale, som Carl Johan 
efter Indtoget i Leipzig havde med Czar Alexander 
under fire Øjne, lagde han Mærke til, at der i Selv- 
herskerens Sind var foregaaet en Forandring med Hen- 
syn til Krigsmaalet. I Trachenberg havde der kun 
været Tale om at kaste Napoleon og hans Hære til- 
bage over Rhinen og Alperne. Nu var Alexander opsat 
paa at føre Kampen mod Napoleon til Bunds, at trænge 
frem til Paris og afsætte det Napoleonske Dynasti. 

Carl Johan blev ikke lidet foruroliget ved denne nye 
Tankeretning, der indeholdt ligesom et første Varsel 
om de legitimistiske og reaktionære Tider, de nu til- 
endebragte Krigsbegivenheder i Tyskland muligvis 
kunde fremkalde. Imidlertid gav Czarens Ord ikke 
Prinsen Anledning til at frygte noget for sig selv. 
Tværtimod. Czaren talte om Frankrig med Ord, han 
i Åbo for en stor Del havde hørt af Prinsen selv, og 
sagde blandt andet: De kender min Mening om Dem 
og ved, hvilket Kald jeg ønsker Dem. Der er et stort 
Parti i Frankrig, som venter paa en Mand, der kan 
befri Landet for Napoleons Tyranni. Jeg ønsker, at 
Franskmændene skal have Dem at takke for deres Fri- 
hed og for den Fred, de paakalde. De skal blive 

Mægler mellem Europa og det nye Frankrig. Norge 
skal derfor alligevel forenes med Sverig, indskød Czaren, 
idet han ved en flygtig Tankeindskydelse tilføjede 
nogle Ord om sin Broder Constantin, som om denne 
kunde faa Sverig og Norge, hvis Carl Johan gik til 
Frankrig. 

Carl Johan indvendte mod Czarens Fremstilling, 
hvad han alt i Åbo havde udtalt mod en ny Invasion 
1 Frankrig. Koalitionen burde standse ved Rhinen og 
ved en Proklamation kundgøre det franske Folk sin 
Villie. Gik denne ud paa noget, Napoleon ikke vilde 
underordne sig, eller fordrede Koalitionen endog, at 
Napoleon skulde afsættes, tvivlede Kronprinsen ikke 
om, at Frankrig vilde falde til Føje. Men hvad der 
skulde udføres hinsides Rhinen, mente han, at Koali- 
tionen burde overlade det franske Folk selv at sætte 
i Værk. 

Denne Samtale, der førtes den 19. om Eftermid- 
dagen, inden Kampen endnu var helt ophørt ved 
Lindauerbroen i Vest, skaffede Carl Johan en søvnløs 
Nat. Nye og storslaaede Fremtidsperspektiver viste 
sig for hans Fantasi. Imidlertid glemte han ikke der- 
for, hvad han siden sin Ankomst til Fastlandet ikke 
var kommen nogen Vej med. Straks om Morgenen 
den 20. begav han sig igen til Czaren, denne Gang for 
at faa Lov til at bringe Sagen om Norge til Ende ved 
de Par Marcher ind i Holsten, som han i Trachenberg 
var gaaet ind paa at opsætte, til Napoleon var slaaet i 
Tyskland. Czaren var vel ikke Øverstbefalende i 
Koalitionen. Han delte i hvert Fald Overledelsen med 
Kejser Frantz, Kongen af Preussen, den engelske Befuld- 
mægtigede og de andre i Hovedkvarteret tilstedeværende 
Ambassadører og Ministre. Det var egentlig en vandrende 
Kongres, der udgjorde den øverste politiske og strategiske 

Ledelse i Koalitionen, men Czar Alexander var den 
Mand i de forenede Hovedkvarterer, som Carl Johan 
underordnede sig. 

Det forekom Carl Johan umuligt at nægte Czaren den 
Tilladelse, han ønskede, thi der maatte dog efterlades 
Tropper ved Elben, hvor Davout stod i aaben Mark 
ved Steckenitz-Floden sammen med de Danske, og 
der behøvedes kun faa Tropper for i Forening med 
Wallmodens Korps at bringe de Operationer til Ende, 
Carl Johan ønskede at foretage. Men Czaren var 
i det Punkt ubønhørlig. „Alle de Tropper, som nu be- 
finde sig ved Leipzig, skulle“, sagde han, „med Kraft 
forfølge deres Sejr og jage de Franske over Rhinen“. 
De franske Tropper, som efterlodes ved Elben, skulde 
jages ind i Fæstningerne og bevogtes der af de Trop- 
per, som alt vare beskæftigede dermed, og af de For- 
stærkninger, som fra Rusland eller Preussen vilde 
støde til dem. „Desuden,“ tilføjede Czaren til den 
svenske Kronprinses Skræk, „vil et Felttog mod Dan- 
mark slet ikke behøves; thi Østerrig vil mægle Fred i 
Kjøbenhavn og bringe det derværende Kabinet til 
Fornuft“. 

En saadan Meddelelse havde Carl Johan ikke ventet. 
Den bragte hans Blod i Oprør. Skulde Østerrig, der 
altid havde staaet paa Danmarks og Norges Side, 
Østerrig, som Sverig ingen Traktat havde med, blive 
den Magt, som fik Norges Skæbne i sin Haand, kunde 
Kronprinsen frygte for, at Frugten af alle hans An- 
strengelser i de senere Aar skulde glippe. Det hjalp 
ikke, at Czaren forsikrede ham, at Norge derfor allige- 
vel skulde komme til at tilhøre Sverig enten med det 
gode eller det onde. Prinsen forlod højst forstemt 
dette Møde. 

Kronprinsens første Gerning efter Hjemkomsten fra 
Czaren var at bede Metternich til Middag hos sig. 
Czaren havde nemlig straks efter Mødet med Carl 
Johan den foregaaende Dag meddelt denne, at han i 
den korte Tid, han opholdt sig i Leipzig, hver Dag, 
ligesom i Åbo, vilde tage sin Middag hos ham, og han 
havde bedt Kongen af Preussen om ogsaa at deltage 
i denne Æresbevisning, der tilkom Kronprinsen af 
Sverig som den til Leipzig først ankomne Fyrste. 
Prinsen, som til denne sin notable Middag indbød 
mange Fyrster og Statsmænd, deriblandt Grev Nessel- 
rode, der nu havde afløst Grev Romanzoft som russisk 
Udenrigsminister, haabede ved at faa Metternich til 
Gæst hos sig at komme under Vejr med, hvad den 
østerrigske Mægling egentlig bar i sit Skjold. I den 
Henseende bedrog han sig heller ikke. Efter Bordet 
fik han en helt improviseret Konference om Forholdene 
1 Norden startet mellem Czaren, Fyrst Metternich og sig 
selv. Det viste sig, at den østerrigske Minister ikke 
betragtede de mange Traktater, Sverig havde med for- 
skellige Magter som egentlig den nuværende Situation 
vedkommende. Striden om Norge var, efter hvad der 
sidst var sket, indskrænket til en Strid om Trondhjem, 
men han øjnede dog ikke nogen alt eksisterende For- 
pligtelse for Kongen af Danmark til at afstaa nogen 
Del af sit Territorium. 

Kronprinsen fandt sig af dette østerrigske Stand- 
punkt foranlediget til den følgende Dags Morgen at 
sende Wetterstedt til Metternich for at forklare denne, 
hvilke Rettigheder Sverig havde erhvervet sig ved 
sine hellige Traktater. Men den østerrigske Minister 
lod sig ikke rokke i sin Opfattelse af, hvilke Traktater 
og Overenskomster Koalitionens nye Forbund hvilede 

paa. Han modtog derfor kun til Efterretning en 
Note, som Wetterstedt overleverede ham om Sverigs 
Fordringer. 

Carl Johan forlod paa Grund af disse Ting kun 
lidet tilfreds Leipzig, da han nogle Dage senere maatte 
følge sine Tropper mod Vest. 

Marchen gik mod Rhinen. Nordarmeens Maal var 
Kassel, hvorfra dens videre March skulde dirigeres 
over Düsseldorf til Holland og Nedre-Rhinen. 

Syd for Nordarmeen marcherede den schlesiske Hær 
under Blicher og sydligst Hovedarmeen, hvis Maal 
var Øvre-Rhinen. 

Det store Hovedkvarter flyttedes i Begyndelsen af 
November til Frankfurt am Main, hvor de tre Monar- 
ker, Kejserne af Rusland og Østerrig samt Kongen af 
Preussen, vare omgivne af Repræsentanter fra alle 
Lande, ogsaa for Danmark og Norge. Chr. Bernstorff 
blev nemlig fra Wien, om end først senere, sendt til 
det østerrigske Hovedkvarter, der ogsaa fulgtes af en 
svensk Afsending, Bildt. 

Den svenske Kronprins fulgte dog ikke Nord- 
armeens Marche længere end til Mühlhausen. Derfra 
vendte han sig mod Nord til Heiligenstadt og Gøt- 
tingen, trak Svenskerne, der vare komne til Kassel 
med Bülow, samme Vej tillige med de russiske 
Korpser, saa kun Bülows Korps foreløbig forblev paa 
Vejen til Rhinen og Holland. Den 6. November begav 
Kronprinsen sig med sit Hovedkvarter til Hannover, 
hvor han til stor Forundring for Hertugen af Cam- 
bridge, der var ifærd med at organisere Landet, holdt 
et højtideligt Indtog i sin gamle Hovedstad, modtaget 
med Glæde og store Æresbevisninger af Befolkningen. 
Han etablerede dog sit Hovedkvarter denne Gang uden 

| 
| 
| for Byen, paa et Slot i nogen Afstand derfra, hvor 
| han ordnede sit Korpses Kantonnements i disse Egne. 
Å Woronzoffs Korps anbragtes i hans Nærhed, Winzinge- 
Å rodes, der skulde virke med Bülow i Holland, fore- 
i løbig i Egnen om Bremen. 
Hvad denne Diversion mod Nord betød, var der 
ingen, der var i Uvidenhed om. Carl Johan meldte e 
Hovedkvarteret i Frankfurt, hvad han ogsaa kund- 
gjorde for sine Underordnede, at han stod her for at 
passe paa Davout, der kunde faa i Sinde at trække sig 
tilbage til Frankrig eller angribe Bülows og Winzinge- 
rodes Korpser. Men denne Melding var ikke ganske over- 
ensstemmende med Sandheden. Tværtimod. Han havde f 
ved en hemmelig Tillidsmand henvendt sig til Davout 
og tilbudt ham fri Afmarch til Frankrig, samt Beskyt- 
telse undervejs for hans Korps. Hans Opstilling mod 
| Elben havde Danmark til Maal. Han kunde ikke op- P 
give de Par Dagmarcher ind i Holsten, som Czaren | 
havde nægtet ham Tilladelse til at gøre, men som | 
han alligevel mente at kunne faa Lejlighed til at ud- 
| føre, og som efter hans Mening vare ganske nødven- 
| dige, -hvis den østerrigske Mægling skulde blive til 


Virkelighed. 
| Imidlertid havde hans Ophold her, borte fra Koali- 
j tionens almindelige Opgave, ogsaa en anden Grund, 
j som maa omtales. Czarens Ord i Leipzig om, at 
i Koalitionen nu vilde afsætte Napoleon og bruge ham 
| (Carl Johan) til at mægle mellem Frankrig og Koali- S 
| tionen, havde gjort et saadant Indtryk paa ham, at 


i han lod de Muligheder, disse Ord oprullede for ham, 
$ faa Indflydelse paa sin Optræden. Han vidste ikke, 
| om Czaren kunde sætte sin Villie med Hensyn til 

Frankrig igennem i Koalitionen; men der var ingen 

Magt i denne, der var stemt for Carl Johans Forslag, 
at Koalitionen skulde standse ved Rhinen, dér ved en 
Proklamation kundgøre Frankrig sin Villie og saa over- 
lade det til den franske Befolkning og den franske 
Stat at iværksætte, hvad der skulde ske. Østerrig og 
England (dettes Repræsentant i Koalitionen var Lord 
Aberdeen) vare vel stemte for en Standsning ved 
Rhinen, men kun for at forhandle med Napoleon om 
Fred. Hvis Napoleon ikke gik ind paa disse Forhand- 
linger, eller de ikke førte til noget Resultat, ønskede 
disse Magter en Invasion, og kom denne til Udførelse, 
var Napoleons Afsættelse et Resultat, som kunde 
forudses. 

Men i samme Grad, der kunde blive Tale om en 
Mæglerrolle mellem Frankrig og Koalitionen, maatte 
det forekomme ham vigtigt ikke fra først af at være 
Deltager i den Invasion, som han alt tidligere havde 
meldt Czaren, at han ikke vilde være med til, men i 
Stedet for fremtræde som dens Modstander og tale 
Frankrigs Sag lige over for de Allierede, som han jo 
i Virkeligheden havde gjort det for Czaren allerede i 
Åbo. Det var med andre Ord det at gøre sig værdig 
til at være Mægler, der laa ham paa Hjerte. At 
han var bleven nødt til at kæmpe mod de Franske i 
deres Fjenders Række, havde altid pint ham. Vi 
erindre, hvorledes han søgte at bortforklare Brøden 
ved sin berømte Dagsbefaling i Oranienburg den 15. 
August. Senere havde han benyttet enhver Lejlighed 
til at komme sammen med Franskmænd for at for- 
klare dem, hvor god en Franskmand han var. Hver 
Gang der var gjort Fanger, havde han samlet de 
franske Officerer og holdt „Haranguer“ til dem, og i 
Leipzig havde han gennemstøvet Lazaretterne for at 

standse ved de franske Saarede, yde dem Gaver og 
forsikre dem, at hans Hjerte var lige saa fransk som 
deres. Her i Hannover ønskede han intet hellere, 
end at Davout skulde modtage hans Tilbud om fri 
March til Frankrig. Han vilde da have modtaget de 
franske Tropper etappevis, med store Æresbevisninger 
og opsigtvækkende ,,Haranguer", og han vilde have 
ført dem under svensk Beskyttelse og i fornødent 
Fald med Magt gennem de af Preusserne besatte Di- 
strikter, som han i Virkeligheden gjorde under lignende 
Forhold i det følgende Aar i Belgien. 

Hvis Davout var gaaet ind paa hans Tilbud, vilde 
Kronprinsen for det første have vundet den vigtige 
Stilling ved Hamburg, hvorved han vilde faa Holsten 
(og derved efter hans Mening ogsaa Norge) i sin 
Magt; dernæst vilde Davouts Soldater efter den Be- 
handling, der var bleven dem til Del, have bragt hans 
Ry med sig til Frankrig, og endelig havde han faaet 
sig en Stilling ved Elben i Forening med Komman- 
doen over Nordarmeen, som meget let kunde have 
gjort ham til den vigtigste Mand i Europa i et givet 
Øjeblik. 

Davout afslog imidlertid Carl Johans Tilbud eller 
rettere svarede ikke derpaa. De Luftkasteller, Kron- 
prinsen havde bygget paa sin Plan, svandt hen. I 
Stedet for bragte G. Løvenhjelm ham fra det store 
Hovedkvarter de Allieredes Angrebsplan paa Frankrig 
tillige med Anmodning om at deltage i denne, altsaa 
forlade Hannover. 

Carl Johan maatte nu tage Beslutning i den ene 
eller den anden Retning. Han kunde, selv om Davout 
ikke vilde forlade Hamburg, realisere en Del af det, 
hvorom hans Tanker havde drejet sig. Kunde han 

ikke faa Hamburg i sin Magt, kunde han ved at an- 
gribe Fæstningen fra Hannover af blive Herre over 
Holsten. Thi saa snart hans Tropper i Hannover 
rykkede frem mod Harburg og Zollenspiker for at 
angribe Byen, maatte Davout fra Steckenitz-Floden 
skynde sig tilbage til Fæstningen for at forsvare den, 
og de Danske, som stod ved Steckenitz-Stillingens 
nordlige Afsnit og i Lybæk, vilde da være ladte til- 
bage alene og derved være nødte til at vige for et 
Angreb fra Wallmodens til den Tid mere end dobbelt 
saa store Styrke. Carl Johan kunde altsaa, om end 
paa en mindre eklatant Maade, blive Herre ved Elben 
og i Holsten, og fik han ved denne Manøvre ikke Lej- 
lighed til paa en offentlig Maade at lægge sine franske 
Sympatier for Dagen, saa undgik han dog at være 
mellem de Angribende i det odiøse Øjeblik, da de be- 
traadte fransk Jord for at foretage en ny Invasion i 
hans Fædreland, og Czarens Skrivelse til ham med 
Operationsplanen vilde give ham Lejlighed til at vise 
sig som Modstander af dette Indfald i Frankrig og 
anbefale en anden Fremgangsmaade. 

Men til de her fremsatte Grunde kom andre, der 
mere og mere fik Magt over ham; thi de Beretninger, 
som G. Løvenhjelm bragte, og de, som derefter — 
næsten hele November Maaned igennem — sendtes 
ham fra Carl Løvenhjelm, der var Sverigs Gesandt 
ved det russiske Hovedkvarter, ligesom Bildt var det 
ved det østerrigske, vare egnede til at øge hans Be- 
tænkeligheder ved villieløs at underordne sig Koali- 
tionens Bestemmelser. Napoleon modtog Forslaget om 
en Forhandling, og en Kongres i Mannheim blev be- 
sluttet. Men om alt dette fik Kronprinsen ingen offi- 
ciel Underretning, skønt ingen Fredsforhandling maatte 

begynde uden Sverigs Medvirkning, og blandt For- 
handlingspunkterne, som opstilledes, var der intet om 
Sverigs Erhvervelse af Norge, medens der i det na- 
poleonske Forhandlingsgrundlag stod, at „Danmark 
skulde beholde Norge". Derimod var den østerrigske 
Mægling godkendt af alle Magter, og den gik ikke ud 
paa andet end en Afstaaelse af Trondhjem mod en 
Erstatning, som det endog var forudsat, at Kongen af 
Danmark kunde forkaste, hvis den ikke forekom ham 
tilfredsstillende. Om Afstaaelse af det øvrige Norge 
var der aldeles ikke Tale i Koalitionen. Alt dette 
maatte forstaaelig forekomme Carl Johan mere end 
mistænkeligt, og derfor besluttede han sig — det var 
i Dagene om den 13. Novbr. — til af egen Magt- 
fuldkommenhed at foretage den Operation mod Elben 
og ind i Holsten, som vakte Europas Forbavselse, 
men som i højeste Grad forøgede hans Anseelse, saa 
mesterligt anlagt og udført den objektivt set var saa- 
vel i politisk som i militær Henseende, og saa lidet 
man havde ventet en saadan dristig og ansvarsfuld 
Optræden fra hans Side. 

Dog vogtede han sig vel for straks offentligt at 
meddele, hvad han havde til Hensigt. Han spillede 
aldrig politisk med aabne Kort. Da han sendte G. 
Løvenhjelm tilbage til Koalitionens Hovedkvarter, an- 
gav han Maalet for den Operation, han nu begyndte, 
at være Hamburgs Erobring, skønt han slet ikke 
vilde tilføje Davout nogen Overlast, kun holde ham 
indesluttet i Fæstningen. Og da han sendte Wetter- 
stedt selv til Czaren med de Bemærkninger, han havde 
at gøre mod de Allieredes Operationsplan og Indfald 
i Frankrig — men rigtignok ogsaa for maaske hemme- 
ligt at faa Czarens Samtykke til hans nyeste Skridt 

— sely da var det kun Hamburgs Erobring, der 
holdtes frem som Maalet, om han end i det Brev, 
Wetterstedt medførte, tilføjede, at han ved den Lej- 
lighed maaske kunde tilføje de Danske et afgørende 
Hug’). 

Straks efter at have taget sin Beslutning lod Kron- 
prinsen en danskfødt Mand, der stod i hannoveransk 
Tjeneste og af England var bleven attacheret hans 
Hovedkvarter, nemlig Kammerherre Hedemann, rejse 
uden om Holsten gennem Meklenburg til Slesvig for 
ved Landgreve Carl af Hessens Hjælp at komme til 
Kong Frederik, hvem han skulde erindre om, hvor- 
ledes den svenske Fordring om Norges Afstaaelse var 
formuleret. Han skulde gøre opmærksom paa, at 
Trondhjem Stift skulde afstaas straks og uden Veder- 
lag, Resten af Norge ved Freden, men mod Vederlag. 
Men særlig skulde han gøre Kongen opmærksom paa, 
at Sverig i den sidste Tid havde vist den Moderation, 
at det vilde overlade Kongen Valget mellem at be- 
holde det sydlige Norge eller at modtage Erstatning, 
saaledes at Sverig, hvis Kongen foretrak det første, 
vilde tage Erstatningen. Paa samme Tid, Kammer- 
herre Hedemann tiltraadte sin Rejse, skrev Kron- 
prinsen til Feltmarchal Essen ved den norske Grænse, 
der vedblev at staa under hans direkte Befaling, og 
bad ham, hvis der var Lejlighed dertil, at meddele _ 
Prins Christian Frederik i Norge, hvorledes han nu 
var ifærd med at arrangere sig med Danmark. Og 
efter Ordre skreves der ogsaa fra hans Stab til Essen, 


.der atter sendte Breve til norske Mænd (men paa 


1) Korrespondancen med Czaren paa denne Tid findes i Schin- 
kels minnen, mest i VII, 423—480, noget i bilagorna. 

denne Tid ingen til Wedel), samt til Gøtamændene i 
Sverig, af hvilke Platen indtraf hos ham i Kiel. Men 
fremfor alt ordnede Kronprinsen paa samme Tid, dette 
skete, Operationens militære Iscenesættelse; alle preus- 
siske Tropper, som befandt sig Vest for Elben, sendtes 
til Bilow, der gik til Holland, Winzingerodes russiske 
Korps, der stod ved Bremen, fik ogsaa den Bestem- 
melse at gaa til Holland, dog først paa nærmere Ordre. 
Et russisk Korps, Stroganoffs, sendtes til Harburg for 
at angribe Hamburg der fra, medens Woronzoffs Korps 
og Stedingks svenske, der stod i Egnen om Gøttingen, 
ligeledes dirigeredes til Elben men østligere for at true 
Forbindelsen mellem Fæstningen og Steckenitz og for 
at kunne gaa ind i Lauenburg, naar de Franske forlod 
Stillingen ved nævnte Flod. Carl Johan havde næppe 
iværksat denne Begyndelse til sin Operations Virkelig- 
gørelse, før han fra Carl Løvenhjelm i det russiske 
Hovedkvarter fik en oplivende Beretning, der gik ud 
paa, at Czarens Stemning mod ham var en saadan, at 
han næppe i noget Tilfælde vilde slaa Haanden af ham. 

Hvis Carl Johan havde gjort sig Haab om at komme 
den østerrigske Mægling i Forkøbet, blev han dog 
skuffet. Kammerherre Hedemann, som mødte Hin- 
dringer overalt under sin besværlige Rejse, kom først 
4. Decbr. til Landgrev Carl i Slesvig, og da var 
Mæglingen i Kjøbenhavn alt i fuld Gang. Den 15. 
November var en ung østerrigsk Diplomat, Grev Bom- 
belles, afrejst fra Frankfurt med en Instruktion, der var 
undertegnet af Metternich, men godkendt af Ruslands, 
Englands og Preussens Ministre. Greven var rejst 
incognito som en Købmand Frølich over Berlin og 
Rostock til Kjøbenhavn, hvor han alt den 27. Novbr. 
om Aftenen sammen med den østerrigske Gesandt 

Lützow, der havde faaet den Bombelles givne Instruk- 
tion tilsendt fra Metternich,!) indfandt sig hos Uden- 
rigsminister Rosenkrantz. 

Det østerrigske Sendebud, som kun var legitimeret 
ved et Brev fra Metternich til Rosenkrantz, meldte 
den danske Minister, at han var kommen for at hjælpe 
Regeringen til Fred med Koalitionen paa Vilkaar, som 
vare lempeligere end nogen som helst forhen stillede. 
De tre Magter, sagde han, som vare enige med Øster- 
rig, vilde lige saa lidt som Wienerhoffet opfylde alle 
Carl Johans Ønsker. Kongen af Danmark skulde kun 
afstaa Trondhjem Stift. Naar han blot i Princippet 
gik ind paa en saadan Afstaaelse, vilde der øjeblikke- 
lig indtræde Vaabenstilstand og begynde Fredsfor- 
handlinger, under hvilke Østerrig vilde anvende al sin 
Umage for at skaffe Kongen den bedst mulige Erstat- 
ning for Throndhjem Stift og endvidere Garanti for 
Besiddelsen af det sydlige Norge. 

Dette uventede Tilbud — blot Trondhjems Stift og 
mod Erstatning — kunde ikke andet end overraske 
Rosenkrantz. 

Vel tiltalte hele den Maade ham ikke, hvorpaa dette 
blot mundtlige Forslag uden tilstrækkelige Garantier 
fremstilledes for ham af en underordnet diplomatisk 
Personlighed uden tillidvækkende Adfærd. Rosen- 
krantz var ogsaa fra første Stund af paa det rene med, 
at Trondhjems Stifts Afstaaelse, der opstilledes som 
ufravigelig Betingelse, ikke var udførlig. Maaske havde 
Kongen mere Ret til som norsk Konge at afstaa 


1) Instruktionen er trykt i Christiania Vidensk. Selskabs For- 
handlinger 1877 Nr. 12, hvor Dr. Yngvar Nielsen ogsaa gør 
Rede for den østerrigske Mægling. 

Trondhjem end som Statsunionens Chef at afstaa det 
ene Kongerige, naar han da efter de senest akcep- 
terede Statsprincipper gjorde Afstaaelsen afhængig af 
de norske Stænders Samtykke. Ogsaa var det muligt, 
at Christian Frederik ved sin overlegne Stilling i 
Norge kunde faa Stiftet overleveret til Sverig eller 
rømmet; men han ansaa det ikke for sandsynligt, at det 
sydlige Norge længe vilde kunne beholdes i Union med 
Danmark. Men Rosenkrantz mente, at hvis der virke- 
lig var en Stemning hos den østerrigske Regering og 
de koaliserede Magter for at hjælpe Danmark mod 
Carl Johan, maatte den kunne benyttes, og han gik 
derfor Bombelles paa Klingen for at erfare, hvor 
meget paalideligt der var i det, han havde hørt. 
Hvad Bombelles derefter ytrede denne Dag og Dagen 
efter, da han paa ny havde en Sammenkomst med 
Rosenkrantz, forbavsede denne mere og mere. Det 
østerrigske Sendebud erklærede sig bemyndiget til, saa 
snart Regeringen havde antaget Princippet om Trond- 
hjems Afstaaelse, at skrive til Wallmoden, der var 
østerrigsk General — Fyrst Metternich var i Uviden- 
hed om, at Wallmoden nu var i engelsk Tjeneste og 
stod under Carl Johan —, og forsikrede, at Wallmoden, 
naar han havde faaet hans Brev, straks vilde sørge 
for, at Fjendtlighederne ophørte ved Elben. Og der- 
efter vilde efter hans Udtalelse ogsaa Vaabenstilstanden 
indtræde til Søs; thi han havde et Brev fra den 
engelske Gesandt ved de forenede Hovedkvarterer, 
Lord Aberdeen, til Lord Castlereagh med sig, som 
han havde Ordre til at sende til London, saa snart 
Danmark var gaaet ind paa de Forslag, han bragte, 
og naar dette Brev var ankommet til London, vilde 
uopholdelig ogsaa Vaabenstilstanden med England 

blive til en Kendsgerning. Hvad Fredsforhandlingerne 
angik, som derefter skulde begynde, oprullede han 
ogsaa et lyst Billede. Han havde Ordre til, hvis Dan- 
mark gik ind paa hans Forslag, at sende Sekretæren 
ved den østerrigske Legation i Kjøbenhavn, Foulon, 
til Sydtyskland for at melde Metternich den opnaaede 
Imødekommen, medens han selv skulde forblive i Kjø- 
benhavn for at lede Fredsforhandlingerne, der skulde 
paabegyndes, saa snart Instruktionerne derfor vare 
komne fra det store Hovedkvarter. Freden vilde der- 
hos blive i alle Maader tilfredsstillende; han nævnte 
endog Flaadens Tilbagegivelse af England, ja selv 
Trondhjem Stifts Afstaaelse kunde maaske forebygges. 
Allerede det, at der skulde forhandles om Erstatning 
og at Danmark kunde forkaste den foreslaaede, vilde 
skyde den virkelige Afstaaelse ud til et Tidspunkt, 
inden hvilket der kunde være sket meget, som kunde 
forandre Situationen, især hvis det forholdt sig saa- 
ledes, som Bombelles sagde, at de allierede Fyrster 
egentlig helst ønskede, at Kongen skulde beholde 
Norge ubeskaaret. Da Rosenkrantz indvendte, at 
Norge vilde modsætte sig Afstaaelsen af Trondhjem, 
udbrød Bombelles, at dette jo vilde være en Fordel, 
thi saa havde de Allierede et Paaskud til at undgaa 
den. Bombelles søgte i det hele, saaledes som Rosen- 
krantz forstod ham, at indgive os den Tro, at de 
Allierede vilde være glade, naar de fandt et eller 
andet Paaskud, der gjorde det umuligt at opfylde, 
hvad de havde lovet den svenske Kronprins. 
Rosenkrantz forstod vel, at dette var Overdrivelser 
og Overtalelsesmidler, som Gesandten gjorde Brug af 
i sin Missions Tjeneste; men som sagt, han mente, at 
det uventede Tilbud, der var gjort os, ikke burde 

vises bort. Man kunde gaa ind paa Afsigelsen af den 
franske Alliance, paa Indtrædelsen i Koalitionen, og 
naar blot Nævnelsen af Trondhjem Stift kunde und- 
gaas, naar man i Stedet for kunde sætte en Grænse- 
regulering med Sverig eller bruge andre lidt mere 
imødekommende Udtryk, mente han, man kunde give 
sig de ønskede Forhandlinger i Vold, for at komme 
ud af den nuværende Situation. Tilstanden i Danmark 
var nemlig i dette Øjeblik helt fortvivlet. Al Kom- 
mando og Orden var ved at ophøre i Riget, der syntes 
at skulle falde fra hinanden. I det egentlige Konge- 
rige var den forbedrede Stilling, som man havde ventet 
sig af Pengeordningen, fuldkommen bristet; Regeringen 
havde brugt de Millioner, den havde haabet at redde 
for sig selv ved Forandringen; men Finanserne og 
Pengetilstanden blev mangefold værre, end den havde 
været i de værste Tider før Forandringen, og Sam-. 
fundsordenen berørtes paa den betænkeligste Maade 
deraf. Minister C. D. Reventlow forlangte sin Afsked, 
fordi han ikke vilde dele Ansvar med Regeringen; 
Schimmelmann mente Kongen at maatte afskedige. 
Efter denne Afgang fandtes der kun to Statsministre 
tilbage foruden Hertug Frederik Christian af Augusten- 
borg, som ingen regnede med, da han levede borte fra 
Regeringen, nemlig Rosenkrantz og Frederik Moltke. 
Kongen udnævnte da paa denne Tid tre nye Stats- 
ministre, nemlig Kaas, Måsting og Joachim Godske 
Moltke. Men hvad betød nye Ministre under Forhold, 
hvor deres Mening aldrig hørtes. Politisk var Riget 
med en Hær, der ikke kunde lønnes eller rustes, i 
Krig med alle Europas større Magter, alene med Und- 
tagelse af Østerrig; men den østerrigske Legation i 

Kjøbenhavn havde Ordre til at forlade Riget med 
Bombelles, hvis det Forslag, han bragte, ikke antoges. 
Til disse Tilstande i det danske Kongerige viste der 
sig derhos paa denne Tid betænkelige Oprørstegn i 
Hertugdømmerne, ikke blot mellem Embedsmænd og i 
Befolkningen, der sluttede sig til den tyske Friheds- 
bevægelse, men endog i Hæren, hvor ildevarslende 
Optrin mod Alliancen med de Franske fandt Sted. 

Trods disse fortvivlede Forhold vilde Kong Frederik 
imidlertid hverken svigte Forbindelsen med Frankrig 
eller høre Tale om Afstaaelse af nogen Del af Norge. 
Da Rosenkrantz meldte ham, hvad den østerrigske 
Udsending havde bragt, og nævnte Afstaaelsen af 
Trondhjem, vendte Kongen ham Ryggen. Der var en 
særlig Omstændighed, som bevirkede, at Kongen ikke 
vilde høre Tale om noget Brud med Frankrig, nemlig 
at hans Tropper stod i Felten med disse. Han var i 
højeste Grad indigneret over, at Sachserne og Bajrerne 
midt under Kampen havde vendt sig mod deres Vaaben- 
fæller; han forsikrede, at slig forræderisk Opførsel ikke 
skulde finde Sted her hjemme. 

Det var den 29. November, at en foreløbig Beslut- 
ning skulde træffes angaaende Bombelles Sendelse. 
Gesandterne, baade Bombelles og Lützow, havde ind- 
trængende bedt om en Audiens, og Rosenkrantz havde 
overleveret Kongen en Mængde Beretninger fra Bern- 
storff i Wien, Beretninger, som vel stammede fra en 
ældre Tid, fra den Tid, han havde været ved Kon- 
gressen i Prag, men som paa det nøjeste stadfæstede 
Rigtigheden af, hvad Bombelles havde sagt om de 
Allieredes Stemning mod Carl Johan. Man var meget 
spændt paa Kongens Afgørelse; thi Bombelles havde 
ikke undladt at benytte alle de Midler, der syntes 


216 BEVÆGEDE DAGE I KJØBENHAVN 


ham skikkede til at vinde Stemning for Forslaget. 
Han havde søgt at faa Kongens Adjudanter i Tale, 
hvilket dog ikke lykkedes ham. Derimod fik han 
Held til at faa indflydelsesrige Børs- og Handelsmænd 
nogle Ord tilhviskede om Missionens Hensigt. Pludse- 
lig gennemstrømmedes Byen af Rygter om en Gesandt, 
der var kommen for at byde Fred med England, blot 
paa den Betingelse, at vi forlod det franske Parti. 
Papirerne paa Børsen steg den Dag, og hele Byen 
antog pludselig som et helt nyt Fysiognomi. 

Men den 30. November om Morgenen modtog 
Rosenkrantz fra Kongen et Brev, i hvilket han meldte, 
at han havde gennemgaaet alle Bernstorffs Papirer; 
men da det hele drejede sig om at afsige Alliancen 
med de Franske og afstaa Trondhjem, hvad han 
hverken kunde eller vilde gaa ind paa, bad han Rosen- 
krantz at sige Gesandterne, at han ikke kunde afstaa 
noget af sine Stater, da det stred mod Kongeloven, 
og at Norge altid havde været ham et tro Rige, som 
han ikke kunde forlade; han bad dog tillige Rosen- 
krantz om at udtrykke for Gesandterne den Erkendt- 
lighed, han følte for Kejser Frantz, der altid skulde 
forblive hans Ven, og at meddele dem, at, selv om 
den østerrigske Legation kaldtes bort fra Kjøbenhavn, 
skulde Bernstorff forblive ved det østerrigske Hof og 
være beredt til at møde ved enhver Fredskongres, der 
maatte finde Sted. 

Denne Gang lystrede Rosenkrantz dog ikke blindt 
den Ordre, han fik. Han bønfaldt Kongen om at 
maatte opsætte Afgivelsen af den nævnte Erklæring, 
til han havde opnaaet den Audiens, som han søgte 
om. I den Audiens, der bevilgedes ham samme Aften, 
og i hvilken han saa indtrængende, han formaaede, 

anbefalede, at den østerrigske Mægling ikke afvistes, 
lagde han ogsaa Kongen paa Hjerte, hvor vigtigt det 
vilde være, om Kongen i denne saa afgørende Sag 
vilde høre ogsaa sine øvrige Statsmænds Mening. Og 
Ministeren maa have talt sin Sag meget varmt; thi 
den følgende Dag, d. 1. Decbr., modtog han et Brev, 
hvori Kongen meddelte ham, at han havde besluttet 
at forsamle et Raad, for hvilket Rosenkrantz skulde 
forelægge hele Sagen om de Fordringer, der vare 
stillede. 

Dette Raad, de saakaldte tro Mænds Raad, var det 
første, som Kongen efter sin Tronbestigelse i 1808 
samlede i Anledning af Rigets højeste Regeringsan- 
liggender. Det var derfor en Begivenhed. Det til- 
sagdes til Møde den 3. Decbr., rimeligvis af Kongens 
Kabinetssekretær, og bestod af de i Kjøbenhavn til- 
stedeværende afgaaende og tilstrædende Ministre, des- 
uden af nogle Kollegiechefer samt enkelte andre be- 
troede Mænd, som Colbjørnsen og Ove Malling. *) 

I dette Raad, der var samlet om Kongen, fremstillede 
Rosenkrantz Sagen om den østerrigske Mægling, hvor- 
efter Medlemmerne enkeltvis udtalte deres Mening om, 
hvad der burde gøres. De høje, bureaukratiske Em- 
bedsmænd, for hvilke Situationen var saa ny, gik 
næsten alle ind paa Kongens Synsmaade. Flertallet i 
Raadet vilde ikke afstaa Trondhjem Stift, ej heller af- 
sige den franske Alliance, i alt Fald ikke uden at 
denne Afsigelse kunde ske loyalt, med Napoleons 
Samtykke og paa venskabelig Maade. Derimod gik de 


1) Se Aage Friis: Nye Aktstykker vedrørende de politiske For- 
handlinger i Kjøbenhavn i Decbr. 1813 og Kielerfreden 1814 
(Aftryk af danske Magasin, V Række, 4. Bind). 

for saa vidt ind paa Rosenkrantzs Idé, som de mente, 
at Fredsforhandlingerne kunde begynde, naar der gaves 
Garantier for, at Østerrig vilde optage alvorlige For- 
handlinger, hvilke saa dog efter den almindelige Mening 
burde ledes af Christian Bernstorff og foregaa i det 
østerrigske Hovedkvarter. 

Rosenkrantz var ikke tilfreds med Resultatet, som 
forelaa. Han fandt det ogsaa noget betænkeligt, at 
de, som ikke bortviste Tanken om at gaa ind paa 
Trondhjems Afstaaelse, om end uden Nævnelse af 
Stiftets Navn, gik ud fra den Forudsætning, at Trond- 
hjem i Virkeligheden ikke skulde afstaas. Han vidste 
helt vel, at Sverig ikke i den nærmeste Fremtid vilde 
være i Stand til at tage Norge eller nogen Del deraf, 
og han manglede ikke Sympati for de Planer, som var 
oppe, om at Norge skulde hindre Rigets Afstaaelse til 
Sverig, selv om Regeringen i Kjøbenhavn saa sig 
nødt til at gaa ind paa en saadan Afstaaelse. Disse 
Planer dyrkedes endnu. Man erindrer saaledes General 
Kardorffs Indstilling paa denne Tid!) og det noget 
kejtede Forsøg, der omtrent samtidig gjordes i Norge 
påa at udraabe Christian Frederik til Konge.?) Rosen- 
krantz var sig ogsaa bevidst, at man ved at forkaste 
Erstatningen for Trondhjem kunde tilintetgøre Trak- 
tatens Virkning. 

Men han gjorde i sit Indledningsforedrag opmærk- 
som paa det mislige herved; thi hindrede man Trak- 
tatens Fuldbyrdelse, hindrede man let med det samme 
Freden med de Allierede. Han mente derfor, at, gik 
man ind paa Princippet om Afstaaelsen af en Del af 
Norge, maatte man være betænkt paa at afstaa den 


1) Kampen om Norge I, 395. ?) Aall. 2. Uder 32i 

virkeligt, og kun sætte sit Haab til, at den senere 
vilde kunne tages tilbage, eller at Sverig ikke vilde 
kunne hævde Besiddelsen længe. Det samme mente 
Schimmelmann og nogle enkelte til; men denne Tanke 
kunde hverken Kongen eller Flertallet af Medlem- 
merne gøre til sin, saa meget mindre, som Rosen- 
krantz selv var vis paa, at en alvorlig Afstaaelse af 
norsk Land maatte sætte Norge i Oprørstilstand. 
Rosenkrantz var derfor i højst fortrædeligt Lune, da 
han Morgenen efter Raadsmødet overvejede, hvad Svar 
der kunde gives paa det østerrigske Tilbud. Men saa 
kom pludselig og overraskende, samt i højeste Grad 
alarmerende den Efterretning til Kjøbenhavn, at Davout 
havde forladt Steckenitz Stillingen for at trække sig 
ind i Hamburg, saa at de Danske, som paa samme Tid 
ophørte at faa Penge fra de Franske, vare overladte 
til deres egen Skæbne. Øjeblikkelig skrev Kongen til 
Prinsen af Hessen, at han maatte holde sig beredt til 
et Tilbagetog, der skulde gaa til Rendsborg og derfra 
til Kolding, men at han allerførst skulde søge at op- 
naa en Vaabenstilstand med Wallmoden, som stod 
lige over for ham, og at han, hvis de Franske ikke 
vilde være med i denne, skulde slutte den alligevel. 
Hensynet til Frankrig havde nu ikke den samme 
Vægt som tidligere. Davout havde selv brudt For- 
bindelsen med Danmark, og da Efterretningerne fra 
Holsten nu Dag for Dag bleve mere truende, idet man 
fik Bud om, at Carl Johan med sine svenske og rus- 
siske Tropper var gaaet over Elben ind i Lauenburg, 
blev det klart for alle, at man ikke turde forkaste den 
Hjælp fra Østerrigs Side, som syntes den eneste mulige 

De tro Mænds Raad samledes da atter d. 6. Decbr. 
og denne Gang var det alles Mening, at man nødven- 
digvis helt maatte give sig Østerrig i Vold, saa man 
maatte antage dets Forslag pure og uden Betingelser. 
Men paa samme Tid kom man ind paa Tanken om at lade 
Norge modarbejde Afstaaelsens Iværksættelse. Thi de 
østerrigske Gesandter vare jo selv fremkomne med 
denne Tanke, og Rosenkrantz meldte Kongen denne 
Dag, at Bombelles havde sagt ham, at Kongen blot 
havde at afstaa, da det var Kronprinsens Sag og 
ingen andens at faa det afstaaede i sin Besiddelse, 
samt at Bombelles endog havde tilføjet, at dersom 
Indbyggerne i Norge modsatte sig Afstaaelsen, var 
det saa meget bedre.) De østerrigske Forslag bleve 
da nu modtagne, men under den udtrykkelige, hemme- 
lige Forudsætning, at Afstaaelsen vilde blive hindret 
fra norsk Side, hvorfor Kongen skrev til Prins Chri- 
stian Frederik, hvad vi alt have berettet i det fore- 
gaaende. 

Glæden blev nu stor i Kjøbenhavn. Østerrigerne 
vare tilfredsstillede. Legationssekretæren Foulon afgik 
til det store Hovedkvarter i Sydtyskland med et Brev 
fra Kongen til Kejser Frantz og med et af Grev 
Lützow i 6 Punkter affattet Resumé af, hvad Kongen 
var gaaet ind paa. Bombelles skrev ikke blot det 
lovede Brev til Wallmoden, hvilket Foulon fik med 
sig for at besørge undervejs ved den holstenske Grænse, 
men han afsendte ogsaa paa et dansk Parlementær- 
fartøj Brevet fra Lord Aberdeen til Lord Castlereagh 
og anbefalede den østerrigske Gesandt Wessenberg i 
London, som skulde aflevere Brevet paa rette Sted, 


1) Aage Friis de nævnte „Nye Aktstykker" S. 44. 

at anvende’ al sin Flid paa at faa Fjendtlighederne til 
Søs standsede saa hurtig som muligt. 

Alt var nu lutter Tilfredshed i Kjøbenhavn. Kongen 
satte i den Grad Lid til Østerrigernes Forsikringer 
om, at alt var klappet og klart, at han lod Landgreve 
Carl af Hessen contramandere nogle Troppeindkaldelser, 
som han med prisværdig Konduite egenmægtig havde 
befalet i Slesvig og Jylland, dengang han fik Kund- 
skab om, at et Tilbagetog af Prinsen af Hessens Korps 
stod for Døren. Ja Kongen gik saa vidt, at han 
standsede hele Provideringen paa Norge, der var i 
god Gang, fordi han var vis paa, at der vilde komme 
Fred paa Havet, og regelmæssig Handel og Søfart 
atter skulde begynde. 

Nogle Dage efter Foulons Afrejse kom der Bud om, 
at Wallmoden var begyndt at rykke ind i det sydlige 
Holsten, men det foruroligede ikke nogen; det var jo 
tydeligt, at Foulon ikke kunde være kommen derned 
endnu. Bombelles forsikrede, at de Grænsestrækninger, 
som muligvis kunde blive okkuperede inden Foulons 
Ankomst, vilde blive rømmede, saa snart Brevet til 
Wallmoden var kommet ham i Hænde. Han skrev 
dog for Forsigtigheds Skyld et nyt Brev til den øster- 
rigske General, hvilket besørgedes til Holsten af en 
dansk Kurer. Frederik VI tilbagekaldte dog — ogsaa 
af Forsigtighed — sin Ordre til Landgreve Carl om 
Standsningen af Troppeindkaldelserne. 

Nogle Dage gik der igen, uden at man — mærkeligt 
nok — hørte noget fra Holsten. Men saa kom der 
pludselig Melding om, at Foulon var kommen til Wall- 
modens Forposter, og at den der kommanderende 
General Dørnberg havde anerkendt Vaabenstilstanden 
og straks trukket sine Forposter ind. Rosenkrantz 

gjorde Lützow og Bombelles bekendt med denne Efter- 
retning, som Kongen havde faaet. Glæden blev stor 
baade i det østerrigske Gesandtskab og i Kjøbenhavn, 
hvor Papirerne denne Dag atter gik til Vejrs. 

Men det var paa slesvigsk Grund, at Foulon havde 
truffet Dørnberg. Hvad der var passeret i Holsten, 
havde man dengang endnu ingen Kundskab om i 
Kjøbenhavn. Store afgørende Begivenheder havde 
fundet Sted der. 

Saa snart Carl Johan var kommen til Lauenburg, 
bød han Wallmoden at gaa over Steckenitz frem i 
Retning af Oldeslo, for at skille de Danske fra de 
Franske. Dernæst lod han Woronzoff cernere Ham- 
burg fra Øst og Nord i Forening med et nyt russisk 
Korps, der var stillet til hans Raadighed, men endnu 
ikke ankommet helt, nemlig Bennigsens, og gik selv 
med Svenskerne mod Lybæk, som han erhvervede sig 
ved en Kapitulation med den franske General Lalle- 
mand, der var Kommandant i Byen, skønt Garnisonen 
bestod af danske Tropper og kun to franske (polske) 
Lansener-Eskadroner. 

Prinsen af Hessen, som havde haft Kommando- 
kvarter i Lybæk indtil denne Tid, begav sig til 
Oldeslo, hvor hans vestre Kolonne, der havde kæmpet 
heldigt med Wallmodens Tropper, indtraf, og til- 
traadte Tilbagetoget mod Kiel, dækket af Lallemand, 
der fra Lybæk sluttede sig til ham som Kommandør 
for Korpsets lette Tropper, for hvilke atter de polske 
Lansenerer dannede Bagtravet. Prinsen, som ikke 
havde modtaget Kongens Brev af 4de, hvilket først 
senere kom til Holsten og saa faldt i Carl Johans 
Hænder, havde valgt Retræten til Kiel, fordi han ikke 
turde betræde det aabne Terræn i Midtholsten, over 

hvilket Vejen til Rendsborg gik. Han havde nemlig 
kun lidet Rytteri, og et af hans Kavaleriregimenter 
var tilmed kommet med de Franske ind i Hamburg. 
Vejene i det østlige Holsten vare mere bebyggede og 
bevoksede og bød i højere Grad end de i Midtholsten 
Holdepunkter for Forsvar. 

Uden at vide det kom Prinsen ved dette Valg Carl 
Johans Ønsker i Møde; thi Kronprinsen vilde afskære 
det danske Korps fra Rendsborg, tvinge det ind i 
Tragten mellem Eckernførde og Kiel eller mellem 
Slien og den østlige Del af Ejderkanalen, og der over- 
mande det. Derfor lod han Tettenborn med sine Ko- 
sakker sværme ind i det aabne Midtparti af Holsten, 
gennem den Passage, de franske og danske Troppers 
Adskillelse tilvejebragte, med den Befaling at gøre sig 
til Herre over det midterste Holsten helt op til Ejderen 
og at overrumple Rendsborg Fæstning, som han vidste 
var ufuldstændigt rustet og besat i dette Øjeblik. 
Og derfor fik Wallmoden Befaling til at holde sig i 
Højde med det danske Korps, men Vest for det, for 
at hindre det fra at slaa ind paa Vejen til Rendsborg. 

Disse Dispositioner udførtes nu nøjagtigt. 

Tettenborn kom hurtigere end nogen anede til 
Rendsborg, men Landgreve Carl af Hessen paa Gottorp 
havde sendt sin Stabschef, Prinsen af Holsten-Beck, 
til Fæstningen tillige med nogle Tropper, han havde 
ved Haanden. Tettenborn maatte derfor nøjes med at 
beherske Byens Omegn i Syd, saa længe Vegesacks 
svenske Tropper, som ventedes, ikke vare komne ham 
til Hjælp. Denne Beherskelse lykkedes ham dog ikke 
rigtig. Han formaaede ikke at hindre det danske 
Rytterregiment, som var kommet ind i Hamburg, og 

som tværs igennem Kosaksværmene i Holsten ilede 
mod Nord, fra at komme ind i Fæstningen. 

Wallmoden naaede Ejderen med sit Korps, inden 
det danske Korps var naaet saa højt op, og han sendte 
General Dørnberg over Broen ved Kluvensick til 
Sehested, for derfra at observere Egnen i Øst og Nord 
for Ejderkanalen. 

Det danske Korps var saaledes ved at nærme sig 
den „cul de sac“, som Carl Johan (det er hans egne 
Ord) havde tiltænkt det, og det kom til at naa den i 
en noget overanstrengt og opløst Tilstand. Den 
svenske Kronprins havde nemlig efter Lybæks Be- 
frielse, som det hed, inden han begav sig til Segeberg, 
hvor han vilde hen for at komme Operationerne nær- 
mere, sendt General Skøldebrand ud til Forfølgelse ad 
Kielvejen. Denne rastløse, lige saa tapre som dristige 
General, vi have truffet saa ofte paa den politiske 
Arena i Sverig, havde den svenske Kavaleribrigade 
med sig, 16 Eskadroner stærk. Han naar Frederik 
af Hessens Korps ved Bornhøved, hvor hele dets Gros 
er samlet bag og i Byen, medens Lallemands lette 
Brigade er i Færd med at passere ind i Byen ad 
den med høje Gærder paa begge Sider omgivne Vej, 
der dannede et langt Defilé ind til Byen. Skølde- 
brand oppebier det Øjeblik, da alle Tropperne — ogsaa 
det danske Rytteri — ere komne ind i Defileet, og 
kun de to polske Eskadroner endnu ere udenfor; da 
styrter hele den kamplystne Rytterskare, navnlig de 
mørnerske og skaanske Husarer, med en Bravour og 
Hensynsløshed, som søger sin Lige, ind paa de til den 
franske Hær hørende polske Lansenerer. Disse opløses 
og komme i Flugt, dels ind i Defileet, hvor de Danske 
nødes til at gøre Front mod dem, dels udenom paa 

begge Sider af Defileet; men Svenskerne følge efter, 
baade ind i Defileet, hvor alle, Venner og Fjender, 
snart kom til at danne en eneste kompakt, hujende 
Masse, der hverken kunde komme frem eller tilbage, 
og udenom til begge Sider, hvor de til Sikkerhed op- 
stillede Fodfolksafdelinger, der dannede Karréer, delvis 
redes overende. Forvirringen stiger, da nye, hidtil 
ikke anvendte Eskadroner komme til og fra Siderne i 
uimodstaaeligt Løb endog komme ind i det indre af 
Byen, spredende Skræk og Forvirring om sig. 

Selvfølgelig kostede dette hensynsløse Angreb Skølde- 
brand store Tab. Til sidst var det Svenskerne, der 
kom til kort; thi under hvilken som helst Panik er 
der altid nogle, der ikke tabe Hovedet. Tilbagetoget 
blev slemt for de svenske Eskadroner; de kunde først 
samles og ordnes langt Syd for det Sted, hvorfra de 
vare gaaede frem til Angreb. 

Men Skøldebrand havde opnaaet at ryste Frederik 
af Hessens Korps, der ikke den Dag kom til Ro igen. 
Marchen over Preetz til Kiel fortsattes i halvt opløst 
Tilstand, og de polske Eskadroner bragte under deres 
Flugt Paniken helt op til Ejderen, ja over den, saa 
store Proviantkolonner, som vare undervejs for at 
føre Levnedsmidler til Prinsens Korps, bragtes til at 
at vende om og fly tilbage. 

Prins Frederik af Hessen blev selv berørt af Pa- 
niken. Han kom i modløs Tilstand til Kiel og meldte 
med rystende Haand Kongen sin bedrøvelige Stilling. 
Dog var det ikke alene denne, der bevirkede, at han 
sendte sin Stabschef Major Carl Bardenfleth til Fjen- 
den for at bede om en Vaabenhvile. Han havde før 
Kampen tænkt paa en saadan. Han mente, at den 
begyndte Kamp, om hvis Natur og Hensigt han ingen 


SEE 


226 VED EJDEREN 


rigtig Besked havde, foreløbig maatte standse ved 
Ejderen, og at han kunde forblive i Dorfgarten-Stil- 
lingen ved Kiel, der var som en Forstilling til Ejder- 
stillingen i det hele. Han skikkede derfor Bardenfleth 
til Svenskerne i Omegnen af Bornhøved med et For- 
slag om en saadan foreløbig rent militær Vaabenhvile 
paa 10 Dage. Dagen efter, da han af sin Fader, 
Landgreven af Hessen, var bleven oplyst om, hvad 
der var foregaaet i Kjøbenhavn, og at Kongen havde 
billiget og befalet, at der indtraadte Stilstand i Holsten, 
sendte han derhos et nyt Brev afsted, denne Gang 
adresseret til Kronprinsen af Sverig, som han havde 
hørt var den Højstbefalende i Holsten. I dette Brev 
meddelte han, hvad han havde hørt af sin Fader, med 
den Tilføjelse, at han af den Grund betragtede sig 
som bemyndiget til at høre, hvad Kronprinsen vilde 
foreslaa. 

Der kom dog intet Udbytte ud af disse Sendelser. 
Skøldebrand vilde ikke lade Bardenfleth komme ind 
gennem de svenske Forposter. Stabschefen maatte 
nøjes med at aflevere Brevet, han bragte, til disse. 
Samme Skæbne timedes det næste Brev. Prinsen 
maatte derfor opgive Kiel og gaa over Kanalen. Den 
9de kamperede han med sit Korps i Egnen om Get- 
torf midt imellem Eckernførde og Kiel. Han var da 
omgiven af fjendtlige Tropper til alle Sider, saa han 
var afspærret baade fra Slesvig, Rendsborg og Kiel. 
Han var nødt til at bane sig Vej med Magt, hvor 
han saa vilde hen. 

Da var det, at Prinsen besluttede at gaa til Rends- 
borg, og den 10. begav han sig med hele sit Korps 
ad en Vej, der ikke var kendt af de fjendtlige Offi- 
cerer, fordi den ikke fandtes angivet paa Datidens 

Kort, til Sehested, der var Forbindelsespunktet mellem 
Wallmodens Tropper Nord og Syd for Ejderen. Her 
slog han sig i en brillant Affære, der fortjener al den 
Anerkendelse, der er ydet den, gennem det Wall- 
modenske Korps og rykkede om Aftenen ind i Rends- 
borg med hele sit Korps, dets Træn samt et ikke helt 
ringe Bytte, 2 bespændte Kanoner og en 600 Fanger, 
deriblandt en tysk Prins og en Snes Wallmodenske 
Officerer. 

Om disse Tildragelser fik man ikke i Kjøbenhavn 
tilforladelig Kundskab før den 16. December, og de 
havde da ingen anden Virkning end i høj Grad at 
forøge Spændingen. De østerrigske Gesandter paa- 
stod, at de intet forandrede i Situationen. Det skete 
bekræftede kun, hvad man af et Brev fra Wallmoden 
havde faaet at vide, at det ikke var denne men Carl 
Johan, der kommanderede i Holsten, og skønt dette 
var en Kendsgerning, der kunde faa de videst ræk- 
kende Følger, kunde man dog ikke drage nogen Slut- 
ning, før man havde erfaret, hvorledes han stillede sig 
til den opnaaede Overenskomst. Gesandterne vilde 
ikke opgive deres Haab, men søge Oplysning hos den 
østerrigske Gesandt ved Carl Johans Hovedkvarter, 
Grev Neipperg. To Dage efter, den 18. December, 
fandt de endog, at alt gik godt; thi da fik Kongen 
Bud om, at der var sluttet en Vaabenhvile i Holsten, 
som efter deres Mening aabenbart var sluttet med den 
i Kjøbenhavn besluttede Vaabenstilstand for Øje. 

Dette var heller ikke helt galt; hvad der var fore- 
gaaet i Holsten, var følgende: 

Carl Johan havde i Segeberg, hvor han, som vi vide, 
havde begivet sig hen for at følge Operationerne, 
faaet Kundskab om Kongens Overenskomst med Øster- 

| rig. Det var fra Landgreve Carl, han fik den. Kongen | 
i havde nemlig anmodet sin Svigerfader om at meddele | 
É General Wallmoden i Holsten, hvad der var fore- 
| gaaet. Landgreven benyttede til dette Hverv ingen 
| ringere end Carl Johans egen Tillidsmand, Kammer- 
| herre Hedemann, der ikke var kommen til Kjøben- 
k havn, hvor han skulde hen i Kronprinsens Ærinde, 
| men opholdt sig hos Landgreven, ventende paa Pas | 
til Hovedstaden. Han lod sig bevæge af Landgreven | 
til at paatage sig det nævnte Ærinde og begav sig til 
Kiel, da han ikke undervejs havde faaet Underretning 
om Wallmodens Adresse, men da han her hørte, at 
i Carl Johan var Højstkommanderende i Holsten og ven- 
hi tedes til Segeberg, kørte han straks derhen. Kron- 
prinsen blev meget glad ved, hvad han hørte, baade 
om det, der skulde siges Wallmoden, og hvad han 
il hørte om Forholdene i Kiel, men han sagde, han ikke 
"i var til Sinds at slutte nogen Vaabenstilstand, uden 
f paa den Betingelse, at Holsten og Slesvig til Flens- 
| borg inkl. overlodes ham, og at Fredsforhandlingerne 
| saa straks begyndte paa et andet Grundlag, end det 
| østerrigske, thi til den nuværende Situation svarede 
intet andet Vilkaar end hele Norges Afstaaelse. 
Kronprinsen var kry paa det. Han ventede, at Fre- 
derik af Hessen vilde strække Gevær eller politisk kapitu- 
lere, og at Rendsborg vilde overgive sig; han havde dis- 
poneret Tropper ud til Fuldførelse af disse Opgaver ikke | 
blot til Prinsen af Hessens Indeslutning og til Rends- ł 
borgs Indtagelse, men ogsaa til Glückstadts Cernering. 
Han modtog derfor med Glæde det sidste af Prinsen 
af Hessen alt omtalte Brev, i hvilket denne erklærede 
sig bemyndiget til at høre, hvad Kronprinsen vilde fore- 
| slaa. Han sendte ham straks et Svar, hvori han for- 

klarede, hvad Traktaterne havde sikret Sverig, og be- 
gav sig frem til Neumünster for at være ved Haanden 
ved det, der nu vilde foregaa. Men her erfarede han 
til sin store Overraskelse, at Frederik af Hessen var 
kommen ud af sin Klemme og havde kastet sig ind i 
Rendsborg Fæstning, hvorved baade Prinsen og Fæst- 
ningen i den nærmeste Tid blev i Stand til at trodse 
Kronprinsens Efterstræbelser. 

Carl Johan saa nu sine Forhaabninger om Over- 
rumpling tilintetgjorte, men han ønskede ikke, at dette 
skulde ses for tydeligt. Som der var Stemning mod 
Indfaldet i Holsten hos de allierede Magter, var der 
det ogsaa hos disse Magters Tropper. Woronzoff havde 
ikke Lyst til at bruge sine russiske Tropper til andet, 
end til Hamburgs Indesluttelse. Bennigsen tøvede med 
at følge hans Bud om at komme til Elben, et preussisk 
Korps, han vilde have til sig, nægtede rent ud Lydig- 
hed, indtil det havde hørt sin egen, den preussiske 
Regerings Mening om Kronprinsens Ønske. 

Han fandt det derfor raadeligt, da Prinsen af Hessen 
paa ny anmodede om en helt militær Vaabenhvile, 
indtil en Diplomat var kommen fra Regeringen i 
Kjøbenhavn for at aftale en formelig Vaabenstilstand, 
at tage hele Sagen som en Sukces, hvad det i Virke- 
ligheden ogsaa var. Han meddelte sit Korps og dem, 
han ellers stod i Berøring med, at Prinsen af Hessen 
som ved et Mirakel var kommen ind i Rendsborg 
Fæstning, men at Kongen af Danmark var gaaet ind 
paa Trondhjems Afstaaelse, at hans Tropper havde 
bedt om Vaabenhvile, og at baade Lybæk og hele 
Holsten var faldet i de Allieredes Magt; Korpset vilde 
kun behøve at opholde sig en kort Tid endnu i Holsten; 
alt vilde arrangeres med Danmark, og inden 1. Januar 

vilde Korpset være paa March til Rhinen, forenet med 
et dansk Kontingent. 

Carl Johan sluttede nu en Konvention om Vaaben- 
hvile med Frederik af Hessen; den blev forhandlet af 
det svenske Korpses Stabschef, General Bjårnsterna, 
og Frederik af Hessens Stabschef, Major Carl Barden- 
fleth, og den kom til at vare til den 29. Decbr. Midnat. 
Carl Johan begav sig dernæst med sit store Hoved- 
kvarter til Kiel, og han havde opnaaet en Stilling, der 
var i Sandhed imponerende nok. Denne Stilling blev 
helt offensiv. Tettenborn, som havde gjort sig til 
Herre over Terrænet ved Ejderens Udløb i Vest, hvor 
han havde overrumplet og indtaget Wollerwick Skansen, 
bevogtede med sine Kosakker Grænsen mod Nord, der 
gik fra Husum til Sydkanten af Slesvig By, paa den 
sidste Del sammen med Wallmodens Tropper, der kam- 
perede østligere lige til Eckernførde, hvor Wallmoden 
havde sit Korpskvarter. Den svenske Hovedstyrke 
placeredes bag Ejderen mellem Rendsborg og Kiel. 
Rendsborg Fæstning cerneredes helt rondt, medens de 
behørige Portioner og Rationer til Besætningens Behov 
Nord fra førtes ind i Fæstningen under svensk Kon- 
trol. 

I Kjøbenhavn vakte denne Situation stigende Be- 
tænkeligheder, skønt Østerrigerne endnu ikke vilde op- 
give deres Forhaabninger. Rosenkrantz mente, at 
Kongen dog nu maatte begynde at samle et Reserve- 
korps, hvis Plads efter hans Mening passende kunde 
være Fyn, og Kongen gik ind derpaa. Men først og 
fremmest maatte en Diplomat sendes ned for at faa 
den Vaabenstilstand affattet, som Prinsen af Hessen 
havde meddelt Carl Johan, at Regeringen vilde af- 
slutte. Der var Anledning dertil, først fordi Prinsen 

af Hessens Vaabenhvile-Konvention ikke gjaldt længere 
end til den 29. Decbr., til hvilken Tid Fonlon umulig 
kunde være tilbage fra Hovedkvarteret 1 Sydeuropa, 
dernæst fordi der i Konventionen var kommen til at 
staa, at Carl Johan, eftersom Prinsen af Hessen ikke 
havde villet overlade ham Glickstadt og Frederiksort, 
maatte have Lov til at tage disse Fæstninger under 
Vaabenhvilen, hvis han kunde. Til at overtage denne 
Forhandling valgte man Kammerherre Bourke, der var 
kommen hjem fra Spanien, hvor han havde været Ge- 
sandt, og nu laa ledig i Kjøbenhavn. Men man fik 
den østerrigske Gesandt, Bombelles, til at ledsage 
ham; thi denne længtes efter at erfare, hvorledes det 
egentlig stod sig til i Carl Johans Hovedkvarter, og 
om han vilde tilstaa en Vaabenstilstand saa længe, ind- 
til Foulon kunde komme tilbage. 

Samme Dag, de to Gesandter begav sig paa Rejse 
til Kiel, d. 20. Decbr., begyndte Frederik VI. Opstil- 
lingen af det Korps paa Fyn, Rosenkrantz havde anbe- 
falet. Det var selvfølgelig ikke Hensigten at tilveje- 
bringe et offensivt Krigskorps; der vilde ingen Mening 
være 1 at angribe de Allieredes Tropper, som dækkede 
de Svenske i Holsten, selv om Tettenborns og Wall- 
modens Tropper efter Vaabenstilstandens Slutning 
trængte op i Slesvig. Kongen havde jo tilbudt For- 
bund med disse Tropper og havde faaet et foreløbigt 
Tilsagn om Fred med dem. Der kunde, som Frede- 
rik VI. bekendtgjorde, ikke blive Tale om virkelig 
Krig, før enten de Allierede trak sig bort fra Sven- 
skerne, eller disse kom frem af deres Skjul. Opstil- 
lingen paa Fyn, hvor der i det hele kun ankom en 
halv Snes Tusinde Mand, havde kun til Maal at skaffe 
Tropper til Stede paa det Sted, hvor der skulde for- 

handles om Krig og Fred, og hvor der maatte være 
Tropper til at markere Grænser og Parter. De Rust- 
ninger, som Kongen begyndte, vare i Slesvig og Jyl- 
land af rent defensiv og kordonmæssig Natur, saaledes 
som vi kende dem fra Kongens tidligere Rustninger. 
Han vilde kun have offensivt Indfald fra Norge i 
Sverig. Saa snart han kom ind paa Rustninger, be- 
fandt han sig nemlig paa sit tidligere Grundlag som 
Monarkiets Chef. Han befalede Christian Frederik i 
Norge at indkalde Hæren der oppe og angribe. Og 
Prinsen lystrede denne Gang, idet han ikke blot ind- 
kaldte Tropperne og foretog Koncentrationer, men i 
Virkeligheden gjorde et lille Indfald i Sverig for at 
vise Norges Villie til at staa Danmark ved Siden. 
Dette Indfald var rigtignok saa diminutivt, at ingen 
lagde Mærke til det. 

Det følger dog af sig selv, at de kongelige Rust- 
ningers Natur ikke behagede de holstenske, fra den 
store Krig tilbagevendte, sejrsbevidste Tropper, som 
havde kastet sig ind i Rendsborg Fæstning og ikke i 
Længden kunde holde sig der uden Undsætning. Deres 
Førere gik ud fra, at Kongen skulde samle sin Hær, 
rykke ned og forene sig med dem. De saa i deres 
Tanker store Resultater, hvis dette skete; thi Sven- 
skerne i Holsten vare færre, end man troede, og Wall- 
modens og Tettenborns Tropper maatte den danske 
Hær kunne overvinde, som Prinsen af Hessens Korps 
havde gjort det. De vare visse paa, at Syd fra ingen 
Russere eller Preussere vilde komme Svenskerne til 
Undsætning, og forenede med Kongens Tropper vilde 
Tropperne i Rendsborg kunne holde ikke blot Fæst- 
ningen, men Ejder-Stillingen, indtil Carl Johan af de 
Allierede kaldtes tilbage, hvorimod Rendsborg nødven- 

digvis af Mangel paa tilstrækkelig Proviant maatte 
falde, hvis den ingen Undsætning fik, og i saa Fald 
ikke blot Fæstningen, men begge Hertugdømmerne for 
evig vilde være tabte for Danmark. Der opstod i 
Rendsborg paa Grund af de her beskrevne Forhold en 
med personlig Haan blandet, overordentlig lidenskabelig 
Misstemning mod den kongelige Krigsledelse, da det 
blev bestemt i Kjøbenhavn, at de danske Tropper i 
Slesvig skulde være trukne tilbage til Haderslev inden 
Vaabenstilstandens Udløb, og at selv de Tropper, som 
Landgreve Carl af Hessen havde samlet ved Flensborg 
for at række Korpset 1 Rendsborg Haanden, naar 
Vaabenstilstandens Udløb nærmede sig, skulde følge 
samme Bud. Denne Misstemning naaede en Højde, 
som gik ud over alle Grænser, hvorom de Barden- 
flethske Breve — det er de af Prinsens Stabschef con- 
ciperede Breve, som ved Vaabenstilstandens Udløb 
med Prinsens Underskrift sendtes Kongen paa Fyn — 
bære tilstrækkelig Vidne. Og man vil ikke kunne 
nægte, at de militære Foranstaltninger, som Kongen 
satte i Værk, da han een Gang var kommen ind paa 
Rustninger, og han som sædvanlig fandt Lise for alle 
Bekymringer ved at fordybe sig deri, i mange Ret- 
ninger indbød til at fremkalde Rendsborg-Officerernes 
forøgede Spot. Saaledes vilde han oprette et jydsk 
Kosakkorps, der kunde modstaa de virkelige Kosakker, 
hvis de trængte ind i Nørrejylland; det skulde bestaa 
af alle kraftige jydske Karle paa Bønderheste med 
Høtyve eller Pigge i Stedet for Lanser og med et 
Hugvaaben, som Kongen vilde se at skaffe dem i et 
Sejlgarns Reb om Livet. 

Dog vi skulle ikke beskæftige os videre end sket 
med Frederik VI's velmente, men i 1814 af den offent- 

lige Kritik lidet skaanede Rustningsforsøg"), derimod 
begive os med Bourke og Bombelles til Kiel. 
Kronprinsen af Sverig havde efter sin Ankomst til 
Kiel indrettet en provisorisk Regering eller Admini- 
stration for Holsten, sammensat af holstenske Magnater 
under Forsæde af Geheimeraad Grev Baudissin, tid- 
ligere dansk Gesandt i Berlin. Denne Regering skulde 
udskrive Skatter, levere Krigsvæsenet, hvad det be- 
høvede, og i det hele under Okkupationen lede Hertug- 
dømmets Administration. Men hans Tanker gik videre 
end til Holstens politiske Ordning alene, han var ikke 
vis paa at komme i Overensstemmelse med Koalitionen, 
og blandt de Udveje, -han i saa Fald kunde gribe til, 
fandtes der den med sine Svenskere alene at fuldføre 
sit Program ved at bemægtige sig Slesvig og Jylland 
og oprette sit cimbriske Rige som Udgangspunkt for 
sine videre Planer mod Danmark og Norge. Til Stat- 
holder i dette Rige udsaa han Platen. Saa længe denne 
ikke var kommen til Kiel, var Statssekretær Wirsén 
Kronprinsens højre Haand med Hensyn til disse Planer. 
Wirsén var Mellemmanden mellem Kronprinsen og den 
Baudissinske Regering og i det hele en fremstaaende 
Mand i Hovedkvarteret, saa længe Wetterstedt ikke 
var vendt tilbage fra sin Mission til Czar Alexander. 
Dog synes ogsaa Adlerkreutz at have været en vigtig 
Person ved Kronprinsens Side paa denne Tid, da hol- 
stenske Riddere daglig deltog i det kronprinselige 
Taffel, og da Carl Johan med Iver satte sig i Forbin- 
delse med den oprørske Stemning i Holsten og over- 


vejede, hvad den kunde bruges til. 


1) Omstændelig beskreven: ,,Kampen om Norge" II fra S. 60. 

Med stor Længsel imødesaa Kronprinsen dog den 
danske Diplomat, som skulde komme, og han havde 
sendt sin Souschef General Tawast til Kjøbenhavn 
uden egentlige Instruktioner, blot med den Opgave at 
se, hvad der foregik i den danske Hovedstad, og skynde 
paa Regeringen der. 

Før Bourkes og Bombelles? Ankomst til Kiel foregik 
der imidlertid en Forandring i hele Tonen og Til- 
værelsen i det kielske Hovedkvarter, som alle de der- 
værende Personligheder ikke kunde lade være at lægge 
Mærke til. Den 20. Decbr., samme Dag Bourke og 
Bombelles rejste fra Kjøbenhavn, kom Wetterstedt til- 
bage fra det store Hovedkvarter, og han bragte ikke 
blot gode Efterretninger i Almindelighed med sig, men 
et Brev fra zaren, som i et og alt billigede, hvad 
Kronprinsen havde foreslaaet baade med Hensyn til 
Politikken paa Frankrig og Operationerne ved Elben, 
ja Czaren fandt endog, at det vilde være hensigts- 
mæssigt nu med Kraft at fuldbyrde Krigen mod Dan- 
mark. Rigtignok tilføjede han: hvis Østerrigernes 
Skridt i Danmark ikke skulde nyde Fremgang; men 
det var aabenbart, at Czaren ikke vidste, hvorledes 
denne Magt hidtil var optraadt. Han bemærkede nem- 
lig, at Sverig skulde have, hvad der ved Traktaterne 
var tilsikret det. 

Carl Johan tabte en Del af sin Interesse for det 
cimbriske Rige og for Agitationen i Holsten. Han 
vilde nu med sin hele Kraft bringe Sagen med Dan- 
mark til Ende og gaa til Rhinen. Vel mødte han en 
træg Stemning fra Englands Side. Regeringen i Lon- 
don holdt sig endnu tæt op til Østerrig i Hovedkvar- 
teret i Sydtyskland; men han havde lige over for 

Thornton. Han lod nu Wetterstedt gennem Tawast 
opgive Rosenkrantz sine Fordringer, der vare: hele 
Norge enten straks eller ved den almindelige Fred. 
I første Tilfælde skulde Danmark faa en Million og 
Hertugdømmerne rømmes straks; i sidste Tilfælde vilde 
Sverig lade sig nøje med Trondhjem straks og to Fæst- 
ninger, Frederikssten og Kongsvinger, af hvilke dog 
den ene kunde sløjfes, hvis Kongen ønskede det. Fra 
nu af fik hele det svenske Hovedkvarter at mærke, at 
Kronprinsen havde taget sin Beslutning. Han var 
sejrsstolt og overmodig. Da en af Frederik af Hessens 
Adjudanter kom til ham for at melde ham, at Bourke 
var undervejs til det svenske Hovedkvarter, udtalte 
han sig meget truende og haanlig om Christian Frede- 
riks Holdning i Norge og de Planer, man i Kongens 
Omgivelser i Kjøbenhavn omgikkes med angaaende 
Norges Modstand mod Afstaaelsen. 

Da endelig Bourke og Bombelles d. 24. Decbr. ind- 
fandt sig, bleve de straks slaaede af Tonen i Hoved- 
kvarteret; ,thi Thornton og Suchtelen førte i Kiel et 
andet Sprog,” skrev Bombelles til Metternich, ,,end 
Lord Aberdeen og Nesselrode i Frankfurt.” Bombelles 
blev helt betænkelig derved: Skulde der være sket -et 
Omslag i Stemningen, siden han forlod Frankfurt? 
Skulde han have vovet sig for vidt frem i Kjøben- 
havn? Den østerrigske Gesandt Neipperg, som var den 
første, Bombelles søgte, kunde ikke berolige ham. 
Denne frygtede for, at Østerrig ved sin Optræden i 
Kjøbenhavn havde beredt sig et Nederlag, og raadede 
Bombelles til ved sin Færd i Kiel ikke at gøre dette 
end mere eklatant. Følgen heraf blev, at Bombelles 
glemte alt, hvad han havde lovet at sige i Kiel. Han 
stillede tværtimod det Spørgsmaal til sig selv, om han 

ikke, naar han lempede sit Sprog lidt efter Carl Johans, 
kunde gøre sin Herre, Fyrst Metternich, en væsentlig 
Tjeneste ved at hjælpe ham ud over en stor Vanske- 
lighed. Da han fremstilledes for Carl Johan af Baron 
Vincent, havde Kronprinsen et let Spil med ham. Han 
gjorde ikke Rede for sine Instruktioner, hvilke han 
sagde at have efterladt i Kjøbenhavn, og formede i 
den Grad sine Ord efter Carl Johan, at ingen skulde 
tro, der overhovedet havde været Forskel mellem Carl 
Johans og Østerrigs Standpunkt. Til sidst gjorde han 
sig til Carl Johans Sagfører hos Bourke, ja til hans 
Talsmand hos Kong Frederik. Denne vistnok temmelig 
enestaaende Rollebytning motiverede han for Metter- 
nich ved at skrive, at han under den penible Situation, 
han forefandt, mente at kunne tjene sin Herre bedst 
ved at holde sig mere til sine Instruktioners Aand end 
Ord, at Hovedøjemedet jo var at faa en saa stor Del 
af de Allieredes Kræfter mobiliserede og sendte til 
Rhinen saa hurtig som muligt, og at det var et under- 
ordnet Punkt, om Danmark kom til at ofre noget mere 
eller mindre. 

At Bourkes Rolle under disse Forhold var lidet be- 
hagelig, følger af sig selv. Carl Johan vilde ikke høre 
noget om en Forlængelse af Vaabenstilstanden, som den 
danske Gesandt ene var bemyndiget til at forhandle 
om, end mindre om Nytten af at oppebie Foulons Til- 
bagekomst; det var ikke Østerrig, men ham, Carl 
Johan, der med Koalitionens Understøttelse skulde af- 
gøre Sagen med Danmark. Han vilde have, at Bourke 
skulde gaa ind paa et af de Alternativer, han havde 
stillet i Kjøbenhavn, og som han havde ladet Bom- 
belles give ham en Kopi af, ja han lod endog Bom- 
belles og Wetterstedt opfordre ham til at underskrive 

et af Forslagene sub spe rati o: uden Bemyndigelse, 
men med Haab om den danske Regerings Approba- 
tion. 

Bourke mødte imidlertid alle disse Nærgaaenheder 
med bestemt Afslag, uagtet Carl Johan ofrede megen 
Flid paa at faa ogsaa ham i sin Magt. Om Aftenen 
lod han Bourke føre ind i et Gemak, hvor alle de ved 
hans Hovedkvarter værende Gesandter vare samlede 
tillige med Wetterstedt og Bombelles, og i dette glim- 
rende Selskab holdt Carl Johan med teatralsk Patos 
en Tale til Bourke, der var beregnet paa at bringe 
ham ud af Fatning og lægge den Enighed for Dagen, 
der herskede mellem ham og alle de allierede Magter, 
der vare repræsenterede her. Bombelles understøttede 
under dette Møde hele Tiden Carl Johan, men Bourke 
holdt sig bravt; han svarede Carl Johan klart paa alle 
de Spørgsmaal, han stillede til ham, og gik ikke et 
Øjeblik uden for den Stilling, hans Instruktioner fore- 
skrev ham. 

Da denne Sammenkomst endte Kl. 1 om Natten, var 
det vedtaget, at Bombelles skulde bringe Kong Fre- 
derik Svaret paa det Brev, Bourke havde bragt Kron- 
prinsen, at han tillige skulde bringe de endelig redige- 
rede Fredsforslag til Kjøbenhavn, medens Bourke skulde 
afvente nye Instruktioner, inden han igen fik Fore- 
træde. Men paa Baron Vincents Forbøn bevilgedes 
der en Forlængelse af Vaabenstilstanden indtil den 
5. Januar, hvilken Bourke i Nattens Løb nærmere af- 
talte og underskrev med Wetterstedt. 1!) 


1) Bourkes Beretning om dette Møde findes i A. Friis: Nye 
Aktstykker etc. S. 77 fig. 

Bourke begav sig fra Kiel til Slesvig, hvor han vilde 
oppebie den danske Regerings Beslutning, Bombelles 
rejste til Kjøbenhavn med Carl Johans endelige Freds- 
forslag. 

De Fredsforslag, Bombelles førte med sig til Kjøben- 
havn, lød i deres endelige Affattelse med det svenske 
Diplomatis Udtryksmaade med Hensyn til Forholdet 
mellem Norge og Sverig saaledes. !) 

A. Første Alternativ. 1. Anerkendelse af Princippet 
om hele Kongeriget Norges Forening som integrerende 
Del af det svenske Kongerige. 2. Umiddelbar og 
uigenkaldelig Afstaaelse af Bispedømmet Trondhjem 
til Sverig, samt af Landskaberne Nord her for lige til 
det russiske Kejserriges Grænser. 3. Umiddelbar Be- 
siddelsestagelse ?) fra Sverigs Side af Fæstningerne 
Frederikssten og Kongsvinger. 4. Forpligtelse til at 
afstaa Resten af Norge ved den almindelige Fred til 
Sverig, der forbinder sig til at bruge sin Indflydelse 
og alle sine Magtmidler til at skaffe Danmark Erstat- 
ning for denne Aftrædelse. 5. Formel og aktiv Til- 
trædelse til de Allieredes Sag mod Frankrig. 6. Umid- 
delbar Rømning af Holsten, naar disse Baser ere 
antagne, ligesom ogsaa af den Del af Slesvig, der 
er okkuperet af den kombinerede tyske Nordarmés 
Tropper. 

B. Andet Alternativ. 1. Umiddelbar og endelig Be- 
siddelsestagelse af hele Kongeriget Norge fra Sveriges 
Side. 2. I dette Tilfælde betaler Sverig en Million 
sv. Rigsbankdaler, hvoraf 400,000 ved Ratifikationens 


1) Se Christianias Vidensk. Selskabs Forhandlinger 1877 Nr. 12, 
S. 70. 7?) Prise de possession immédiate, oversat paa Datidens 
Dansk ved „Bemestrelsen“ af, paa Svensk ved „Besiddelsestagen“, 
paa andre spredte Steder ved „Okkupation“. 


rener 

Udveksling; Resten, 600,000 med 100,000 Rigsbankdaler 
maanedlig. 3. Aftrædelse af svensk Pommern til Dan- 
mark og Forpligtelse fra Sverigs Side til at anvende 
sin gode Tjeneste og alle Magtmidler for at skaffe 
Danmark passende Erstatning for Afstaaelsen af Norge. 

Det var straks klart for Regeringen i Kjøbenhavn, 
da disse Betingelser kom til dens Kundskab, at Kron- 
prinsen her gjorde det til Sverigs Sag selv at tage 
Norge, og at dette i Forening med, at Holsten skulde 
rømmes straks, naar Princippet om Norges Afstaaelse 
var vedtaget, tilbød Regeringen alle Midler til en 
taalelig Udvej, naar det overlod Norge Forsvaret af 
Landet saaledes, som det var forudsat ved Antagelsen 
af de østerrigske Forslag. Men dette undlod man i 
Øjeblikket at lægge Vægt paa; thi naar man skulde 
begynde Fredsforhandlinger i Kiel, var det en Selv- 
følge, at man opstillede det Grundlag, der var aftalt 
med de østerrigske Gesandter, og som i dette Øjeblik 
maaske var antaget af de europæiske Magter i det 
store Hovedkvarter. Var det for at vinde Tid til 
Foulons Tilbagekomst nødvendigt at gaa ind paa et 
af Carl Johans Alternativer, som Tawast sagde og som 
Bombelles efter sin Tilbagekomst raadede til, var det 
naturligt til det østerrigske Grundlag at føje en Diskus- 
sion om det sydlige Norges Afstaaelse ved den ende- 
lige Fred, hvorved man kom ind paa Carl Johans 
første Alternativ. 

Og dette besluttede man sig til, da Bombelles havde 
fremstillet, hvilket Hverv han i Danmarks Interesse 
havde ladet sig bevæge til at overtage, fordi hele 
Situationen var forandret ved den svenske Kronprinses 
Okkupation af Holsten. Den østerrigske Diplomat 
mente, at det var nødvendigt, for at hindre Kron- 

prinsen i at optage Fjendtlighederne igen d. 5. Janaur, 
at gaa ind paa Forhandlinger i Kiel paa Grundlag af 
hans Forslag, blot for at vinde Tid, indtil man erfa- 
rede, hvorledes Koalitionen stillede sig til, hvad der 
var sket her oppe. 

Paa Grund heraf sammenkaldtes Geheimestatsraadet, 
som de tro Mænds Raad denne Gang blev benævnt af 
Kongen, til d. 30. Decbr., og der forelagdes det Spørgs- 
maal om en Instruks for Bourke, der ikke blot skulde 
gaa ud paa Forhandlinger om Fred med Sverig, men 
ogsaa med England; thi det var meddelt Regeringen 
og gentaget af Tawast og Bombelles, at det var den 
svenske Kronprinses Villie, at der paa samme Tid 
skulde sluttes Fred med begge disse Magter. Til Fred- 
slutningen med England havde Thornton Instrukser, 
der imidlertid ikke indeholde noget om Flaadens Til- 
bagegivelse. 

De tro Mænds Raad, som den kollegiale Forsamling 
endnu benævntes af Rosenkrantz, var meget bevæget 
og oprørt over, at der skulde indrømmes Forhandlinger, 
om end kun pro forma, om det sydlige Norges Af- 
staaelse, og Kongen selv blev mere og mere utilbøjelig 
til at gøre nogen som helst Indrømmelse ud over, hvad 
han var bleven enig med de østerrigske Gesandter om. 
Raadets Forhandlinger fortsattes d. 31. Decbr., og det 
var kun med Møje, at man blev enig om den Instruk- 
tion, der skulde udfærdiges for Bourke og afsendes 
d. 1. Januar, hvis han skulde være i Stand til at møde 
i Kiel den 4. Januar, der var den sidste Dag før 
Vaabenstilstandens Udløb. Men den blev færdig og 
afsendt, rigtignok med et Indhold, der gjorde den 
til den vistnok mest utydelige og intet betydende In- 
struktion, der nogen Sinde er givet en Underhandler, 


te 


242 INSTRUKTION FOR BOURKE 


naar den da ikke skulde betyde, at han kunde gøre, 
hvad han vilde, naar han blot fik Fredsunderhand- 
linger begyndte, for at vinde Tid til at oppebie Fou- 
lons Tilbagekomst. 

Han maatte kun forhandle om Præliminærer eller, 
hvis han fandt det nødvendigt, slutte en præliminær 
Fred, der skulde forhandles endelig i Kjøbenhavn, naar 
der samtidig var aftalt en Vaabenstilstand, der gav 
Tid til Udnævnelse af Befuldmægtigede o. s. v. Han 
maatte ikke anerkende Princippet om det sydlige Norges 
Afstaaelse, men han maatte vel betragte denne Af- 
staaelse som et Spørgsmaal, hvorom der kunde for- 
handles, naar det vedtoges, at det først skulde afgøres 
ved den endelige Fred, og der bødes Kongen Erstat- 
ninger derfor, som han kunde afvise, hvis han vilde. 
Han maatte ikke gaa ind paa Fæstningernes Afstaaelse. 
Hvis det sydlige Norges Afstaaelse blev vedtaget efter 
de anførte Regler, skulde det være en ufravigelig Be- 
tingelse, at Holsten rømmedes med det samme. Naar 
Kongen maatte frasige sig den sydlige Del af Norge, 
skulde det ske ved en Offentliggørelse, der løste hans 
tidligere Undersaatter fra den Troskabsed, de havde 
svoret ham. Saaledes videre. )) 

Instruktionen blev dog som sagt færdig og kom af 
Sted i rette Tid. Tawast rejste fra Kjøbenhavn, Bom- 
belles beredte sig til at begive sig til det store Hoved- 
kvarter, Kongen og Rosenkrantz til at forlægge Re- 
geringens Sæde til Lille Bælt, hvor de kommende 
Begivenheder fordrede deres Nærværelse. Hele den 
forløbne Juletid havde været bevægede Dage for Hoved- 


1) Instruksen er trykt i Yngvar Nielsens Kielerfreden (Chri- 
stiania Videnskab. Selskabs Forhandlinger Nr. 13.) 


NYTAARSTID I KJØBENHAVN 243 


staden. Der havde sammen med den politiske Spænding 
været militært Røre, de indkaldte Soldater vare mødte og 
Tropper befordrede paa Vogne til Fyn. Kongen havde 
derhos holdt Krigsraad for at svare paa et lignende, som 
Prinsen af Hessen havde afholdt i Rendsborg. Man 
var i dette kjøbenhavnske Krigsraad kommen til den 
fortvivlede Beslutning, der sendtes Frederik af Hessen, 
at man, hvis Fjendtlighederne optoges af Carl Johan, 
vilde drage alt fra Jylland og Slesvig til Fyn, hvor 
der da vilde være 15000 Mand samlet, og hvor man 
saa vilde oppebie Begivenhedernes Udvikling; medens 
det overlodes til Frederik af Hessen at gøre, hvad han 
vilde, enten han et Par Dage før Vaabenstilstandens 
Udløb vilde med største Delen af sit Korps, efter at 
have efterladt en tilstrækkelig Besætning i Fæstningen, 
bryde ud for ogsaa at begive sig til Fyn, eller han 
med hele sit Korps vilde forblive i Fæstningen. 

Den 3. Januar rejste Kongen derefter bort fra Kjøben- 
havn, medens Rosenkrantz's Rejse var bestemt til den 
følgende Dag og de østerrigske Gesandters til Dagen 
derefter. Ved Kongens Bortrejse, der skulde ske 
sammen med hans Stabs i 14 for Hovedkvarteret paa 
Fyn bestemte og derfor provianterede Vogne, stod 
Byens Befolkning paa Gaderne. Kongen lod sig af 
nogle patriotiske Tilraab bevæge til at fatte sit Værge 
og svinge det. Denne usædvanlige Adfærd fra den 
ellers saa beskedne og for Offentligheden noget sky 
Mand faldt ikke i god Jord. En Del Mennesker styr- 
tede vel til Amalienborg for at udlade deres patriotiske 
Bevægelse i en Hyldest til Dronningen, men de fleste 
af Byens Indvaanere skumlede over, hvad der var 
sket; thi den gode, men uanselige Konge, som betød 
saa meget ved sin Pult, gjorde næsten altid et noget 

parodisk Indtryk, naar han vilde agere Kriger i det 
frie, og han var paa denne Tid langt fra populær. 
Spotten over hans Krigsførelse var lige saa højlydt i 
Kjøbenhavn som i Rendsborg, og hans Stab var rent 
ud forhadt. For sig selv var han heller ikke den faste 
Mand, han gav sig Mine af at være, naar han kom i 
Berøring med andre. Han var tværtimod kuet af den 
Krise, man var inde i, og han kom til Fyn i en højst 
nedbrudt Stemning. 

Middelfart, som var hans Rejseg Maal — han op- 
slog sit Hovedkvarter paa det nærliggende Herresæde 
Hindsgavl — var det postale Midtpunkt, hvor Posten 
fra Holsten, og den fra Norge, der gik over Flad- 
strand, forenedes for at føres over Store Bælt til Kjøben- 
havn. Her kom han straks i Forbindelse baade med 
Norge og med Krigsskuepladsen ved Ejderen. Fra 
Norge mødte Christian Frederiks betroede Tillidsmand, 
Major Brock, der bragte ham Prinsens Svar paa det 
fortrolige Brev, han havde sendt ham den 7. December, 
tillige med andre Brevskaber, som Brock havde faaet 
med sig, fordi han i lang Tid paa Grund af Storm 
havde maattet opholde sig i Christianiafjord, inden 
han kunde sætte Kursen mod Jylland. Fra Holsten 
modtog Kongen Frederik af Hessens nærgaaende Breve 
og Meddelelser om, at Prinsen havde besluttet at blive 
i Rendsborg for at give Kongen Anledning til at slutte 
Fred, det eneste, hvorved han efter Prinsens Mening 
kunde forebygge Hertugdømmernes Tab og Monarkiets 
Sønderlemmelse. Saaledes mødte han i det hele en 
Situation, som var i Stand til at gøre ham beklemt 
om Hjertet. Tropperne, som vare komne til Fyn for 
at danne Korpset der, vare i en Udrustningstilstand, 
som trodsede al Beskrivelse; der savnedes Depoter til 

Iklædning af indkaldte Frifolk og til Forsyning af 
de andre med Krigsudrustning og Fødemidler. Og 
Penge havdes der ikke, saa baade Soldaterne og de 
indskrevne Stykheste, for hvilke man hverken havde 
Seletøj eller Havre, maatte forplejes af Befolkningen i 
Kantonnementer hele Fyn over. De Mænd, der skulde 
befale under Kongen, hvis det ved et Vidunder lyk- 
kedes at bringe Korpset i en feltmæssig Opstilling, 
savnede al krigersk Anseelse. Nærmest Middelfart var 
det den militærlystne langelandske Godsejer, Grev Ahle- 
feldt-Laurvig, der havde kapituleret for Spanierne under 
deres Opstand i 1808, som var Manden. I Faaborg til- 
faldt Opgaven General Lasson, vi kende fra Begiven- 
hederne i Holsten 1813; og i Midten af Fyn var det 
Prins Ferdinand, Kongehusets yngste Ætling, der for 
første Gang skulde i virkelig Krig, hvis det da lykke- 
des at faa den Division opstillet, med hvilken han 
skulde vinde sine Sporer. Kastede man fra Lille Bælt 
Blikket ud over Slesvig og Jylland, mødte der ikke 
heller Beskueren noget opbyggeligt Syn. Alle Trop- 
per ilede til Lille Bælt for at komme over til Fyn, 
som det var bestemt i Krigsraadet i Kjøbenhavn. Be- 
boerne belavede sig paa at modtage de fjendtlige 
Tropper, og Halvøen evakueredes. Prins Christian Fre- 
derik i Norge, som havde fulgt Begivenhederne paa 
den danske Halvø nøje, fordi han havde faaet Med- 
delelserne om disse lige saa hurtigt, om ikke hurtigere 
end Regeringen i Kjøbenhavn, var i Gang med en 
Tømning af Jyllands Beholdninger. Alle Fødemidler 
og Kornoplag førte han i Skibe, som bleve beslag- 
lagte i Jylland eller bragte derhen, op til Norge, 
baade for at de Allierede, hvis de trængte op i Jyl- 
land, ikke skulde finde for rige Hjælpemidler, og for 

at Norge kunde bringes ud af den Mangel paa Nærings- 
midler, som allerede fra Efteraaret af havde begyndt 
at vække Bekymring for dets Evne til at møde, hvad 
der maatte komme. 

Dog — den største af de Jobsposter, som mødte 
Kongen, den, der bragte ham til at søge Trøst i de 
frejdige Raad, Major Brock paa Prins Christian Fre- 
deriks Vegne var bemyndiget til at give ham, naaede 
ham først en Dags Tid senere, da Rosenkrantz var 
kommen til Middelfart og de østerrigske Gesandter 
ventedes. 

Men inden vi kommer dertil, maa vi gøre Rede for, 
hvorledes Carl Johans Sag og hans Stilling til Koali- 
tionen efter Foulons Ankomst til det østerrigske Ho- 
vedkvarter havde udviklet sig. 

Straks efter Legationssekretærens Ankomst til det 
store Hovedkvarter, var Metternich endnu den samme 
som før. Vor Gesandt Chr. Bernstorff havde talt vor 
og Norges Sag med ham. Den stockholmske Regerings 
Repræsentant i det østerrigske Hovedkvarter havde, saa- 
vidt det kan ses, ikke haft nogen Indflydelse. Metter- 
nich var endnu med Hensyn til sin Optræden i Kjøben- 
benhavn i Overensstemmelse med de forbundne Magter, 
selv med Grev Nesselrode. Men i det russiske Hoved- 
kvarter var Nesselrodes politiske Kabinet ikke det 
eneste, der havde noget at sige. Der eksisterede ogsaa 
et kejserligt eget Kabinet, og i dette var Bernadottes 
betroede Adjudant Carl Løvenhjelm, der beklædte 
Posten som svensk Minister i det russiske Hovedkvar- 
ter, den mest indflydelsesrige Personlighed med Hen- 
syn til Begivenhederne i Norden. Imidlertid hændte 


det nu, at Czarens Indflydelse i Koalitionen paa denne 
Tid blev betydelig forøget. Indfaldet i Frankrig var 

nemlig blevet endelig besluttet derved, at Englands 
Repræsentant i Hovedkvarteret havde forladt det 
østerrigske Standpunkt med Hensyn til denne Sag, 
og var gaaet over til Czarens Mening. Ikke blot var 
Indfaldet besluttet, men Dispositionerne til dets stra- 
tegiske og taktiske Udførelse tegnet, og Koncenta- 
tionerne begyndte. Det store Hovedkvarter var flyttet 
fra Frankfurt til Baden for at nærme sig Basel, hvor 
Fyrst Schwarzenberg med Hovedhæren skulde gaa 
over Rhinen. Under disse Forhold havde ingen Lyst 
til for meget at fordybe sig i Spørgsmaalet om Norge, 
og dog var det nærved, at dette og Carl Johans hele 
Optræden blev helt brændende i nogle Dage. Carl 
Johan havde nemlig efter Bourkes Bortsendelse d. 4. 
skrevet til alle Forbundets Fyrster og sendt sine Al- 
ternativer til Carl Løvenhjelm i det russiske Hovedkvar- 
ter for at faa Czarens Understøttelse deraf. I Freiburg 
i Baden havde Metternich i Dagene om den 24. Decem- 
ber flere Konferencer med Czaren om disse Betingelser. 
Han stillede Modforslag, hvilke Czaren forkastede. Til- 
sidst stillede han et saakaldt 5te Forslag, der gik ud 
paa, at Carl Johan kun skulde have Trondhjem, men at 
den militære Stilling skulde opretholdes til den al- 
mindelige Fred, saa det først da afgjordes, om Holsten 
skulde byttes med det sydlige Norge og passende Er- 
statninger. Dette Forslag, som skulde overbringes 
Carl Johan af en russisk General Schuwaloff, blev dog 
til sidst ogsaa forkastet af zaren, og Metternich gav 
da efter, sluttede sig til et af Czaren stillet Forslag og 
lovede at kalde sin Legation i Kjøbenhavn tilbage, hvis 
Regeringen i Danmark ikke bøjede sig for Carl Johans 
Fordringer. Med denne Besked sendtes Foulon tilbage, 
og han medførte et Brev fra Kejser Frantz til Frederik 

VI, hvori Kejseren meddelte sin kongelige Ven, at han 
ikke var i Stand til at hjælpe ham, om han saa end 
havde været hans kødelige Broder. 

Om alt dette vidste Carl Johan Besked den 4de, da 
Bourkes Tilbagekomst til Kiel fandt Sted. Hans haand- 
gangne Hjælper Carl Løvenhjelm, som havde iagttaget 
alt det, der foregik i det russiske Hovedkvarter, havde 
af Czaren selv faaet Underretning om, hvad denne 
havde opnaaet under sine Samtaler med Metternich, 
og han havde derefter sendt Expres til Kronprinsen 
tillige med Hilsener fra Czaren og Tilkendegivelse af, 
i hvilken Grad denne ønskede hans Nærværelse ved 
de store Begivenheder, som nu skulde udfoldes i 
Frankrig. 

Derfor blev den 4. Januar i Kiel en Dag, som ingen 
i Hovedkvarteret glemte. 

Da Bourke havde faaet Adgang og mundtlig havde 
fremstillet, hvad hans Intruktioner tillod ham at til- 
byde, blev Carl Johan vred over det Spil, der dre- 
ves med ham, lod Bourke faa sine Passer, men sam- 
menkaldte ved Middag alle de i hans Hovedkvarter 
tilstedeværende fremmede Diplomater, de fleste dervæ- 
rende Generaler, hvoriblandt Tettenborn, samt W etter- 
stedt, Wirsén og flere Statsmænd samt endelig Bourke. 
Og for denne Forsamling holdt han en Tale, som han 
nok ønskede skulde høres i Middelfart. Jeg siger 
eder, sagde han henvendt til Bourke, at hvis Freden 
ikke er slnttet inden 48 Timer, da skal jert Monarki 
ophøre at existere. Hvad Torstenson og Wallenstein 
have begyndt, hvad Sverigs Carl X har bragt videre 
frem, det skal jeg vel kunne fuldbyrde. En svensk 
Hær har før draget over Bælterne endog lige til Kjø- 
benhavn, og jert Monarki vilde da have været sønder- 

revet, hvis Sverig ikke den Gang havde været omgi- 
vet af Magter, der misundte det dets Fremgang og 
lurede paa hver Lejlighed til at forraade det. Nu i 
Dag staar Sverig, understøttet af vor Tids store Magter 
og sikret ved højtidelige Traktater, i Begreb med at 
lade sine Tropper erobre Verdensfreden. 

Efter denne Udtalelse til Bourke) fortsatte han, hen- 
vendt til den østerrigske General Vincent: 

Man siger os, at Deres Hof interesserer sig for Dan- 
mark, som er Kejser Napoleons blindt hengivne For- 
bundsfælle. Men det staar ikke i Deres Suveræns 
Magt at fri Danmark for Ofret af Norge, lige saa 
lidt som at frelse Kejser Napoleon. Hvilke Kabinettets 
hemmelige Planer end ere, forsikrer jeg Dem paa min 
Ære, at Kejser Napoleon skal ophøre at regere i 
Frankrig, og at ogsaa hans Søn skal udelukkes fra 
Tronen. Man tro nu ikke, at jeg efterstræber Arven 
af Napoleons Krone. Jeg skal dog aldrig søge at bøje 
Skæbnens Gang. Det franske Folk skal vælge den, 
det betragter som den værdigste og lykkeligste af dets 
Krigere. 

Efter dette virkningsfulde Optrin satte Kronprinsen 
øjeblikkelig Krigens Genoptagelse i Scene. Endnu før 
Vaabenstilstandens Ophørstime var naaet, vare Trop- 
perne i Bevægelse for at hindre Styrken i Rendsborg 
fra at gaa bort, og Tettenborn var lige fra Slottet i 
Kiel draget til sine Kosakker for at slippe dem løs 
op i Slesvig. Glückstadts Fæstning havde lige over- 
givet sig, Frederiksort var taget lige efter Vaaben- 
hvilens Forlængelse. Rendsborgs endelige Skæbne kunde 
ikke være tvivlsom. Nu sværmede Kosakkerne helt 


") Gengivet efter Schinkels minnen VII, 301, 

op til det nordlige Slesvig, Wallmodens Korps tog 
særligt Egnen Nord for Rendsborg i Besiddelse. Skölde- 
brand med sine Ryttere var paa Vej til at følge efter 
Kosakkerne mod Nord. 

Da var det, at Kongen gav fortabt. Den 6. Januar, 
da Rosenkrantz var ankommen til Middelfart, var Efter- 
retningen om, hvad man alt vidste i Kiel, naaet til 
ham ved nogle korte Meldinger fra Bourke, som var 
paa Vej derhen og hurtigt fulgte efter sine foreløbige 
Meldinger. Navnlig var det Udsigten til General 
Schuwaloffs Komme og det Forslag, han bragte, Hol- 
stens Okkupation indtil den almindelige Fred og nu 
rimeligvis Slesvigs, maaske Jyllands med, der forskræk- 
kede Rosenkrantz. Han meldte Kongen, at der var 
ingen Tid at spilde, hvis man vilde forebygge denne 
Ulykke og foreslog Kongen, at man straks sendte 
Bourke Ordre til at slutte Fred paa hvilket som 
helst Grundlag, naar blot Holstens Rømning straks 
opnaaedes. Kongen gik ind paa det, men man kom 
dog til den Mening, at det var rigtigst at sende Carl 
Johan et formeligt Fredsforslag, der sluttede sig til 
Kronprinsens 2. Alternativ, hele Norges Aftrædelse 
med Tilføjelse som Betingelse: Holstens Rømning straks, 
hvilken var lovet i 1. Alternativ. Dette Valg skyldtes 
Prins Christian Frederiks Raad. t) 

Hvad de Breve, Brock førte med sig, indeholdt, er be- 
kendt ?), og hvad de mundtlige Meddelelser gik ud paa, 
kan man slutte sig til. De skulde oplyse Kongen om, 
at Norge ikke vilde give sig Sverig i Vold, enten saa 
Kongen tillod Prinsen at sætte sig i Spidsen for For- 


t) Ahnfeldt, Kong Christians Dagbog i Norge, S.27. 7”) De ere 
trykte i Kampen om Norge og i Meddelelser fra Krigsarki- 

svaret deroppe eller ej, og at baade Norge og Dan- 
mark stod sig bedst ved, at Danmark ikke gik til 
Grunde i en Kamp til ingen Nytte, men sikrede sig 
en Plads i Koalitionen, naar den kunde opnaas uden 
Tab af Land. 

Hvad der ellers foregik under den Samtale, Brock 
havde med Kongen, blev holdt meget hemmeligt og 
holdes saa endnu. Men der ligger ingen Vægt paa at 
faa mere at vide om den, end man ved. Majoren blev 
sendt til Dronningen i Kjøbenhavn for der at oppebie 
Svar paa sin Mission, men han fik intet, thi Kongen 
vilde ikke give noget skriftligt fra sig angaaende de 
Materier. Brock holdtes saaledes gaaende i Kjøben- 
havn, hvor han benyttede Tiden til at forrette forskel- 
lige vigtige Ærinder fra Prinsen hos ansete Mænd 
i Hovedstaden. Først 7 Dage efter Kielerfredens 
Afslutning fik han fra Hovedkvarteret i Middelfart 
Befaling til at rejse gennem Sverig til Prinsen med 
Aktstykker, som behøvedes til Offentliggørelse af 
Kielerfreden. 

Kongen holdt alt for sig selv, hvad han havde mod- 
taget fra Prinsen og sagt hans Budbringer. Det er 
højst tvivlsomt, om Rosenkrantz inden Fredstilbudet 
fra Middelfart har faaet Kundskab om Christian Fre- 
deriks Breve til Kongen. Bourke havde i hvert Fald 
ingen Kundskab om nogen Forstaaelse mellem Kongen 
og Prins Christian Frederik i Norge. Han gik ud fra, 
at Afstaaelsen var alvorlig ment, hvad den da ogsaa i 
Virkeligheden var, baade fra Kongens og Rosenkrantzs 
Side, i det de vilde opnaa Danmarks Redning ved, at 
dets Konge gav Afkald paa Kronen i Norge. 

Som Følge af det besluttede afrejste Ritmester Lillien- 
skjold den 7. med et Brev fra Rosenkrantz til Wetter- 

stedt i Kronprinsens Hovedkvarter, hvori den danske 
Udenrigsminister meldte, at hans kongelige Herre var 
villig til at slutte Fred paa følgende Vilkaar, 1) Umid- 
delbar Rømning af den af Sverigs og de forbundne 
Magters Tropper okkuperede Del af Kongens Stater, 
2) Kongeriget Norges Aftrædelse til Kongen af Sverig 
med de samme Rettigheder, Kongen af Danmark havde 
over Landet, 3) Kongen af Sverig aftræder Pommern 
og Rugen, 4) Samme Konge forpligter sig til at an- 
vende alle Midler, der staa til hans Raadighed for at 
forskaffe Danmarks Konge yderligere Skadesløsholdelse 
ved den almindelige Fred, 5) Kongen af Danmark vil 
formelt og reelt tiltræde Koalitionen og virksomt støtte 
dens Sag mod Napoleon. 

Ved dette Skridt blev Situationen i et Nu forvandlet. 
Carl Johan var tilfredsstillet, han standsede alle Troppe- 
bevægelser og gled over i en mod Kong Frederik vel- 
villig og taknemmelig Stemning, der stod i paafaldende 
Modsætning til hans tidligere Omtale af det danske 
Hof, men en Stemning, som holdt sig ikke alene Under- 
handlingerne i Kiel igennem men længere, endog til 
han var kommen ned til Rhinen. Glæden i Hoved- 
kvarteret og i det diplomatiske Korps var ogsaa stor. 
Bombelles, som d. 7. Januar var kommen til Middel- 
fart, hvor Lutzow havde indfundet sig i Forvejen, og 
som havde haft en Samtale med Kongen, blev hen- 
rykt. Han bad om at maatte blive Budbringer til 
Carl Johan om den nye Beslutning og ilede virkelig 
for at komme før Bourke til Kiel, hvor han ikke und- 
lod at tilsikre sig Fortjenesten af det danske Hofs 
nyeste Skridt, hvilken han ogsaa søgte at tilegne sig 
hos sin Herre Metternich i Syden. 

Bourke gjorde ham ikke Fornøjelsen af at komme 
først til Kiel stridig. Rosenkrantz foreslog Kongen at 
vente paa Ritmester Lillienskjolds Tilbagekomst med 
Pas for Bourke, inden han rejste til det svenske Hoved- 
kvarter. Thi derved fik han Lejlighed til i en hel 
Dag, d. 8., at tale med Bourke om den nye Instruk- 
tion, der skulde gives ham og var overordentlig 
vanskelig. Thi denne Gang var det ikke en Præli- 
minærfred, der skulde sluttes, men en endelig, og Til- 
vejebringelsen blot af Materialet, der skulde danne 
Grundlaget for en saadan Fredslutning baade med 
Sverig og med England, var helt umulig i Middelfart. 
Det var ganske uundgaaeligt, at enkelte Ting, som 
Statsgældens Fordeling mellem Norge og Danmark, 
Handelsforholdenes Ordning mellem de to Riger og 
andre vigtige Anliggender maatte optages paa præli- 
minær Vis i Traktaten, saa deres endelige Afgørelse 
henvistes til senere Tider. Men Rosenkrantz ønskede 
dog, at der om disse Ting fremsattes reelle Paastande 
for at give de svenske Underhandlere Indtryk af, at 
Freden var alvorlig ment af Regeringen. At befæste 
dette Indtryk i Kiel var en Hovedsag for ham. Der- 
for havde han i Brevet til Wetterstedt paa saa frem- 
trædende en Maade pointeret Kravet paa Pommerns 
og Rügens Erhvervelse og paa andre Erstatninger, 
medens han kun havde udeladt Millionen, der var Dan- 
mark tilbudt i samme Alternativ, men som han fik 
Kongen overtalt til ikke at omtale, skønt Kongen 
syntes, det var vel værd at tage, hvad der engang 
var tilbudt, naar der blot kunde findes en passende 
Form derfor. Rosenkrantz skrev til Schimmelmann i 
Kjøbenhavn for at faa Oplysning om, hvilke Fordringer 
der med Hensyn til Ophøret af det finansielle og han- 

delspolitiske Fællesskab mellem Rigerne burde optages 
i Traktaten, men maatte foreløbig paa bedste Maade 
selv aftale det mest fornødne herom med Bourke. 

Nødvendigere end dette var dog at aftale Formen 
for Overdragelsen, og hvorledes man skulde undgaa, at 
Kongen paatog sig Forpligtelser til at overlevere Norge. 
Thi dette havde Kongen altid erklæret at mangle baade 
Magt og Ret til, og det samme skulde Bourke ved alle 
Lejligheder paa det bestemteste gøre gældende. Kongen 
vilde kun kunne aftræde Norge ved at befri Indbyg- 
gerne fra den Ed, de havde svoret ham, og han vilde 
heller ikke aftræde Riget til Sverig; thi Norge var et 
selvstændigt Rige med konstitutionelle Rettigheder og 
havde aldrig staaet under Danmark, med hvilket det 
kun havde haft Konge sammen. 

Man blev derfor i Middelfart enig om, at Hoved- 
punktet i Traktaten skulde affattes saaledes, som det 
alt var fremsat i Instruktionen for Bourke d. 81. Decbr., 
nemlig, at Kongen afstod Norge i sin Helhed til 
den svenske Krone ved en Proklamation, i hvilken 
han uden Forbehold og for evige Tider afstod Konge- 
riget Norge til den svenske Krone med alle de Suve- 
rænitetsrettigheder, han havde arvet fra sine Forfædre, 
og befriede Indbyggerne fra de Lydighedspligter, de 
havde tilsvoret ham. 

Da Bourke med den i Hast tilvejebragte Instruktion 
for begge de Fredslutninger, der skulde finde Sted, 
var kommen til Kiel, hvor han modtoges paa den vel- 
villigste og mest tillidsfulde Maade, bleve Forhand- 
lingerne imidlertid ledede ind i et andet Spor, end 
man i Middelfart havde ventet. 

I det første Møde, som afholdtes om Freden med 
Sverig, forelaa der nemlig et af Wetterstedt redigeret 

Forslag, i hvilket der var anvendt den almindelige 
Form, som bruges, hvor Forhandlingerne dreje sig om 
et af den sejrende Part erobret Land, og hvor den 
Besejrede afstaar sine Rettigheder til dette. Der stod, 
at Kongen af Danmark saavel for sig som for sine 
Efterfølgere paa Danmarks Trone for bestandig fra- 
sagde sig sine Rettigheder til Norge til Fordel for 
Kongen af Sverig.) Denne Form valgtes. Derved 
blev Traktaten en Overenskomst mellem Danmark og 
Sverig om Norge, der ikke var med i Forhandlingen, 
som det jo vilde have været, hvis Kongen havde under- 
skrevet og ratificeret den ogsaa som Norges Konge. 

Denne Abnormitet, at Kongen af Danmark afstaar 
Rettigheder til Norge, som hverken Danmark eller han 
som dets Konge besad (thi han besad kun disse Rettig- 
heder som Konge af Norge), skyldtes vel Wetterstedts 
Uvidenhed om det dansk-norske Monarkis statsretlige 
Forhold, men den gav Traktaten en Karakter, som 
maa fastholdes. Wetterstedt ansaa, som de fleste Svenske 
dengang, Norge for et Lydland, en Provins eller et 
Kronland; han vilde forhandle med Danmark om Norge, 
som Sverig forhandlede med England om Guadeloupe. 
Kongen skulde give Afkald paa sin fjerne Besiddelse 
og mod Erstatning finde sig i, at der disponeredes 
over denne, som det var bestemt i Traktater med 
andre Magter. 

Det var netop det, der viste sig under Forhand- 
lingen, at hvad Carl Johan vilde opnaa af Danmark 
ved denne Traktat, var det samme, han havde vundet 
af Rusland i Åbo og af andre Magter paa andre Steder. 


1) Alin, Den svensk-norske unionen, Bilagor S. 12. 

Han vilde ikke have Norge overleveret, da han nok 
selv skulde gøre sig til Herre over det, men han vilde 
have Danmarks Tilslutning til de mange andre Trak- 
tater, han havde sluttet om Norge. 

I Kielerfreden bleve Bestemmelserne om Norge lige 
saa lidt, som i de andre Traktater, gjort til Hoved- 
punktet. De første Artikler angaa Danmarks Til- 
slutning til Koalitionen. Der siges, at Kongen paa den 
svenske Kronprinses Begæring har modtaget officielle 
Forsikringer om det russiske og det preussiske Hofs 
Beredvillighed til at oprette Fred med Hoffet i Kjø- 
benhavn. Disse Fredslutninger bleve vel kun i Kiel 
behandlede paa hel præliminær Vis. Bourke maatte 
efter Fredslutningen i Kiel rejse til Ruslands Be- 
fuldmægtigede og til det store Hovedkvarter for at 
faa de specielle Traktater om disse Fredslutninger 
endelig fastslaaede, men hvad der angik den ommeldte 
Indtrædelse i Koalitionen i det hele og de allierede 
Troppers Rømning af Holsten og det danske Korpses 
Tilslutning til disse, afgjordes endelig i Traktaten i 
Kiel. 

Med Hensyn til Spørgsmaalet om Norge gjordes 
Kielerfreden til Slutstenen paa alle de tidligere nævnte 
Traktater. Carl Johan havde, som vi vide, i hver af 
de Traktater, han havde afsluttet om Norge med de 
forskellige Magter, stadig maattet forandre Udtryk, 
som stred mod de tidligere, efter de Magters Begær, 
som han sidst forhandlede med. Kielerfreden skulde nu 
være Hovedtraktaten, den endelige og afgørende Traktat, 
der skulde være forpligtende for alle, angaaende For- 
holdet mellem Norge og Sverig; derfor forlangte han 
Kielerfreden tiltraadt af de europæiske Magter, baade 
af dem, han tidligere havde Traktater med om Norge, 

og af andre. Hovedforskellen mellem, hvad der var be- 
stemt i de tidligere Traktater, og hvad der nu afgjordes 
i Kiel om det nævnte Forhold, var det, at Carl Johan 
ikke vilde have Norge givet til Sverig, heller ikke til 
den svenske Krone (Udtrykket Krone blev forandret 
næsten overalt i Kielertraktaten til Trone), men til 
Kongen af Sverig. 

Wetterstedt havde redigeret Paragrafen om Norges 
Afstaaelse saaledes, at Norge fremtidig med alle sine 
Prærogativer og Rettigheder skulde høre til Konge- 
riget Sverig og inkorporeres deri; men Carl Johan 
strøg disse Ord og satte i Stedet for, at det med 
fuld Ejendomsret og Suverænitet skulde tilhøre Kongen 
af Sverig og udgøre et Kongerige, forenet med det 
svenske, 

Efter saaledes at have gjort Rede for, hvorledes 
Traktaten fik et andet Indhold, end baade de svenske 
og danske Forhandlere havde ventet, skulle vi blot 
med et Par Ord omtale de videre Forhandlinger i de 
fire Dage og Nætter, som disse optog. Wetterstedt 
havde til sin Hjælp ved denne Traktat, der afsluttedes 
uden Stockholm-Regeringens Vidende eller Medvirk- 
ning, Wirsén og Platen, der var kommen til Kiel, $) 
samt Adlerkreutz; men der var ikke Tid til alvorlige 
Overlægninger, thi Tiden var kostbar. I Parlamentet 
anklagedes den engelske Regering heftigt paa Grund 
af Carl Johans fortsatte Forbliven i Holsten, og 
Castlereagh, som var ifærd med at begive sig til Fast- 
landet til det store Hovedkvarter, befalede endog 
Thornton at berøve den svenske Hær dens Subsidier 
og at sende Wallmodens Tropper til Rhinen. Denne 


1) Schinkels minnen VII, 320, Note 2 (6). 

Befaling kom paa den tredie Forhandlingsdag til Kiel 
baade i et Brev fra Castlereagh til Thornton og ved 
Meddelelse fra Rehhausen til Wetterstedt. De paatog 
sig dog det Ansvar at hemmeligholde Ordren, for at 
ikke Carl Johan ved Opbrusning skulde lade Ind- 
holdet af disse Brevskaber komme til Bourkes Kund- 
skab. 

Bourke, som alene stræbte efter at vinde Fordele 
for Danmark, om end paa Norges Bekostning, hvad 
der behagede de Svenske, fordi de deri saa en Borgen 
for, at den Regering, som Bourke repræsenterede, ikke 
havde Bagtanker med Hensyn til Traktaten, opnaaede 
under disse Omstændigheder alt, hvad der var ham 
foreskrevet, og mere til. Han benyttede Wetterstedts 
Uvidenhed om, at Island, Færøerne og Grønland vare 
norske Bilande, til i Traktaten at faa dem undtagne 
fra Afstaaelsen, saa meget Wetterstedt end paastod, at 
dette var ufornødent. Han fik Artiklen om Pommerns 
og Rigens Aftrædelse og Indkorporation i Kongeriget 
Danmark bibeholdt i den Redaktion, Wetterstedt havde 
givet den, uagtet Artiklen om Norge, der var lige- 
lydende redigeret, blev forandret. Han fik en Artikel 
i det svenske Udkast, hvorved Kongen forpligtedes til 
at forebygge Modstand i Norge mod Traktaten, for- 
andret, saa den i Stedet for kom til at hjemle den 
Proklamation, ved hvilken Kongen vilde løse sine 
norske Undersaatter fra den Lydighed, de skyldte ham, 
og ellers kun forpligtede Kongen til at opfordre Norges 
Indbyggere til at finde sig i Forandringen, samt til at 
nedsætte Kommissioner, som kunde gaa Svenskerne til 
Haande ved Landets Besiddelsestagen, og endelig til 
at hjemkalde Statholderen og de andre danske Em- 
bedsmænd, for saa vidt de da ikke vilde gaa over til at 

blive norske, hvad de efter en anden Artikel i Trak- 
taten havde Lov til. Endelig fik Bourke Millionen, 
som Kongen nok vilde have, og som Carl Johan gerne 
vilde give, naar den blot udtrykkelig nævntes som en 
Erkendtlighedsydelse for Norges Afstaaelse, bevilget 
uden nogen saadan Motivering. Den blev tilstaaet som 
Hjælp til Udrustning af det danske Korps, der skulde 
indgaa i Carl Johans Hær, og Artiklen om den blev 
hemmelig og særskilt. Der var nemlig to særskilte 
Artikler til Traktaten, og den ene af disse hemmelig. 
Den hemmelige Artikel indeholdt — foruden det om 
Millionen — ogsaa det Tilsagn, at Grevskabet Laurvig 
med alle sine Herligheder og Privilegier skulde tilhøre 
Kong Frederik (dog uden Suverænitet, altsaa som en 
borgerlig Besiddelse). Laurvig var det Gods, som Kong 
Frederik vilde have trukket sig tilbage til, hvis han 
var bleven stødt fra Tronen, hvilket han i de forløbne 
kritiske Tider havde været belavet paa. Som sagt, 
Bourke, der var en duelig og behændig Underhandler, 
opnaaede, hvad han vilde, og Traktaten om Norge 
blev tillige med den engelske færdig i Natten til den 
14. Januar. 

Glæden over den blev stor i Carl Johans Hoved- 
kvarter. Den fejredes d. 16., som var en Søndag, i 
Kiel med Artillerisalver, stor Parade og et højtideligt 
Tedeum, og Carl Johan kundgjorde, at der ikke længer 
var Rivalitet mellem Nordens Folk, men at de forenede 
vilde kæmpe for Europas Fred og for Suverænerne og 
Folkenes Frihed. 

I Danmark vakte Freden Sorg baade paa Halvøen 
og i Kjøbenhavn. Rosenkrantz, der havde forberedt 
de Proklamationer og andre Akter, der skulde kund- 
gøres ved Fredens Indtrædelse, hayde nemlig formaaet 

Kongen til at lade de tro Mænds Raad vide i Kjøben- 
havn, hvad der forestod, og bede om deres Medvirk- 
ning til Udfærdigelse af de fornødne Aktstykker. Ind- 
trykket var knugende. Det var det gamle norsk-danske 
Monarki, der nu var opløst. 

Imidlertid forstod man hverken i Danmark, da Trak- 
taten blev bekendt der, eller i Kiel, hvad Kronprinsens 
Ændringer betød. 

At Kronprinsens Mening med Rettelsen var at gøre 
Norge til et selvstændigt, kun Kongen underlagt Rige, 
er ingen Tvivl underkastet. Han havde straks efter 
sin Ankomst til Holsten ladet Folk høre, at han vilde 
have to Kongeriger som Napoleon og andre Fyrster, 
og som Kongen af Danmark ogsaa havde haft. Han 
havde endogsaa udladt sig med, at Kongen af Sverig 
skulde have de to Riger, selv om han blev Konge i 
Frankrig, som der var Mulighed for. Hans Brev til 
Kong Carl XIII efter Fredens Afslutning bærer ogsaa 
Præget af hans Mening. , Tillad mig, Deres Majestæt,” 
skrev han, „at hilse Dem som Konge i Norge“. End 
tydeligere fremgaar hans Opfattelse af Brevet til hans 
Søn Oscar. Han skrev til denne: ,Min kære Søn, 
Freden er nu sluttet. Norge bliver forenet med Sverig 
og danner et adskilt og uafhængigt Rige."1) Ogsaa i 
sine Dagsbefalinger og i sin militære Korrespondance 
skildrede han det opnaaede som en Union mellem to 


selvstændige Kongeriger eller som en Forening af disse 
Riger. ?) 


") Alins Bilagor Nr. 16, S. 37. 7?) Se saaledes Brevene til 
Stroganoff, Wallmoden og Winzingerode i Recueil des ordres 
o. s. V. fra S. 610 af. 

Saadanne Udtryk kunde dog hverken Wetterstedt 
eller Wirsén eller de andre, der styrede Hovedkvar- 
terets Penne, betjene sig af. Var Norge som Konge- 
rige stillet Sverig ved Siden, var det sidste dog ved 
sin dobbelt saa store Folkemængde, ved sin overlegne 
Statstilværelse og ved sin Historie i den Grad „primus 
inter pares", at det maatte have en selvskreven Over- 
vægt. Wetterstedt skrev derfor i sine Meddelelser om 
Kielertraktaten, at Norge var bleven cederet til Sverig. 
Andre udtrykte den samme Tanke anderledes. I et 
til Essen udfærdiget Brev, som vi dog kun kende af 
en svensk Oversættelse, staar der, at Norge er cederet 
til den svenske Krone og med Sverig skal danne »et 
enda rike“. 1) 

Man kan af Brevene til de fremmede Suveræner se, 
hvem der har konciperet dem, enten Wetterstedt eller 
Carl Johan. I Brevene til de fleste af dem staar der, 
at Norge er cederet til Sverig; Brevet til Czaren be- 
gynder derimod saaledes: Norge er forenet med Sverig. 

Den samme Uoverensstemmelse mellem Carl Johans 
og hans Stabs Opfattelse røber sig i Oversættelsen af 
Traktaten paa Svensk, der begyndtes i Kiel. I Ud- 
trykket: Norge skal med fuld Ejendomsret og Suve- 
rænitet tilhøre Kongen af Sverig, gaar Suverænitet paa 
Norge og betyder efter almindelig Definition af Be- 
grebet Suverænitet, at ingen i Norges Repræsentation 
staar over eller paa Siden af Kongen. Men dette 
hindrede jo ikke i og for sig Sverig fra at være det 
overordnede Rige, naar Kongeriget Norge f. Eks. var 
et Kronland, som Svenskerne troede, at Norge havde 
været under Danmark. Forestillingen om, at det for- 


1) Wieselgrens Essen, S. 199. 

holdt sig saaledes, maatte paatrænge sig Læserne af 
Traktatens Ord, som de lød i svensk Oversættelse. 
Thi her er Suverænitet — ifølge svensk Sprogbrug 
iøvrigt — oversat ved „Öfverherskap“, hvad der be- 
tyder noget andet end Suverænitet. Man opfatter 
Artiklen efter den svenske Oversættelse, som om Norge 
var kommen ind under svensk Herredømme (herra- 
välde). Den lidt frie Oversættelse af Traktaten viser 
sig end mere paafaldende ved Gengivelsen paa Svensk 
af Traktatens & VI. I denne staar der efter den 
franske og danske Tekst, at Kongen af Sverig i sin 
Egenskab af Norges Suveræn skal paatage sig en Del 
af den dansk-norske Statsgæld, men i den svenske 
Oversættelse er Ordet „Suveræn“ udeladt. Der staar 
blot, at Kongen af Sverig paatager sig Forpligtelsen 
„uti sin egenskap af Norriges öfverhet“. 

Denne Forskellighed mellem Kronprinsens og hans 
Hjælperes Opfattelse af et af Traktatens vigtigste 
Punkter angaaende Norge satte sig ogsaa Spor i de 
Udkast til Proklamationer og i det Grundrids til Norges 
Organisation, som opsattes i Kiel og af Wirsén skulde 
bringes til Regeringen i Stockholm. Men her var dog 
Forskellen mindre iøjnefaldende, thi Kronprinsen var 
glad over at have faaet Norge med den Enevælde- 
magt, som Frederik VI havde haft; han behøvede nu 
ikke Wedels Hjælp, som han havde maattet regne 
paa, dengang han vilde vinde Indgang i Norge ved 
dette Riges Opstand. Sverigs Konge kunde nu tage 
Norge i Besiddelse som den af Europa anerkendte, 
legitime og med Hensyn til Norge enevældige Hersker, 
og Carl Johan kunde som Kongens Repræsentant yde 
Norge alle de Velgærninger, han havde lovet det f. Eks. 
med Hensyn til Fritagelse for den byrdefulde Krigs- 

tjeneste. Han kunde i det hele gaa tilbage til den 
oprindelige Plan af 1809 med de Modifikationer, han 
af dynastisk Interesse vilde gøre. Han overdrog 1809- 
aars Mændene at føre Traktaten ud i Livet. Den Frem- 
gangsmaade, han bestemte sig for, var følgende: Essen 
skulde rykke ind i Norge og tage Landet og Fæst- 
ningerne i Besiddelse med den største Strenghed i 
militær Henseende, men med Lempe og Mildhed lige 
over for Nordmændene; han skulde dernæst indsætte 
en Regering, i hvilken ogsaa Nordmænd indtil en vis 
Grad kunde komme med; han skulde dernæst som 
Generalguvernør styre det sydlige Norge, medens Ad- 
lersparre fik samme Stilling i det nordlige, men i 
Organisationen af Riget selv skulde Platen være 
den vigtigste. Dog vilde denne ikke træde frem per- 
sonligt; han vilde som sædvanlig staa skjult bagved 
og støbe Kuglerne. Han skulde opholde sig ved Göta- 
kanalen eller nær den norske Grænse i Spidsen for en 
Komité og være det Orakel, hos hvem Essen hentede 
Svarene paa de Spørgsmaal om Norges Organisation, 
som rettedes til den. Kronprinsen skrev selv til Essen 
og Adlersparre og sendte derhos Wirsén til Stockholm 
og Tawast til det danske Hovedkvarter i Middelfart. 
Den første skulde staa den stockholmske Regering til 
Raadighed med Hensyn til Udfærdigelsen af de paa- 
tænkte Proklamationer og Instrukser og sørge for, at 
denne udførte alt saaledes, som Kronprinsen havde be- 
stemt; den sidste skulde staa ved Kong Frederiks Side 
og passe paa, at alt skete fra hans Haand, som det 
skulde, hvorefter han skulde følge Kongen til Kjøben- 
havn og danne et Mellemled mellem Kronprinsen i 
Frankrig, Essen i Norge og Regeringen i Stockholm. 

Disse Dispositioner vare i Overensstemmelse med 
Traktatens Forskrifter om, at svenske Tropper umiddel- 
bart efter Traktatens Underskrift skulde rykke ind i 
Norge og bemægtige sig de norske Fæstninger. Men 
man maa forundre sig over, at Carl Johan kunde tro 
dette Traktatbud iværksætteligt; thi Gud og Hvermand 
vidste, at Sverig ikke paa denne Tid var rustet til at 
kunne trænge ind i Norge, hvor den norske Hær var 
beredt til Kamp ved Grænsen med en Styrke, der var 
den Essenske Rekruthær dobbelt overlegen, og parat 
til med kort Varsel at foretage et Indfald i Sverig, der 
endog paa en Maade demonstrativt var begyndt. Essens 
Korps var ikke engang helt under Vaaben eller kon- 
centreret, langt mindre var det, som Carl Johan den 
23. Januar troede"), forsynet med Ordre fra Regeringen 
i Stockholm til „at indtage Norge“. 

Kronprinsen, der endnu var hildet i de Platenske 
Illusioner om, at de Norske vilde modtage Svenskerne 
som Brødre, naar disse havde faaet Fod i Landet, 
stolede paa, at Kongen af Danmark vilde benytte den 
Magt, han som hidtidig Konge i Norge besad indtil 
Ratifikationen af Traktaten, til at rømme Fæstningerne 
til Fordel for de svenske Tropper og til i det hele at 
hjælpe Svenskerne ind i Landet for at opnaa de For- 
dele, der vare hjemlede ham til Erstatning for Norge. 
Der var nemlig — om end Bourke havde faaet den 
Bestemmelse i det første svenske Traktatudkast for- 
andret, hvorefter Holsten ikke skulde rømmes, før hele 
Norge var kommen i den svenske Hærs Besiddelse ?) — 
bibeholdt blandt andet den Bestemmelse i den ende- 
lige Redaktion, at svensk Pommern og Rigen ikke 


1) Wieselgren, S. 199. °?) Se Alins Bilagor Nr. 10. 

skulde overlades Danmark, før de svenske Tropper 
vare blevne Herrer over de norske Grænsefæstninger 
Frederikssten, Kongsvinger og Frederiksstad samt over 
Hovedstadsfæstningen Aggershus. 

Frederik VI havde baade gennem Rosenkrantz og 
Bourke aabent meddelt Carl Johan, at han ingen 
Magt havde til mod den norske Nations Villie at over- 
lade norske Fæstninger eller norsk Territorium til den 
Magt, Norge var i Krig med, og det var klart, at 
vilde han i slige Sager være Prinsen til Behag, maatte 
en overlegen svensk Hær være ved Haanden, til hvilken 
han kunde støtte sig, naar han kom i uforsonlig Kon- 
flikt med. sine tidligere Undersaatter. Udførte Sverig 
ikke Traktatens Bud om, at den svenske Hær straks 
efter Fredens Undertegnelse skulde rykke ind i Norge, 
kunde det ikke klage over, at den Hjælp, der skulde 
ydes denne Hær, udeblev. Og kom denne Hær ikke 
ind i Norge før Fredens Ratifikation, kunde der over- 
hovedet ingen Hjælp fordres af Danmark; thi naar 
Traktaten var ratificeret, Statholderen og de danske 
Embedsmænd kaldte ned til Danmark og Norges Ind- 
byggere løste fra deres Troskabsed, var i hvert Fald 
Kongen af Danmarks Magt over Norge forbi. 

Carl Johan lod sig ikke forstemme ved Betragtninger 
af saadan Natur. Han længtes efter at komme til 
Rhinen; thi Indfaldet i Frankrig var begyndt, og han 
havde en Proklamation til det franske Folk til Rede, 
som han vilde udsende fra Grænsen for at tilbyde sig 
til den Mægling mellem det og Koalitionen, der kunde 
føre ham til saa store og ophøjede Opgaver og Stil- 
linger. 

Derfor havde han lige efter Traktatens Underskrift 
sat sine Tropper i March mod Frankrig med en saa- 

dan Hurtighed, at selv de Kommissioner, som efter 
Traktaten skulde ordne Slesvigs og Holstens Evakua- 
sion bleve ganske overflødige. Derfor kunde heller 
ingen paaskynde Traktatens Ratifikation mere end 
han, da han vilde have den i Orden, inden han forlod 
Kiel. For at fremme den havde han selv paa den 
svenske Konges Vegne foreløbig stadfæstet Traktaten. 

Med Hensyn til Norge gjorde han sig, som sagt, 
ingen Skrupler. Han stolede paa Platen og paa Bourke, 
der havde forsikret, at Kongen ingen Bagtanke havde 
haft med sit Afkald paa Norge. Vel havde Kron- 
prinsen gennem Thornton anmodet den engelske Re- 
gering om ikke at hæve Blokaden af Norge, før Riget 
var kommet i Sverigs Besiddelse. Men det var kun 
af Forsigtighedshensyn, han havde stillet denne Bøn, 
som Regeringen i London, der vel forstod, at Freden 
kun angik Danmark, beredvilligt gik ind paa. Han 
troede ikke, at Christian Frederik havde større Ind- 
flydelse i Norge end Grev Wedel og hans Tilhængere 
og ansaa ham i hvert Fald ikke for en Mand, der 
kunde sætte en Revolution i Scene, især naar den 
skete mod Kongens Ønske og Interesse og maatte 
have Fortabelse af Prinsens Arveret til Danmarks Trone 
til Følge. 

Kong Frederik var ikke sen til at efterkomme Kron- 
prinsens Ønske om en snarlig Ratifikation. Allerede 
d. 19. var den udfærdiget og underskreven af Fre- 
derik VI som Konge af Danmark, Hertug af Pommern, 
Fyrste af Rügen o. s. v., og General Tawast med- 
delte samtidig Kronprinsen, at Kongens Adjudant 
Rømer med svensk Pas gennem Sverig var sendt til 
Christian Frederik i Norge med Befaling til denne at 
begive sig hjem efter at have udvalgt de Kommis- 

sioner, der efter Traktaten skulde gaa Svenskerne til 
Haande o. s. v. Den 28. Januar kunde Carl Johan 
derfor forlade Kiel. Han begav sig foreløbig til Lybæk 
for, inden han rejste sine Tropper forbi til Køln, at 
ordne den militære Stilling ved Elben, hvor Bennigsen 
nu skulde overtage Cerneringen af Hamburg. 

Ni Dage efter Freden i Kiel var saaledes Tilstanden 
i Hertugdømmerne og Fyn ifærd med at miste sit 
militære Præg. Kiel og Middelfart vare forladte af 
de Hovedkvarterer, ved hvis Samarbejde Freden var 
kommen i Stand. Hæren paa Fyn var opløst og Trop- 
perne paa Vej til deres Garnisoner eller til nye Be- 
stemmelser. Hertugdømmerne vare næsten rømmede 
med Undtagelse af Egnen nærmest Altona, som maatte 
forblive i de Allieredes Besiddelse paa Gruud af Ham- 
burgs Cernering. 

Men der indtraf, som denne Afmarch fra den tid- 
ligere Krigsskueplads var begyndt, et saa uhyggeligt 
Vintervejr med Kulde, Sne og Is, at alle Bevægelser 
næsten stansede baade i Holsten, Syd for Elben og 
paa Fyn. Særlig paa sidste Sted antog Uvejret kæmpe- 
mæssige Former. Man erindrede ikke i Mands Minde 
at have set et ubarmhjertigere Vintervejr end det, der 
saa ubelejligt indtraf paa Fyn i Januar og Februar 
Maaned. Bælterne frøs til og Vejene, som i Forvejen 
havde været forvandlede til Moradser paa Grund af 
Færdselen af Tropper, Heste og Vogne, bleve nu ganske 
ufarbare. General Kardorffs nyt organiserede Korps, 
der skulde følge den nordtyske Hær til Rhinen, kunde 
ikke dannes, fordi de af dens Afdelinger, der laa paa 
Sjælland eller Fyn, ikke kunde komme over Store Bælt 
eller Lille Bælt. Lige saa slem var denne Tilstand for 
de Personer fra de to Hovedkvarterer, der skulde til 

Sjælland og videre til Sverig, helst lidt hurtig. Kongen 
med Stab og Tawast, den østerrigske Gesandt Lützow, 
ogsaa Platen og Wirsén fra Kiel samt en Mængde 
andre svenske og europæiske Sendebud sad en Tid 
fast i Nyborg, der i Forvejen var fyldt af Tropper af 
alle Vaaben, og maatte der i det frosne Pløre, i Byen 
eller i dens Omegn, friste Tilværelsen, som de bedst 
kunde. Kun i Ny og Næ kunde enkelte komme over 
Bæltet. Endnu i Februar Maaned maatte Kongen til- 
bringe et Spand af Dage paa Sprogø. 

Ved dette Ophold kom Efterretningen om Kron- 
prinsens Dispositioner for den stockholmske Regering 
endnu senere til Sverig, end de vilde være komne, hvis 
Bælterne havde været farbare. 

Dog — Indfaldet i Norge var, som vi have for- 
klaret, alt forud en født Umulighed. Norge kom ikke 
til at spore den ringeste militære Bevægelse uden for 
dets Grænse mod Sverig. Det fik, som vi skulle se, 
heller ingen tilforladelig Kundskab — hverken fra 
svensk eller dansk Side — om, hvad der var passeret 
mellem Kong Frederik og Carl Johan. Men det brød 
sig heller ikke om at faa det at vide, lige saa lidt 
som om, hvad der mulig var besluttet mellem Kongen 
og deres egen Prins om Norge. Det benyttede Kon- 
gens Afkald paa Norge til at lægge sidste Haand paa 
det nationale Selvstændighedsværk, som det siden 1808 
havde været ifærd med, og til, forladt eller frigjort, 
at sikre sig den fulde uafhængige Statstilværelse, som 
det havde ældgammel Ret til som et af Nordens tre 
suveræne Riger. 


